**ОИЛА ҳУқУқИ**

**маъруза матни**

**1-мавзу. ОИЛА ТУШУНЧАСИ ВА УНИНГ АСОСИЙ ВАЗИФАЛАРИ**

**1-§. Оила тушунчаси**

**Мавзунинг мақсади**: Ўзбекистон Республикаси Конституцияси нормалари билан оиланинг муҳофаза остига олинганлигини илмий асослаш ҳамда оиланинг давлат ва жамият муҳофазасида бўлиш ҳуқуқини илмий-назарий асослар билан очиб беришдан иборат.

**Мазкур мавзуда**: оила тушунчаси ва унинг асосий вазифалари, ўзбек оиласининг ўзига хос хусусиятлари каби масалалр атрофлича очиб берилади.

Бирлашган Миллатлар Ташкилотининг Бош Ассамблеяси 1994 йилдан бошлаб, ҳар йили 15 май кунини Халқаро Оила куни сифати­да нишонлашга қарор қилди.

1993 йилдан буён Венада, Қоҳирада, Копенгагенда ва Пекинда ҳамда қатор бошқа Халқаро анжуманлар кун тартибига оила масаласи атайлаб киритилишида ҳам маъно бор.

Ҳар йили белгиланаётган ва амалга оширилаётган хайрли иш­ларнинг барчасида оила ва унинг мустаҳкамлиги муаммоси умумин­соний вазифа эканлиги эътироф этилмоқда.

Бирлашган Миллатлар Ташкилоти томонидан 1948 йил 10 де­кабрда қабул қилинган «Инсон ҳуқуқлари умумжаҳон Декларация­си»нинг 16-моддасида шундай дейилади:

«1. Балоғатга етган эркаклар ва аёллар ирқи, миллати ва динига қараб бирор бир чеклашсиз никоҳдан ўтиш ва оила қуриш ҳуқуқига эгадирлар. Улар никоҳдан ўтаётганда ҳам, никоҳда бўлган вақтда ҳам ва никоҳ бекор қилинаётганида ҳам бир хил ҳуқуқлардан фойдалана­дилар.

2. Никоҳ, никоҳдан ўтаётган иккала томоннинг хоҳиши ва бата­мом розилиги билангина тузилиши мумкин.

3. Оила жамиятнинг табиий ва асосий хужайрасидир ва у жа­мият, давлат томонидан муҳофаза этилиш ҳуқуқига эгадир»[[1]](#footnote-1).

Бугун оиланинг беназир нуфузи, улкан ижтимоий аҳамиятга мо­лик воқелик эканлиги ҳеч кимда шубҳа туғдирмайди. Оила жамият­нинг асосий ҳужайраси ва ижтимоий таянчидир. Ҳар бир оиланинг баҳтиёрлиги ва фаровонлиги пировард натижада жамиятнинг барқа­рорлиги, гуллаб-яшнаши ҳамда фаровонлиги шартидир. Оила на­фақат инсон наслини давом эттириш омили сифатида, балки жамият аъзоларини, айниқса, ўсиб келаётган ёш авлодни миллий истиқлол ғояси асосида тарбиялаш маскани сифатида катта аҳамиятга молик­дир.

Инсон шахсини шакллантиришда оила, шубҳасиз, дастлабки босқич вазифасини ўтайди, яъни оилада одамларнинг бир-бири би­лан, жамият ва давлатга нисбатан муносабатига асос солинади.

Шу муносабат билан «Ижтимоий фикр» жамоатчилик фикрини ўрганиш маркази «Жамият ва оила: маънавий ва ахлоқий олам» Мавзуида сўров ўтказди. Тадқиқотдан кўзланган мақсад – Ўзбекистон фуқароларининг оила ва оилавий муносабатларга қараши, миллий қадриятлар ва маҳалланинг оила ҳаётидаги ўрни, бу борада барқарор анъаналарни тиклаш, аҳолининг ҳуқуқий саводхонлиги даражасини аниқлаш ва ўрганишдан иборат эди. Сўровда 10 вилоят, Қорақал­поғистон ва Тошкент шаҳри қамраб олинди. Унда эркаклар ва аёллар, шаҳар ва қишлоқ аҳолиси иштирок этди.

«Замонавий оила жамият ҳаётида қандай асосий вазифани ўтай­ди?» - деган саволга сўралганларнинг 47,5 фоизи оила жамият ва дав­лат асосий, деб жавоб берди. Сўров иштирокчиларининг 21,2 фоизи оила ёш авлодни тарбиялаш вазифасини бажаради, - деган фикр бил­дирди. 11,2 фоиз сўров иштирокчиларининг фикрича, оила мамлакат­да барқарорлик ва хавфсизликни мустаҳкамлашга кўмаклашади. 7,9 фоиз одамлар эса оила вазифасини насл қолдиришда, деб билади.

Оиланинг ҳар бир инсон ҳаётидаги аҳамияти ҳақида сўралганлар қуйидаги фикрларни билдирди: «у наслни давом эттириш, болалар туғилиши ва тарбияси учун зарур» (63,2 фоиз), «оила – инсон қўрғо­ни, унга ҳаётда ишонч бағишлайди» (28,8 фоиз), «оила одам қариган­да уни таъминлаш учун зарур» (4,9 фоиз). Айни пайтда пойтахтлик­лар-сўралганларнинг 52,6 фоизи-оила улар учун, авваломбор, ҳаётда ишонч бағишловчи қўрғон эканлигини кўпроқ таъкидлашди»[[2]](#footnote-2).

Ўзбекистон Республикаси Конституциясининг 63-моддасида таъкидланган қуйидаги сўзлар ниҳоятда рамзий ва теран маънодадир: «Оила жамиятнинг асосий бўғинидир ҳамда жамият ва давлат муҳо­фазасида бўлиш ҳуқуқига эга».

Мамлакатимизда қабул қилинаётган ижтимоий-сиёсий соҳа му­носабатларини тартибга солишга қаратилган қонунлар халқаро ҳу­қуқий стандартларга тўла-тўкис мос бўлиб, улар руҳини ҳаётимизга сингдириш ишига хизмат қилмоқда.

Ўзбекистон Шарқ мамлакатлари сирасига кирувчи давлатдир. Маълумки, Шарқда қадимдан оила муқаддас маскан саналган. Унга бундай эъзозли муносабат бугунги кунда ҳам ўзгаргани йўқ.

«Оила, - дейди Биринчи Президентимиз И.Каримов ҳаётнинг абадийлигини, авлодларнинг давомийлигини таъминлайдиган, муқаддас урф-одатларимизни сақлайдиган, шу би­лан бирга, келажак насллар қандай инсон бўлиб етишишига бевосита таъсир кўрсатадиган тарбия ўчоғи...»[[3]](#footnote-3).

Оилани эъзозлаш, унинг қадр-қимматини юксакка кўтариш биз­нинг онгимизда мустаҳкам жо бўлган.

Мамлакатимиз аҳолисини тарбиялашда миллий истиқлол ғояси­ни ўрни алоҳидадир. «Оила-мафкуравий тарбиянинг энг муҳим иж­тимоий омилларидан биридир. Чунки оила-жамият негизи бўлиб, кўп асрлик мустаҳкам маънавий таянчларга эга. Миллий мафкурамизга хос бўлган илк тушунчалар, аввало, оила муҳитида сингади. Бу жа­раён боболар ўгити, ота ибрати, она меҳри орқали амалга ошади.

Оиладаги соғлом муҳит-соғлом мафкурани шакллантириш ман­баидир. Жамиятда ҳар бир оиланинг мустаҳкамлиги, фаровонлиги, ўзаро ҳурмат ва аҳилликни таъминлаш-миллий мафкурада кўзда ту­тилган мақсадларни амалга оширишда таянч бўлади»[[4]](#footnote-4).

**2-§. Ўзбек оиласининг ўзига хос хусусиятлари**

Республикамизда бир юз ўттизга яқин миллат вакиллари ҳамжи­ҳат яшаб, Ўзбекистон мустақиллиги равнақига ўз ҳиссасини қўшиб келмоқда. Ҳар бир миллатнинг оиласини ўзига хос хусусиятлари бор. Мамлакатимизда аҳолини кўпчилигини 85 фоизини ўзбек миллати тишкил этилганлиги учун, дарслик биринчи маротаба ўзбек тилида чоп этилаётганлигини инобатга олиб асосий эътиборни ўзбек оила­сининг ўзига хос хусусиятларига қаратишни лозим деб ҳисобладик.

Узоқ йиллик тарихига эга бўлган ўзбек халқи оилага жуда катта эътибор бериб келган.

Ер куррасида яшовчи турли халқлар ва миллатларнинг ҳар би­рининг ўзига хос хусусиятлари бўлгани каби уларнинг оилавий ҳаё­тида ҳам ўзига хос хусусиятлари бор.

Ўзбек оиласи серфарзандлик, болажонлик, оилапарварлик каби ижобий хусусиятлари билан ажралиб туради.

Оилага шарқона, ўзбекона содиқлик, ўтган етти пуштини би­лиш, ота-она, қариндош уруғ, кексаларга ҳурмат, ёшларга меҳрибон­лик, оила аъзолари, эр-хотин ва фарзандлар ўртасидаги муносабат­ларнинг мустаҳкамлиги унинг ўзига хос хусусиятларидир. Оилалар жуда катта бўлиб жамоа асосида яшаб келганлар.

Ўзбек оиласи ор-номусли, кучли оиладир. Шунинг учун у ўзининг миллий қиёфасини йўқотмаган ҳолда бутун оиланинг шаъни, обрўсини сақлаш учун масъулият билан иш тутади. Эр оила посбони, унинг боқувчиси ҳисобланса, хотин эса унинг кўрки, файзи барока­тидир. Уларнинг умр гулшанлари қобил фарзандларидир.

Биринчи Президентимиз И.Каримов ўзбек оиласининг ўзига хос хусу­сиятларини эътироф этиб шундай дейди: Оила-жамиятнинг негизи. Бизнинг давлатимизни ҳам катта бир оила деб тушунишимиз мумкин ва лозим. Бунда ўзаро ҳурмат ва қаттиқ тартиб бўлмаса, оиланинг барча аъзолари ўз бурчларини адо этмаса, бир-бирига нисбатан эзгу­лик билан меҳр-оқибат кўрсатмаса, яхши ва муносиб тарзда яшаш мумкин эмас. Оила турмуш ва виждон қонунлари асосига қурилади, ўзининг кўп асрлик мустаҳкам ва маънавий таянчларига эга бўлади, оилада демократик негизларга асос солинади, одамларнинг талаб-эҳтиёжлари ва қадриятлари шаклланади. Ўзбекларнинг аксарияти ўзининг фаровонлиги тўғрисида эмас, балки оиласининг қариндош-уруғлари ва яқин одамларининг қўшниларнинг омон-эсонлиги тўғ­рисида ғамхўрлик қилиши биринчи ўринга қўяди. Бу эса энг олий да­ражада маънавий қадрият, инсон қалбининг гавҳаридир[[5]](#footnote-5).

Серфарзандлик ўзбек оиласининг алоҳида белгисидир. Бизда кўп болалик оналар сони бошқа минтақалардагига нисбатан анча зиёд.

Ўзбек оиласидаги болажонлик, фарзандлар томонидан ота-оналарни ҳурмат қилишлиги, оилаларни асосан кўп сонли бўлиб, уларда турли авлод вакилларини бирга яшашлиги ва бирга хўжалик юритишлари, меҳнатсеварлик, саҳий ва меҳмондўстлик яхши хусу­сиятлар сақланиб қолинмоқда.

Ўзбек оиласининг ўзига хос этнографик хусусиятлари: кўп бо­лалик, кўп табақалилик (бир неча авлод вакилларининг бирга яшаш), авлодлар ўртасидаги боғлиқликнинг бошқа мамлакатлардагина нис­батан кучлилиги ва шу каби қатор хусусиятлари унда психологик аҳамиятини янада орттириб юборади.

Ватанимиз 130 йилдан зиёд қоронғулик қаърида яшади, шунча муддат фуқароларнинг ҳақ-ҳуқуқлари топталди, қонунсизлик авж нуқтага етди. Мустамлакачилик сиёсатининг «советча» маданий шак­ли вужудга келди: фуқароларнинг ҳақ-ҳуқуқлари қоғозда қайд эти­ларди-ю, амалда унинг тескариси қилинарди.

Кейинги етмиш йил ичида «совет даврида» ўзбек оиласининг обрўси бир оз пасайди, мавқеи тушди. Миллий анъаналаримизда ифодаланган. «Оила мажлиси», «Оила ўчоғи», «Оилавий қонунлар», «Оилавий самимият» деган ифодалар йўқолиб, турмушимиздан чиқиб кетди. Шу даврда эркаклар ҳурмати, хусусан оила раҳбари ота шаъни ва обрўси бироз пасайиб қолди.

Мамлакатда бошқа йўналиш ҳам сезилмоқда. Ўзбек оилалари ҳам жуда кўп сонли болалар туғилишини хоҳламай қолмоқдалар. Қишлоқ жойларда 5-6, шаҳар жойларда эса 3-4 бола тўғри келади.

Эндиликда мустақиллик асосида, миллий истиқлол мафкураси асосида ўзбек оиласини обрўсини, унинг нуфузини юқори кўтариш лозим.

**3-§. Оиланинг асосий вазифалари**

Оиланинг жамият олдидаги асосий вазифаларидан бири-фарзанд кўриш ва тарбиялаш ғоят муҳимдир. Статистик маълумотларга қара­ганда аҳоли сони маълум муайян кўрсаткичда бўлиб туриши учун ҳар 100 оилага 260 та бола тўғри келиши керак. Аниқроғи, 100 оиладан 60 таси 3 тадан 40 тасида 2 тадан бола бўлиши лозим. Демографик олимлар ҳисобларига кўра, агар ҳар бир оила биттадан фарзанд кўрса, саккизинчи авлодга келиб, яъни 200 йилдан кейин бу халқ миллат та­риқасида йўқ бўлиб кетиши мумкин экан.

Ўзбекистон дунёда аҳолисининг сони жуда тез кўпайиб бораёт­ган мамлакатлар қаторига киради.

Оила эркак ва аёлнинг никоҳдан ўтиб, бир ёстиққа бош қўйган кунидан бошланади. Унинг энг муҳим вазифаси наслни давом этти­риш, шунингдек ота-боболарининг энг яхши анъана ва удумларини давом эттириш, турмушни мустаҳкамлашдан иборатдир.

Оила жамиятнинг бошланғич ҳужайрасини ташкил этиб, унда аҳолини кўпайиши ва ёш авлодни тарбиялаш вазифалари бажарила­ди.

Унинг муҳим ижтимоий вазифалари қуйидагилардан иборат:

***Биринчидан,*** у жамиятнинг демократик ҳужайрасини ташкил этиб одамлар шу муқаддас кошонада туғилиб ўсиб жамият таркибини ташкил этади.

***Иккинчидан,*** оила муҳим бўғин бўлиб унда биз меҳнат жараё­нида сарф қилган кучларимизни тиклаймиз.

***Учинчидан,*** оила муҳим тарбия ўчоғи.

Ва охири ***тўртинчидан,*** нодир руҳий муҳитдир.

Олимларнинг фикрича, одамлар ҳаётининг бирдан-бир тўғри йўли оилавий ҳаёт экан. Ёлғиз бўлиб яшаш ҳар хил палакатларга ва фожиаларга олиб келар экан.

Шунинг учун Америка Қўшма Штатларида қариялар ёлғиз уйда қолдирилмасдан уларни болалари бўлатуриб қариялар уйларига жой­лаштирилади.

Италиялик мутахассисларнинг ҳисоб-китобларига қараганда, ҳо­зирги пайтда ҳар беш овруполикнинг бири уйқусизликдан азоб че­каркан. Бунинг асосий сабаби ёлғизликдир.

Кўпчилик одамлар оилавий ҳаётда яшайдилар, оила-оила бўлиб яшашликни ўзларига маъқул деб ҳисоблайдилар.

Буюк Британияда ёлғиз оналар ва ёлғиз қариялар сони эса йил­дан йилга кўпаймоқда. Айни пайтда мамлакатнинг 15 фоиз аҳолиси ёлғизликда умр кечиради

Ислом яккаликни, беваликни ёқтирмас. Бу ҳам ўз йўлида биз билиб-билмаган бир донолик ва донишмандликдир.

Ислом динидан ташқари бошқа динларга эътиқод қилувчи олимларнинг эътироф этишича дунёда энг мустаҳкам оила бу ислом динига эътиқод қилувчиларнинг оиласидир.

Санъат ва илм-фан оламида сўққа бошлар жуда кўп. Оилавий ҳаётга қаратилган тарбиявий ишлар кўпайтрилиши лозим, чунки бу аҳолини айрим қатламлари бизга четдан кириб келган «бўйдоқ» бўлиб яшашликни хоҳловчиларни кўпайиб боришига сабаб бўлмоқда. Бу эса ўзбек халқининг ҳаёт тарзида, мусулмончиликка мутлақо тўғри келмайдиган ҳолдир.

**4-§. Оила жамият ва давлат муҳофазасида**

***а) оила жамият ҳимоясида.***

Оила жамиятнинг табиий ва асосий ҳужайрасини ташкил этади. Жамият катта-кичик оилалардан иборат. Бу оилалар қанчалик мус­таҳкам бўлса, жамият ҳам шунчалик мустаҳам бўлади.

Биз қураётган адолатли фуқаролик жамиятида оила ўзига хос ижтимоий бирлашмани ташкил этади. Оиланинг бу хусусияти бирин­чи галда унинг жамият манфаатлари билан боғлиқлигида ҳамда иж­тимоий вазифаларда ифодаланган.

Мамлакатда ҳар бир оила ва ҳар инсоннинг турмуш фаровонли­гини, фуқаролар тотувлигини мустаҳкамлашга қаратилган дастурий мақсадларга асосланиб иш олиб борилмоқда.

Биринчи Президентимиз И.Каримов бу борадаги вазифалар ҳақида гапириб: «Энг муҳим вазифа-халқчил, адолатпарвар жамиятни вужудга келти­риш. Бу жамият пойдеворини, энг аввало, бой ва бадавлат, меҳнат қудрини биладиган, маънавий соғлом ва маданий савияси баланд минглаб ва миллионлаб оилалар ташкил этади»[[6]](#footnote-6) -деганди.

Бу адолатли фуқаролик жамиятини шакллантиришни мақсад қилган эканмиз, жамоат бирлашмалари, нотижорат ва нодавлат таш­килотлари, жумладан, фондларнинг аҳамияти, оилани муҳофазаси ошиб бораверади.

Жамият ҳаётида нодавлат ва жамоат ташкилотларининг ўрни ва аҳамиятини кучайтириш, яъни «Кучли давлатдан кучли жамият сари» тамойилини ҳаётга жорий этиш демакдир.

Расмий маълумотларга қараганда, айни пайтда мамлакатимизда тўрт мингдан зиёд жамоат бирлашмалари, нотижорат ва нодавлат ташкилотлари фаолият кўрсатаяпти. 40 га яқин фондлар бор.

Бугунги кунда республикамизда ўн мингтага яқин маҳалла ва қишлоқ фуқаролари йиғинлари оилалар билан жамоатчилик асосида катта ташкилий ва оммавий ишларни олиб бормоқдалар, оилаларни сақлаб қолиш ва уларни мустаҳкамлашга, вояга етмаган болалар манфаатларини ҳимоя қилишга ўз ҳиссаларини қўшиб келмоқдалар.

***Б) оила давлат муҳофазасида.***

Давлат томонидан оилага кун сайин ғамхўрлик қилиш, унга ҳар тарафлама моддий ёрдам бериш инсонпарвар демократик ҳуқуқий давлатнинг муҳим вазифаларидан биридир.

Ўзбекистон Республикаси Конституцияси 65-моддасини 2-қис­ми ва Оила кодексини 4-моддасини 1-қисмига биноан Оила, оналик, оталик ва болалик давлат ҳимоясида.

Мамлакатимизда оилани давлат муҳофазасида бўлишини Ўзбе­кистон Республикаси Вазирлар Маҳкамаси Оила, оналик ва болалик­ни ижтимоий муҳофаза қилиш мажмуи котибияти олиб боради.

Ўтган вақт давомида республикамизда аёллар ва ўсиб келаётган ёш авлод соғлиғини мустаҳкамлашга йўналтирилган чора-тадбирлар амалга оширилиши натижасида соғлом оилани шакллантириш, туғиш ёшидаги аёлларни соғломлаштириш ишлари ўзининг ижобий самара­сини берди.

Иккинчи чақириқ Ўзбекистон Республикаси Олий Мажлиси би­ринчи сессияси кун тартибида «Оила ва аёллар муаммолари комис­сияси» ташкил этилди.

Ушбу комиссия оила ва аёллар муаммолари бўйича давр та­лабларига жавоб берадиган оилани сақлаш ва мустаҳкамлашга, янги авлодни тарбиялашга қаратилган янги қонунлар лойиҳаларини тайёр­лаш вазифаларини ўз олдига қўяди.

Унда кўп болали оналарнинг моддий аҳволини, ёш авлоднинг ўсиш шароитларини яхшилаш мақсадида оналарга тўланадиган ойлик нафақа икки мартага кўпайтирилди. Мазкур Фармон ўзбек халқининг болажонлик табиатини кўрсатади.

Фақат кейинги йилларда Республика Президентининг оилага алоқадор бир қатор фармонлари қабул қилинди.

Мустақиллик йилларида 2,5 миллион оила биринчи марта ер участкалари олдилар ва ўз ер участкаларини кенгайтирдилар. Томор­қа участкаларнинг ўртача ҳажми 20 сотихдан ошди. Шахсий томор­қалар ҳажмини янада кенгайтириш ва уларни 0,25 гектарга етказиш назарда тутилмоқда.

Биринчи Президентимиз И.Каримов ташаббуси билан 1998 йили «Оила йили» деб эълон қилиниши билан шу йили оила манфаатлари учун барча манбалар бўйича 144,8 миллиард сўм маблағ ажратилиб, уларнинг деярли ярми давлат бюджетидан қопланди.

Оила иши бу оила аъзоларининг шахсий иши деб уларни ўз ҳолига ташлаб қўйиш мумкин эмас. Айниқса, бозор механизмларини жорий этишдан олдин серфарзанд, кам таъминланган оилаларни, болалар, болали ёлғиз аёлларга давлат ва жамоат ёрдамини кўрсатиш лозим.

Мамлакатимизда алоҳида эътибор ёшлар оиласига қаратилин­ган.

Биринчи Президентимиз Ислом Каримов «Камолот» ёшлар ижтимоий ҳара­кати ташаббус гуруҳи йиғилишида сўзлаган нутқида шундай деди: «Ҳаракат... ёш оилаларга ёрдам беришни ўзининг асосий бурчи деб билиши, шу мақсадда «Ёш оила» дастурини ишлаб чиқиш масаласига алоҳида аҳамият қаратиши зарур.

...Ҳаракат эндигина турмуш қурган ёш оилаларга маълум бир имтиёзлар берилиши, айтайлик, уларга кейин бўлиб-бўлиб қайтариш шарти билан имтиёзли кредитлар ажратилиши ҳақида ўз таклифлари­ни илгари суриши ва уларни амалга ошириши учун ҳаракат қилиш ўринли, деб биламан. Ишончим комилки, бу ёш оилаларга моддий ёрдамгина бўлиб қолмай, айни пайтда уларни мустаҳкамлашга ҳам хизмат қилиши муқаррар»[[7]](#footnote-7).

Шунингдек, Ўзбекистон Республикаси Президентининг «Ёш ои­лаларни моддий ва маънавий қўллаб-қувватлашга доир қўшимча чо­ра-тадбирлар тўғрисида»[[8]](#footnote-8)ги 2007 йил 18 май ПФ-3878-сонли Фармо­нига биноан, ижтимоий-иқтисодий муаммоларни ҳал этишда ёш ои­лаларга амалий ёрдам бериш, уларга сифатли таълим, ҳуқуқий ахбо­рот, маслаҳат ва бошқа, жумладан, болалар соғлишини сақлаш ва тарбиялашни таъминлаш бўйича хизмат кўрсатиш, ёш оилаларни маънавий қўллаб-қувватлашни кучайтириш, ёшларда ўзи қурган янги оила учун ғурур ва маъсулият ҳиссини, ота-онага, кекса авлод вакил­ларига ҳурмат-эътибор, меҳнат қилиш ва халқимизнинг маънавий қадриятлари руҳида болаларда тартиб-интизом туйғусини шакллан­тириш мақсадида, 2007 йилда 50,0 миллион сўм ажратиш тўғрисида­ги таклифлар маъқулланди.

**Мавзуга доир саволлар**

1. Оила тушунчасини илмий изоҳланг?

2. Ўзбек оиласининг ўзига хос хусусиятлари нималарда намоён бўлади?

3. Оиланинг асосий вазифаларига нималар киради?

4. Оила давлат ва жамият ҳимоясида бўлиш ҳуқуқи қандай?

**ОИЛАВИЙ-ҲУҚУҚИЙ МУНОСАБАТЛАР**

**1-§. Оиланинг умумий (ижтимоий) ва махсус (юридик) тушунчалари**

**Мазкур мавзунинг мақсади:** Оилавий-ҳуқуқий муносабатларнинг таркибий қисмини илмий-назарий ҳамда амалий жиҳатдан очиб бе­ришдан иборатди.

**Мазкур мавзуда**: оилавий-ҳуқуқий муносабатлар тушунчаси ва турлари, оиланинг умумий ва махсус тушунчалари, оила ҳуқуқининг субъектлари ва объектлари, оила ҳуқуқида ҳуқуқ ва муомала лаёқати, оила ҳуқуқида қон-қариндошлик тушунчаси ва унинг ҳуқуқий аҳа­мияти, оила ҳуқуқида даъво муддати каби масалалар очиб берилади.

Оила жамиятнинг ўзига хос ижтимоий муассасасидир. Оиланинг бу хусусияти биринчи галда унинг жамият манфаатлари билан боғ­лиқлигида ҳамда ижтимоий вазифаларида ифодаланади.

Оиланинг умумий (ижтимоий) ва махсус (юридик) тушунчаси мавжуддир.

Ижтимоий маънодаги оила деганда никоҳга, қон-қариндошликка (ёки фақат қариндошликка), болаларни тарбиялаш учун оилага қабул қилишга, умумий ҳаёт, мақсад ўзаро ғамхўрликка асосланган шахс­лар иттифоқи тушунилади.

Оилавий иттифоқда шахслар ўртасида аҳлоқий, руҳий, жисмо­ний ва хўжалик-маиший алоқалар содир бўлиб, улар ҳаёт ва мақсад­ларда умумийликни вужудга келтиради.

Оилавий иттифоқ махсус ва шу билан бирга мураккаб ижтимоий муносабатлардан иборат.

Одатда оиланинг вужудга келишига никоҳ асос бўлади. Шунинг учун оилада бола туғилмаган бўлса ҳам никоҳ муносабатининг ўзи оилани ташкил этади.

Ўзининг ижтимоий мазмунига қараб оила, одатда, ўзаро алоқа­даги уч ижтимоий гуруҳдан иборат бўлиб, унинг асоси сифатида ни­коҳ, никоҳнинг натижаси сифатида эр-хотин муносабатлари, эр-хотин муносабатларининг оқибати сифатида фарзандлардан ташкил топади. Типик оилавий муносабатлардан ташқари болали ёлғиз она билан унинг боласи ўртасидаги, бошқа қариндошлар ўртасидаги муносабат­лар, айрим ҳолатларда эса туғишмаганлар (фарзандликка олганлар ва фарзандликка олинганлар, тарбияга олган ва тарбияга олинганлар) ўртасидаги муносабатлар ҳам оилавий муносабатларни ташкил этади.

Одамлар ҳаётининг бирдан-бир тўғри йўли оилавий ҳаётдир.

Ўзбекистон аҳолисининг 98 фоизи оилада оила аъзоси бўлиб яшайди. Оила муҳити, унинг ижтимоий-иқтисодий шароити ўлканинг келажак тараққиётида ҳал қилувчи омиллардандир. Шунинг учун ои­ла атрофлича ўрганиш, оила ҳақидаги статистик маълумотларни жаҳон андозасига талаб берадиган тарзда такомиллаштириш Респуб­ликадаги муҳим вазифалардан ҳисобланади.[[9]](#footnote-9)

Оила-ҳаёт абадийлиги, авлодлар давомийлигини таъминлайди­ган, муқаддас урф-одатларимизни сақлайдиган, чин инсон бўлиб шаклланишда муҳим роль ўйновчи тарбия ўчоғидир.

Неча минг йиллик тажрибалар кўрсатишича, оилавий ҳаёт одам­зод турмуш тарзининг бирдан-бир тўғри йўлидир. Ёлғизликда яшаш-кемтик ҳаёт, руҳий-маънавий инқирозларга ҳамроҳликдир.

Дунёда кўпчилик одамлар оилавий ҳаётда яшайдилар. Бироқ, масалан, ҳар беш нафар овруполикдан бири уйқусизликдан азоб че­кади, бунинг асосий сабабларидан бири ёлғизликдир. Ёхуд Буюк Бри­танияда ёлғиз оналар ва ёлғиз қариялар сони йилдан-йилга ортмоқда, бу юртнинг 15 фоиз аҳолиси ёлғизликда умр кечирмоқда.

Айрим мамлакатларда уйланмасликни афзал кўрувчи бўйдоқлар ҳам кўплаб учрайди . Сенегалда ҳар юз аёлга ўртача 95 эркак тўғри келади. Эркакларнинг 44,4 фоизи уйланмасликни афзал кўрувчи бўйдоқлар бўлиб, айни пайтда турмушга чиқмаган хотин-қизлар ати­ги 19,3 фоизни ташкил этади. У ерда аҳолининг 94 фоизи ислом ди­нига эътиқод қилади. Шариатда тўрттагача хотин олишга рухсат этилса ҳам, сенегаллик мусулмон эркакларнинг атиги 28,3 фоизи ик­кита ва ундан ортиқ хотинга уйланган. Айни пайтда сенегаллик аёл­лардан 52,1 фоизининг кундошлари бор. Қизлар етук ёшдаги эркак­ларга турмушга чиқишни афзал кўрадилар, шу сабабли мазкур мам­лакатда бева эркакларга нисбатан бева аёллар кўпроқ.[[10]](#footnote-10)

Ёлғиз яшаб ўтган буюк одамлар оддий оилавий бахтга эришган­ларга хавас қилишади. Буюк рус ёзувчиси Тургенев “Мени ўйловчи, қутловчи ғамхўр аёл бўлса эди. Бутун талант ва китобларимдан ҳам воз кечардим,”[[11]](#footnote-11) деган.

Жамиятдаги кўпчилик одамлар оила доирасида яшайдилар, ои­ла-оила бўлиб яшашни маъқул кўрадилар. Оила - инсон учун меҳнат қобилиятини тиклаш ва дам олиш жойи, шунингдек, Оила, муҳим тарбиячи ҳамдир. Унда болалар тарбиясида ота-боболар, момолардан қолган, минг йиллар мобайнида ҳаёт синовларидан ўтган яхши удум, одатлар мавжуд. Афсуски, ҳозир айрим оилаларда бу анъаналарга ри­оя қилинмаяпти. Ота-оналарнинг аксарияти шарқона одатларимизни билишмайди. Баъзан фарзандларимизда шарм-ҳаё, андиша, уят, ор-номус ҳақида тушунчанинг камлиги, айримларидан ҳаё пардаси кўтарилиб бораётганининг гувоҳи бўлиш мумкин.

Миллатимизга, халқимизга ёт бўлган бўйдоқлик, оиласиз яшаш юртимиз учун ҳам “бегона” эмас. Инсоннинг жамиятда ёлғизланиб қолиши яхши эмас, албатта. Ислом ҳам яккалик, беваликни маъқул­ламайди. Яккалик фақат Тангрига ярашади, деган гап бор. Ҳадиси шарифлардан бирида одамнинг уйда бир ўзи, ёлғиз ётиши қоралан­ган. Энг мустаҳкам оила ислом динига эътиқод қилувчиларнинг ои­ласидир, деган бошқа диндаги олимлар эътирофи биз учун қанчалик ёқимли бўлмасин, аҳоли ўртасида оилани мустаҳкамлашга оид тар­биявий ишларни янада кучайтириш лозим.

Оилавий ҳаёт бир гулшанга ўхшайди, лекин унинг ҳам иссиқ-совуқ фасллари, баҳори-қиши бор. Тақдирнинг кучли бўрону тўфон­лари инсонни тушкунликка тушириб қўймаслиги лозим. Оилавий бахтга, фаровон турмушга эришиш учун сабр-тоқатли бўлиш ҳам тақозо этилади.

Ҳаётни никоҳ ва оиласиз тасаввур қилиш жуда қийин, буни нормал ҳол деб бўлмайди. Чунки у турмушнинг жуда муҳим қисми­дир. Агар кўпчилик инсонлар муҳаббатли никоҳга нисбатан ёлғиз­ликни афзал кўрсалар, улар азобда қолишлари мумкин. Шунинг учун ҳам атрофдагилар никоҳсизликни, бефарзандликни ҳеч маҳал маъ­қулламаганлар. Бироқ кейинги етмиш йил ичида оиланинг обрўси би­роз йўқотилди, миллий анъаналарда ифодаланган “оила ўчоғи”, ”оила кенгаши”, “оилавий қонунлар”, “оилавий самимият” деган ифодалар турмушимиздан деярли чиқиб кетди.

Жамиятда оила обрўсини, унинг нуфузини мустаҳкамлаш лозим. Оиланинг иқтисодий, ижтимоий, демографик, психологик, ҳатто жинсий ҳаёти муаммоларини кўриб чиқиш лозим.

Ўзбекистонда ҳар бир оилада ўртача 5,5 нафар аъзо бор. Аҳоли­нинг табиий ўсиши - минг кишига ҳисоблаганда, 28,3 фоизни ташкил қилади. Бу Мустақил Давлатлар Ҳамдўстлигига аъзо бошқа мамла­катлардагига нисбатан анча юқоридир. Ўзбек оиласида кўпинча бир ёки икки киши ишлайди. Қолган оила аъзолари болалар ва қариялар­дир. Зотан, ишловчиларга ғамхўрлик, фаолларга эътибор ўз тарихига, ўз халқи ва миллатига ҳурмат демакдир.

Республикамизнинг баъзи вилоятларида ҳомиладор аёлларнинг 70 фоизи турли касалликларга (асосан камқонлик касалига) чалинган.

Ўзбекистонда ҳар минг чақалоқдан 140 таси касал туғилмоқда. Аёллар ва болаларнинг соғлиғи кўп ҳолларда дори-дармоннинг бор-­йўқлигига боғлиқ.

Мамлакатимизда туғилаётган болалар ва аёллар соғлиғини ҳи­моя қилиш билан бевосита боғлиқ бўлган қўшимча чора-тадбирларни амалга ошириш масаласига алоҳида эътибор берилмоқда. Бу ҳақда 2002 йил 25 январда Вазирлар Маҳкамаси «Аёллар ва ўсиб келаётган авлод соғлиғини мустаҳкамлашга доир қўшимча чора-тадбирлар тўғрисида»[[12]](#footnote-12) махсус қарор қабул қилди.

Бу масалага эътибор бериб Биринчи Президентимиз И.Каримов «Гап бир қа­рашда жуда оддий бўлиб туюладиган, аслида эса ўта муҳим аҳамият­га молик бўлган «соғлом она-соғлом фарзанд» деган ҳаётий масала хусусида бормоқда. Нафақат соғлом ва барқарор оилани шаклланти­риш, балки бутун жамиятимизда соғлом муҳит барпо этиш, халқи­мизнинг фаровон турмуши ва келажагина таъминлаш ҳам ушбу маса­ланинг қандай ҳал этилиши билан чамбарчас боғлиқдир»[[13]](#footnote-13).

Ўзбекистонда ҳар бир оила ва ҳар бир инсоннинг турмуш фаро­вонлиги, фуқаролик тотувлигини мустаҳкамлашга қаратилган дасту­рий мақсадларга асосланиб иш олиб борилмоқда.

Биринчи Президентимиз И.Каримов бу борадаги вазифалар ҳақида гапириб: “Энг муҳим вазифа – халқчил, адолатпар­вар жамиятни вужудга келтириш. Бу жамият пойдеворини, энг авва­ло, бой ва бадавлат, меҳнат қадрини биладиган, маънавий соғлом ва маданий савияси баланд минглаб ва миллионлаб оилалар ташкил эта­ди”,[[14]](#footnote-14) - деганди. Республикада бозор механизмини жорий этишдан ол­дин инсонларни ижтимоий ҳимоялаш айниқса, ҳар бир пенсионер, барча отахон ва онахонларимизнинг яшаш шароити, саломатлиги ва кайфиятига ижобий таъсир кўрсатишга эришмоғимиз керак. Давлат ўз аҳолисини ҳимоя қилаолган тақдирдагина инсонпарвар ҳисоблана­ди. давлат кишиларга, айниқса, ёрдамга муҳтож бўлганларга, ижти­моий ночор қатламларга, етимлар, болалар, ўқувчилар, пенсионерлар ва ногиронлар, ёлғиз оналар, кўп болали ва кам таъминланган оила­ларга ўз вақтида ёрдам кўрсатиши керак.[[15]](#footnote-15) Ҳар бир оила, ҳар бир меҳ­наткаш тинч-хотиржам ва тўкин-сочин яшаса, мамлакат озод, бой бўлади, гуллаб-яшнайди.

Зотан, Биринчи Президентимиз И.Каримов бу борада жуда катта ташкилий ва амалий иш қилмоқда.

Давлат томонидан оилага доимий ғамхўрлик қилиш, унга ҳар тарафлама моддий ёрдам бериш инсонпарвар демократик ҳуқуқий давлатнинг муҳим вазифаларидан ҳисобланади.

Оила тўғрисида давлат ғамхўрлигини ва моддий ёрдамни амалга оширишда республикадаги демографик вазият, туб аҳоли мавқеини албатта ҳисобга олиш лозим.

Ўзбекистонда яшаб турган аҳолидан 3,5 миллиондан зиёди тўғрисида ғамхўрлик қилиш – Меҳнат ва аҳолини ижтимоий муҳофа­за қилиш вазирлигининг вазифасидир. Булар кам даромадли, пенсио­нер, ногирон, боқувчисини йўқотган, бир сўз билан айтганда, давлат­нинг доимий ёрдамига муҳтож кишилардир. Улар бундай ёрдамни кундалик ҳаётларида ҳис қилиб турибдилар.

Оилавий аҳволни ҳисобга олиб, давлат томонидан бериладиган моддий ёрдамнинг янги тизими белгиланди.

Оила иши - оила аъзоларининг шахсий иши, деб уларни ўз ҳоли­га ташлаб қўйиш мумкин эмас. Айниқса, бозор иқтисодиётига ўтиш шароитида серфарзанд, кам таъминланган оилаларга, аҳолининг иж­тимоий ҳимояга муҳтож қисмига, болалар, болали ёлғиз оилаларга давлат ва жамоат ёрдамини кучайтириш лозим.

Ҳар бир корхона, ишлаб чиқариш муассасаси 7 фоиз иш ўрнини кам таъминланган оила ёки ижтимоий муҳофазадаги кишиларга сақ­лаб туриши қонун билан белгилаб қўйилган. Буларга армиядан янги келганлар, ишга яроқли ногиронлар, тарбия колонияларидан озод этилганлар, ёлғиз оналар киради.

Ҳуқуқий маънода оила – юридик муносабатдир. Оилавий муно­сабатлардаги юридик характер ҳуқуқий нормалар билан уларнинг муносабатларини тартибга солиб, давлатнинг мажбурий қоидалари билан оила аъзоларининг хулқига таъсир этиб, оилани жамият хоҳла­ган асосда ривожлантиришга ёрдам беради.

Юридик факт сифатида қайд этилган никоҳ ва яқин қариндош­лик оилавий-ҳуқуқий муносабатларнинг вужудга келишида муҳим ҳуқуқий асос бўлади. Бу муносабатлар қайд этилган никоҳдан ташқа­ри ҳам вужудга келиши мумкин. Турмуш қурмаган аёл ёки уйланма­ган эркак томонидан болани фарзандликка олиш бунга мисол бўла олади. Ёлғиз шахс томонидан болаларни доимий тарбияга олганда ҳам оилавий-ҳуқуқий муносабатлар вужудга келади.

Махсус ҳуқуқий адабиётларда ҳуқуқшунос олимлар томонидан оилага таъриф берилган.[[16]](#footnote-16) Бу таърифлар асосида ўша даврда мавжуд бўлган тузум ва сиёсат ётади.

Шу таърифлардан бирини келтирамиз. «... в советском семейном праве под семьей понимается круг лиц, связанных друг с другом ука­занным в законе объемом прав и обязанностей, вытекающих из брака, родства, усыновления и принятия детей на воспитание».

Инсонпарвар демократик ҳуқуқий давлатда мавжуд бўлган ои­лага биз берган таъриф қуйидагича: “Оила жамиятнинг табиий ва асосий бўғини бўлиб, юридик маънода никоҳ, қон-қариндошлик, ота-она қарамоғидан маҳрум бўлган болаларни жойлаштириш шакллари­дан келиб чиқадиган тегишли ҳуқуқ ва мажбуриятларни вужудга кел­тирадиган шахслар муносабатлардан иборат бўлган, умуминсоний қадриятлар ва миллий шарқона анъаналарга асосланган фуқаролар иттифоқидир”[[17]](#footnote-17).

**2-§. Оилавий-ҳуқуқий муносабатлар тушунчаси ва уларнинг турлари. Оилавий-ҳуқуқий муносабатларни фуқаролик-ҳуқуқий муносабатларидан фарқи**

Оилавий-ҳуқуқий муносабатлар жамиятда жуда кенг тарқалган муносабатлардир. Оилавий муносабатлар муайян ҳолларда ахлоқ-одоб қоидалари билан тартибга солинади.

Оилавий-ҳуқуқий муносабатлар никоҳ ва оила доирасидаги аниқ ижтимоий муносабатларни оила қонунчилиги нуқтаи назаридан тат­биқ этишдир.

Оилавий-ҳуқуқий муносабатлар давомли ҳуқуқий муносабатлар ҳисобланади. Бу хусусият ҳуқуқий муносабатнинг мақсадлари билан белгиланади. Никоҳ тузишдан мақсад оила қуриш бўлиб, у эр-хо­тиннинг бутун умри давомида бирга яшашига мўлжалланади. Ота-оналик ҳуқуқий муносабати болаларнинг тарбияси ва таъминотига қаратилади.

Фарзандликка олиш, васийлик, ҳомийлик ва бошқа ҳуқуқий му­носабатлар кўп хусусиятлари билан бир-бирига ўхшаб кетади. Бундай ҳуқуқий муносабатларда қўйилган мақсадларга узоқ муддат давомида эришиш мумкин.

Оилавий-ҳуқуқий муносабатлар муддатсиз бўлади. Эр-хотин­нинг ҳуқуқ ва мажбуриятлари, никоҳдан ажралиш ҳолатини ҳисобга олмаганда, бир умр давом этади. Айни пайтда шундай оилавий-ҳуқу­қий муносабатлар ҳам мавжудки, улар маълум муддат билан чекла­нади, бироқ белгиланган давргача албатта давом этади. Масалан, ота-оналарнинг ўз болаларини тарбиялаш мажбуриятлари фарзанд 18 ёш­га тўлганига қадар давом этади.

Қонунчилик оилавий-ҳуқуқий муносабатларни ҳуқуқий муноса­батларнинг махсус тури деб ҳисоблайди. Бу фикрни исботлаш учун никоҳ-оила қонунчилигини янги давлат вужудга келиш билан мусс­тақил равишда ривожланиб келганлигини келтириш мумкин.

Амадаги қонунчилик оилавий-ҳуқуқий муносабатларни ҳуқуқий муносабатларни махсус алоҳида тури деб ҳисоблаб уни фуқаролик-ҳуқуқий муносабатларидан фарқ қилишлигини кўрсатади.

Бу фикрни исботи сифатида мамлакатимизда никоҳ-оила қонун­чилиги совет давлатини вужудга келган кунларидан бошлаб уни мус­тақил равишда ривожланганлигини келтириш мумкин.

Иқтисодий бозор муносабатларида бўлган давлатларда оилавий-ҳуқуқий муносабатлар махсус никоҳ-оила қонунлари билан тартибга солинмасдан балки фуқаролик қонунлари билан тартибга солинган. Бозор муносабатлари мавжуд бўлган жамиятда оилавий муносабатлар мулкий муносабатлар доирасига киритиб фуқаролик ҳуқуқи билан тартибга солинган. Бунинг асосий сабаби мулкий манфаатларни шах­сий манфаатлардан устун туришлигидир.

Оилавий-ҳуқуқий муносабатлар ўзининг баъзи бир белгилари билан фуқаролик-ҳуқуқий муносабатларига ўхшаб кетади. Бироқ бу ўхшашлик фақат ташқи кўринишдадир. Мазмунан оилавий ва фуқа­ролик-ҳуқуқий муносабатлар ўртасида муҳим сифат фарқлари бор.

Фуқаролик-ҳуқуқий муносабатларни асосини мулкий муноса­батлар ташкил этса, оилавий-ҳуқуқий муносабатларнинг асосини эса аксинча мулкий бўлмаган номулкий шахсий муносабатлар ташкил этади. Шунга мувофиқ фуқаролик ҳуқуқини ҳамма нормалари, барча институтлари ўзини белгиланган мақсади аввало мулкий муносабат­ларни тартибга солишга қаратилинган бўлса оила ҳуқуқи эса биринчи навбатда шахсий муносабатларни тартибга солишга қаратилинган.

Фуқаролик ҳуқуқида мулкий муносабатлар асосан муайян экви­валент баробарида белгиланадиган қиймат, баҳо билан ифодаланади­ган характерга эга. Бу белгилар оилавий ҳуқуқий муносабатларга та­аллуқли эмас.

Оила ва фуқаролик-ҳуқуқий муносабатлар ўртасидаги фарқлар хусусий характерга эга эмас. Улар бу муносабатларни ўз табиати би­лан белгилаб ижтимоий ҳаёт моддий шароитлардан келиб чиқади.

**3-§. Оила ҳуқуқида ҳуқуқ ва муомала лаёқати**

Ҳуқуқ лаёқати ва муомала лаёқати дейилганда нималарни тушу­намиз.

Ҳуқуқ лаёқати дейилганда, барча фуқароларнинг фуқаролик ҳуқуқ ва бурчларига эга бўлишлари тушунилади.

Фуқаролик ҳуқуқ лаёқати у туғилган пайтдан эътиборан вужудга келади ва вафот этилиши билан тугайди (ФКнинг 17-моддаси).

Муомала лаёқати-фуқароларнинг ўз ҳаракатлари билан фуқаро­лик ҳуқуқлари ва бурчларига эга бўлиши, уларни ўзгартириш ва бе­кор қилиши мумкин бўлган лаёқатидир.

Оила қонуни ҳуқуқ лаёқати ва муомала лаёқатини очиқ таъри­фини бермайди. Бу тушунчаларни таҳлил қилиш натижасида Фуқаро­лик кодексида мавжуд бўлган ҳуқуқ лаёқати ва муомала лаёқати ту­шунчаларидан фойдаланиш мумкин. Фуқаролик муомала лаёқатини ўзгариши оила муносабатларига бевосита таъсир этиши мумкин. Фуқаролик муомала лаёқатини чеклаш ёки ундан маҳрум этиш оила муомала лаёқатини ҳам чеклаш ёки маҳрум этишга олиб келишлиги мумкин. Кўрсатилинган ҳуқуқий кўриниш фуқаролик ва оила ҳуқу­қидаги боғлиқлиги шундай яқинни уларни фуқаролик ва оила ҳуқу­қидаги ҳуқуқ лаёқати ва муомала лаёқати бирдай тушунча деб аташ ҳам мумкин.

Оила ҳуқуқидаги тўла муомала лаёқати худди фуқаролик ҳуқуқига ўхшаб 18 ёшга тўлиш билан пайдо бўлади. Бундан шундай хулоса чиқариш мумкин, оила ҳуқуқида ҳам фуқаролик ҳуқуқига ўхшаб тўла муомала лаёқати бир вақтда вужудга келади. Бундай тои­фаларни бевосита алоқадорлиги уларни бир-бирига узвий алоқадор­лигида кўринади. Ёшни камайтириши туфайли вояга етмаганни ни­коҳ тузишлиги оила ҳуқуқида уни тўла беихтиёр равишда тўла фуқа­ролик муомала лаёқатига эга эканлигини англатади.

Фуқаролик ҳуқуқида тўла муомала лаёқатига эга бўлишлик оила ҳуқуқида беихтиёр равишда муомала лаёқатини вужудга келтирмай­ди.

Амалдаги Ўзбекистон Республикасининг Фуқаролик кодексини 28-моддасига биноан, ўн олти ёшга тўлган вояга етмаган шахс меҳнат шартномаси бўйича ишлаётган бўлса ёки ота-онаси, фарзандликка олувчилари ёхуд ҳомийсининг розилигига биноан тадбиркорлик фао­лияти билан шуғулланаётган бўлса, у тўла муомалага лаёқатли деб эълон қилиниши мумкин. Оила қонуни ушбу далолатнома билан тўла оилавий муомала лаёқатига эга эканлиги билан боғламайди. Бу эса оила муомала лаёқатини фуқаролик ҳуқуқий муомала лаёқатидан фарқ қилишлигини англатмайди. Бу ўзбек қонунчилигида эмансипа­цияни жуда кенг тарғиб қилишлигини билдиради.

Фуқаролик ҳуқуқида руҳий касаллиги ёки ақли заифлиги сабаб­ли ўз ҳаракатлари учун жавоб бераолмайдиган ёки уларни бошқара­олмайдиган муомалага лаёқатсиз шахс беихтиёр равишда оилавий муомала лаёқатини ҳам йўқотади.

Амалдаги оила қонунлари вояга етмаган болаларнинг розилиги­ни олишни кенгайтириши ҳолатларини оилавий-ҳуқуқий муносабат­ларни пайдо бўлиши, ўзгариши ёки бекор бўлиши (фарзандликка олиш, ота-оналар ҳуқуқларини тиклаш ва бошқаларда) жиддий кен­гайтириб юборди. Бундай розиликни оилавий ҳуқуқий далолатнома деб тушунмоқ лозим. Ҳамма ҳолатларда болани розилиги тўғрисида сўз кетса улар қисман муомала лаёқати борлиги тўғрисида гап кетади.

Фуқаролик ҳуқуқ лаёқатини чеклаш оилавий ҳуқуқ лаёқатини ҳам чеклашга бевосита таъсир этади. Бундай шахслар васий, ҳомий, фарзандликка олувчи бўлаолмайдилар. Мантиқан улар никоҳ шарт­номасини ва алимент келишувини тузиш ҳуқуқига эга бўлмаслиги керак, чунки фуқаролик қонунлари уларга ўз мулкларини тасарруф этишга рухсат бермайди. Бироқ никоҳ шартномалари нафақат оилани моддий ҳолатини ёмонлашуви аксинча уни мустаҳкамлашга қарати­лиши мумкин. Чунки оила қонунчилиги қисман муомалага лаёқат­сизларга бундай чеклашни белгиламайди. Улар бундай шартномалар­ни тузишлари мумкин.

Фуқароларда оила ҳуқуқ ва мажбуриятларига эга бўлиш лаёқати туғилиш билан вужудга келса (масалан, ота-оналар ва болалар, ака-ука ёки опа-сингиллар ва бошқалар ўртасидаги алимент мажбурият­лари) айрим ҳолатларда эса фуқароларни маълум ёшга тўлишлари билан вужудга келади.

Масалан, никоҳ ҳуқуқ лаёқати.

Шундай ҳолатларда ҳуқуқ лаёқати билан бир йўли муомала лаёқати ҳам вужудга келади.

Оила ҳуқуқида муомала лаёқати яъни ўз ҳаракатлари билан ои­лавий ҳуқуқ ва мажбуриятлари пайдо бўлишлиги маълум ёшга тўлиш билан вужудга келади. Қоида бўйича бундай ёш вояга етиш ёши ҳи­собланади. Бироқ айрим ҳуқуқларга эга бўлиш эртароқ ҳам вужудга келишлиги мумкин. Масалан, оила қонунчилиги фарзандликка оли­наётган бола ўн ёшга тўлган бўлса, фарзандликка олиш учун унинг розилиги талаб қилишлигини белгилайди.

Руҳий касаллиги ёки ақли заифлиги оқибатида ўз ҳаракатлари­нинг аҳамиятини тушуна олмайдиган ёки уларни бошқара олмайди­ган фуқарони суд қонун ҳужжатларида белгилаб қўйилган тартибда муомалага лаёқатсиз деб топиши мумкин ва бундай фуқарога васий­лик белгиланади (ФКнинг 30-моддаси). Масалан, муомалага лаёқат­сиз шахс билан тузилган никоҳ ҳақиқий эмас деб топилади. Муома­лага лаёқатсиз шахс васий, ҳомий ва фарзандликка бола олаолмайди. Шахсни муомалага лаёқатсиз деб топилганда оила доирасида унга те­гишли бўлган шахсий ва мулкий ҳуқуқлар васий ва ҳомийлар томо­нидан амалга оширилади.

**4-§. Оила ҳуқуқий муносабатларининг субъектлари ва объектлари**

Оилавий-ҳуқуқий муносабатларининг субъектлари фақат фуқа­ролар бўлади. Бу ҳолат оила ҳуқуқини фуқаролик ҳуқуқидан фарқини кўрсатади, чунки фуқаролик ҳуқуқини субъекти бўлиб фақатгина фуқаролар бўлмасдан шунингдек юридик шахслар ва давлат унинг алоҳида субъекти бўлиши ҳам мумкин. Демак, фуқаролар ва юридик шахслар ўртасидаги ҳуқуқий муносабатлар ҳатто улар Оила кодекси билан тартибга солинса ҳам у оилавий ҳуқуқий муносабат бўлол­майди. Масалан, фуқаролар ва фуқаролик ҳолати далолатномаларини қайд этиш органлари билан боғлиқ (туғилганлик; никоҳ тузиш; ни­коҳдан ажралиш; ўлим ва бошқалар) ФҲДЁ органлари ўртасида ву­жудга келадиган ҳуқуқий муносабатлар. Бу маъмурий ҳуқуқий муно­сабатлар турига киради.

Оилавий ҳуқуқий муносабатларда объектлар бўлиб моддий бўлмаган шахсий хайр, ҳаракат ва ашёлар бўлишлиги мумкин.

Оилавий ҳуқуқий муносабатларда моддий бўлмаган шахсий хайр: фамилия, исм, касб, машғулот ва бошқалар бўлади.

Болани тарбиялаш эса ҳаракат доирасига киради. У узоқ муддат давом этувчи эараён бўлиб ҳисобланади. Ҳаракат доирасига: эр-хотиннинг биргаликдаги умумий мулкини бошқариши, ота-оналар ва болалар тўғрисида ғамхўрлик қилишга қаратилинган фаолиятни ту­шуниш мумкин.

Ҳуқуқий муносабатни объекти сифатида ашё ёки мулкни пред­мети (масалан, эр-хотинни умумий биргаликдаги мулки доирасига кирувчи ашёлар), ёки пул суммаси турида (масалан, алимент мажбу­риятларида аилмент тўловлари) сифатида қатнашади.

Оилавий-ҳуқуқий муносабатларда объект сифатида болалар қат­нашишлиги мумкин эмас. Ўзининг ташқи кўриниши бўйича бола объект бўлиб кўринса ҳам аммо ҳамма ҳолатда у субъект бўлиб қат­нашади. Чунки ҳуқуқий муносабат болалар тарбиясига қаратилинади.

**5-§. Оилавий субъектив ҳуқуқ ва мажбуриятлар**

Ҳуқуқ лаёқати ва муомала лаёқати-бу шахсларда оилавий субъ­ектив ҳуқуқ ва мажбуриятларни вужудга келишлигининг шарт-шароити.

Оилавий-ҳуқуқий муносабатларда субъектив оилавий ҳуқуқ ва мажбуриятлар унинг мазмунини ташкил этади.

Оилавий ҳуқуқий муносабатлар доирасида субъектив ҳуқуқ ва мажбуриятлар ўзининг характери бўйича шахсий ва мулкийларга бўлинади.

Мулкийлар доирасига алимент ҳуқуқлар ҳам киради. Шахсий ҳуқуқлар иқтисодий мазмундан мутлоқ ажратилгандир. Мулкий субъектив ҳуқуқ ва мажбуриятлар аниқ шахсларни шахсияти билан бевосита боғланганлиги билан характерланади. Масалан, эр-хотин ўзаро бир-биридан алимент талаб этиш ҳуқуқига эга. Улардан бирини ўлими бундай ҳуқуқ ва мажбуриятни тугатади (фуқаролик ҳуқуқида эса ҳуқуқ ва мажбуриятлар бошқа шахсларга ўтишлиги мумкин, ма­салан ворисларга). Бундан иккинчи хулоса ҳам келиб чиқади, у ҳам бўлса оилавий ҳуқуқий муносабатлар доирасида субъектив ҳуқуқ ва мажбуриятлар бошқа шахсларга ўтказилмайди. Масалан, ўзини али­мент олиш ҳуқуқини, болаларни тарбиялаш мажбуриятини бошқа шахсларга ўтказиш мумкин эмаслигидан бу ҳуқуқларни бошқа шахс­ларга ўтказиш уларни ўз вакилларига топшириш мумкинлигини фарқини билиш лозим. Агар ота-оналар ёки фарзандликка олувчилар болалар устидан бўладиган назоратни болаларни боқувчи хотинга топширсалар, у ҳолда бошқа шахсларга ота-оналик ҳуқуқини ўтка­зилганлигини англатмайди. Бу ерда гап бу шахсларга нисбатан ҳуқуқни амалга ошириш ёки ҳимоя қилиш мажбуриятини ўтганлиги­ни англатади. Модомики, субъектив оила ҳуқуқларида қоида бўйича ҳуқуқий муносабатларда амалга оширилар экан у ўзининг юридик та­биатига кўра нисбий ҳуқуқлар сифатида намоён бўлади.

Ҳар қандай оила ҳуқуқини субъектига қарама-қарши бошқа субъект туради. Чунки, болага нисбатан қаратилинган бошқа субъект бўлганлиги учун ота-оналик ҳуқуқи мавжуд. Эр-хотин ўртасида қайд этилган никоҳ бўлганлиги учун шахсий ҳуқуқдан бири мавжуд бў­лади. Никоҳни тугатилиши шахсий оила ҳуқуқини ҳам тугатилганли­гини англатади. Демак, субъектив оила ҳуқуқи бу нисбий ҳуқуқдир.

Айрим ҳолатларда оила ҳуқуқи нисбий ҳуқуқ бўлса ҳам абсолют ҳуқуқ тусига эга бўлади. Масалан, Оила кодексининг 78-моддасига биноан, ота-она болани қонунга асосланмасдан ушлаб турган ҳар қандай шахсдан унинг қайтарилишини талаб қилишга ҳақли.

**6-§. Оилавий-ҳуқуқий муносабатларни вужудга келиши, ўзгариши ва бекор бўлиш асослари**

Оилавий-ҳуқуқий муносабатларни вужудга келтирадиган, ўзгартирадиган ва бекор қиладиган асослар юридик фактлардир.

Ҳуқуқдаги юридик фактларга хос бўлган муҳим асосий хусуси­ятлар оила ҳуқуқидаги юридик фактларга ҳам тегишлидир. Хусусан, улар ўзларининг табиатлари бўйича ҳодисалар, ҳаракатлар ёки муд­датлар сифатида қатнашадилар[[18]](#footnote-18).

Оила ҳуқуқидаги юридик фактлар ижтимоий муносабатларга таъсири бўйича умумий ҳуқуқ назариясидаги юридик фактларга мос келиб ҳуқуқни вужудга келтириш, ўзгартириш ва бекор қилишга бўлинади. Бироқ, оила ҳуқуқига характерли бўлган бир гуруҳ юридик фактлар борки, улар орқали оила ҳуқуқидаги субъектлар йўқолган ҳуқуқ ва мажбуриятларни тиклайдилар. Юридик фактларни бу гуруҳи мустақил категорияга ажратилиниб ҳуқуқуни тиклаш юридик факт­лари деб юритилади. Бу юридик фактларни ота-оналик ҳуқуқини тик­лаш, фарзандликка олишни бекор қилиш ёки уни ҳақиқий эмас деб топиш, бедарак йўқолган ёки ўлган деб эълон қилинган шахсни ҳозир бўлишлигида қўлланилади.

Оила ҳуқуқида ҳуқуқий муносабатни вужудга келтирувчи ҳол сифатида кўпинча фактив таркиблар, яъни, юридик фактларни йиғин­диси қўлланилади. Шу билан бирга фактив таркиб кўпинча аралаш ҳолда рўй бериб унга ҳодиса шунингдек ҳаракат кириши мумкин. Масалан, болани туғилиши туфайли (ҳодиса) ота-оналик ҳуқуқий му­носабатини вужудга келтирса, уни туғилганлиги ФҲДЁда рўйхат қи­лиш (ҳаракат) содир бўлади.

Оила ҳуқуқий муносабатни вужудга келтирувчи фактик йиғинди кўпинча уч ҳатто ундан ортиқ фактлар йиғиндисидан иборат бўлади (масалан, никоҳни тузиш вақтида). Бу фактлардан бирортасини йўқ­лиги фактик йиғиндини вужудга келтириш кучини йўқотади.

Оила ҳуқуқида юридик факт сифатида кўпинча ҳолат ҳисобла­нади.

Ҳолат-бу мавжуд ижтимоий алоқалардир. Уларга никоҳ, қон-­қариндошлик, қайин-бўйинчилик ва қуда андачилик, фарзандликка олиш, васийлик ва ҳомийлик, болаларни оилага тарбияга олиш (па­тронат) ва бошқалар киради. Аммо ҳолат ҳодиса ва ҳаракатлар қатори юридик фактларни махсус тури эмас. Ҳолат ҳодисани тури сифатида иштирок этади. Уларни ўзига хос хусусияти шундан иборатки, улар давомли характерга эгадир.

Айрим ҳолатларда ҳуқуқ ва мажбуриятни вужудга келишлиги ҳолатни тугалиши билан белгиланади: масалан, никоҳни тугатилиши билан аввал никоҳда бўлган эр-хотинда моддий таъминот олиш ҳуқуқ ва мажбурияти вужудга келади, болаларни доимий тарбияга олиш­ликни тугатиши билан доимий тарбияда бўлганларга ўз тарбиячила­рига таъминот бериш мажбуриятини юклатилиши мумкин.

Оила ҳуқуқида ҳолат бошқа юридик фактлардан фарқ қилиб, қисқа муддат (дарҳол) таъсир этмасдан аксинча давомлилиги билан характерланади. Масалан, қайд этилган никоҳда бўлишлик бошқа ни­коҳни тузишликка йўл қўймайди, никоҳда бўлиш туғилган болага эр-хотинни фамилиясини ёзиш учун асос бўлади, никоҳда бўлиш эр ва хотиндан моддий таъминот талаб қилиш учун асос бўлади ва бошқа­лар.

Никоҳ ва оила доирасида ҳуқуқ ва мажбуриятни вужудга ке­лишлиги, ўзгариши ва бекор бўлиши учун ҳодиса ва ҳаракат қорнун томонидан ўрнатилган тартибда албатта расмийлаштирилиши ёки те­гишли органларнинг қарори бўлиши лозим. Шундай, никоҳни ҳақи­қий ҳисоблаш учун уни тузувчиларни ўзаро розилиги бўлишлиги, шунингдек ФҲДЁ органларида қайд этилиши лозим, фарзандликка олиш тўғрисидаги далолатномани фуқароликка олувчи ва фарзанд­ликка олинувчи ўртасида ҳуқуқ ва мажбуриятни вужудга келтириш учун туман ва шаҳар ҳокимининг қарори бўлиши лозим ва бошқалар. Далолатномани қайд эттириш яна бошқа кўп ҳолатлар учун ҳам за­рур.

**7-§. Оила ҳуқуқида қон-қариндошлик, қайин-бўйинчилик ва қуда-андачилик тушунчаси ва уларнинг аҳамияти**

Оила кодексининг учинчи бўлим 9-мавзуи қариндошлик, қайин-бўйинчилик ва қуда-андачиликка бағишланиб, ўз ичига уч моддани олади. Ундаги бу мавзу қонунчиликка бутунлай янгилик бўлиб кирди. Унинг ҳам ўз олдига қўйган мақсади бор.

Қон-қариндошлик-бу шахслар ўртасидаги қон ва қорин алоқаси бўлиб, бири иккинчисидан ёки умумий аждоддан келиб чиққанлиги­ни билдиради.

Қон-қариндошлик оила ҳуқуқий муносабатларининг вужудга келишига асос бўладиган ҳоллардан бири бўлгани учун ҳам қонунчи­ликда ўз ечимини топиши лозим эди. Бу вазифа ҳам бажарилди. Ун­дан ташқари никоҳдан ўтишда уни ман этадиган ҳолатлардан бири никоҳ тузувчиларнинг яқин қариндошликда бўлишлигидир. Шунинг учун унга тўғри илмий асосланган тушунча бериш лозим эди, чунки ҳозирга қадар бу масалада чалкашликлар мавжуд. Қонун бўйича ким­ларни қариндош деб атаймиз ва улар ўртасидаги ҳуқуқ ва мажбури­ятлар қандай вужудга келади, деган масалалар ўз ечимини топди. Эн­диликда бу масала бўйича ҳам оила қонунчилигига аниқлик киритил­ди.

Яқин қон-қариндошлик ўз ичига тўғри чизиқ, ён, туғишган ва ўгай қариндошлар, ака-укалар билан опа-сингиллар тушунчаларини олади.

Тўғри чизиқ қариндош бўлиб, бири бошқасидан дунёга келган шахслар, яъни бобо-ота-ўғил-невара-эвара-чевара-дуборалар тушуни­лади.

Ҳар бир фуқаро етти авлодини билишлиги лозим, чунки буни билишлик ўз авлодига ҳурмат ва улар ўртасида никоҳ тузилмасликни англатади.

Ён чизиқ қариндош бўлиб, ака-ука ва опа-сингиллар ҳисоблана­ди.

Умумий ота-онага эга бўлганлар туғишган қариндош, ота бир она бошқа ёки она бир ота бошқалар ўгай қариндошлар деб тушуни­лади.

Ака-ука ҳамда опа-сингиллар фарзандларининг ўзаро никоҳ ту­зишлари, шунингдек болаларни эмизиш туфайли вужудга келган сут қариндошлар, яъни кўкалдошларнинг ҳам никоҳ тузишлари мақсадга мувофиқ эмас. Бу ҳақда меъёрий ҳужжатларда тегишли қоидалар бе­рилса, фойдадан ҳоли бўлмайди.

Яқин қариндошлар ўртасидаги никоҳни қонун йўли билан та­қиқлаш аҳлоқий ҳамда биологик нуқтаи назарга, тиббиёт фани ютуқ­лари ва хулосаларига асосланади.

Бошқа қариндошлар ўртасида никоҳ тузиш қонун билан ман этилмайди. Шунинг учун ён чизиқ бўйича қариндош бўлган, амаки­вачча, тоғавачча, холаваччалар, аммаваччалар ва бошқа узоқ қарин­дошлар ўртасида никоҳ тузиш мумкин. Аммо бу мақсадга мувофиқ эмас. Чунки қариндошлик никоҳи туфайли одатда жисмоний ва ақлан носоғлом, яъни, нимжон, касалманд, ақли заиф, кар-соқов, ортиқ, қўшоқ, пакана ёки нуқсонли, майиб болалар туғилади. Улар ўсишда тенгдошларидан орқада қоладилар. Бундай оилаларда кўпинча юрак, буйрак хасталиги касаллигига йўлиққан гўдаклар туғилиши кузатил­моқда. Биологик тадқиқотларнинг кўрсатишича, никоҳ қанчалик бе­гона шахслар билан тузилса, авлод, шунча соғлом бўлади.

Амалдаги оила қонунчилигида ака-укалар ва опа-сингиллар фар­зандларининг никоҳланиши тақиқланмаган, ваҳоланки, ҳозирги за­мон генетикаси ютуғи ва хулосаларига кўра, бундай никоҳ номақбул­дир. Хўш, генетика нима? Ген – ирсият белгиларини наслдан-наслга ўтказувчи омилдир. Инсон аъзосининг ҳар бир белгиси, кўриниши ва хусусиятларини ген белгилайди.

Ана шу генлар, бинобарин, барча хусусиятлар ота-онадан фар­зандга ўтади.

Бирор геннинг ўзгариши натижасида келиб чиқувчи ва наслдан-­наслга ўтувчи касалликлар ирсий касаллик ҳисобланади. Касал ген келгуси авлодларнинг бирида шу хасталикнинг келиб чиқишига са­бабчи бўлади. Қон-қариндошлар никоҳидан туғилган болаларда бу хасталик генетик қонуниятлар асосида осонгина юзага чиқади. Бун­дан кўринадики, қариндош-уруғлар никоҳидан хаста болалар туғи­лиши кўп бўлади.

Айни чоғда қариндошлар ўртасидаги никоҳ аҳолининг геогра­фик яшаш шароитига ҳам боғлиқ. Тоғли ва орол жойларида яшовчи, ташқи дунё билан алоқаси бирмунча чекланган ижтимоий гуруҳлар­нинг барини, шубҳасиз, қон-қариндош дейиш мумкин. Бу ердаги бар­ча аҳоли ўз хоҳишидан қатъи назар, заруратдан келиб чиққан ҳолда, қон-қариндошга айланган. Олиб борилган кузатишлар қон-қариндош­ли никоҳининг келгуси авлодга таъсири оқибатларини тасдиқлади. Аввало, бундай никоҳдан туғилган болалар касалликка тез чалинади. Статистика маълумотларига кўра, АҚШда қон-қариндошлар никоҳ­дан туғилган болаларнинг 22,5 фоизи, қариндош бўлмаганлар ни­коҳидан туғилган болаларнинг эса 16 фоизи нобуд бўлган.

Қариндошлар ўртасида тузиладиган никоҳ ҳатто фарзандсиз­ликка ҳам олиб келмоқда. Булар ҳаммаси тиббиёт фанининг асосли хулосаларидир.

Академик К.Н.Бочковнинг фикрига кўра, яқин қариндошлар ўртасидаги никоҳга чек қўйилса, аҳоли ўртасида касалга чалинишни тенг ярмига камайтириш мумкин.

Умуман, қариндош-уруғлар никоҳи келгуси авлодлар саломат­лигига путур етказиши шубҳасиздир.

Агар никоҳ тузишга монелик қиладиган ҳолларга тўла риоя қи­линиб, оила қурилса, у мустаҳкам бўлади, келажак авлод баркамол­лигига, қолаверса, келажагимиз бўлган фарзандларимизнинг соғлом­лигини таъминлашга катта ҳисса қўшилади.

Мусулмон ҳуқуқи бўйича, ҳар хил оилада туғилган болаларни бир она эмизиши туфайли сут қариндошлиги вужудга келади.

Туғруқхоналарда она-бола ётаётган алоҳида хоналар бўлиши ло­зим. Бошқа аёлдан туғилган болани эмизган аёл ўша болага иккинчи она ҳисобланади. Демак, гўдак бошқа онанинг сутини эмса, у ўша сут берган аёлнинг фарзанди билан турмуш қуриши мумкин эмас. Бу ҳам ўз туғишган укаси ё синглиси билан турмуш қургандай бир гап. Ҳо­зир ҳам баъзилар эмизган аёлни туққан онаси янглиғ кўриб, уни ҳам «она» дейди. Қадимда сут эмишганлар аро ака-ука, опа-сингиллик, яъни кўкалдошлик бўлиб, улар ўқаро турмуш қурмаганлар. Шунинг учун бундан буён ана шундай бошқа аёлнинг манзилиги, насл-насаби ўша сути кам онага расман ёзиб берилиши, унга таништириб қўйи­лиши шарт. Бу маънавий жиҳатдангина эмас, балки келажак авлоди­мизнинг қон мусаффолигига эришиши учун ҳам жуда зарур. Биноба­рин, миллий қадриятларимизни тиклаб, меъёрий ҳужжатларга тегиш­ли ўзгартириш киритиб бир онани эмган болалар ўртасида вужудга келган кўкалдошлик туфайли ҳам уларнинг бир-бири билан никоҳдан ўтишини ман этадиган қоида киритилса, мақсадга мувофиқ бўлади. Зотан, буҳолат ислом шариатида ҳам қайд этилган.

Оила кодексини 59-моддасига биноан, эр (хотин) ва унинг яқин қариндошлари билан хотин (эр) қариндошларининг бир-бирига нис­батан муносабатлари (қайин-бўйинчилик ва қуда андачилик) ўзаро ҳуқуқ ва мажбуриятларни келтириб чиқармайди.

Қайин-бўйинчилик ва қуда-андачиликни қариндошликдан фар­қини билиш керак.

Эрнинг қариндошлари билан хотиннинг қариндошлари ўртасид­аги муносабатлар қуда-андачилик ва қайин-бўйинчилик ҳисобланади.

Эр-хотиннинг қариндошлари бўлмаса, қайин-бўйинчилик ва қу­да-андачилик вужудга келмайди.

Қайин-бўйинчилик ва қуда-андачилик шахснинг насл-насабига ёки қариндошлигига асосланмасдан балки эр-хотиннинг никоҳ итти­фоқи ва аҳдномасига асосланади.

Эр ва хотин қариндош ҳам эмас қайин-бўйин ҳам эмас, қуда-анда ҳам эмас. Эр ва хотин ўзаро қонуний расмийлаштирилган ни­коҳда бўлиб, шу асосда уларнинг ўртасида алоҳида ҳуқуқий муноса­бат бўлиб шахсий ва мулкий ҳуқуқ ва мажбуриятларни вужудга кел­тиради. Қайин-бўйинчилик ва қуда-андачилик аҳлоқ, одоб қоидалари билан тартибга солинади.

**8-§. Фуқаролик ҳолати далолатномалари**

Фуқаролик ҳолати далолатномаларини ёзиш органлари[[19]](#footnote-19) ўз фао­лиятини Ўзбекистон Республикаси Конституцияси, Ўзбекистон Рес­публикасининг Оила кодексига, Фуқаролик ҳолати далолатномалари­ни қайд этиш Қоидаларига[[20]](#footnote-20), Йўриқномага[[21]](#footnote-21) ва ФҲДЁ органлари фао­лиятига тааллуқли бошқа қонун ҳужжатларига мувофиқ амалга оши­ради.

ФҲДЁ органлари давлат ва жамият манфаатларини кўзлаб, шу­нингдек фуқароларнинг шахсий ва мулкий ҳуқуқлари ва манфаатла­рини ҳимоя қилиш мақсадида белгиланади.

ФҲДЁ органлари қуйидаги фуқаролик ҳолатлари далолатнома­ларини қайд этади: а) туғилганлик; б) никоҳ тузиш; в) никоҳдан аж­ралиш; г) ўлим.

Фарзандликка олиш, оталикни белгилаш, фамилия, исм ва ота исмини ўзгартириш, жинсни ўзгартириш каби воқеа ва фактлар юқо­рида санаб ўтилган фуқаролик ҳолатлари далолатномаларида уларга тегишли ўзгартиришлар киритиш орқали акс эттирилади.

ФҲДЁ давлат аҳамиятига молик ҳужжатлар бўлиб, икки нусхада тузилади ва ФҲДЁ органларида қайд этилган вақтдан бошлаб 75 йил мобайнида сақланади.

Бу воқеа ва фактлар амалдаги Оила кодексини 203-моддасига биноан ФҲДЁ органлари туман ва шаҳарларда қайд этилади, шаҳар­ча, қишлоқ ва овулларда эса, туғилиш, ўлим, никоҳ тузиш, никоҳдан ажралиш, оталикни белгилаш-фуқаролар йиғини раислари (оқсоқол­лари) томонидан ҳам қайд этилиши мумкин.

Ўзбекистон Республикасининг чет элда доимий ёки вақтинча яшовчи фуқароларининг фуқаролик ҳолати далолатномалари консул томонидан Ўзбекистон Республикаси қонун ҳужжатларига мувофиқ қайд этилади.

Амалдаги Оила кодексининг 226-моддасига мувофиқ, фамилия, исм ва ота исмини ўзгартириш ҳақидаги аризалар ариза берувчи ўн олти ёшга тўлгандан кейин у яшаб турган жойдаги ФҲДЁ органи то­монидан кўриб чиқилади.

Фамилия, исм ва ота исмини ўзгартириш тўғрисидаги хулоса ички ишлар органлари томонидан ушбу шахс тегишли текширувдан ўтказилгандан кейингина тузилиши мумкин.

ФҲДЁ органининг фамилия, исм ва ота-оналик ҳуқуқини ҳар қандай бошқа шахслардан ҳимоя қилиб уларни нисбий сифатларини бартараф этмайди, чунки болаларга нисбатан ота-оналарнинг ҳуқуқ­лари ҳар қандай ҳолатда ҳам абсолют характерга эга бўлиб қолади. Уларни эр-хотинни умумий биргаликдаги мулкига нисбатан татбиқ этиб бўлмайди, чунки у субъектив оила ҳуқуқи бўлганлиги учун нис­бий характерга эга бир йўла ҳар қандай бошқа мулк ҳуқуқи сингари бошқа ҳар қандай шахслардан ҳимоя қилинади.

Мулкий бўлмаган шахсий ҳуқуқлар эса улар ҳамма вақт фақат нисбий бўладилар, чунки улар фақат никоҳ ва оила доирасида кўри­надилар. Масалан, эр-хотиннинг турар жойга бўлган ҳуқуқлари.

**9-§. Оилавий ҳуқуқларни амалга ошириш ва ҳимоя қилиш**

Оилавий субъектив ҳуқуқларни амалга ошириш ҳуқуқда амалда бўлган умумий тамойиллар (принципларни) қонунчилик, миллий ис­тиқлол мафкураси, аҳлоқ нормалари, жамият турмуш қоидалари, иж­тимоий ва давлат манфаатлари ва бошқаларга риоя қилиниши лозим. Бироқ оила ҳуқуқида ҳам субъектив ҳуқуқларни амалга оширишлик­нинг ўзига хос хусусиятлари мавжуд. Бу хусусиятлардан бири оила­вий субъектив ҳуқуқларни оила билан алоқада бўлишлигидир. Улар­нинг кўринишлиги оилада ифода этилади. Амалдаги қонунчиликда оилавий ҳуқуқларни амалга оширишда субъектлар унинг ҳуқуқий оқибатларни назарда тутиши керак деган умумий қоидаларни белги­ламайди. Аммо оила қонунининг бирқатор нормаларидан шундай мазмун келиб чиқади. Аввало, Оила кодексини «Умумий қоидала­ри»дан. Уларда оила тўғрисидаги қонун ҳужжатлари ҳамда уларни вазифалари, оила манфаатларини давлат ва жамият томонидан таъ­минлаш ва бошқалар тўғрисида фикр юритилади. Қонунда оила ҳуқуқини аниқ қоидаларини амалга ошириш вақтида оила манфаат­ларини назарда тутиш белгиланган. Масалан, Оила кодексини 28-моддасини 2-қисмига биноан, суд вояга етмаган болалар манфаатла­ридан ва (ёки) эр ва хотиндан бирининг эътиборга лойиқ манфаатини ҳисобга олиб, жумладан, агар эр ёки хотин узрсиз сабабларга кўра даромад олмаган бўлса ёхуд эр ва хотиннинг умумий мол-мулкини оила манфаатларига зарар етказган ҳолда сарфлаган бўлса, эр ва хо­тиннинг умумий мол-мулкидаги улушлари тенглигидан чекинишга ҳақлидир.

Қонунчилик аёлларни ҳомиладорлик вақтида ва бола туғилгани­дан кейин бир йил мобайнида уларни манфаатларини ҳимоя қилишни қўриқлашни белгилайди. Айрим вақтларда қонун эрнинг айрим субъ­ектив оила ҳуқуқларини амалга оширишлигини чеклаб қўйишлиги ҳам мумкин. Масалан, Оила кодексининг 39-моддасига биноан хоти­нининг ҳомиладорлик вақтида ва бола туғилганидан кейин бир йил мобайнида эр-хотинининг розилигисиз никоҳдан ажратиш тўғрисида иш қўзғатишга ҳақли эмас.

Вояга етмаган болалар оила ҳуқуқининг алоҳида субъектлари­дир. Улар руҳий ҳолатлари бўйича ўзларининг манфаатларини ҳар тарафлама қўриқлай олмайдилар. Шунинг учун уларнинг ҳуқуқлари­ни ҳимоя қилиш ва қўриқлашга алоҳида эътибор берилади. Бу масала бўйича ҳар тарафлама умумий қоида Оила кодексини 75-моддасини 1-қисмида белгиланган. Унда шундай дейилади: «ота-оналик ҳуқуқи болалар манфаатларига зид тарзда амалга оширилиши мумкин эмас. Бир қатор моддалар бу қоидани аниқ қоидалар билан тўлдиради. Шундай, Оила кодексининг 82-моддасини 1-қисмига биноан ота-она (улардан бири) ўз ҳулқ-атворини турмуш тарзини ва (ёки) бола тар­биясига бўлган муносабатини ўзгартирган ҳолларда ота-оналик ҳуқу­қи тикланиши мумкин.

Субъектив оила ҳуқуқи ҳаракат шунингдек, ҳаракатсизлик на­тижасида амалга оширишлик ва мажбуриятларни бажаришлик мум­кин. Масалан, эр-хотин ўзларини шахсий ҳуқуқларини амалга оши­ришларида (уй-жой, касб-машғулот ва бошқаларда) иккинчи томон­дан бу ҳуқуқни амалга оширишликда ҳаракатдан сақланишини талаб этади.

Айрим оила ҳуқуқлари фақат ҳаракат натижасида амалга оши­рилади. Аввало, шундай ҳуқуқлар доирасига тарбиялаш ҳуқуқини амалга оширишга қаратилинган актив ва доимий равишда олиб бори­ладиган бирқатор ҳаракатларни (болани мактабга юбориш, маълумо­тини текшириш, унга ёрдам бериш, дам олиш вақтини ташкил этиш, шу вақтда назорат қилиб туриш ва бошқалар) бажариши лозим.

Амалдаги оила қонунчилигида ҳуқуқини ҳимоя қиладиган ва қўриқлайдиган бир қатор тадбирклар белгиланган.

Субъектив оилавий ҳуқуқий муносабатларни қўриқлашга қара­тилган таъсирчан чоралардан бири ҳуқуқни бузувчиларга нисбатан жамоат таъсирини кўрсатишдир. Оилавий-ҳуқуқий муносабатларида иштирок этаётган вояга етмаганларни, ҳомиладор аёлларни, болали оналарни ҳуқуқ ва манфаатларини қўриқлашда жамоат таъсири алоҳида ўрин тутади. Бундай воситаларга айбдор шахсни ҳуқуқини тиклаш ва ҳимоя этишга қаратилинган материалларни вояга етмаган­лар ишлари бўйича комиссияларга топшириш ва бошқалар.

Оилавий-ҳуқуқий тадбир-чоралар бу қонунга қарши ҳаракатлар­га ва айбли хатти-ҳаракатларга нисбатан оила қонуни билан белги­ланган тадбирлардир. Уларга ота-оналик ҳуқуқидан маҳрум қилиш, ота-оналик ҳуқуқининг чекланиши, никоҳни ҳақиқий эмас деб топиш ва қонун бўйича ундан келиб чиқадиган ҳуқуқий оқибатлар, фарзанд­ликка олишни ҳақиқий эмас деб топиш ёки уни бекор қилиш, ота-онани болалари билан учрашиш ҳуқуқидан маҳрум қилиш, бобо, бу­ви, ака-ука, опа-сингил ва бошқа яқин қариндошларнинг бола билан кўришиб туриш ҳуқуқини ҳимоя қилишдан иборат.

Оила-ҳуқуқий кафолати бу ҳуқуқ бузилишлигининг тегишли оқибатидир. Улар фақат қонунга қарши айбли қилинган ҳулққа нис­батан татбиқ этилади.

Оила ҳуқуқини ҳуқуқий ҳимоя қилишни таъминлашни бошқа қонуний услублар орқали ҳам эришилади. Шундай, оила доирасидаги муҳим ҳуқуқ ва манфаатлар жиноят қонунларини тегишли нормалари яъни, оилага, ёшларга ва аҳлоққа қарши қаратилган жиноятларга, шунингдек шахснинг озодлиги, шаъни ва қадр-қимматини қўриқлаш билан белгиланади.

Уларга, аёлни эрга тегишига мажбур қилиш ёки унинг эрга те­гишига тўсқинлик қилиш (136-модда), кўп хотинли бўлиш (126-модда) жиноий равишда ҳомила тушуриш (аборт), аёлни ҳомиласини сунъий равишда тушуришга мажбурлаш (115-модда), вояга етмаган ёки меҳнатга лаёқатсиз шахсларни моддий таъминлашдан бўйин тов­лаш (122-модда), ота-онани моддий таъминлашдан бўйин товлаш (123-модда), болани алмаштириб қўйиш (124-модда), фарзандликка олиш сирини ошкор қилиш, аёлни ҳомиладорлиги ёки ёш болани парвариш қилаётганлигини била туриб, уни ишга олишдан ғайриқо­нуний равишда бош тортиш ёки ишдан бўшатиш (148-модда, 2-қисм).

Оила ҳуқуқлари ва манфаатлари меҳнат ва фуқаролик қонунла­ри билан қўриқланади. Масалан, ФКнинг 31-моддасига мувофиқ спиртли ичимликларни ёки гиёҳвандлик воситаларини суиистеъмол қилиш натижасида ўз оиласини оғир аҳволга солиб қўяётган фуқаро­нинг муомала лаёқати суд томонидан фуқаролик процессуал қонун ҳужжатларида белгиланган тартибда чеклаб қўйилиши мумкин.

**10-§. Оила ҳуқуқида даъво муддати**

Даъво муддати-шахс ўзининг бузилган ҳуқуқини даъво қўзға­тиш йўли билан ҳимоя қилиши мумкин бўлган муддатдир (ФКнинг 149-моддаси).

Даъво муддати ўтиши даврида шахс бузилган субъектив ҳуқуқи­ни мажбурлаш тартиби билан тиклаши мумкин.

Даъво муддати суд томонидан фақат низодаги тарафнинг суд қарор чиқаргунича берган аризасига мувофиқ қўлланилади (ФКнинг 153-моддасини 2-қисми).

Даъво муддати фуқаролик ҳуқуқида мулкий ҳуқуқий муноса­батларда жуда кенг қўлланилади бу уларни барқарор бўлиши, шарт­нома интизомини мустаҳкамлаш ундан ташқари гражданлик оборо­тида қатнашувчиларни рағбатлантириш, ўзларига тегишли бўлган ҳуқуқларини ўз вақтида амалга ошириш, судларга иш бўйича объек­тив ҳақиқатни ўрнатишни енгиллаштириш учун ёрдам беради.

Оила ҳуқуқида даъво муддатига бундай катта аҳамият берил­майди. Оила кодексининг 12-моддасини 1-қисмида оилавий муноса­батлардан келиб чиқадиган талабларга нисбатан даъво муддати жо­рий қилинмайди, ушбу кодекс билан белгиланган ҳоллар бундан мус­таснодир, деган умумий қоида белгиланган оилавий муносабатлардан келиб чиқадиган талабларга нисбатан даъво муддатини жорий қил­маслик қоидаси, ҳар қандай бузилган оилавий-ҳуқуқий муносабатни фуқаролик иш юритиш тартиби қоидасига биноан тикланиши мум­кин. Бу оила ҳуқуқида узоқ муддат давом этадиган шахсий ҳуқуқ би­лан боғлиқ бўлиб, уларни ҳамма вақт ҳимоя қилиш табиатидан келиб чиқади. Шундай қилиб, оила муносабатини иштирокчилари амалда бузилган оила ҳуқуқини ҳимоя қилишда вақтинчалик ўткинчи вақт билан чекланмаган. Шундайларга никоҳдан ажралиш талаби; никоҳ­ни ҳақиқий эмас деб топиш талаби, оталикни белгилаш талаби никоҳ шартномасини ҳақиқий эмас деб топиш талаби; алиментни олиш ҳу­қуқи уни ҳамма муддат давомида ундириш талаби ва бошқалар кира­ди.

Оила муносабатларида даъво муддати қатъий аниқ белгиланган ҳолатларда татбиқ этилади. Хусусан, бузилган оила ҳуқуқлари ОКни ўзида кўрсатилинган бўлиши лозим. Бундай ҳолатлар бир қанча.

***Биринчидан,*** бир йиллик даъво муддати ОКнинг 24-моддасини 3-бандида кўрсатилинган. Эр (хотин) ўзининг мол-мулкни тасарруф этиш бўйича битим тузиши учун хотин (эр) нинг нотариал тартибда тасдиқланган розилигини олиши лозим. Кўрсатилган битимни тузиш­га нотариал тартибда тасдиқланган розилиги олинмаган эр ёки хотин мазкур битим амалга оширилганлигини билган ёки билиши лозим бўлган кундан бошлаб бир йил давомида бу битимни суд тартибида ҳақиқий эмас деб топишни талаб қилишга ҳақлидир.

***Иккинчидан,*** уч йиллик даъво муддати ОКнинг 27-моддасини 9-бандига биноан, никоҳдан ажралган эр ва хотиннинг умумий мол-мулкни бўлиш тўғрисидаги талабларига нисбатан қўлланилади.

Бунда даъво муддатини ўтиши ажралган эр ёки хотинни умумий мол-мулкка бўлган ҳуқуқини бузилганлигини бошқаси томонидан билган ёки билиши лозим бўлган кундан бошланади (ОКнинг 12-моддасини 2-қисми).

Мавзуга доир саволлар:

1.Оилавий-ҳуқуқий муносабатлар тушунчаси ва турлари. Оила ҳуқуқида ҳуқуқ лаёқати ва муомала лаёқати.

2.Оила ҳуқуқининг субъектлари ва объектлари. Юридик фактлар ва уларнинг турлари.

3.Оила ҳуқуқида қон-қариндошлик, қайин-бўйинчилик ва қуда-андачилик тушунчаси ва уларнинг ҳуқуқий аҳамияти.

4.Оила қонунчилигида ҳуқуқларни амалга ошириш ва ҳимоя қи­лиш.

**2-МАВЗУ. НИКОҲ**

**1-§. Никоҳ тушунчаси**

**Мавзунинг мақсади**:Никоҳ оиланинг вужудга келишида бирдан-бир асос бўлгани боис у фақат ахлоқ нормалари билан эмас, балки махсус қонун ҳужжатлари билан тартибга солинишини асослантиришдан иборатдир.

**Мазкур мавзуда**: никоҳ тушунчаси, тузиш тартиби ва шартлари, никоҳ тузишга монелик қиладиган ҳолатлар, никоҳнинг ҳақиқий эмаслиги ва унинг ҳуқуқий оқибатлари каби маслаларга алоҳимда тўхталиб ўтилади.

Бу қоида Ўзбекистон Республикаси Конституциясининг 63-мод­даси 2-қисмида: “Никоҳ томонларнинг ихтиёрий розилиги ва тенг ҳуқуқлигига асосланади” – деб ёзилган. Фикримизча, “томонлар” де­йилганда биз кўпроқ Фуқаролик ҳуқуқида мажбурият ҳуқуқини кел­тириб чиқарадиган асослардан бири – шартномани тузган шахсларни тушунамиз. Агар унда: “Никоҳ эркак билан аёлнинг ихтиёрий рози­лигига ва тенг ҳуқуқлигига асосланади”, деб ёзилса тўғри бўлади, чунки никоҳ мулкий шартнома характеридаги келишиш бўлмай эркак билан аёл ўртасида тузиладиган, бир умрга мўлжалланган шахсий ит­тифоқ, аҳдномадир. Шундай ифода “Инсон ҳуқуқлари ва эркинлик­лари Декларацияси”да ҳам берилган. Никоҳ орқали шаърий йўл би­лан жуфт бўлиб яшашнинг бир қанча фойдаси бор. Биринчидан, ни­коҳ ахлоқий ва жисмоний покликни талаб қилади. Никоҳ аҳди инсон­ларга масъулият юклайди. Чунки оилада эрнинг ҳам, аёлнинг хам ўз вазифалари бор, улардан ҳар бири ўз вазифасини тўла адо этишга масъулдир.

Ёшларнинг никоҳга маънавий тайёрлик даражаси оила мус­тақиллигининг муҳим гаровидир. Ёшларни оилавий турмушга тайёр­лаш муҳим ижтимоий эҳтиёж эканлигини унутмаслик, оилада ва мак­табда бу масалага эътиборни кучайтириш керак.

Ёшлар: аёллар 17 ёшдан, эркаклар 18 ёшдан 30 ёшгача никоҳга ўтиб оила қуришлари мақсадга мувофиқ, бунинг учун улар аввало 18 ёшгача оила қуришга тайёр бўлишлари, амалдаги эр-хотиннинг ҳуқуқ ва мажбуриятларини белгилайдиган ҳуқуқий қоидалар мазмунини ўзлаштириб, уларга қатъий риоя қилишлари лозим, шундагина булар тузган оила мустаҳкам ва барқарор бўлади.

Қизларнинг турмушга чиқишига алоҳида эътибор берилиши ло­зим. Уларни меҳнатсевар, эпли қилиб тарбиялаш зарур. Оила қуриш­да энг зарур сифатлар: эрга, қайин-бўйинга муомала қилиш, бола бо­қиш (алла, эркалаш, овутмачоқларни билиш), таом пишириш, саран­жом-саришталик, меҳмон кутиш кабиларни қизларимизга ўргатиб, шу яхши фазилатга эга қилиб узатиш зарур.

Никоҳ тушунчаси амалдаги оила қонунчилигида эмас, фақат ҳуқуқий адабиётларда берилган. Никоҳ тушунчаси мусулмон ҳуқуқ илмида ҳар тарафлама ишланган. Ҳуқуқ илмининг вакиллари никоҳга ҳар хил тушунчалар берадилар. Аммо бу тушунчалар шаклида фарқ­ланиб, мазмунида эса ўз маъносини сақлаб қолади.[[22]](#footnote-22) Бу таърифларда уни юридик далолатнома деб ҳисоблаб, биринчи навбатда оиланинг табиий-биологик томонига эътибор берилиб, асосий моддий иқтисо­дий вазифаси четлаб ўтилади. Махсус ҳуқуқий адабиётларда ҳуқуқ­шунос олимлар томонидан никоҳга таъриф берилган.[[23]](#footnote-23)

Бу таъриф асосида ўша даврда мавжуд бўлган тузум ва мафкура ғоялари ётади. Республикамизда бозор иқтисодиётига ўтилаётган даврда ва мустақиллик ва миллий истиқлол мафкура ғояларига асос­ланиб биз ҳам никоҳга янгича таъриф беришга ҳаракат қилдик: бу тушунча, никоҳ ёшига етган, бир-бирини севадиган ва қонунга муво­фиқ оила қуришни истаган эркак билан аёлнинг ихтиёрий розилиги ва тенг ҳуқуқлигига асосланган, қонуний расмийлаштирилган, ўзаро шахсий ва мулкий ҳуқуқ ва мажбуриятларни вужудга келтирадиган, оилавий турмушда туғилган болаларни миллий истиқлол мафкураси ғоялари асосида муносиб тарбиялашга хизмат қиладиган, умуминсо­ний қадриятлар ва шарқона анъаналарга асосланган мустаҳкам, бир умрга тузилган иттифоқи тушунилади.[[24]](#footnote-24)

**2-§. Никоҳ тузиш тартиби**

Амалдаги оила қонунчилиги никоҳнинг тузилиш тартибига, яъни уни давлатнинг тегишли органлари томонидан расмийлаштири­лишига алоҳида эътибор беради.

Оила кодексининг 13-моддасига биноан, никоҳ фуқаролик ҳола­ти далолатномаларини қайд этиш органларида тузилади. Шундай ни­коҳгина ҳуқуқ ва мажбуриятни вужудга келтиради. Никоҳнинг те­гишли давлат органида қайд этилиши унинг вужудга келганлигини исботловчи бирдан-бир далилдир.

Диний расм-русумларга биноан тузилган никоҳ ҳуқуқий аҳами­ятга эга эмас.

Никоҳни тегишли давлат органларида расмийлаштириш билан боғлиқ бўлган масалалар Ўзбекистон Республикаси Вазирлар Маҳка­масининг 1999 йил 12 апрелдаги 171-сон қарори билан тасдиқланган “Фуқаролик ҳолати далолатномаларини қайд этиш Қоидалари”[[25]](#footnote-25), би­лан тартибга солинади.

Фуқаролик ҳолати далолатномаларини ёзиш (ФҲДЁ) органи ариза қабул қилганида уларни никоҳни қайд этиш тартиби ва шартла­ри билан таништириши, келгусидаги эр-хотин ва ота-она сифатидаги ҳуқуқ ва мажбуриятларини уларга тушунтириши, бир-бирларининг соғломлик ҳолатларидан ва оила қоидаларидан хабардор эканликла­рига ишонч ҳосил қилиши керак.

Никоҳга кирувчилар никоҳга тўсқинлик қиладиган ҳолатларни яширганликлари учун жавобгар бўлишлари ҳақида огоҳлантирилади­лар.

Никоҳни тузиш никоҳланувчиларнинг фуқаролик ҳолати дало­латномаларини қайд этиш органларида, ариза берганларидан кейин бир ой ўтгач, шахсан уларнинг иштирокида амалга оширилади.

Бундай муддатни белгилашдан мақсад бир-бирлари билан яхши таниш бўлмаган шахсларнинг енгилтаклик қилиб, шошмашошарлик билан никоҳдан ўтишларига йўл қўймасликдан иборат. Бир ой муддат ичида никоҳга кирувчилар никоҳ тузишга бўлган ўз хоҳишларини яна текшириш имкониятига эга бўладилар. Бундан ташқари, бу муддат давомида никоҳни қайд этишга монелик қиладиган баъзи ҳолатлар ҳам аниқланиши мумкин. Бу даврда ёшларни никоҳга ўтишга тайёр­лаш учун махсус маърузалар ташкил этиши лозим. Улар ахлоқий, ҳуқуқий ва тиббий Мавзуларда бўлиши, никоҳ тўғрисидаги қонунни, эр-хотиннинг ҳуқуқ ва мажбуриятларини тушунтириб беришга қарати­лиши керак.

Махсус адабиётларда бўлажак эр-хотин сифатида бир-бирлари­ни ярим йилдан бир йилгача билиш энг мақбул муддат деб кўрсатил­ади[[26]](#footnote-26).

Оила қонунчилигида никоҳдан ўтиш учун ариза бергандан сўнг ўтиш лозим бўлган бир ойлик муддатни зарур ҳолларда қисқартиш ҳуқуқи берилган. Ушбу нормада, шунингдек, фуқаролик ҳолати да­лолатнамаларини қайд этиш ҳақидаги қоидаларда қандай ҳолат узрли ҳисобланиб, белгиланган бир ойлик муддатни қисқартириш учун асос бўлиши мумкинлиги кўрсатилмаган. Бу ҳол амалиётда турлича ҳал қилинишига сабаб бўлмоқда. Фикримизча:

1. агар никоҳни қайд эттириш учун ариза берганлар узоқ вақт амалда бирга яшаган бўлсалар;
2. никоҳни қайд эттириш учун ариза берганларнинг эр-хотинлик муносабатларидан туғилган болалари бўлса ёки хотин ҳомиладор бўлса;
3. куёв ёки келиннинг яқин қариндошларидан бири оғир касал бўлса;
4. ариза берганлардан бири узоқ муддатга чет элга ёки келиб-кетиш қийин бўлган жойга хизмат сафарига кетаётган бўлса;
5. никоҳни қайд эттириш учун ариза берган куёв армия сафига чақирилган ёки никоҳни қайд этиш учун белгиланган муддатни қисқартиришга асос бўладиган бошқа сабаблар узрли сабаб ҳисобла­ниб, бир ойлик муддатни қисқартиришга асос бўлиши мумкин.

Қандай сабабларни узрли деб ҳисоблаш масаласини ҳал этиш ҳуқуқи қонун бўйича фуқаролик ҳолати далолатномаларини ёзиш бўлимининг мудирига берилган.

Турмушда эр-хотиннинг узоқ муддат никоҳни қайд эттирмай амалда бирга яшаганлиги, боласи борлиги ёки хотиннинг ҳомиладор­лиги узрли сабаб бўлиши мумкин. Чунки кўп вақт бирга турган шахсларни, айниқса, чол-кампирларнинг бир-бирларига бўлган муно­сабатлари ва оила қуришга бўлган қарорларини синаш ва текшириш­нинг ҳеч қандай зарурати йўқ. Ҳуқуқий расмийлаштирилмаган эр-хотинлик муносабатидан ҳомиласи ёки боласи бўлган шахслар ни­коҳини қайд этишни ҳам кечиктириб бўлмайди. Лекин чет элга ёки бошқа жойга узоқ муддатга хизмат сафарига кетаётганлар, яқин қа­риндоши касал бўлганлар, армия сафига чақирилганлар никоҳнинг қайд этилиши муддатини қисқартиришни сўраганларида ҳамма вақт ҳам талабни қаноатлантириш мақсадга мувофиқ бўлмайди.

Никоҳни қайд этаётган мансабдор шахс узрли сабаб бўлаолади­ган ҳолатларни тасдиқлайдиган ҳужжатларни талаб қилиши лозим. Жумладан, узоқ муддат эр-хотин бўлиб турганлик факти, бир турар-жой, бир оилада турганликлари ҳақида берилган маълумотлар, уму­мий болалари борлиги, бу ҳақдаги маълумотнома ва боланинг туғил­ганлик тўғрисидаги гувоҳномаси (оталиги белгиланган ҳолларда), қа­риндошларининг касаллиги-яқин қариндошликни тасдиқловчи ҳуж­жат ва касаллик ҳақида врачларнинг тегишли маълумотномалари, узоқ муддатга чет элга кетиш ва бошқа жойга хизмат сафарига бориш бу ҳақдаги тегишли ҳужжатлар билан исботланиши керак. Ҳарбий хизматга чақирилган шахс армияга кетгунга қадар оила қурадиган бўлсагина никоҳ тузилишига руҳсат бериши мумкин. Агар у армия сафидан қайтиб келгунга қадар куттириши учун никоҳни қайд этти­раётган бўлса, у ҳолда никоҳни қайд этиш ман этилади.

Никоҳни қайд этиш муддатини қисқартириш юзасидан талабно­ма келин ва куёвнинг ҳар иккиси томонидан ариза билан мурожаат этилган ҳолда топширилиши лозим. Аризага муддатни қисқартириш­га асос бўладиган ҳужжатлар илова қилиниши керак. Ариза ва те­гишли ҳужжатларни қабул қилиб олган фуқаролик ҳолати далолат­номаларини қайд этиш органи мудири муддатни қисқартириш ёки рад этишлик, агар қисқартириш лозим бўлса, неча кунга қисқарти­ришни аниқ ҳолатга қараб белгилайди. Фикримизча, бу масалани ҳал қилаётган мансабдор шахс ўз хулосасини ёзиб, имзо билан тасдиқла­ши лозим. Бундай ҳолат мансабдор шахсларнинг муддатни қисқарти­ришга бўлган масъулиятини оширади.

Амалдаги Оила кодексида бир ойлик муддатни қисқартириш ҳуқуқи никоҳ саройи ёки бахт уйи мудирига берилмаган, аммо улар томонидан бу муддатни қисқартириш ҳоллари тажрибада ҳамон тез-тез учраб турипти. Фикримизча, бунга чек қўйиш лозим, чунки би­ринчи никоҳни тузиш вақтида бир ойлик муддатни қисқартириш мақ­садга мувофиқ эмас.

Никоҳни қайд этиш муддатини узайтириш никоҳланувчилар­нинг биргаликдаги аризаларига биноан кўриб чиқилади. Айрим ҳол­ларда етарли асослар бўлган тақдирда, шунингдек, ФҲДЁ органининг ташаббуси билан узайтириши мумкин, лекин бу муддат уч ойдан ош­маслиги керак.

Эндиликда, мамлакатимиз мустақил бўлганлиги туфайли унинг фуқаролари чет эл фуқаролари билан никоҳ тузишлари тажрибада тез-тез учраб турганлиги сабабли фуқаролик ҳолати далолатномала­рини қайд этиш органининг мудирига бу ҳуқуқни берилиши алоҳида аҳамиятга эга. Чунки айрим вақтларда никоҳ аҳдномасини тузувчи­лар бу муносабатнинг оқибатини ва масъулиятини етарлича тасаввур этмай, шошма-шошарлик билан никоҳдан ўтишга ариза беришлари мумкин. Бу муддатни узайтириш туфайли уларда яна бир бор ўйлаб кўриш имконияти пайдо бўлади.

Фуқаролик ҳолати далолатномаларини қайд этиши органига ариза беришнинг ўзигина аризага имзо чеккан шахслар ўртасидаги ҳуқуқий муносабатлар келиб чиқмайди. Бундай ҳолат фуқаролик ҳо­лати далолатномаларини қайд этиш органи ва ариза берганлар ўрта­сида фақат маъмурий-ҳуқуқий муносабатни келтириб чиқаради. Фу­қаролик ҳолати далолатномаларини қайд этиш органига никоҳга ки­риш учун ариза берган шахслар ундан воз кечсалар, унда ҳеч қандай оилавий ҳуқуқий оқибат келиб чиқмайди. Маъмурий-ҳуқуқий муно­сабат эса ўз навбатида тугайди.

Алоҳида ҳоллар (ҳомиладорлик, бола туғилиши, бир тарафнинг касаллиги ва бошқалар) да никоҳ ариза берилган куни тузилиши мумкин.

Никоҳ тузиш фуқаролик ҳолати далолатномаларини давлат рўйхатидан ўтказиш учун белгиланган тартибда амалга оширилади.

Фуқаролик ҳолати далолатномаларини қайд этиш органи никоҳ­ни рўйхатга олишни рад этганда, шикоят билан бевосита судга ёки бўйсунишга кўра юқори турувчи органга мурожаат қилиниши мум­кин.

Никоҳни қайд этиш никоҳланувчи шахслардан бирининг яшаш жойидаги фуқаролик ҳолати далолатномаларини ёзиш органлари, би­ринчи никоҳ эса бахт уйлари, никоҳ саройлари томонидан амалга оширилади.

Алоҳида ҳолларда объектив тегишли асослар бўлганида никоҳ­ни қайд этиш касалхона ёки уйда амалга оширилади.

Никоҳни қайд этиш тантанали вазиятда амалга оширилиши мумкин. У фақат никоҳланувчиларнинг хоҳишлари билангина ўткази­лади. Никоҳланувчиларнинг истакларига биноан никоҳ уларнинг қа­риндош-уруғлари, ошна-оғайнилари, танишлари, жамоат ташкилот­лари вакили иштирокида қайд этилади. Никоҳни қайд этиш учун мах­сус хоналар ажратилади, у лозим даражада жиҳозланади. Никоҳни қайд этишда гувоҳларнинг сони икки кишидан кам бўлмаслиги керак.

Никоҳга киришни хоҳловчилар ариза бериш чоғида ўз шахсини тасдиқловчи ҳужжатларни, илгари никоҳда бўлган шахслар эса, ав­валги никоҳ тугатилганлиги ҳақидаги ҳужжатларни ҳам тақдим эти­ши лозим.

Башарти, белгиланган тартиб бузилиб, шунингдек, ғаразли мақ­сад кўзланган никоҳ тузилса, у вужудга келмаган никоҳ ҳисобланиб, у суд томонидан ҳақиқий эмас деб топилади. У тузилган вақтидан бошлаб никоҳ тузувчиларда ҳеч қандай ҳуқуқ ва мажбуриятни ву­жудга келтирмайди.

Оила кодексининг 217-моддасида никоҳ тузилганлигини қайд этишнинг алоҳида ҳоллари белгиланган. Тергов изоляторларида, озодликдан маҳрум этиш тариқасидаги жазони ижро этувчи муасса­саларда сақланаётган шахслар билан тузиладиган никоҳни қайд этиш ушбу муассаса жайлашган ердаги фуқаролик ҳолати далолатномала­рини ёзиш органларида қонун ҳужжатларида белгиланган тартибда амалга оширилади.

Ўзбекистон Республикаси фуқароларининг Ўзбекистон Респуб­ликаси ҳудудида яшовчи, фуқаролиги бўлмаган шахслар билан никоҳ тузганлигини қайд этиш умумий асосларда амалга оширилади.

Ўзбекистон Республикаси ҳудудидан ташқарида, бошқа давлат ҳудудида ўша давлатнинг қонун ҳужжатларига риоя қилинган ҳолда Ўзбекистон Республикаси фуқаролари ўртасида тузилган ҳамда Ўзбе­кистон Республикаси билан чет эл фуқаролари ёки фуқаролиги бўлмаган шахслар ўртасида тузилган никоҳлар, агар республика қо­нунида назарда тутилган никоҳ тузишга монелик қиладиган ҳолатлар бўлмаса, Ўзбекистон Республикасида ҳақиқий деб эътираф этилади. Ўзбекистон Республикасидан ташқарида чет эл фуқаролари ўртасида бошқа давлат ҳудудида ўша давлатнинг қонун ҳужжатларига риоя қилинган ҳолда тузилган никоҳлар Ўзбекистон Республикасида ҳақиқий деб эътироф этилади.

Фуқаролик ҳолати далолатномаларини ёзиш органлари ташкил этилмасдан олдин шариат ва одат қоидаларига мувофиқ тузилган ни­коҳ рўйхат қилинган никоҳга тенглаштирилган. Эркак ва аёлнинг ни­коҳ фуқаролик ҳолати далолатномаларини қайд этиш органларида қайд этилмасдан эр-хотин бўлиб яшаши, улар қанча вақт бирга яша­ганликлари ва фарзандлари бор-йўқлигидан қатъи назар низо келиб чиққан ҳолларда оила қонунларида белгиланган эр-хотинлик ҳуқуқ ва мажбуриятларини вужудга келтирмайди.

СССР Олий Совети Президумининг 1944 йил 8 июль Фармонида фақат рўйхатга олинган никоҳгина ҳуқуқий оқибат келтириб чиқари­ши белгиланган. Бу фармонга биноан никоҳни қайд эттирмай туриб эр-хотинлик муносабатларида бўлиб келган шахслар ҳақиқатан ҳам бирга турган вақтларини кўрсатиб, рўйхатдан ўтишлари мумкинлиги кўрсатилган. Бундай ҳолларда уларнинг эр-хотинлик ҳуқуқ ва маж­буриятлари ўша муддатдан бошлаб юзага келади.

Агар эр-хотин бўлиб яшаган шахсларнинг никоҳи бир томон­нинг ўлими ёки уруш даврида фронтда бедарак йўқолганлиги туфай­ли қайд этилиши мумкин бўлмаса, у ҳолда иккинчи тараф судга му­рожаат қилиб, ўзини ўлган деб топилган ёки бедарак йўқолган деб эълон қилинган шахснинг эри ёки хотини деб ҳисоблашни сўраши мумкин.

СССР Олий Совети Президиумининг 1944 йил 10 ноябрдаги «Эр-хотиндан бирортасининг фронтда ўлиши ёки бедарак йўқолиши туфайли амалий никоҳ муносабатларини тан олиш тартиби ҳақидаги» Фармонида[[27]](#footnote-27) эр-хотинлик муносабатларини белгилаш учун судга му­рожаат этиш муддати кўрсатилмаган. Шунинг учун ўлган ёки бедарак йўқолган деб топилган шахснинг эри ёки хотини бу фактни тасдиқ­лаш учун ҳар қачон судга ариза билан мурожаат этиши мумкин.

Никоҳ давлат ва жамият манфаатларини кўзлаб, шунингдек, эр билан хотиннинг ва болаларнинг шахсий ва мулкий ҳуқуқлари ҳамда манфаатларини муҳофаза қилиш мақсадида қайд этилади.

Никоҳ вужудга келганлигини исботлайдиган никоҳни қайд этиш далолатномаси эр ва хотиннинг ҳамда никоҳдан туғилган болалар­нинг шахсий ва мулкий ҳуқуқларини қўриқлашни таъминлайди. Ни­коҳ тўғрисидаги гувоҳнома бола туғилишини қайд этишда, алимент ундирилишида, мерос ва пенсияга бўлган ҳуқуқларни расмийлашти­ришда тақдим этилади.

Фуқаролик ҳолати далолатномаларини қайд этиш органлари, бахт уйлари, никоҳ саройлари малакали хуқуқшунос кадрлар билан таъминланиши лозим, раҳбар ходимлар ҳуқуқшунослик бўйича олий, инспекторлар эса ўрта махсус юридик маълумотига эга бўлишлари керак.

Ёш оиланинг мустақиллиги тўй оқшомидан бошланади. Шунинг учун тўйнинг яхши ўтказилишига кўп нарса боғлиқ. Тўй икки ёшнинг бошини қовуштириш, янги оиланинг мустаҳкам пойдеворини яратиш учун ўтказилади.

Олтин ҳалқа-никоҳ тўйининг мажозий белгиси, оилавий бахт-иқбол, ёрқин истиқбол рамзи сифатида кўзларни қувонтиради, тўй аҳлларида кўтаринки, шодиёна кайфият уйғотади. Тўй-катта авлод билан ёш авлод ўртасидаги олтин кўприк. Катта авлод бу кўприкни қуришда ёшларга ёрдам беради ва уларнинг қўлидан тутиб, ҳаётнинг мустақил йўлига бошлаб боради. Бинобарин, тўй ҳаётимизнинг кўрки, файзли маросимгина бўлиб қолмай, ижтимоий, маънавий, во­рисийлик аҳамиятига эга бўлган муҳим ҳодиса ҳамдир.

Тўй урф-одатимизнинг гўзал намунаси сифатида,кишиларга завқ-шавқ берадиган, эзгу тилаклар ва ниятлар асосида ёшларга би­рон-бир тарбия берадиган шаклда ўтиши керак: унинг мазмуни эса бахтли, мустаҳкам оила қуриш, соғлом авлодни ўстириш ва тарбия­лашдан иборат.

Ҳозирги тўйларимиз ўзгача бир замонавий мазмунга эга бўлмоқ­даки, уни янада такомиллаштириш, гўзаллаштириш керак. Масалан, куёв-келиннинг табаррук ва муқаддас саналмиш Мустақиллик май­дони, Хотира ҳиёбони, халқлар дўстлиги рамзи бўлган ҳайкаллар пойига гулдасталар қўйиш сингари, удумлар замонамизнинг гўзал, янги одат ва анъаналаридир. Замонамиз талабига жавоб берадиган ихчам, гўзал тўй намуналарини ишлаб чиқиш ва тавсия этиш, уни та­комиллаштириб бориш лозим. Бу ишга этнография, иқтисод, стати­стика, психология, оила педагогикаси, тиббиёт ва ҳуқуқшунослик фани вакиллари жалб этилиб, улар ўзбек ҳалқининг бой урф-одатлари ичидан замонавий никоҳ тўйига мос келадиган расм-русумларни са­ралаб, ижодий ташкилотлар вакиллари билан ҳамкорликда никоҳ тўйининг бир бутун яхлит сценарийсини ишлаб чиқсалар, мақсадга мувофиқ бўлур эди.

Тўйни тартибли ўтказиш алоҳида аҳамиятга эга. Тўй ҳам катта тарбия воситасидир. Тўй кечаларини обрў-эътиборли, ёши улуғ та­баррук устозлар, ўқитувчилар, уруш ва меҳнат ветеранлари очиб бе­риши, келин ва куёвга қўша-қўша тўйлар, невара,эваралар кўрган отахонлар ва онахонлар яхши тилак билдиришлари тантанага янада завқ-шавқ ҳамда файз бағишлайди.

Ҳозирги бозор иқтисодиёти тобора чуқурлашиб, иқтисодий қий­инчилик бўлаётган даврда никоҳ тўйи масаласига ҳам бироз ихчам­лик киритмоқ лозим. Чунки ўзбек халқи-ғурурли, ор-номусли халқ, қўли етгани ҳам, етмагани ҳам қарз қавола қилиб бўлса-да одат бўлиб бораётган дабдабали тўйларни қилишаяпти.

Тўйларни имкони борича спиртли ичимликсиз ўтказмоқ маъқул.

Тўй-ҳашам ва маъракаларни ўтазишни тартибга келтириш тўғрисидаги Президентнинг 1998 йил 28 октябрдаги Фармонида[[28]](#footnote-28) жу­да тўғри кўрсатилганидек, кейинги вақтларда тўй-ҳашамлар, оилавий тантаналар, маърака ва маросимларни, марҳумлар хотираларига бағишланган тадбирларни ўтказишда мамлакатимизнинг кўп жойла­рида шуҳратпараслик, дабдабабозлик, исрофгарчиликка йўл қўяётган эл-юрт одатлари ва анъаналарини менсимай, ўз-ўзини кўз-кўз қилиш, атрофда яшаётган одамларни ҳол-аҳволини инобатга олмай, эскидан қолган асоратларга ёпишиб олган, лавозимини суиистеъмол қилаёт­ган раҳбарлар, манманликка берилиб кетган ҳавоий мансабдорлар, пулдорлар соғлом турмуш тарзимизга доғ туширмоқдалар.

Тўй ва маросимларни ўтказишнинг мақбул тартиб-қоидаларини ишлаб чиқишга жиддий эътибор бермоқ зарур.

**3-§. Никоҳ тузиш шартлари**

Никоҳдан ўтаётган эркак ва аёл оила қуришга тайёр бўлишлари керак. Бунинг учун, биринчи навбатда, ота-она ёки уларнинг ўрнини босувчилар фарзандларини соғлом, одобли, мард, иродали, ғурурли, эркаклик масъулиятини сезадиган меҳнатсевар қилиб тарбиялашлари лозим.

Ўғил болалар аёллар ҳақида кенг ва чуқур тасаввурга эга бўлишлари керак.

Йигитларнинг уй-рўзғор ишларини, бозор-ўчар қилишни би­лишлари, оиланинг қадрига етадиган вафодор, аёлманд, болажон бўлишлари мақсадга мувофиқ.

Қизларни оилавий ҳаётга тайёрлаб, уларни соғлом, одобли, кат­таларни ҳурмат қиладиган, иффатли, номусли, ҳаё-иболи, меҳнатсе­вар, уй-рўзғор ишларини олиб борадиган, меҳмондўст уй бекаси да­ражасига етказиш бахтли турмушнинг кафолатидир.

Ўзбекистон Республикасида никоҳни унинг ижтимоий моҳияти ва мақсадига кўра ҳамда оилани мустаҳкамлаш эҳтиёжини, ёш авлод­нинг ахлоқи ва сиҳат-саломатлигини ҳисобга олиб, бир қатор шарт­ларга риоя қилган ҳолда тузиш зарурлиги белгиланди. Бу талаблар никоҳдан ўтиш шартлари деб юритилади. Улар қўйидагилардан ибо­рат:

Никоҳ тузиш ихтиёрийдир.

“Никоҳ тузиш учун бўлажак эр-хотин ўз розилигини эркин ифо­да этиш қобилиятига эга бўлиши керак. Никоҳ тузишга мажбур қи­лиш тақиқланади”. (Оила кодексининг 14-моддаси).

Биз қураётган адолатли фуқаролик жамиятда никоҳ эркак билан аёл ўртасидаги тенглик ва ўзаро хоҳиш асосида тузилган эркин итти­фоқ бўлиб, мақсади оила қуриш, фарзанд кўриш, уларни жамиятнинг муносиб кишилари қилиб тарбиялашдан иборат. Никоҳланувчилар­нинг ўзаро розилиги никоҳ тузишнинг муҳим шартларидан биридир.

Никоҳни ўзаро розилик асосида тузиш шарти унинг ихтиёрий­лик ва тенглик тамойили асосида вужудга келганлигини таъминлаш билан бирга, оиланинг барқарор ва мустаҳкам бўлишига ҳам имкони­ят яратади. Никоҳнинг эркин тузилиши учун берилган розилик чина­кам бўлиши, у қўрқитиш, зўрлаш, алдаш ёки никоҳланувчиларнинг бири ёхуд ҳар иккисига руҳан таъсир этилган ҳолатда берилган бўлмаслиги лозим.

Тажрибада зўрлаш, қўрқитиш ёки алдаш каби хатти-ҳаракатлар кўпроқ тор ва ҳуқуқий маданиятнинг пастлиги оқибатидан келиб чиқади. Никоҳга кирувчиларнинг, кўп ҳолларда қизларнинг розили­гини олмай, олдиндан фотиҳа қилиш, қалин олиш ҳоллари, ёшларни севмаган кишиларига турмушга чиқишга мажбур қилиб, уларнинг бахтига зомин бўлиш бунинг мисолидир. Бундай хатти-ҳаракатлар кўпинча мулоҳазалари тор, турли хил салбий қарашлар онгида чуқур ўрнашиб қолган шахслар орасида учрайди. Зўрлаш, қўрқитиш, алдаш ким томонидан содир этилган бўлмасин, бари бир, никоҳнинг ҳақиқий эмас деб топилишига сабаб бўлади.

Никоҳга киришнинг ўзаро розилик асосида бўлиши шартининг бузилиши унинг ҳақиқий эмас деб топилишигагина эмас, балки ғай­риқонуний хатти-ҳаракат содир этиб никоҳга киришга зўрлаган, ал­даган ва қўрқитган шахсларни жиноий жавобгарликка тортишга ҳам асос бўлади.

Бу жавобгарлик Ўзбекистон Республикасининг амалдаги Жино­ят кодекси 136-моддасида қуйидагича белгиланган: “Аёлни эрга те­гишга ёки никоҳда яшашни давом эттиришга мажбур қилиш ёхуд аёлнинг эркига хилоф равишда у билан никоҳда бўлиш учун ўғрилаш, шунингдек, аёлнинг эрга тегишига тўсқинлик қилиш- энг кам ойлик иш ҳақининг йигирма беш бараваригача миқдорда жарима ёки уч йилгача ахлоқ тузатиш ишлари ёхуд олти ойгача қамоқ билан ёки уч йилгача озодликдан маҳрум этиш билан жазоланади.”

Агар никоҳга кирувчилардан бири никоҳни ҳақиқий эмас деб топишга асос бўла олмайдиган бошқа бирор ҳолатни (масалан, касали ёки олдинги турмушдан боласи борлигини) яширса, бундай ҳолат ни­коҳни ҳақиқий эмас деб топишга асос бўлмаса-да, аммо никоҳдан аж­ратиш вақтида суд томонидан ҳисобга олиниши мумкин;

Никоҳ тузишликнинг навбатдаги шарти-амалдаги қонунда ни­коҳ ёшининг белгиланиши.

“Никоҳ ёши эркаклар учун ўн саккиз ёш, аёллар учун ўн етти ёш этиб белгиланади.

Узрли сабаблар бўлганида, алоҳида ҳолларда никоҳга киришни хоҳловчиларнинг илтимосига кўра никоҳ давлат руйхатидан ўткази­ладиган жойдаги туман, шаҳар ҳокими никоҳ ёшини кўпи билан бир йилга камайтириши мумкин”. (Оила кодексининг 15-моддаси).

Оила кодекси лойиҳаси матбуотда эълон қилинганида никоҳ ёши масаласи бўйича жуда кўп фикр-мулоҳазалар ва таклифлар бўлди. Асосан никоҳ ёшини эркаклар учун 20 ёш, аёллар учун қатъий равишда 18 ёш этиб белгилаш тўғрисида таклифлар бўлди. Сабаби: биринчидан, 17-18 ёшдаги йигит ва қизларнинг кўпчилиги физиоло­гик ва жисмоний жиҳатдан тўлиқ ривожланиб етилмаган бўлсалар, тиббий мутахассисларнинг кўрсатишича, иккинчидан, республика­мизнинг “Таълим тўғрисида”ги қонунида кўрсатилганидек, бу ёшлар умумий таълимдан сўнг 3 йиллик академик лицей ёки касб-ҳунар коллежида ўқишлари ва маълум соҳалар бўйича билим, ҳунар ва касб эгаллаб, ишлаб чиқариш жараёни учун мутахассис бўлиб чиқишлари керак. Худди 17-18 ёшлик давр ўғил-қизларининг академик лицей ёки касб-ҳунар коллежида ўқиётган вақтига тўғри келади. Қизиқ, 17-18 ёшда турмушга чиққан қизлар ҳомиладор ҳолда академик лицей ёки касб-ҳунар коллежи парталарида ўтириб билим оладиларми ёки фар­занд кўриш билан шуғулланадиларми?! Шунингдек, 17-18 ёшдагилар оила қуриш учун ҳам тайёр эмаслар, маълум касб-ҳунар эгаллашлари зарур. Мустақил ҳаёт кечириш учун тайёрланишлари керак.

Бунга яна бир асос шуки, ўн саккиз ёшга кирган йигитларнинг оилани боқиши учун қўлида бир ҳунари бўлмаса, бу ёшда у ўқиётган бўлса, у қандай қилиб оиласини боқади. Ҳаётда хотини-ю, болалари­ни ота-онаси боқаётган йигитлар кўп бўлса ҳам, аммо ўз оиласини ўзи мустақил боққани маъқул.

Мутахассисларнинг фикрича, мўътадил оналик даври 19 ёшдан бошланади. Биринчи бола она 19-26 ёшга тўлганда туғилса, мақсадга мувофиқдир. Тиббиёт хулосаси шуки, қизлар фақат 18 ёшдан кейин турмушга чиқишлари лозим. Шундагина баркамол онадан соғлом бо­ла туғилади.

Қонунда никоҳ ёшининг эркаклар учун 18 ёш, аёллар учун 17 ёш этиб белгиланиши бу ҳали мукаммал ёш фақат никоҳ тузиш учун бўлган ҳуқуқ. Неча ёшдан никоҳга ўтишликни уларнинг ўзлари ҳал қиладилар. Никоҳ ҳуқуқий муносабати табиий жараён бўлганлиги учун янги қонун илгари амалда бўлган никоҳ ёшини, яъни эркаклар учун 18 ёш, аёллар учун 17 ёшни сақлаб қолди.

Оила кодексида фақат неча ёшдан бошлаб никоҳга кириш мум­кинлиги белгиланган, аммо неча ёшдан бошлаб никоҳ тузиш мумкин эмаслиги белгиланмаган. Шунга кўра, никоҳдан ўтувчиларнинг ёш­ларидаги, катта фарқ никоҳ тузишга монелик қилмайди. Бизнинг мамлакатимизда никоҳдан ўтувчиларнинг ёшлари ўртасидаги катта фарқ камайиб бораётгани сезилмоқда[[29]](#footnote-29)

Амалдаги қонунчиликка мувофиқ никоҳ муносабатида бўлган аёллар бола тарбиялаш ҳуқуқ ва мажбуриятларига эга бўлади, бундай ҳолда улар, гарчи вояга етмаган (18 ёшга тўлмаган) бўлсалар ҳам, қонун бўйича муомала лаёқатига тўлиқ эга бўладилар.

Ўзбекистон Республикаси Фуқаролик кодексининг 22-моддасига биноан, вояга етгунга қадар турмуш қурган шахс қонуний асосда никоҳдан ўтган вақтдан эътиборан тўла ҳажмда муомала лаёқатига эга бўлади.

Никоҳ тузиш натижасида эга бўлинган муомала лаёқати 18 ёшга тўлмасдан туриб никоҳдан ажралган тақдирда ҳам тўла сақланиб қо­лади.

Суд никоҳни ҳақиқий эмас деб топганида вояга етмаган эр (хо­тин) суд белгилаган пайтдан бошлаб муомала лаёқатини тўла йўқот­ганлиги ҳақида қарор қабул қилиши мумкин.

Амалдаги оила қонунларида белгиланган никоҳ ёшига риоя қилмасдан ғайриқонуний равишда никоҳ муносабатида бўлиш турли ҳуқуқий оқибатларни келтириб чиқариши мумкин. Бундай никоҳ ҳақиқий бўлмаган никоҳ деб топилиб, оила қонунларида белгиланган тегишли шахсий ва мулкий ҳуқуқий оқибатларни келтириб чиқар­майди.

 Никоҳ тузишга монелик қиладиган ҳолатлар:

 А) Лоақал биттаси рўйхатга олинган бошқа никоҳда турган шахслар ўртасида никоҳ тузишга йўл қўйилмайди.

Бундай ҳолат никоҳ тузишга тўсқинлик қилувчи шарт деб ҳи­собланади.

Фуқаролик ҳолати далолатномаларини ёзиш органларида қайд этилган қонуний никоҳда бўлиш никоҳга киришга монелик қилгани­дек, қонун билан тан олинадиган диний никоҳлар ҳамда 1944 йил 8 июль Фармони асосида суд томонидан тан олинган никоҳ муносабат­лари ҳам бунга монелик қилади. Шунинг учун кейинги никоҳларни қайд этишда олдинги никоҳдан ажралганлигини тасдиқловчи ҳуж­жатлар талаб этилади.

Айримлар Қуръони Каримда эркакларга тўрттагача уйланишга рухсат берилган, деган гапни пеш қиладилар. Бу масалада уламо Мухторжон ҳожи Абдуллоҳ Бухорийнинг шарҳи диққатга сазовор­дир.

“Нисо” сурасининг учинчи оятида тўрт нафаргача уйланишга рухсат бера туриб, дарҳол орқасидан “агар улар ўртасида адолат ва тенгликни барқарор қилаолмасликдан қўрқсангиз, фақат битта хотин билан кифояланинг”, дейилади. Яна шу суранинг 129-оятида: “Ҳар қанча уринсангизлар ҳам хотинларингиз ўртасида адолат қилишга қодир бўлмайсизлар”, деб Аллоҳ таоланинг ўзи гувоҳлик беради.

Демак, шариатда кўп хотинлиликка ҳеч қандай шарт-шароитсиз, тўғридан-тўғри рухсат берилган эмас. Кўп хотинлиликка қўйилган шартларни бажариш эса қийин. Зеро, бизнинг мамлакатда якка ни­коҳлилик қонун йўли билан қарор топдирилган.

Республикада ҳар бир фуқаро фақат якка никоҳда бўлиши мум­кин. Якка никоҳлик тамойили бизнинг жамиятимизда мавжуд бўлган юксак ахлоқий қоидалардан келиб чиқади. Бундай қоида жамият та­раққиётининг ҳозирги босқичдаги никоҳ-оила муносабатлари талаб­ларига жавоб беради. Бу қоиданинг бузилиши никоҳни ҳақиқий эмас деб топишдан ташқари, қонунни бузган шахсларни жиноий жавоб­гарликка тортишга ҳам асос бўлади.

Ўзбекистон Республикаси Жиноят кодексининг 126-моддасида қуйидагича белгиланган: ”Кўп хотинли бўлиш, яъни умумий рўзғор асосида икки ёки ундан ортиқ хотин билан эр-хотин бўлиб яшаш- энг кам ойлик иш ҳақининг эллик бараваридан юз бараваригача миқдорда жарима ёки уч йилгача ахлоқ тузатиш ишлари ёхуд уч йилгача озод­ликдан махрум қилиш билан жазоланади”.

 Б) Никоҳ тузишга:

насл-насаб шажараси бўйича тўғри туташган қариндошлар ўртасида, туғишган ва ўгай ака-укалар билан опа-сингиллар ўртасида, шунингдек фарзандликка олувчилар билан фарзандликка олинганлар ўртасида йўл қўйилмайди.

Оила кодексининг III бўлими “Қон-қариндошлик ва болалар­нинг насл-насабини белгилаш” деб номланган (57-64-моддалар). У икки мавзу, (9-мавзу “Қариндошлик, қайин-бўйинчилик ва қуда-андачи­лик”, 10-мавзу “Болаларнинг насл-насабини белгилаш”), саккиз модда­дан иборат. Бу бўлим оила қонунчилигига бутунлай янги бўлим бўлиб кирди. Унинг ўз олдига қўйган мақсади қон-қариндошлик оила ҳуқуқий муносабатларининг вужудга келишига асос бўлгани учун ҳам қонунчиликда ўз ечимини топиши лозим эди. Бу вазифа ҳам ба­жарилди. Ундан ташқари никоҳдан ўтишда уни ман этадиган ҳолат­ларидан бири никоҳ тузувчиларнинг қариндошлигидир. Унга бундай деб ном беришдан мақсад қон-қариндошликка тўғри илмий асослан­ган тушунча бериш лозим эди, чунки ҳозирга қадар бу масалада чал­кашликлар мавжуд. Қонун бўйича кимларни қариндош деб атаймиз ва улар ўртасидаги ҳуқуқ ва мажбуриятлар қандай вужудга келади, деган масалалар ўз ечимини топди. Эндиликда бу масала бўйича ҳам оила қонунчилигига аниқлик киритилди.

Яқин қон-қариндошлик ўз ичига тўғри туташган, ёнлама, туғиш­ган ва ўгай қариндошлар, ака-укалар билан опа-сингиллар тушунча­ларини олади.

Тўғри туташган қариндош бўлиб, бири бошқасидан дунёга кел­ган шахслар, яъни бобо-ота-ўғил-невара-эвара-чевара-дуборалар ту­шунилади.

Ака-ука ва опа-сингиллар ёнлама қарандош ҳисобланади. Уму­мий ота-онага эга бўлишлик тўла қариндош, ота бир, она бошқа ёки она бир ота бошқалар ўгай қариндош деб тушунилади.

Болаларни эмизиш туфайли вужудга келган сут қариндошлар, яъни кўкалдошларнинг ҳам никоҳ тузишлари мақсадга мувофиқ эмас. Бу ҳақда меъёрий ҳужжатларда тегишли қоидалар берилса, фойдадан ҳоли бўлмайди.

Яқин қариндошлар ўртасидаги никоҳни қонун йўли билан та­қиқлаш ахлоқий ҳамда биологик нуқтаи назарга, тиббиёт фани ютуқ­лари ва хулосаларига асосланади.

Бошқа қариндошлар ўртасида никоҳ тузиш қонун билан ман қи­линмайди. Шунинг учун ён чизиқ бўйича қариндош бўлган, амаки­вачча, тоғавачча, ҳолаваччалар, аммаваччалар ва бошқа узоқ қарин­дошлар ўртасида никоҳ тузиш мумкин. Аммо бу мақсадга мувофиқ эмас. Чунки қариндошлик никоҳи туфайли одатда жисмоний ва ақлан носоғлом, яъни нимжон, касалманд, ақли заиф, кар-соқов, ортиқ, қўшоқ, пакана ёки нуқсонли, майиб болалар туғилади. Улар ўсишда тенгдошларидан орқада қоладилар. Бундай оилалардан кўпинча юрак, буйрак хасталиги касаллигига йўлиққан бола туғилиши кузатилмоқ­да. Биологик тадқиқотларнинг кўрсатишича, никоҳ қанчалик бегона шахслар билан тузилса, авлод шунча соғлом бўлади.

Амалдаги оила қонунчилигида ака-укалар ва опа-сингиллар фар­зандларининг никоҳланиши тақиқланмаган, ваҳоланки, ҳозирги за­мон генетикаси ютуғи ва хулосаларига кўра, бундай никоҳ номақбул­дир. Хўш, генетика нима? Ген-ирсият белгиларини наслдан-наслга ўтказувчи омилдир. Инсон аъзосининг ҳар бир белгисини, кўриниши­ни ва хусусиятларини ген белгилайди. Ана шу генлар, бинобарин, барча хусусиятлар ота-онадан фарзандга ўтади. Бирор геннинг ўзгар­иши натижасида келиб чиқувчи ва наслдан-наслга ўтувчи касаллик­лар ирсий касаллик ҳисобланади. Касал ген келгуси авлодларнинг бирида шу хасталикнинг келиб чиқишига сабабчи бўлади. Қон-қарин­дошлар никоҳидан туғилган болаларда бу хасталик генетик қонуни­ятлар асосида осонгина юзага чиқади. Бундан кўринадики, қариндош-уруғлар никоҳидан хаста болалар туғилиши кўп бўлади.

Айни чоғда қариндошлар ўртасидаги никоҳ аҳолининг геогра­фик яшаш шароитига ҳам боғлиқ. Тоғли ва орол жойларда яшовчи, ташқи дунё билан алоқаси бирмунча чекланган ижтимоий гуруҳлар­нинг барини, шубҳасиз, қон-қариндош дейиш мумкин. Бу ердаги бар­ча аҳоли ўз хоҳишидан қатъи назар, заруратдан келиб чиққан ҳолда, қон-қариндошга айланган. Олиб борилган кузатишлар қон-қарин­дошлик никоҳининг келгуси авлодга таъсири оқибатларини тасдиқ­лади. Аввало, бундай никоҳдан туғилган болалар касалликка тез ча­линади. Статистика маълумотларига кўра, АҚШда қон-қариндошлар никоҳидан туғилган болаларнинг 22,5 фоизи, қариндош бўлмаганлар никоҳидан туғилган болаларнинг эса 16 фоизи нобуд бўлган.

Қариндошлар ўртасида тузиладиган никоҳ, ҳатто, фарзандсиз­ликка ҳам олиб келмоқда. Булар ҳаммаси тиббиёт фанининг асосли хулосаларидир.

Академик К.Н.Бочковнинг фикрига кўра, яқин қариндошлар ўртасидаги никоҳга чек қўйилса, аҳоли ўртасидаги касалга чалиниш анча қисқаради. Чунончи, баъзи ҳолларда, касалга чалинишни тенг ярмига камайтириш мумкин.

Умуман, қариндош-уруғлар никоҳи келгуси авлодлар саломат­лигига путур етказиши шубҳасиздир.

Агар никоҳ тузишга монелик қиладиган ҳолларга тўла риоя қи­линиб, оила қурилса, у мустаҳкам бўлади, келажак авлод баркамол­лигига, қолаверса, келажагимиз бўлган фарзандларимизнинг соғлом­лигини таъминлашга катта ҳисса қўшилади.

Мусулмон ҳуқуқи бўйича, ҳар хил оилада туғилган болаларни бир она эмизиши туфайли сут қариндошлиги вужудга келади.

Туғруқхоналарда она-бола ётадиган алоҳида хоналар бўлишлиги лозим. Бошқа аёлдан туғилган болани эмизган аёл ўша болага иккин­чи она ҳисобланади. Демак, гўдак бошқа онанинг сутини эмса, бу бо­ла ўша сут берган аёлнинг фарзанди билан турмуш қуриши мумкин эмас. Бу ҳам ўз туғишган укаси, ё синглиси билан турмуш қургандай бир гап. Ҳозир ҳам баъзилар эмизган аёлни туққан онаси янглиғ кўриб, уни ҳам “она” дейди. Қадимда сут эмишганлар аро ака-ука, опа-сингиллик, яъни кўкалдошлик бўлиб, улар ўзаро турмуш қурма­ганлар. Шунинг учун бундан буён ана шундай бошқа аёлнинг манзи­ли, насл-насаби ўша сути кам онага расман ёзиб берилиши, унга та­ништириб қўйилиши шарт. Бу маънавий жиҳатдангина эмас, балки келажак авлодимизнинг қон мусаффолигига эришиш учун ҳам жуда зарур. Бинобарин, миллий қадриятларимизни тиклаб, меъёрий ҳуж­жатларга тегишли ўзгартириш киритиб, бир онани эмган болалар ўртасида вужудга келган кўкалдошлик туфайли ҳам уларнинг бир-бири билан никоҳдан ўтишлари ман этадиган қоида киритилса мақ­садга мувофиқ бўлади. Зотан, бу ҳолат ислом шариатида ҳам қайд этилган.

Фарзандликка олиш муносабатлари ҳам тўғри туташган қарин­дошликка тенглаштирилади. Оила кодексининг 16-моддасига биноан фарзандликка олувчилар билан фарзандликка олинганлар ҳамда уларнинг авлодлари бир-бирлари билан никоҳдан ўтиш ҳуқуқига эга эмаслар. Чунки фарзандликка олувчи шахс ота-онанинг ўрнини боса­ди, агар улар ўртасида бошқача туйғу ва муносабат бўлса, у фарзанд­ликка олиш ва ахлоқ табиатига зид бўлиб чиқади.

Маълумки, ҳар хил оилаларда, ҳар-хил миллат вакилларидан туғилган турли жинсдаги бир қанча болалар фарзандликка олиниши мумкин. Улар бир оилада ака-ука ёки опа-сингил бўлиб ўсадилар. Аммо балогатга етганларидан сўнг ўзаро никоҳдан ўтишлари мум­кинми ёки йўқми, деган савол туғилади. Бу масалага амалдаги қонун тегишли жавоб бермайди, чунки улар ўртасида қон-қариндошлик му­носабати йўқ. Шунинг учун улар никоҳдан ўтишлари мумкин. Ҳаётда бундай мисоллар талайгина. Кўпгина болларни ўз бағрига олиб тар­биялаган оилалар бор. Жумладан, рус, ўзбек, қозоқ, қирғиз, яхудий, татар, малдаван ва бошқа миллатларнинг 15 боласини ўз бағрига олиб, уларнинг бир-бирига дўст, меҳрибон, ака-укадек қилиб ўстир­ган оддий темирчи Шоаҳмад Шомаҳмудов ва унинг рафиқаси Баҳри Акромованинг оиласини келтириш мумкин. Улар оилада ака-ука, опа-сингилдек ўсдилар. Кейинчалик уларнинг айримлари никоҳ тузиб, оила ҳам қурдилар. Бу ахлоқий нуқтаий назардан мақсадга мувофиқ эмас. Чунки, агар мободо оила бузулиб қолса, катта бир оилага зарар келтиради. Биологик нуқтаи назардан уларнинг никоҳга ўтишлари наслга ҳеч қандай таъсир қўрсатмайди. Аммо бир хил ижтимоий маънавий шароитда ака-ука ва опа-сингил бўлиб ўсганлар, биноба­рин, уларнинг ўзаро никоҳдан ўтишлари ахлоқ ва тарбия нуқтаи на­зардан мақсадга мувофиқ эмас. Шунинг учун меъёрий ҳужжатларда тегишли қоидаларни белгилаб, фарзандликка олинганларнинг ўзаро никоҳдан ўтишлари тақиқланса, мақсадга мувофиқ бўлади.

 В) Лоақал биттаси руҳият бузилиши (руҳий касаллиги ёки ақли заифлиги) сабабли суд томонидан муомалага лаёқатсиз деб топилган шахслар ўртасида никоҳ тузишга йўл қўйилмайди (Оила кодексининг 16-моддаси). Чунки бундай шахслар ўз ҳаракатларининг оқибатига тўла жавоб бера олмайдилар ва никоҳ тузишга онгли равишда ўз хоҳишларини изҳор эта олмайдилар. Бу қоида никоҳланувчиларнинг ихтиёрий ва ўз хоҳишига кўра никоҳ тузиш тамойилидан келиб чиқа­ди. Амалдаги қонунчиликда бундай тартибнинг белгиланиши кела­жак авлоднинг сиҳат-саломатлиги тўғрисида давлат ғамхўрлигининг ёрқин ифодасидир. Шахсни руҳий касаллиги ёки ақли заифлиги ту­файли муомалага лаёқатсиз деб топиш фуқаролик ҳолати далолатно­маларини ёзиш органига ариза топширгандан сўнг, никоҳни қайд этиш муддатигача юз берган бўлса ҳам, никоҳга ўтишга монелик қи­лади.

Агар никоҳ қайд этилгандан сўнг эр-хотиндан бири белгиланган тартибда муоамалага лаёқатсиз деб топилган бўлса, никоҳ ҳақиқий эмас деб топилмайди. Аммо бу ҳолат никоҳни маъмурий тартибда фуқаролик ҳолати далолатномаларини ёзиш органида никоҳдан аж­ралиш учун асос бўлади.

Ўзбекистон Республикасининг Маъмурий жавобгарлик тўғриси­даги кодексининг 230-моддасига биноан, фуқаролик ҳолати далолат­номаларини ёзиш органларига атайин ёлғон маълумотлар бериш ёки тегишли органларга қонун ҳужжатларида назарда тутилган фуқаро­лик ҳолати далолатномалари тўғрисидаги маълумотларни тақдим эт­маслик - фуқароларга энг кам иш ҳақининг иккидан бир қисмидан бир бараваригача, мансабдор шахсларга эса - бир бараваридан икки бараваригача миқдорда жарима солишга сабаб бўлади.

Г) Оила кодексига янгилик сифатида “Никоҳланувчи шахсларни таббий кўрикдан ўтказиш” (17-модда) қоидаси кириб келди. Унда эътироф этилишича, “Никоҳланувчи шахслар давлат соғлиқни сақлаш тизими муассасаларида бепул асосда тиббий кўрикдан ўтадилар. Тиббий кўрикдан ўтиш ҳажми ва тартиби Ўзбекистон Республикаси Вазирлар Маҳкамаси томонидан белгиланади”[[30]](#footnote-30).

Оила кодексининг 17-моддасига Қонунчилик палатаси томонидан 2009 йил 11 мартда қабул қилиниб, Сенат томонидан 2009 йил 29 августда маъқулланган қуйидаги мазмундаги иккинчи қисм билан тўлдирилди:

“Эллик ёшдан ошган никоҳланувчи шахслар тиббий кўрикдан ўз розилиги билан ўтказилади”.

Оила кодексининг 17-моддасига қўшимча киритилгунга қадар ушбу модда бир қисмдан иборат эди.

Юқорида қабул қилинган Ўзбекистон Республикаси Оила кодексининг 17-модда иккинчи қисми сифатидаги қўшимча Вазирлар Маҳкамаси томонидан қабул қилинган Низом талабалари билан ҳамоханлигини кўриш мумкин.

Ўзбекистон Республикаси Вазирлар Маҳкамасининг 2003 йил 25-августдаги 365-сонли қарори билан тасдиқланган «Никоҳланувчи шахсларни тиббий кўрикдан ўтказш тўғрисидаги Низом”га кўра, қуйидаги касалликлар психик, наркологик касалликлар, таносил, сил касалликлари ва ОИВ/ОИТС бўйича тиббий кўрикдан ўтилади. Тиббий кўрикдан ўтиш муддати никоҳланувчи шахслар тиббий муассассига мурожаат қлган кундан бошлаб икки ҳафтадан ошмаслиги керак. Агар тиббий кўрикдан ўтиш ҳажми, тартиби бузилиб, никоҳ тузилса, бундай никоҳ суд томонидан ҳаққий эмас деб топилиши мумкин.

Никоҳланувчи шахслар диний расм-русусларга биноан бир неча йиллар мобайнида эр-хотинлик муносабатларида яшаётган бўлсалар, бир-бирларининг соғлиқлари ҳақида хабардор бўладилар. Шуни ҳам таъкидлаш керакки, юқоридаги Низом талаблари бўйича 50 ёшдан ошган шахсларнинг белгиланган касаллик турлари бўйича тиббий кўрикдан ўтишлари талаб қилинмаслиги зарурдир.

**4-§. Никоҳни ҳақиқий эмас деб топиш асослари**

Никоҳни қайд этишга ҳуқуқи бўлган ҳар бир давлат органи, ту­ман ҳокимияти бўлими, фуқаролик ҳолати далолатномаларини ёзиш органи, никоҳ саройлари, бахт уйлари, қишлоқ (овул) ва посёлка кен­гашининг ижроия ҳокимиятида қайд этилган ҳар бир никоҳ қонуний тузилган никоҳ ҳисобланади.

Оила кодексида белгиланган шартларнинг бузилиши суд томо­нидан ушбу никоҳни ҳақиқий эмас, деб топиш учун асос бўлиши мумкин.

Оила кодексининг 49-моддасига кўра, кодекс 14-16-моддаларида белгиланган шартлар бузилганда (яъни, никоҳ тузишнинг ихтиёрий­лиги, белгиланган никоҳ ёши бузилганда, никоҳ тузишга монелик қи­ладиган ҳолатлар рўй берганда), сохта никоҳ тузилганда, яъни эр-хотин ёки улардан бири оила қуриш мақсадини кўзламай никоҳ қайд қилдирганда, никоҳланувчи шахслардан бири таносил касаллиги ёки одамнинг иммунитет танқислиги вируси (ОИВ касаллиги) борлигини иккинчисидан яширганда, агар иккинчиси судга шундай талаб билан мурожаат этса никоҳни ҳақиқий эмас деб топилиши учун асос бўла­ди.

Бундан ташқари, никоҳ қуйидаги ҳолатлар бўйича ҳам ҳақиқий эмас деб топилиши мумкин:

а) якка никоҳлилик тамойилининг бузилиши;

б) никоҳ насл-насаб шажараси бўйича тўғри туташган қарин­дошлар ўртасида, туғишган ва ўгай ака-укалар билан опа-сингиллар ўртасида тузилган бўлса;

в) муомалага лаёқатсиз деб топилган шахс билан тузилган ни­коҳ;

г) никоҳга ўтиш вақтида оила қуриш мақсадининг сохталиги;

д) фарзандликка олган билан фарзандликка олинган шахслар ўртасида тузилган никоҳ.

Айрим ҳолатларда оила қонунларининг бир қанча шартларини бузиб ҳам тузилиши мумкин, бундай ҳолларда у ҳақиқий эмас деб топилади. Масалан, фуқаро олдинги никоҳдан ажрашмасдан туриб, вояга етмаган шахс билан никоҳдан ўтган ҳоллар фикримизнинг да­лилидир.

**А) Никоҳ тузишнинг ихтиёрийлиги бузилиши.** Никоҳ уни ту­зувчи ҳар бир томоннинг эркин, ўзаро розилиги асосида тузилиши лозим. Розилик ўзга (ота-она, қон-қариндош, мансабдор шахс)ларни мажбур этиши ёки алдаши оқибатида берилган бўлса, ихтиёрийлик тамойили бузилгани учун, бундай никоҳ ҳақиқий эмас, деб топилиши мумкин.[[31]](#footnote-31)

Юқорида кўрсатилганидек, никоҳ тузишда никоҳга кирувчилар­нинг ўзаро розилиги йўқлиги никоҳни ҳақиқий эмас деб топиш учун асос бўлади. Бунда фуқаро (кўпинча аёллар) қўрқитиш ёки зўрлаш (мажбурлаш), алдаш туфайли никоҳдан ўтган бўлади. Фуқаронинг эркига ва онгига қонунсиз таъсир этиш натижасида у никоҳга ўтишга мажбур бўлади, аммо ҳақиқатда эса у буни мутлақо хоҳламайди. На­тижада никоҳ тузилишининг асоси ҳисобланган ўзаро хоҳиш ва рози­лик тамойили бузилган бўлади. Кўрсатилган асос бўйича бундай ни­коҳ ҳақиқий эмас деб топилиши мумкин.

Қўрқитиш учинчи шахс ҳамда мансабдор шахс томонидан ҳам бўлиши мумкин. Шунингден, Республика Олий Суди Пленумининг 1998 йил 11 сентябрдаги қарорида кўрсатилишича: “Агар никоҳга ки­рувчининг никоҳни қайд этиш вақтида ўз ҳаракатларининг моҳияти­ни тушунмаганлиги ва уларни идора қила олмаганлиги, шу сабабли никоҳга киришга ҳақиқий розилигини ифода эта олмаганлиги аниқ­ланса ҳам никоҳ ҳақиқий эмас деб топилиши мумкин”.[[32]](#footnote-32)

Республикада хотин-қизларни турмушга чиқишга мажбур этиш ёки, аксинча, ўзи хоҳлаган шахсга турмушга чиқишига тўсқинлик қи­лиш ҳоллари ҳамон учрамоқда.

Эски тузумдан қолган маҳаллий жойларда шундай ҳолатларга қарши курашиш учун махсус қонунларда тегишли қоидалар белги­ланган. Бундай ҳолатлар никоҳга ўтишнинг ўзаро розилик шартини бузишга қаратилган ҳаракат деб тушунилади.

Аёлни эрга тегишга мажбур этиш ёки унинг эрга тегишига тўсқинлик қилиш жиноят ҳисобланади.

 Адашиш ва алдаш ҳам никоҳни ҳақиқий эмас деб топиш учун асос бўлиши мумкин. Бироқ бундай ҳолатлар зўрликка нисбатан кам­роқ учрайди. Бу мақсад йўлида куёв ёки келиннинг шахсий сифатла­рига тегишли бўлган ҳолатлар бўйича адашиш, хусусан, уларнинг ха­рактери, соғлиғи, маълумоти, хизмати, мулкий, оилавий ҳолатлари юзасидан бепарволик оқибатида йўл қўйган хатоси ёки алдаш билан боғлиқ бўлса ҳам, унинг аҳамияти бўлмайди. Муҳим томони шунда­ки, янглишиш никоҳнинг ўзи бўйича бўлмай, балки никоҳ тузишнинг сабаби бўйича бўлади. Масалан, куёв келиннинг кўз ўнгида ўз мав­қеини кўтариш учун ўзини катта мутахассис сифатида кўрсатиши фикримизга асос бўлади.

**Б) Никоҳ ёшига қўйилган шартнинг бузилиши.**

Оила кодексининг 51-моддасига биноан никоҳ ёшига етмаган шахс билан тузилган никоҳ ҳали никоҳ ёшига етмай никоҳга кирган шахснинг манфаатлари талаб қилган ҳолларда ҳақиқий эмас деб то­пилиши мумкин. Бундай никоҳни ҳақиқий эмас деб топишни никоҳ ёшига етмай никоҳга кирган шахс, унинг ота-онаси ёки ҳомийси, шу­нингдек васийлик ва ҳомийлик органи ҳамда прокурор талаб қилишга ҳақлидир.

Эр-хотиндан бири никоҳ ёшига етмаганлиги туфайли никоҳни ҳақиқий эмас деб топиш тўғрисидаги иш, агар эр-хотин (улардан би­ри) иш судда кўрилаётган пайтда никоҳ ёшига етмаган бўлса, васий­лик ва ҳомийлик органининг иштирокида кўриб чиқилади.

Иш судда ҳал қилиниш пайтигача эр ёки хотин никоҳ ёшига ет­ган бўлса, никоҳ фақат унинг талаби билан ҳақиқий эмас деб топи­лиши мумкин.

Никоҳ ёши шарти кўпинча фуқаролик ҳолати далолатномалари­ни ёзиш органи хизматчилари ўз вазифасини суиистеъмол қилиши ёки никоҳ тузувчиларнинг ўзи томонидан ёши тўғрисида қалбаки ҳужжат берилиши натижасида бузилади.

Никоҳ ёшига тўлмаган шахс билан тузилган никоҳ ҳамма вақт ҳам суд томонидан ҳақиқий эмас, деб топилмайди. Ҳали никоҳ ёшига етмай никоҳга кирган шахснинг манфаатлари талаб қилган ҳолларда­гина суд бундай никоҳни ҳақиқий эмас, деб топиши мумкин.

**В) Якка никоҳлилик тамойилининг бузилиши** ҳам ушбу ни­коҳни ҳақиқий эмас деб топиш учун асос бўлиши мумкин. Бундай асос суд амалиётида бошқа асосларга қараганда кўп учрайди. Баъзи маълумотларга кўра, ҳақиқий эмас деб топилган никоҳлар ичида 97-98 фоизини якка никоҳлилик тамойилига риоя этилмаган ҳолларда юзага келган ишлар ташкил этади. Фақат якка никоҳда бўлиш, ахлоқ-одоб нормалари талабларига риоя қилиниши ҳар томонлама мустаҳ­кам оила қуриш имконини беради. Оилавий қонунлар никоҳланувчи­лардан ҳар бирининг фақат якка никоҳда бўлиб, бошқа никоҳда бўлмаслигини талаб этади. Бу талаб жамиятдаги ахлоқ-одоб, шаклла­наётган миллий истиқлол мафкураси ғояларидан келиб чиқади. Шу­нинг учун бу ахлоқий қоида қонун даражасига кўтарилиб, амалдаги қонунлардан тегишли ўрин олган.

Якка никоҳлилик тамойили бузиб тузилган никоҳни ҳақиқий эмас, деб топиш тўғрисидаги ариза биринчи никоҳдан ажратилмаган эр ёки хотин, шунингдек, иккинчи никоҳдаги томонлардан бирининг талабига асосан кўриб чиқилади. Ҳақиқий бўлмаган никоҳда бўлган шахснинг ўлимидан сўнг судга даъво билан мазкур шахснинг ворис­лари (вафот этганнинг биринчи никоҳдаги фарзандлари, унинг ака-укалари, опа-сингиллари, ота-оналари ва бошқалар), шунингдкек, ўлган шахснинг никоҳини ҳақиқий эмас, деб топишдан манфаатдор бўлган бошқа шахслар (молия, ижтимоий таъминот органлари) му­рожаат этиши мумкин. Чунки никоҳда бўлган шахс, агар у ҳақиқий никоҳда бўлса, ўзига пенсия тайинлашни ёки уй-жойга бўлган ҳуқуқини белгилашни талаб қилиши мумкин.

Якка никоҳлилик тамойилини тўла ва ҳар томонлама таъминлаш мақсадида оила қонунларида бир қатор қоидалар белгиланган. Илгари никоҳда бўлган шахслар қонуний кучга кирган никоҳдан ажралиш ҳақидаги суднинг ҳал қилув қароридан нусха ёки никоҳни ҳақиқий эмас, деб топиш ҳақидаги суднинг ҳал қилув қарорини кўрсатган ҳолдагина янги никоҳни қайд этишлари мумкин;

**Г) Никоҳ насл-насаб шажараси бўйича тўғри туташган қа­риндошлар ўртасида, туғишган ва ўгай ака-укалар билан опа-сингиллар ўртасида тузилган бўлса** ҳам ҳақиқий эмас деб топила­ди.

Оила қонунлари билан ман этилган яқин қариндошлар ўртасида никоҳ тузилса, у ҳақиқий эмас деб топилади. Бундай асос билан ни­коҳни ҳақиқий эмас деб топиш суд амалиётида жуда кам учрайди. Буни тасдиқлайдиган ҳолат қонунда никоҳ тузиш учун жуда чеклан­ган қариндошлик босқичини белгилайди. Умуман ҳар хил босқичдаги қуда-андачилик эса никоҳ тузиш учун тўсиқ бўлмайди.

**Д) Муомалага лаёқатсиз деб топилган шахс билан тузилган никоҳ** ҳақиқий эмас деб топилади.

Никоҳ тузувчилар руҳан соғлом, муомала лаёқатига эга бўлиш­лари лозим.

Ўзбекистон Республикасининг Фуқаролик кодекси 30-моддасига биноан руҳий касаллиги ёки ақли заифлиги оқибатида ўз ҳаракатла­рининг аҳамиятини тушуна олмайдиган ёки уларни бошқара олмай­диган фуқарони суд қонун ҳужжатларида белгилаб қўйилган тартиб­да муомалага лаёқатсиз деб топиши мумкин ва бундай фуқарога ва­сийлик белгиланади.

Муомалага лаёқатсиз деб топилган фуқаро номидан битимларни унинг васийи амалга оширади.

Бундай руҳий ҳолат никоҳдан ўтувчида ҳуқуқий расмийлашуви­га қадар бўлиши лозим. Агар бундай ҳолат никоҳда турувчиларда ни­коҳ даврида рўй берса, бу ҳол никоҳни ҳақиқий эмас деб топиш учун асос эмас, балки никоҳдан ажралиш учун асос бўлиб, никоҳ маъму­рий тартибда ажратилиши мумкин.

Фуқаролик ҳолати далолатномаларини ёзиш органлари тажри­басида шундай ҳоллар ҳам учраб турадики, баъзан никоҳдан ўтув­чилардан бирининг тўла муомала лаёқатига эга эмаслиги тўғрисида гумон қилиниб, уни муомалага лаёқатсиз деб тан олганлик тўғрисида суднинг ҳал қилув қарори ва, шунингдек, бу шахсга васий ёки ҳомий тайинланганлиги тўғрисида ижроия ҳокимиятнинг қарори бўлмасли­ги мумкин. Бундай ҳолатда фуқаролик ҳолатлари далолатномаларини ёзиш органи ходимлари ўзларининг гумонлари тўғрисида суд орган­ларига хабар беришлари (уларни бу ҳолдан огоҳ этишлари ва муома­лага лаёқатсиз эканлигини белгилаш ҳамда никоҳни қайд этишни тўхтатиб туришлари мумкин), бу ҳаракат жуда эҳтиёткорлик билан амалга оширилиши, асосли бўлмаган шубҳа билан никоҳ тузувчи ҳар икки шахс ҳам маънавий изтироб чекмасликлари лозим.

Никоҳга кирувчилардан бири руҳий касал ёки ақли заиф бўлган ҳолда суд томонидан муомалага лаёқатсиз деб топилмаган бўлса, ни­коҳнинг ҳақиқий эмаслиги ҳақида манфаатдор шахслар даъво қилиш­лари мумкин.

**Е) Никоҳдан ўтиш вақтида оила қуриш мақсадининг бўл­маслиги, яъни сохта никоҳ,** ҳақиқий бўлмаган никоҳ деб топилади.

Ҳуқуқшунос олимларнинг таърифи бўйича, сохта никоҳ қандай­дир моддий манфаатларни, яъни уй-жойли бўлиш (прописка қилиш) ва бошқаларни мақсад қилиб тузилади.

Хорижий мамлакатларга бориб ишлаш учун ҳужжатларни рас­мийлаштиришда ҳам қалбаки никоҳлар ҳақидаги гувоҳномаларни қўллаш учрамоқда. Агар мутахассис уйланмаган бўлса, узоқ муддат­га, яъни бир неча йилга хорижий мамлакатларга бориб ишлаш имко­ниятига эга бўлмайди. Шунинг учун ҳам у чет мамлакатда ишлаб топган даромадининг 20-25 фоизини ҳақиқий бўлмаган никоҳга кир­ган аёлга юбориш шарти билан никоҳ битими тузади.

Сохта никоҳ тузиш жамиятдаги мавжуд ахлоқ-одоб қоидаларига тўғри келмайдиган ҳаракат эканлиги шубҳасиз. Сохта никоҳни ах­лоқсиз ҳаракат деб ҳисоблаб, уни юридик жиҳатдан тан олмаслик қоида билан мустаҳкамлаган.

Агар иш судда кўрилгунга қадар сохта никоҳ тузган шахслар амалда оила қурсалар, у ҳолда бу никоҳ ҳақиқий эмас деб ҳисоблан­майди.

**Ж) Фарзандликка олган билан фарзандликка олинган шахслар ўртасида тузилган** никоҳ ҳақиқий эмас деб топилади.

Фарзандликка олган билан фарзандликка олинган ўртасида ни­коҳ тузишни ман этиш ахлоқ-одоб қоидаларидан келиб чиқади. Чун­ки улар ўртасидаги ҳуқуқий муносабатлар келиб чиқиши бўйича ота-оналар ва фарзандлар ўртасидаги ҳуқуқий муносабатларга тенглаш­тирилади.

Фарзандликка олиш, агар бола амалдаги қонунларда белгилан­ган ҳуқуқий муносабатларни келтириб чиқармаслик мақсадида (сохта фарзандликка олиш) ёки қонунда белгиланган шартларни бузиб фар­зандликка олинган бўлса, у ҳақиқий эмас деб топилиши мумкин.

Фарзандликка олинган болалар ўзаро никоҳга ўтишлари мум­кинми, деган саволга янги қонун рад жавобини беради. Демак, улар ўзаро никоҳга ўтишлари мумкин. Аммо ахлоқ-одоб қоидалари юзаси­дан қараганда, улар ўзаро никоҳга ўтишлари мақсадга мувофиқ эмас, чунки улар оилада ака-сингил бўлиб ўсадилар. Шунинг учун улар ўртасидаги никоҳни ман этиш лозим. Бу ҳақда янги Оила кодексида тегишли қоида берилмади, эндиликда бу ҳолатни тўлдириб, мъёрий ҳужжатларда тегишли қоида берилса мақсадга мувофиқ бўлади.

**З) Никоҳланувчи шахслардан бири таносил касаллиги ёки одамнинг орттирилган иммунитет танқислиги вируси (ОИВ ка­саллиги) борлигини бошқасидан яширган бўлса,** шу шахс никоҳни ҳақиқий эмас деб топишни талаб қилиб судга мурожаат этишга ҳақ­лидир.

Бу қоида қонунчиликда янгилик ҳисобланади. Ўзида таносил ка­саллиги ёки ОИВ касаллиги борлигини бошқасидан яширган вақтда никоҳни ҳақиқий эмас деб топиш масаласи бу касал кимдан яширил­ган бўлса, ўшанинг ташаббуси билангина кўрилади.Бу билан давлат, биринчидан, касалликнинг олдини олиб, бошқасини касалликдан сақ­лаб қолиш, иккинчидан, оила вазифасини бажара олмайдиган шахс пайдо бўлишининг олдини олиш, учинчидан, келажак авлодни хавф­дан сақлаш мақсадини қўяди.

**5-§. Никоҳни ҳақиқий эмас деб топиш тартиби ва унинг**

**оқибатлари**

Никоҳни ҳақиқий эмас деб топиш суд тартибида амалга ошири­лади. Бундай муносабатлардан келиб чиқадиган талабларга нисбатан даъво муддати жорий қилинмайди.

Амалдаги қонунлар ҳар бир ишнинг аниқ мазмуни ва бузилган шарт, монелик қиладиган ҳолларнинг характерига қараб даъво қили­ши мумкин бўлган шахслар доирасини белгилайди.

Никоҳни ҳақиқий эмас деб топиш тўғрисидаги даъвони шахсий ёки жамоат манфаати бўлган шахс қилиши мумкин. Улар доирасига никоҳ тузилиши туфайли ҳуқуқи бузилган эр ёки хотин, никоҳланув­чиларнинг ота-оналари, васийлик ва ҳомийлик органи ва прокурор киради.

Келтирилган асосларга кўра ҳақиқий саналмаган ҳар бир никоҳ­да аниқ ҳолатда бу тўғрида даъво қилувчи шахслар доираси белгила­нади.

Никоҳ тузиш туфайли ўзаро розилик шартининг бузилиши на­тижасида мажбур этилган аёлнинг шахсий манфаати бузилади. Шу­нинг учун мажбурлаш кимга нисбатан қўлланилган бўлса, бу шахс никоҳни ҳақиқий эмас деб топиш тўғрисида даъво қилиши мумкин. Аммо, ушбу ҳолатда жамоат манфаати бузилганлиги учун даъво про­курор томонидаги ҳам қилиниши мумкин. Никоҳ тузган аёл никоҳ ёшига етган бўлса, унинг ўзи, ота-онаси ёки васий (ҳомий) ва проку­рор никоҳни ҳақиқий эмас деб топиш тўғрисида даъво қилиши мум­кин.

Сохта никоҳ тузилганда, уни ҳақиқий эмас деб топиш ҳақида прокурор ёки эр-хотиндан бири даъво қилиши, оила қуришни мақсад қилмай никоҳга ўтилган ҳолатда эса алданган томон никоҳни ҳақи­қий эмас деб топиш тўғрисида даъво қилиши мумкин.

Руҳий касал ёки ақли заиф шахс билан тузилган никоҳни ҳақи­қий эмас деб топиш тўғрисидаги даъвони муомалага лаёқатсиз шахс­нинг ота-онаси, васийлик ва ҳомийлик органи ёки пракурор қилиши мумкин. Чунки уларга муомалага лаёқатсиз шахсларнинг ҳуқуқ ва манфаатларини ҳимоя қилиш вазифаси юклатилган.

Амалдаги қонунларга асосан, руҳий касаллиги ёки ақли заифли­ги сабабли суд томонидан муомалага лаёқатсиз деб топилган шахс билан тузилган никоҳни ҳақиқий эмас деб топиш тўғрисидаги ишлар васийлик ва ҳомийлик органининг иштирокида кўрилади.

Фарзандликка олинганларнинг манфаатлари талаб қилган ҳол­ларда фарзандликка олишни ҳақиқий эмас деб топиш ва бекор қи­лишга йўл қўйилади.

Оила кодексининг 155-моддасига биноан ўн ёшга тўлган болани фарзандликка олиш учун унинг розилиги талаб қилинади.

Фарзандликка олиш учун боланинг розилиги васийлик ва ҳо­мийлик органи томонидан аниқланади.

Фарзандликка олиш ҳақиқий эмас деб топилганда ёки фарзанд­ликка олиш бекор қилинганда, бола суднинг ҳал қилув қарори билан ота-онасига олиб берилади.

Никоҳни ҳақиқий эмас деб топиш бўйича кўриладиган иш ни­коҳдан ажралишдан ишнинг кўрилиши тартиби бўйича ҳам фарқ қи­лади.

Юқорида айтилганидек, никоҳни ҳақиқий эмас деб топиш фақат суднинг ҳал қилув қарори билан ҳал қилинса, никоҳдан ажралиш эса суд ва маъмурий тартибда ҳам ҳал қилинади.

Никоҳни ҳақиқий эмас деб топиш тўғрисида эр-хотинларнинг ўзлари (ёки улардан бирортаси), шунингдек бундан манфатдор бўл­ган шахслар бир қатор асосларга кўра (биринчи никоҳдаги эр-хотиндан биттаси ёки унинг номидан прокурор ва васийлик органи) даъво қилиши мумкин.

Бу белги билан никоҳни ҳақиқий эмас деб топиш никоҳдан аж­ралишдан фарқ қилади, чунки никоҳдан ажралиш ҳақида иш фақат эр-хотинларнинг ёки улардан бирининг ташаббуси билан қўзғатила­ди. Бундан ташқари никоҳни ҳақиқий эмас деб топиш эр-хотиннинг тириклик вақтида ҳамда (никоҳдан ажралишдан фарқ қилиб) улар­нинг ўлимидан сўнг (айниқса, агар даъвонинг мақсади мерос ёки пен­сия олиш бўлса) йўл қўйилади.

Никоҳни ҳақиқий эмас деб топиш ҳақида суд чиқарган ҳал қи­лув қарори қонуний кучга киргач, ўн кун ичида кўчирма никоҳ тузил­ганлиги рўйхатга олинган жойдаги фуқаролик ҳолати далолатнома­ларини ёзиш органига юборилади.

Никоҳни тузишдаги амалдаги оила қонунчилигида белгиланган шартлар бузилган ва монелик қиладиган ҳолатларга йўл қўйилган бўлса, бундай никоҳ ажралиш йўли билан тугатилгандан кейин ҳам ҳақиқий эмас деб топилиши мумкин. Чунки ҳақиқий бўлмаган никоҳ оқибатлари ажралиш йўли билан тугатилган никоҳ оқибатларидан бир қатар масалаларда фарқ қилади. Никоҳ ҳақиқий эмас деб топил­ганда унинг кучи тугалланади, деб айтиш тўғри бўлмайди. Бу ибора давлат томонидан тан олинган ҳуқуқ билан тартибга солинган никоҳ иттифоқига нисбатан ўринлидир. Ҳақиқий бўлмаган никоҳ қонунни бузиб тузилган никоҳ ҳисобланиб, унинг натижасида бир қатор ҳуқуқий оқибатлар келиб чиқиши мумкин.

Амалдаги қонунлар никоҳни ҳақиқий эмас деб топишнинг аниқ ҳуқуқий оқибатларини белгилайди.

Оила кодексининг 55-моддасига биноан суд томонидан ҳақиқий эмас деб топилган никоҳ тузилган вақтидан бошлаб ҳақиқий эмас деб ҳисобланади.

Никоҳни ҳақиқий эмас деб топиш оқибати шахсий ва мулкий ҳуқуқлардан иборат бўлади.

Инсофли эр (хотин) никоҳ ҳақиқий эмас деб топилганда, никоҳ тузиш давлат рўйхатига олинган вақтда танлаган фамилиясини сақ­лаб қолишга ҳақлидир.

Никоҳи ҳақиқий эмас деб топилган шахсларнинг мулкий ҳуқу­қий муносабатлари Фуқаролик кодекси билан тартибга солинади.

Шундай қилиб, вужудга келган баъзи бир мулкий муносабатлар эр ёки хотиндан бири инсофли бўлганда у тўла бекор қилинмай, фақат ўзининг икки тарафлама мажбур этувчи характерини йўқотади. Улар инсофли эр ёки хотиннинг ҳуқуқи бўлиб қолиб, айбдорда эса мажбурият бўлиб қолади.

Оила кодекси 56-моддасининг 3-бандига биноан никоҳнинг ҳақиқий эмас деб топилиши шундай никоҳдан туғилган ёки никоҳ ҳақиқий эмас деб топилган кундан кейин уч юз кун ичида туғилган болаларнинг ҳуқуқларига таъсир этмайди.

Ҳақиқий бўлмаган никоҳнинг вужудга келмаган никоҳдан фарқини билмоқ лозим.

Никоҳ тузиш учун белгиланган тартиб бузилиб, никоҳ қайд этилса, бундай никоҳ вужудга келмаган никоҳ ҳисобланади ҳамда унинг вужудга келмаганлиги ва ҳақиқий эмаслиги суд томонидан белгиланади. Ариза берилгандан сўнг бир ойлик муддатга риоя қил­маслик, никоҳни расмийлаштириш ҳуқуқи бўлмаган шахс томонидан никоҳни расмийлаштириш ва бошқалар. У тузилган вақтидан бошлаб никоҳ тузувчиларда ҳеч қандай ҳуқуқ ва мажбуриятларни вужудга келтирмайди. Масалан, никоҳ тузувчи эр-хотиндан биттасининг иш­тирокисиз, ариза бергандан сўнг бир ойлик муддатга риоя қилмаслик, никоҳни расмийлаштиришга ҳуқуқи бўлмаган шахс томонидан ни­коҳни қайд этиш ва бошқалар.

**Мазкур мавзу бўйича саволлар**

1. Никоҳ тушунчаси, тузиш тартиби ва шартлари қандай?
2. Никоҳ тузишга монелик қиладиган ҳолатларга нималар кира­ди?
3. Никоҳнинг ҳақиқий эмаслиги ва унинг ҳуқуқий оқибатларига тўхталиб ўтинг.
4. Никоҳланувчи шахсларни тиббий кўрикдан ўтказиш тўғриси­даги Вазирлар Маҳкамасининг 2003 йил 365-сонли қарори билан тас­диқланган Низомнинг мазмун-моҳиятини очиб беринг.

3**-МАВЗУ: НИКОҲНИНГ ТУГАТИЛИШИ**

**1-§. Эр ва хотиндан бирининг вафоти ёки суд улардан**

**бирини вафот этган деб эълон қилиши оқибатида**

**никоҳни тугатилиши**

**Мавзунинг мақсади**: Оила никоҳ, қон-қариндошлик, ота-она қара­моғидан маҳрум бўлган болаларни унга жойлаштириш асосида ву­жудга келишини илмий асослашдан иборат бўлиб, мавзунинг асосий мақсади никоҳнинг тугатилиши масалаларини атрофлича очиб бе­ришдан иборат.

**Мазкур мавзуда**: никоҳнинг тугатилиш тушунчаси, никоҳнинг ту­гатилиш асослари, никоҳдан ФҲДЁ органида ҳамда суд тартибида ажралиш, никоҳнинг тугатилиш вақти, никоҳдан ажралишнинг шах­сий ҳамда мулкий ҳуқуқий оқибатлари каби масалаларга алоҳида тўхталиб ўтилади.

Асосан оилани никоҳ вужудга келтиради ва у бир умр яшашни мақсад қилиб тузилади. Бу аҳдномани тузишдан асосий мақсад таби­ий биологик эҳтиёжни қондириш, наслни давом эттириш ва оила қу­ришдан иборат.

Афсуски, ҳаётда ҳамма вақт ҳам шундай бўлавермайди. Тур­мушда содир бўладиган бир қатор ҳодисалар, юридик фактлар ни­коҳнинг тугатилишига асос бўлади.

Никоҳнинг тугатилиши деганда, маълум юридик фактлар ту­файли эр-хотин ўртасида вужудга келган никоҳ ҳуқуқий муносабат­ларининг тугалланиши тушунилади.

Никоҳ ҳуқуқий муносабатига қандай юридик фактлар таъсир этишига қараб никоҳ:

а) эр-хотиндан бирининг вафоти ёки суд улардан бирини вафот этган деб, эълон қилиши оқибатида;

б) эр-хотиндан бири ёки ҳар иккаласининг аризасига мувофиқ никоҳдан ажратиш йўли билан, шунингдек суд томонидан муомалага лаёқатсиз деб топилган эр ёки хотиннинг васийси берган аризага му­вофиқ тугатилиши мумкин (Оила кодексининг 37-моддаси).

Вафот этиш юридик факт бўлиб, эр-хотин ўртасидаги никоҳ му­носабатини тугаллайди. Суднинг ҳал қилув қарорига асосан эр-хотиндан бирининг вафот этган деб, эълон қилиниши ўз ҳуқуқий оқибати бўйича ўлимга тенглаштирилади. Шунинг учун вафот этган деб эълон этилган шахс билан унинг эри ёки хотини ўртасидаги ни­коҳ ҳам тугалланади.

Эр-хотиндан бири вафот этган ёки суд тартибида вафот этган деб эълон қилинган ҳолларда улар ўртасидаги никоҳ ҳуқуқий муно­сабати тугалланади. Бундай ҳолда тирик бўлган томон янги никоҳга ўтиш ҳуқуқига эга. Фуқарони қонунда белгиланган тартибда вафот этган деб эълон қилиш уни вафот этган, деган эҳтимолга асосланади. Баъзи ҳолларда бу фуқаро тирик бўлиши ҳам эҳтимолдан ҳоли эмас.

Ўзбекистон Республикаси Фуқаролик кодексининг 37-моддасига биноан, “Вафот этган деб эълон қилинган фуқаро қайтиб келган ёки унинг қаерда турганлиги маълум бўлган тақдирда, уни вафот этган деб эълон қилиш ҳақидаги қарор суд томонидан бекор қилинади”. Шундай ҳолатни ҳисобга олиб, қонунчиликда бўлган камчиликни тўлдириб, янги Оила кодексининг 48-моддасида “Суд томонидан ва­фот этган деб эълон қилинган ёки бедарак йўқолган деб топилган эр (хотин) қайтиб келган ва тегишли суд қарорлари бекор қилинган ҳол­ларда, никоҳ эр-хотиннинг биргаликдаги аризасига кўра фуқаролик ҳолати далолатномаларини қайд этиш органи томонидан тикланиши мумкин.

Агар эр (хотин) янги никоҳга кирган бўлса, никоҳни тиклаш мумкин эмас”.

Никоҳдан ажралиш юқорида келтирилган икки асосдан фарқ қи­либ, фақат эр-хотиннинг ҳаётлигида рўй беради.

**2-§. Никоҳдан ажралиш учун асослар**

Бизнинг жамиятда никоҳ бир умрга тузилган аҳднома ҳисобла­нади.

Маълум ҳолатларда, агар оила амалда бузилган, уни тиклаш учун асос йўқ деб топилса, у ажралиш асосида тугатилади. Никоҳдан ажралиш эр-хотин ўртасидаги ҳуқуқий муносабатларни келажак вақт учун тугатишга асос бўлади. Бундай ажралиш никоҳни ҳақиқий эмас деб топишдан фарқ қилади. Никоҳни ҳақиқий эмас деб топишда ни­коҳ вужудга келган вақтдан бошлаб ҳуқуқий муносабатлар тугалла­нади. Бироқ никоҳдан ажралиш билан ҳамма ҳуқуқий муносабатлар қонунда белгиланган шартлар (Оила кодексининг 15-мавзуидаги “Эр-хотинлар ва собиқ эр-хотинларнинг алимент мажбуриятлари” 117-121-моддалар)нинг мавжудлиги туфайли тугалланмайди..

Оила кодексида никоҳдан ажралиш учун аниқ асослар кўрса­тилмаган ва буни кўрсатиш мумкин ҳам эмас, чунки эр ёки хотин келтирган бир асос айрим ҳолларда никоҳдан ажратиш учун етарли бўлиши мумкин, алоҳида ҳолатларда эса ажратиш учун асос бўлмас­лиги ҳам мумкин. Шунинг учун суд амалиётини ҳисобга олиб Оила кодекси амалда бўлган қоидани сақлаб қолиб, уни қуйидагича белги­лади: “Агар суд эр ва хотиннинг бундан буён биргаликда яшашига ва оилани сақлаб қолишга имконият йўқ деб топса, уларни никоҳдан ажратади”(Оила кодексининг 41-моддаси).

Суд амалиётини ўрганиш натижасида никоҳдан ажралиш учун эр-хотинлар қуйидаги асосларни келтирганликларини аниқладик:

1. эр-хотиндан биттасининг доимий равишда спиртли ичимлик ичиб, оилада жанжал чиқариши;
2. эр-хотинлик муносабатига ҳиёнат қилиш;
3. оилада бола туғилмаслиги;
4. оилавий ишларга қариндошларнинг аралашиб жанжал чиқа­риши (айниқса, қайнона-келин можаролари) ва бошқалар.

**3-§. Суд тартибида никоҳдан ажратиш**

Оила кодекси никоҳдан ажралишнинг асосига қараб ундан аж­ралиш тартибини белгилади. Никоҳдан суд ва маъмурий тартибда, яъни Фуқаролик ҳолати далолатномаларини ёзиш (ФҲДЁ) органида ажратилади.

Ҳозирги вақтда жамиятда оиланинг аҳамияти ўсаётганлигини, унинг ёш авлодни тарбиялашдаги ўрнини ҳисобга олиб, судлар ту­зилган оилаларни сақлаб қолиш оилавий муносабатларни мустаҳкам­лаш, вояга етмаган болаларнинг ҳуқуқ ва манфаатларини ҳимоя қи­лиш борасидаги ролини ошириш лозим.

Ўзбекистон Республикаси Президентининг Фармонига биноан судлар ихтисослашувининг жорий этилиши, яъни умумий юрисдик­цияли судларнинг фуқаролик ва жиноят ишларини кўриб чиқадиган судларга ажратилиши суд тизимини ислоҳ қилишдаги жиддий қадам бўлди. Бу албатта, фуқароларнинг ҳуқуқ ва эркинликлари ҳимояси кафолатланишини янада кучайтирди. Судларнинг ихтисослашуви ҳо­зирданоқ ўз самарасини бера бошлади.

Никоҳдан ажратиш тўғрисидаги ишлар суд томонидан Оила ва Фуқаролик процессуал кодексларида даъво ишларини ҳал қилиш учун белгиланган тартибда кўрилади.

Аксарият кўпчилик ишлар судлар томонидан амалдаги қонунлар ва Ўзбекистон Республикаси Олий суди Пеленумининг 1998 йил 11 сентябрдаги 22-сонли “Судлар томонидан никоҳдан ажратиш ҳақида­ги ишларни кўришда қонунларни қўллаш амалиёти тўғрисида”ги[[33]](#footnote-33) қа­рорининг дастурий кўрсатмаларига амал қилинган ҳолда тўғри ҳал этилмоқда.

Никоҳдан ажралиш тўғрисидаги даъво эр-хотин яшаб турган жойдаги туман (шаҳар) судида қўзғатилади. Агар эр-хотин алоҳида яшаса, даъво жавобгар эр ёки хотиннинг турган жойидаги судда қўзғатилади, унинг турадиган жойи номаълум бўлса, никоҳдан ажра­лиш тўғрисидаги ариза жавобгар охирги яшаб турган жойдаги судга топширилади.

Аризада никоҳдан ажралиш учун асос кўрсатилиши керак. Аж­ралишни келтириб чиқарган сабабларни батафсил келтириш лозим. Ариза бериш билан бир вақтда давлат божи тўланиши керак. Никоҳ­дан ажралиш ишлари очиқ суд мажлисида кўрилади. Ажралиш тўғри­сидаги иш эр-хотиннинг аризасига мувофиқ, зарур ҳолларда суднинг ажримига асосан ёпиқ суд мажлисида кўрилиши ҳам мумкин.

Суд тажрибасини ўрганиш айрим ҳолларда даъво аризаларини қабул қилиш, ишларни судда кўриш учун тайёрлаш тартибини белги­ловчи қонунлар талаблари бажарилмаётганлиги, вояга етмаган фар­зандлари ва мулкий низолари бўлмаган тақдирда никоҳдан судсиз ажралиш тартиби мавжудлиги тарафларга тушунтирилмаётир. Баъзи судлар бундай низоларни ҳал қилишда шошма-шошарликка ва эъти­борсизликка йўл қўймоқдалар, эр-хотинларни яраштириш чоралари­ни кўрмаётирлар.

Никоҳдан ажралиш ишларини кўришда, суд ўз фаолиятини эр- хотинни яраштиришга ва оилавий вазиятни соғломлаштириш чорала­рини кўришга қаратиши лозим.

Оила кодексининг 40-моддасига биноан суд ишнинг кўрилиши­ни кейинга қолдириб, эр-хотинга ярашиш учун олти ойга муҳлат та­йинлашга ҳақли.

Суд яраштириш учун берилган муддатни, эр-хотинни яраштириш мақсадида, зарур ҳолатларда, ажрим нусхаларини улар яшайдиган жойдаги хотин-қизлар қўмиталарига, ўзини-ўзи бошқарув органи - маҳалла оқсақоллари кенгашига, улар ҳузуридаги яраштириш комис­сияларига муҳокама қилиш ва яраштириш учун юбориши мумкин.

Ишни кўриш бошқа вақтга қолдирилаётган муҳлат эр-хотиннинг ўзаро муносабатларини ва уларнинг яшаб кетиш имкониятларини ҳи­собга олган ҳолда белгиланиши лозим.

Оилани сақлаб қолиш манфаати юзасидан суд ишни кўришни иккинчи марта қолдиришга ва эр-хотиннинг ярашиши учун қонунда кўрсатилган олти ойгача бўлган муҳлатни белгилашга ҳақли.

Аниқ ҳолатларни ҳисобга олган ҳолда суд, эр-хотиннинг ёки улардан бирининг аризасига кўра, уларга ярашишлари учун берилган муҳлатни ўзгартиришга ва бу муҳлат ўтгунга қадар ишни кўришга ҳақли.

Ярашиш учун муҳлат бериш ҳақидаги ажрим, иш ҳолатлари текширилганидан ва судга мурожаат қилишга олиб келган ҳақиқий асослар аниқланганидан кейин чиқарилади.

Фуқаролик процессуал кодекси 237-моддасига биноан, ажрим­лар суд томонидан алоҳида хонада (маслаҳатхонада) чиқарилади.

Шахсий ва оилавий ишларда мустақиллик ҳар қандай ахлоқий чораларни инкор этиш, ўз кўнгил кўчасига қараб иш кўриш эмас. Бу хатти-ҳаракатларни қонун, одоб-ахлоқ доирасида эркинлик билан со­дир этишдир[[34]](#footnote-34).

Никоҳдан ажралиш тўғрисидаги ишларни кўришда судлар аж­ралишнинг ҳақиқий сабабларини аниқлаб, ўзининг бутун фаолиятини оилани сақлаб қолишга ва уни мустаҳкамлашга, оналик ва болалик манфаатларини ҳимоя қилишга қаратилган чора ва тадбирларни кўри­ши лозим. Никоҳдан ажратиш ҳақида даъво қўзғатишга эр-хотиндан бирининг спиртли ичимликларни суиистеъмол қилиши сабаб бўлган бўлса, судлар сурункали ичкиликбозлик касалига дучор бўлган шахс­ни мажбурий даволашга юбориш чорасини кўришлари керак.

Агар эр ёки хотин томонидан келтирилган асослар етарли бўл­маса, у ҳолда судлар никоҳдан ажралиш даъвосини рад этиш тўғри­сида ҳал қилув қарорини чиқарадилар.

Амалиётда қонуний расмийлаштирилган никоҳнинг олтитадан биттаси никоҳдан ажралиши билан тугалланмоқда.

Республика бўйича ўрта ҳисобда ҳар йили судлар томонидан минглаб никоҳдан ажратиш ишлари кўрилмоқда.

Судга асосан 30 ёшгача бўлган ёшлар никоҳдан ажралиш даъво­си билан мурожаат этмоқдалар. Ажралаётган эр-хотинларнинг ни­коҳда яшашининг ўртача кўрсаткичи беш йилдан ўн йилгачадир. Энг ачинарли томони шундаки, никоҳдан ажралиш даъвоси билан кўпроқ аёллар судга мурожаат этмоқдалар.

Суд амалиётини ўрганиш суд фаолиятида судга тааллуқли қонун талаблари ҳамма вақт ҳам тўла бажарилмаётганлигини кўрсатмоқда.

Иш фуқаролик ҳолати далолатномаларини ёзиш органларида кўрилиши лозим бўлса ҳам, айрим ҳолларда иш судга олиниб, асоссиз ҳал қилиш ҳоллари ҳамон учраб турибди. Суд жараёнида никоҳдан ажралишнинг ҳақиқий сабаби ҳамма вақт ҳам даъво аризасида келти­рилган сабаб билан мос келмаётир. Шунинг учун суднинг асосий ва­зифаси никоҳдан ажралишнинг ҳақиқий сабабини аниқлашдир. Шун­дагина иш бўйича асосли адолатли ҳал қилув қарорини чиқариш мумкин. Бундай тоифадаги ишларни кўришда кўпчилик судлар оила­нинг дахлсизлигига, миллий хусусиятларга етарли эътибор бермаё­тирлар.

Айрим ҳолларда никоҳдан ажралиш ҳақидаги аризалар судларда қисқа муддатда кўрилиб, эр-хотинни яраштириш чоралари етарли асосда кўрилмасдан, оиланинг бузилиш сабаблари атрофлича ўрга­нилмасдан ҳал этилмоқда.

Судлар чиқарган айрим ҳал қилув қарорлари жуда қисқа ёзилиб, даъвогарлар томонидан келтирилган асослар атрофлича таҳлил қи­линмаётир.

Қонунлар никоҳдан ажралишнинг суд тартибида бўлишини умумий қоида тариқасида белгилаб, судга эр-хотинларни яраштириш чораларини кўриш мажбуриятини юклайди.

Баъзи ҳолларда фуқароларнинг ўз шахсий ҳуқуқларини нотўғри амалга оширишлари, жамоат, давлат манфаатлари, юксак ахлоқ нор­малари ва болалар манфаатларининг бузилишига сабаб бўлиши ҳам мумкин. Бундай ҳолларда давлат ҳуқуқий норма воситаси билан ки­шиларнинг оилавий муносабатларини маълум даражада тартибга со­лиш ва низоли масалаларни суд томонидан ҳал қилиш тартибини бел­гилаш билан мустаҳкамлашга ҳаракат қилади.

Қуйидаги ҳолларда никоҳдан ажратиш суд тартибида кўрилади:

1. эр-хотиндан бири никоҳдан ажралишга рози бўлмаса;
2. улар ўртасида вояга етмаган умумий болалари бўлиб, уларни кимда қолдириш ва таъминоти учун алимент ундириш тўғрисида низо бўлса;
3. эр-хотин ўртасида меҳнатга лаёқатсиз, муҳтож эр ёки хотинга алимент ундириш ва унинг миқдори ҳақида масала туғилса;
4. биргаликда умумий мулкни бўлиш бўйича низо бўлса.

Суд ҳукми билан уч йилдан кам бўлган муддатга озодликдан маҳрум этилган шахслар билан никоҳдан ажратиш ҳақидаги ишлар судловга тегишлилиги бўйича умумий қоидаларга риоя қилган ҳолда кўрилишини судлар назарда тутмоғи лозим. Озодликдан маҳрум этилган шахслар билан никоҳдан ажратиш ҳақидаги даъво ариза, Ўзбекистон Республикаси Фуқаролик процессуал кодексининг 145-маддасига кўра, суднинг иш юритишига қабул қилинадиган бўлса, бунда унинг ҳукм қилингунига қадар охирги яшаш жойидан келиб чиқиш лозим бўлади. Фуқаролик процессуал кодексининг 241-моддаси 11-қисмига биноан уч йилдан кам бўлган муддатга озодлик­дан маҳрум қилинган шахслар билан никоҳдан ажратиш ҳақидаги ишлар, даъвогарнинг хоҳишига қараб, у яшайдиган жойда кўрилади. Уч йилдан кам бўлмаган муддатга озодликдан маҳрум этишга ҳукм қилинган ва Оила кодексининг 44-моддасида кўрсатилган бошқа ни­золари бўлмаган шахслар билан никоҳдан ажратиш Оила кодекси­нинг 43-моддасида белгиланган тартибда амалга оширилади.

Оила кодексининг 39-моддасига мувофиқ эр хотини ҳомиладор­лиги вақтида ва бола туғилганидан кейин бир йил мобайнида хотини­нинг розилигисиз никоҳдан ажратиш тўғрисида иш қўзғатишга ҳақли эмас.

Ўзбекистон Республикаси Олий суди Пленумининг 1998 йил 11 сентябрдаги 22-сон қарорида кўрсатилишича, “Боланинг отаси деб қайд этилмаган ҳолларда ҳам эр бола туғилганидан кейин бир йил мобайнида хотинининг розилигисиз никоҳдан ажралиш тўғрисида даъво қўзғатишга ҳақли эмас. Ушбу қоида бола ўлик туғилган ёки бир ёшгача яшамай, вафот этган ҳолларда ҳам татбиқ қилиниши ло­зим. Никоҳдан ажралиш тўғрисидаги ишни қўзғатиш учун хотини­нинг розилиги бўлмаса, суд эридан даъво аризасини қабул қилишни рад этади, агар қабул қилинган бўлса, иш юргизишни тугатади. Хо­тин судда иш қўзғатишдан олдин эрининг аризаси бўйича никоҳдан ажралишга розилик бериб, ишни кўришда унга қаршилик билдирса ҳам ишни юргизишни тугатиш лозим бўлади. Кўрсатилган ҳолатлар хотиннинг ўзи никоҳдан ажратиш масаласини қўйишига тўсқинлик қилмайди”[[35]](#footnote-35). Бу кўргазмадан кўзланган асосий мақсад она ва боланинг сиҳат-саломатлигини муҳофаза қилишдир. Шунинг учун аёлнинг бошқа эркакдан ҳомиладор бўлиши ва ундан бола туғилиши ҳам эр­какка бу хотиндан ажралиш учун даъво қилишга тўсиқ бўлиши мум­кин. Сўзсиз, бундай ҳолатда эр оталик тўғрисида ҳамма вақт даъво қилиши мумкин. Агар хотин ҳомиладорлик вақтида ёки бола туғил­ганидан кейин бир йил мобайнида бундай даъвога рози бўлса, шун­дай ҳуқуқ эрга ҳам тегишли бўлади. Хотин ҳомиладорлик вақтида ёки бола туғилганидан сўнг бир йил мобайнида эрнинг никоҳдан ажра­лиш тўғрисидаги даъвосига хотиннинг розилигини олишнинг бир қанча усуллари мавжуддир. Бу - никоҳдан ажралиш учун биргаликда ариза бериш, эрнинг аризасига унинг рози бўлиши ва, ниҳоят, бундай аризанинг хотин томонидан берилишидир.

Никоҳдан ажралиш ишини қўзғатишда хотини рози бўлмаса, суд даъво аризани қабул қилишни рад этиши, агар ариза қабул қилинган бўлса, иш тўхтатилиши лозим. Кассация тартибида ишни кўриш вақ­тида ҳам аёлнинг ҳомиладорлиги ва никоҳдан ажралиш учун рози эмаслиги маълум бўлса, у вақтда иш тўхтатилади. Шу билан бирга хотин фарзанд кўргандан сўнг ва бола бир ёшга тўлгандан кейин эр яна никоҳдан ажралиш тўғрисида даъво билан мурожаат этишга ҳақ­ли. Иш бўйича мавжуд бўлган ҳаракатни тугатиш унга тўсиқ бўлол­майди.

Мамлакатимизда суд ислоҳотларини амалга ошириб судларни икки турдаги ишларни кўрадиган судларга бўлиниши яъни жиноят ишларини, фуқаролик ишларини кўрадиган судларга бўлиниши жуда тўғри иш бўлди.

Эндиликда, оилавий низолар бўйича махсус ихтисослашган суд­лар ташкил этилишини ҳаётнинг ўзи талаб қилмоқда. Никоҳдан аж­ралиш, алимент ундириш, ота-оналик ҳуқуқидан маҳрум этиш ишла­ри бўйича статистика маълумотларига кўра, агар оилада болалар бўлса, у ҳолда бу ишлар махсус ихтисослашган судлар томонидан кўрилиши мақсадга мувофиқ. Чунки, маълум бўлишича, бундай ҳо­латларда ота-оналардан ҳам кўпроқ болалар изтироб чекмоқдалар. Амалдаги қонун эса уларнинг ҳуқуқ ва манфаатларини тўла ҳимоя эта олмаяпти.

Кўпинча никоҳдан ажралиш ишлари асос етарли бўлмаган ҳол­ларда ҳам пайдо бўлмоқда (ўзаро ҳақоратлаш, шубҳаланиш ва бошқалар). Суд амалиётини умумлаштириш натижасида оилавий ни­золарни кўрадиган судларни алоҳида ажратиш лозим, деб топилмоқ­да. Уларга ёрдам сифатида хотин-қизлар қўмитаси, муаллифлар ва руҳшуносларни жалб этиш мақсадга мувофиқ. Натижада оила ҳуқу­қий муносабатларидан келиб чиқадиган ҳар бир низони кўриб чи­қишда фақат юридик нормаларни татбиқ этишга эътибор бериш би­лан чекланиб қолмай ҳар бир иш кўриб чиқилаётганда низонинг ке­либ чиқиши сабабларини атрофлича аниқлашга эришмоқ лозим..

Мустақил республикада оилавий ҳуқуқий муносабатлардан ке­либ чиқадиган низоларни кўрадиган Оила судлари ташкил этилиши лозим. Улар маълум ҳаёт тажрибасига эга бўлган, никоҳдан ажралиш ишларини кўришга маънавий ҳуқуқи бўлган катта ёшдаги шахслар­дан ташкил топиши керак[[36]](#footnote-36).

Никоҳдан ажралиш кўпинча шу никоҳдан туғилган вояга етма­ган болаларнинг жиноят йўлига кириб кетаётганлигига сабаб бўлмоқ­да. Шунинг учун болани дунёга келтириб, унга меҳр-муҳаббатни раво кўрмай ташлаб кетаётган ота-оналарга нисбатан ҳуқуқий тадбир ва чоралар кўрилиши лозим.

Оиланинг жамиятдаги мавқеи ошаётганлигини, келажак авлодни соғлом тарбиялашдаги аҳамиятини эътиборга олган ҳолда судларнинг оилавий муносабатларни мустаҳкамлашдаги, вояга етмаган болалар­нинг ҳуқуқ ва манфаатларини ҳимоя қилишдаги ўрни ва масъулияти­ни ошириш мақсадида бир қатор амалий чора-тадбирларни ишлаб чиқмоқ мақсадга мувофиқдир.

**4-§. Фуқаролик ҳолати далолатномаларини қайд этиш**

**органларида никоҳдан ажратиш**

Амалдаги оила қонунчилиги никоҳдан ажралишнинг суд тарти­би билан бирга маъмурий тартибини, яъни Фуқаролик ҳолати дало­латномаларини ёзиш (ФҲДЁ) органида никоҳдан ажратиш тартибини белгилайди.

Оила кодексининг 42-моддасига мувофиқ, вояга етмаган бола­лари бўлмаган эр-хотин никоҳдан ажралишга ўзаро рози бўлсалар, улар никоҳдан фуқаролик ҳолати далолатномаларини ёзиш органла­рида ажратилади.

Эр-хотин ўртасида меҳнатга лаёқатсиз, муҳтож эр ёки хотинга моддий таъминот бериш тўғрисида ёки уларнинг биргаликдаги уму­мий мулки чиққан мол мулкни бўлиш тўғрисида низо чиққан тақдир­да эр-хотин ёки улардан бири никоҳдан ажратиш тўғрисидаги ариза билан судга мурожат этишга ҳақли.

Никоҳдан ажралиш ариза берувчиларнинг яшаш жойидаги фуқаролик ҳолати далолатномаларини ёзиш органига ариза берилган кундан бошлаб уч ой муддат ўтгач қайд этилади.

Оила кодексининг 43-моддасига мувофиқ, агар эр-хотиндан би­ри:

1. суд томонидан бедарак йўқолган деб топилган бўлса;
2. суд томонидан руҳияти бузилиши (руҳий касаллиги ёки ақли заифлиги) сабабли муомалага лаёқатсиз деб топилган бўлса;
3. содир қилган жинояти учун уч йилдан кам бўлмаган муддатга озодликдан маҳрум қилинган бўлса, ўртада вояга етмаган болалари борлигидан қатъи назар, эр-хотиндан бирининг аризасига кўра улар фуқаролик ҳолати далалатномаларини ёзиш органларида никоҳдан ажратилади.

Агар болалар ҳақида, эр-хотиннинг биргаликдаги умумий мол-мулкини бўлиш ҳақида ёки ёрдамга муҳтож, меҳнатга лаёқатсиз эр (хотин)га таъминот бериш учун маблағ тўлаш ҳақида низо мавжуд бўлса, улар никоҳдан суд тартибида ажратилади.

Бунда қуйидаги ҳужжатлар тақдим этилади:

- эр (хотин) нинг бедарак йўқолган деб топилганлиги ёки муо­малага лаёқатсизлиги тўғрисида суднинг қонуний кучга кирган ҳал қилув қарори;

- эр (хотин) уч йилдан кам бўлмаган муддатга озодликдан маҳ­рум қилинганлиги тўғрисида суднинг қонуний кучга кирган ҳукми­дан кўчирма, шунингдек судланган эр (хотин)нинг ўртадаги болалари ва мол-мулки юзасидан низоси йўқлиги тўғрисидаги тилхат.

Никоҳдан ажралишга эр-хотиннинг ўзаро розилиги уларнинг ҳар иккаласи томонидан берилган ёки ҳар бири мустақил берган ари­заларида ифодаланиши мумкин.

ФҲДЁ органлари никоҳдан ажралиш учун асос бўлган ҳақиқий сабабларни аниқлаш билан, ҳатто бу сабаблар эр-хотин томонидан санаб ўтилган бўлса ҳам, шуғулланмайди.

Никоҳдан ажралиш тўғрисидаги аризани қабул қилган фуқаро­лик ҳолати далолатномаларини ёзиш органлари ажралиш тўғрисида ариза берган кундан уч ой ўтгандан кейин ажралишни расмийлашти­риб, уларга никоҳдан ажралиш тўғрисида гувоҳнома беради. Уч ой­лик муддатни белгилашда ҳам худди судда эр-хотиннинг ярашиб ке­тиши учун берилган муддатдан кўзда тутилган мақсад бўлади. Шу давр мобайнида эр-хотин ўз хатти-ҳаракатларини яна бир ўйлаб кўриб, унинг тўғри-нотўғрилигини аниқлаб олиш мумкин.

Бу учта асос бўйича никоҳдан ажратиш осонлаштирилган тар­тибда амалга оширилади, чунки бунда ажралиш учун иккинчи томон­нинг розилиги талаб этилмайди ва эр-хотинда вояга етмаган болалар бор-йўқлиги ФҲДЁга мурожаат учун тўсиқ бўлмайди.

Фуқаролик ҳолати далолатномаларини қайд этиш қоидалари­нинг 113-бандига биноан никоҳдан ажратишни қайд этишда эр ва хо­тиннинг ўзаро келишувига кўра, уларнинг биридан ёки иккаласидан белгиланган тартибда давлат божи ундирилади.

Суддан фарқли ўлароқ, ФҲДЁ органлари никоҳдан ажралувчи­ларнинг моддий ва оилавий аҳволига қараб давлат божи миқдорини камайтира олмайдилар ёки уни тўлаш мажбуриятидан озод этолмай­дилар. Никоҳдан ажралувчи шахсларнинг ўзлари бу суммани тўлаш­лари лозим.

Ажралишни расмийлаштириш ва эр-хотинга никоҳдан ажралиш тўғрисидаги гувоҳнома ариза берган кундан бошлаб уч ой ўтгандан кейин берилади. Шу вақтдан бошлаб никоҳи тугалланган эр-хотин янги никоҳга ўтиш ҳуқуқига эга.

**5-§. Никоҳдан ажралишнинг ҳуқуқий оқибатлари**

Никоҳдан ажралиш бир қатор ҳуқуқий оқибатларни келтириб чиқаради.

Никоҳланувчилар никоҳга кириш вақтида ўз фамилиясини ўзгартирган эр (хотин) никоҳдан ажратилгандан кейин ҳам шу фами­лияда қолишга ҳақли ёхуд унинг хоҳишига биноан суд томонидан никоҳдан ажратиш тўғрисидаги ҳал қилув қарорини чиқараётганда унга никоҳгача бўлган фамилияси қайтарилиши мумкин (Оила кодек­сининг 46-моддаси).

Оила кодексининг 44-моддасига биноан, никоҳдан суд тартиби­да ажратилаётганда эр ва хотин вояга етмаган болалар ким билан яшаши, болаларга ва (ёки) меҳнатга лаёқатсиз, ёрдамга муҳтож эр ёки хотинга таъминот бериш учун маблағ тўлаш тартиби, бу маблағнинг миқдори ёхуд эр-хотиннинг умумий мол-мулкини бўлишга доир ке­лишувни кўриб чиқиш учун судга тақдим қилишлари мумкин.

Ушбу модданинг биринчи қисмида кўрсатилган масалалар бўйича эр ва хотин ўртасида келишув бўлмаган тақдирда, шунингдек, ушбу келишув болалар ёки эр-хотиндан бирининг манфаатларига зид эканлиги аниқланган тақдирда суд:

- никоҳдан ажратилгандан кейин вояга етмаган болалар ота-онасининг қайси бири билан яшашини аниқлаши;

- вояга етмаган болаларга таъминот бериш учун ота-онанинг қайси биридан ва қанча миқдорда алимент ундирилишини аниқлаши;

- эр ва хотиннинг (улардан бирининг) талабига кўра уларнинг биргаликдаги мулки бўлган мол-мулкни бўлиши;

- эр (хотин) дан таъминот олишга ҳақли бўлган хотин (эр) нинг талабига кўра ана шу таъминот миқдорини белгилаши шарт.

Оила кодекси 44-моддасининг охирги бандида ўз ифодасини топган, маҳаллий урф-одат ва анъаналардан келиб чиққан муҳим ян­гиликлардан бири никоҳдан ажратиш иши кўриб чиқилаётганда тўйни ўтказишга кетган сарф-ҳаражатларни ундириш ҳақидаги та­лаблар қондирилмайди.

Янги қонунда суд эр-хотиннинг ҳар иккаласи ёки улардан бири тўлайдиган давлат божи миқдорини белгилаши лозим. Агар суд бу божни эр-хотиннинг ҳар иккаласидан ундириш лозим деб топса, уларнинг ҳар бири тўлайдиган бож миқдорини белгилайди.

Суд уларнинг ҳар бирининг моддий аҳволини, оиланинг барбод бўлишидаги айби даражасини ва бошқа муайян ҳолатларни, жумладан, вояга етмаган болаларнинг эр-хотиндан қайси бири билан яшаш учун қолаётганлигини ҳисобга олади.

 Юқорида кўрсатилган низолар, никоҳдан ажралиш жараёнида эр-хотиндан биттаси ёки иккаласининг талабига мувофиқ суднинг ташаббусига асосан, агар буни вояга етмаган болаларнинг ёки меҳ­натга лаёқатсиз эр ёки хотиннинг манфаатларини муҳофаза қилиш тақазо этса, кўрилади.

Бироқ, бу низолар суд никоҳдан ажралиш тўғрисида ҳал қилув қарорини чиқарган ҳолдагина кўрилади. Агар суд никоҳдан ажра­лишни рад этса, кўрсатилган низолар мустақил иш тартибида кўри­лиши лозим.

Тарафларнинг хоҳишига биноан санаб ўтилган талабларнинг ҳар бири, агар никоҳдан ажралиш тўғрисидаги даъво суд томонидан қа­ноатлантирилса, у мустақил масала сифатида кўрилиши мумкин.

Оила кодексига никоҳдан ажратилганда никоҳнинг тугатилиши вақти масаласига муҳим янгилик киритди. Эндиликда никоҳдан судда ажратилганда, суднинг ҳал қилув қарори қонуний кучга кирган кун­дан бошлаб никоҳ тугатилади. Ўн кун ичида суд никоҳ тузилганлиги рўйхатга олинган Фуқаролик ҳолати далолатномаларини қайд этиш органига ушбу қарордан кўчирма юбориши шарт.

Никоҳдан ажралиш эр-хотиннинг шахсий, шунингдек, мулкий ҳуқуқий муносабатларининг келажак вақт учун тугалланганлигини англатади. Никоҳ фақат оила ҳуқуқи билангина тартибга солинадиган ҳуқуқий муносабатларни келтириб чиқармайди. Никоҳ тузилиши би­лан маълум юридик фактларнинг мавжудлиги туфайли фуқаролик, меҳнат ҳуқуқи билан тартибга солинадиган ҳуқуқий муносабатлар вужудга келади. Никоҳдан ажралиш ўз муносабатларининг тугалла­нишига қаратилгандир.

**Мавзуга доир саволлар**

1. Никоҳнинг тугатилиши ва никоҳнинг ҳақиқий эмаслиги ўртасида қандай фарқ бор?

2. Суд томонидан вафот этган деб эълон қилинган эр ёки хотин қайтиб келишининг ҳуқуқи оқибатлари.

3. Никоҳдан суд тартибида ажралишнинг мулкий-ҳуқуқий оқи­батлари.

4. Никоҳдан ажаршаётган эр-хотинлардан бири тўйга кетган сарф-ҳаражатларни қоплаш тўғрисида даъво қилишга ҳақлими?

4**-МАВЗУ. ЭР ВА ХОТИННИНГ ШАХСИЙ ҲУҚУҚ ВА МАЖБУРИЯТЛАРИ**

**1-§. Эр ва хотиннинг ҳуқуқ ва мажбуриятларининг вужудга келиши**

**Мавзунинг мақсади:** Эр-хотин ўртасидаги муносабат қанчалик барқарор бўлса, оила ҳам шунчалик мустаҳкам бўлади, болаларни тарбиялаш иши тўғри олиб борилади. Бинобарин, мамлакатимизда инсонпарвар, демократик ҳуқуқий давлатни қуришга ўтиш даврида никоҳ муносабатларини тартибга солишга қаратилган ҳуқуқий нор­маларнинг аҳамияти тобора ошиб бораётгани табиий эканлигини кўрсатишдан иборатдир.

**Мазкур мавзуда**: Эр ва хотиннинг ҳуқуқ ва мажбуриятларининг вужудга келиши, оилада эр-хотининг тенг ҳуқуқлилиги, эр-хотининг фамилияси, эр ва хотиннинг болалар тарбияси ва оила турмуши маса­лаларини ҳал қилиши, эр ва хотиннинг машғулот тури, касб ва турар жой танлаш ҳуқуқлари каби масалалар очиб берилади.

Никоҳ фуқаролик ҳолати далолатномаларини ёзиш органида рўйхатдан ўтказилган вақтдан бошлаб никоҳ тузувчилар эр-хотин ҳи­собланадилар ва шу пайтдан бошлаб улар ўртасида эр-хотинлик ҳуқуқ ва мажбуриятлари вужудга келади. Энди улар ўртасидаги му­носабатлар ахлоқ-одоб қоидалари билангина эмас, балки қонунлар, ҳуқуқий қоидалар билан ҳам тартибга солинади. Бунда хотин-қизлар сиёсий масалаларда эркаклар билан тенг ҳуқуққа эга бўлганларидек, оилада ҳам барча шахсий ва мулкий масалаларда эркаклар билан тенг ҳуқуқлардан фойдаланадилар ва баб-баравар мажбуриятларга эгадир­лар. Бу қоида Ўзбекистон Республикаси Конституциясининг 46-мод­дасида мустаҳкамлаб қўйилган. Эр-хотиннинг қайд этилган никоҳи натижасида вужудга келган ҳуқуқ ва мажбуриятлари икки хил-шах­сий ва мулкий бўлади. Шахсий ҳуқуқларнинг кўпи эр-хотиннинг ни­коҳ туфайли юзага келадиган ҳуқуқи каби, никоҳга ўтгунга қадар ҳам уларга тегишли бўлади. Масалан, фамилия танлаш ҳуқуқи, болалар тарбияси ва оила-турмуш масалаларини ҳал қилиш, машғулот тури, касб ва турар жой танлаш ҳуқуқлари шулар жумласидандир. Бундай ҳолатларда уларнинг меҳнат ва фуқаролик ҳуқуқи муомала лаёқати­нинг элементи бўлиб, оила ҳуқуқи соҳасига кирмайди. Никоҳ қайд этилган пайтдан бошлаб шахсий ҳуқуқлар эр ва хотиндан ҳар бири­нинг субъектив оила ҳуқуқини ташкил этади ҳамда фақат оилавий-ҳуқуқий муносабатда намоён бўлади. Демак, у, фақат шу маънода ои­лага оид қонун ҳужжатлари билан ҳимоя қилинади. Эр-хотиннинг ҳар бирига тегишли бўлган шахсий ҳуқуқ ва мажбуриятлар фақат оила ҳуқуқи билангина эмас, балки ҳуқуқнинг бошқа соҳалари билан ҳам тартибга солинади.

Фуқароларнинг шаъни ва қадр қиммати Ўзбекистон Республи­каси Фуқаролик кодексининг 20-моддасига мувофиқ қўриқланади.

Оилавий муносабатларда эр-хотининг шахсий ҳуқуқлари мул­кий ҳуқуқларига нисбатан устувор аҳамиятга эга бўлиб, уларнинг ҳажми, мазмуни, характери эр ва хотиннинг оилавий ҳуқуқий муно­сабатларда қатнашувчи сифатидаги ҳуқуқий ҳолатини белгилаб бера­ди.

**2-§. Оилада эр ва хотиннинг тенг ҳуқуқлилиги**

Бизнинг жамиятимизда улар аёл билан эркакнинг оилавий му­носабатларда тенг ҳуқуқлилиги белгиланган. Бу тамойил тўла амалга оширилади ва моддий таъминланган. Эр-хотин мулкий ҳуқуққа те­гишли бўлмаган шахсий ҳуқуқларига оид барча масалаларни бирга­ликда ҳал қиладилар. Улар оилада ҳамма шахсий ҳуқуқларда тен­гдирлар.

Амалдаги қонунлар турмушга чиққан аёлни муомала лаёқатида ҳеч қандай чекламайди, уни эрига бўйсундириб, қарам қилиб ҳам қўймайди. Барча ҳуқуқий муносабатларда эр-хотин ҳуқуқнинг тенг субъекти ҳисобланиб, уларга баб-баравар ҳуқуқлар берилади ва те­гишли мажбуриятлар ҳам юкланади. Ўзбекистонда эр ва хотин рас­мий жиҳатдангина эмас, балки оилада ҳам тенг ҳуқуққа эгадир. Оила ҳуқуқига асосан эр-хотин умумий хўжалик ишларини биргаликда, ўзаро ҳамжиҳатлик асосида олиб борадилар. Улар бир-бирларига маънавий ёрдам бериб, кўмакдош бўлиб яшайдилар, ҳамма масала­ларни бамаслаҳат ҳал қиладилар. Бироқ эр-хотиндан бирининг шах­сий ҳуқуқини амалга оширишга мунтазам ҳалақит бериш (масалан, эрнинг ёки хотиннинг машғулот тури, касб танлашига ҳалал етка­зиш), шахсий ҳуқуқларни амалга оширишни суиистеъмол қилиш, ои­ла манфаатларига қарши қаратилган хатти-ҳаракатлар никоҳдан аж­ралишга олиб келиши мумкин.

**3-§. Эр ва хотиннинг фамилияси**

Фамилия танлаш ҳуқуқи эр-хотининг муҳим шахсий ҳуқуқлари­дан ҳисобланади.

Оила кодексининг 20-моддасига биноан, “Никоҳ тузиш вақтида эр ва хотин ўз хоҳиши билан эри ёки хотинининг фамилиясини уму­мий фамилия қилиб танлайди ёки уларнинг ҳар бири никоҳгача бўлган ўз фамилиясини сақлаб қолади.

Эр ва хотиндан бирининг ўз фамилиясини ўзгартириши бошқа­сининг ҳам фамилияси ўзгаришига олиб келмайди”.

Кейинчалик фамилияни ўзгартиришга фақат умумий асосларда, қонунда белгиланган ҳолларда йўл қўйилади.

Агар никоҳни рўйхатдан ўтказиш вақтида никоҳга ўтувчилар ўзларининг никоҳга қадар бўлган фамилияларида қолган бўлсалар, кейинчалик эса улар эри ёки хотинининг фамилиясига ўтишни хоҳла­салар, бу масала қонунда белгиланган тартибда - фуқароларнинг фа­милияси, исми ва отасининг исмини ўзгартириш тартибида ҳал қили­нади[[37]](#footnote-37) .

Никоҳга ўтувчиларга уларнинг фамилия танлаш ҳуқуқларини тушунтириб бериш никоҳни қайд этувчи мансабдор шахснинг маж­бурияти ҳисобланади.

Мустақил Давлатлар Ҳамдўстлиги таркибига кирган давлатлар қонунчилик тажрибасида эр-хотинлар қўш фамилияда, яъни эр ва хо­тиннинг фамилиясида бўлиши ҳам бор. Бироқ қўш фамилия унча ту­шунарли бўлмаганлиги ва ноқулайлиги, бундай фамилияни, айниқса туғилиш, никоҳ, ўлимни қайд этиш вақтида ёзиш қийинлиги, бунинг устига қўш фамилия оммалашмаганлигини ҳисобга олиб, бу тажри­бадан фойдаланиш мақсадга мувофиқ эмас деган фикрга келинди[[38]](#footnote-38).

Демак, Республика ҳудудида никоҳни қайд этувчи фуқаролар эр-хотиннинг қўш фамилиясини умумий фамилия қилиб танлаб ол­майдилар, чунки, амалдаги қонунда бундай қоида мавжуд эмас.

**4-§. Эр ва хотиннинг болалар тарбияси ва оила турмуши масалаларини ҳал қилиши**

Болалар тарбияси ва оилавий турмушнинг бошқа масалаларини эр-хотин томонидан биргаликда ҳал қилинади. Эр-хотин никоҳдан ўтар экан, оила қувончи ва ташвишларини бирга тортишга, ва оила бахт-саодати учун биргаликда меҳнат қилишга аҳдлашадилар.

Эр-хотин ўз фарзандларини вояга етгунларига қадар боқиш ва тарбиялашга мажбурдир. Оилавий турмушнинг ҳамма масалалари, - умуман, оила манфаатлари ва, айниқса, вояга етмаган болалар манфа­атларини назарга олган ҳолда, эр-хотин томонидан ўзаро розилик асосида биргаликда ҳал этилади.

Амалдаги қонун ҳужжатларида ҳомиладор аёл ҳамда касал эр ёки хотиннинг манфаатларини қўриқлаш ва таъминлашга алоҳида эътибор берилади.

Болалар тарбияси ва оилавий турмушнинг айрим масалалари ҳал қилишда розилик бўлмаса, эр-хотиндан ҳар бири ёки уларнинг икка­ласи биргаликда вужудга келган низони ҳал қилиш учун тегишли давлат органига мурожаат этиш ҳуқуқига эгадирлар. Вужудга келган низонинг қайси орган томонидан ҳал қилиниши қонунда белгиланган. Низонинг характерига қараб, бундай органлар таркибига суд, васий­лик ва ҳомийлик органи киради.

Эр-хотин ўртасида болалар тарбиясига оид низолар, болаларга фамилия ёки исм бериш масаласидаги келишмовчилик васийлик ва ҳомийлик органи томонидан ҳал қилинади.

Республика судлари ота-оналар ўртасидаги болаларга доир ни­золарни тўғри ҳал қилишга амалдаги оила қонунлари билан бир қа­торда Ўзбекистон Республикаси Олий Суди пленумининг 1998 йил 11 сентябрда чиқарган “Болалар тарбияси билан боғлиқ бўлган низолар­ни ҳал қилишда судлар томонидан қонунларни қўллаш амалиёти тўғисида”ги 23-сонли қарори[[39]](#footnote-39) дастурий кўргазмасига асосланиши ло­зим. Бу ҳужжат болаларнинг тарбияси билан боғлиқ низоларнинг судлар томонидан тўғри ҳал этилишини, ота-оналар ва болалар ҳу­қуқларининг муҳофазасини, ота-оналарнинг ўз болаларини тарбия­лашдаги масъулиятлари оширилишини таъминлашга имконият туғ­диради, ота-оналарнинг болалари манфаатларига зид келиши мумкин бўлган хатти-ҳаракатлардан фойдаланишларига барҳам беради, вояга етмаганларнинг қонун-бузарликлари олдини олиш чораларидан ҳи­собланади.

**5-§. Эр ва хотиннинг машғулот тури, касб ва турар жой танлаш ҳуқуқлари**

“Эр-ва хотиннинг ҳар бири машғулот тури, касб ва туриш ҳамда яшаш жойини танлашда эрклидир”.

Оила кодексининг 22-моддасида белгилаб қўйилган мазкур қои­да эр-хотиннинг биргаликда оилавий масалаларни ҳал қилишдаги ҳуқуқларини таъминлашга қаратилган. Оилада машғулот тури, касб танлаш масалалари келишилган ҳолда ҳал қилинади. Аммо бу масса­лаларни узил-кесил ҳал қилиш ҳуқуқи эр-хотиннинг ҳар бирига те­гишли бўлади.

Эр-хотин ўртасидаги, улардан бирининг ҳуқуқи ва шаънини камситадиган хатти-ҳаракатлар ҳуқуқий аҳамиятга эга бўлмайди. Эр-хотиндан ҳар бири қизиқиши, хислати, ижодий қобилияти, жисмоний ривожланишига қараб, ўзига мос келадиган фаолият турини танлай­ди. Эр ёки хотин танлаган касб уни қаноатлантириб, оила таъминоти учун маблағ топишга хизмат қилиши лозим. Эр-хотиндан бирининг текинхўрлик билан кун кечириши, оиланинг моддий таъминотида ўз меҳнати билан иштирок этмаслиги ҳам никоҳдан ажралиш учун асос бўлиши мумкин.

Эр-хотиннинг эркин касб танлаш ҳуқуқи қонун билан мустаҳ­камланган. Бу эр-хотин ўз касби масалаларини (ўқув юртида ва курс­ларда ўқиши, тўгаракларда иштирок этиши ва бошқалар) мустақил равишда ҳал қилишни англатади. Бу масалалар вояга етмаган болалар манфаатларини ҳисобга олиб ҳал қилинади.

Эр-хотиннинг бирга яшаши болаларни тарбиялаш, мустаҳкам оила қуриш учун асос бўлиб хизмат қилади. Қонун ҳар бир эр-хотинга қаерда яшашни эркин ҳал қилиш ҳуқуқини бериб, бир йўла уларни рағбатлантиради. Қонунчилик бундай мақсадларга кўмак­лашиб, улардан бирортаси асосий иш жойидан кўчадиган бўлса, йўл пули тўлаш, ўқув юртини тамомлаган мутахассисларни ишга тақсим­лашда уларни яшаб турган жойида ишда қолдириш ва бошқа масала­ларни ҳал этиш тартибини белгилайди.

Никоҳда бўлиш асло эр-хотиннинг бирга туриш мажбуриятини вужудга келтирмайди. Ундан ташқари, эр-хотиндан бирортасининг, иккинчи томон учун ҳам, - агар у бунга рози бўлмаса, - шундай ҳуқуқий оқибатни вужудга келтирмайди.

Эр-хотиннинг турар жойига қараб, уларнинг вояга етмаган фар­зандлари турар жойлари белгиланади.

**Мавзуга доир саволлар**

1. Эр-хотинларнинг шахсий ҳуқуқ ва мажбуриятлари қачон ву­жудга келади?
2. Никоҳга кираётган шахсларнинг фамилиясини ўзгартириш мажбурийми?
3. Эр-хотинларнинг касб, турар жой, машғулот тури танлаш ҳуқуқларини шарҳланг.

5**-МАВЗУ. ЭР ВА ХОТИННИНГ МУЛКИЙ ҲУҚУҚ ВА МАЖБУРИЯТЛАРИ**

**1-§. Эр ва хотиннинг умумий мулки**

**Мавзунинг мақсади**: Эр ва хотиннинг оилавий муносабатларда тенг ҳуқуқлилиги ва баб-баравар мажбуриятларга эга эканлиги мул­кий муносабатларда ҳам ўз ифодасини топган.

**Мазкур мавзуда**: Эр-хотиннинг мулкий ҳуқуқ ва мажбуриятларига иқтисодий мазмундаги масалалар мазмунинг очиб бериш, эр-хотин­нинг биргаликдаги умумий мулкига нисбатан бўлган ҳуқуқ ва мажбу­риятлари, эр-хотиннинг ҳар бирини алоҳида хусусий мулкига бўлган ҳуқуқ ва мажбуриятлари, ўзаро моддий таъминотдаги алимент ҳуқуқ ва мажбуриятларини илмий таҳлил қилиш назарда тутилади.

Ўзбекистон Республикаси мустақил бўлиши, унинг бозор иқти­содига ўтиши, тадбиркорлик фаолиятига кенг ўрин берилиши бу ма­салада ҳам амалдаги оила қонунчилигига тегишли ўзгартиришлар ки­ритилишини тақозо этди. Чунки қонун бугунги кун талабларига тўла жавоб бериши лозим.

Оила кодексининг 23-моддасига биноан “Эр ва хотиннинг никоҳ давомида орттирган мол-мулклари, шунингдек никоҳ қайд этилгунга қадар, бўлажак эр-хотиннинг умумий маблағлари ҳисобига олинган мол-мулклари, агар қонун ёки никоҳ шартномасида бошқача ҳол кўрсатилмаган бўлса, уларнинг биргаликдаги умумий мулки ҳисоб­ланади.

Эр ва хотиннинг никоҳ давомида орттирган мол-мулклари жум­ласига (эр ва хотиннинг умумий мол-мулкига) эр ва хотин ҳар бири­нинг меҳнат фаолиятидан, тадбиркорлик фаолиятидан ва интеллек­туал фаолият натижаларидан орттирган даромадлари, улар томонидан олинган пенсиялар, нафақалар, шунингдек махсус мақсадга мўлжал­ланмаган бошқа пул тўловлари (моддий ёрдам суммаси, майиб бўлиш ёки саломатлигига бошқача зарар етказиш оқибатида меҳнат қоби­лиятини йўқотганлик муносабати билан етказилган зарарни қоплаш тарзида тўланган суммалар ва бошқалар) киради. Эр ва хотиннинг умумий даромадлари ҳисобига олинган кўчар ва кўчмас ашёлар, қим­матли қоғозлари, пайлари, омонатлари, кредит муассасаларига ёки бошқа тижорат ташкилотларига киритилган капиталдаги улушлари ҳамда эр ва хотиннинг никоҳ давомида орттирган бошқа ҳар қандай мол-мулклари, улар эр ёки хотиндан бирининг номига расмийлашти­рилган ёхуд пул маблағлари кимнинг номига ёки эр ва хотиннинг қайси бири томонидан киритилган бўлишидан қатъи назар улар ҳам эр ва хотиннинг умумий мол-мулки ҳисобланади.

Эр ва хотиндан бири уй-рўзғор ишларини юритиш, болаларни парвариш қилиш билан банд бўлган ёки бошқа узрли сабабларга кўра мустақил иш ҳақи ва бошқа даромадга эга бўлмаган тақдирда ҳам эр ва хотин умумий мол-мулкка нисбатан тенг ҳуқуққа эга бўлади”.

Эр-хотиндан ҳар бирининг совға сифатида никоҳ тузишдан ке­йин олган мулклари, жумладан, тўй муносабати билан ёки тўйдан кейин олган совғалари, агар улар умумий фойдаланиш буюмларидан иборат бўлса, эр-хотиннинг биргаликдаги умумий мулки таркибига киради.

Никоҳни тегишли тартибда қайд эттирмасдан туриб эр-хотин бўлиб яшаш уларнинг мулкини биргаликдаги умумий мулк деб то­пиш учун асос бўлмайди.

Никоҳни қайд эттирмаган ҳолда бир оила бўлиб яшаган шахс­ларнинг мулкий муносабатлари фуқаролик қонунлари нормалари би­лан тартибга солинади.

1944 йил 8 июлга қадар эр-хотин бўлиб яшаганларнинг орттир­ган мулкларига нисбатан бўлган муносабатлар бу қоидадан мустас­нодир.

Эр-хотиннинг текинга олган мулклари, жумладан, тўй муноса­бати билан олган совғалар (тўйдан кейин ўтказиладиган маросимлар­дан олган совғалари), агар улар умумий фойдаланиш буюмларидан иборат бўлса, эр-хотиннинг биргаликдаги умумий мулки таркибига киради.

Агар эр-хотиннинг хотиннинг ҳар бирига тегишли бўлган мул­кига никоҳлари давомида шу мулкнинг қийматидан анча ошиқ маблағ сарфланганлиги (қайта таъмирлаш, қўшимча қурилиш қилиш, қайта ўзгартириш ва ҳ.к.) аниқланса, бу мулк эр-хотиннинг биргаликдаги умумий мулки деб топилиши мумкин.

Фермер хўжалиги ёки деҳқон хўжалиги аъзоларининг биргалик­даги мулки бўлган мол-мулкка нисбатан эр ва хотиннинг эгалик қи­лиш, фойдаланиш ва тасарруф этиш ҳуқуқлари “Фермер хўжалиги” ва “Деҳқон хўжалиги тўғрисида”ги қонунлари билан тартибга соли­нади.

Фермер хўжалиги ёки деҳқон хўжалигининг мол-мулкини бўлиш Ўзбекистон Республикаси Фуқаролик кодексининг 223 ва 225-моддаларида назарда тутилган қоидалар асосида амалга оширилади.

Эр ва хотиннинг мажбуриятлари бўйича ҳақ ундириш фақат унинг мол-мулкига қаратилиши мумкин.

Эр ва хотиннинг умумий мол-мулки ҳисобидан ўртадаги вояга етмаган болалар номига қўйилган омонатлар ўша болаларга тегишли ҳисобланиб, эр-хотиннинг умумий мол-мулкини бўлиш пайтида эътиборга олинмайди.

Ўзбекистон Республикаси Олий суди Пленумининг “Судлар то­монидан никоҳдан ажратиш ҳақидаги ишларни кўришда қонунларни қўллаш амалиёти тўғрисида” ги 1998 йил 11 сентябрдаги 22-сон қа­рорида[[40]](#footnote-40) кўрсатишича, “Эр ва хотиннинг умумий мол-мулкини бўлишда ҳамда уларнинг шу мол-мулкдаги улушларини аниқлашда, агар эр ва хотин ўртасидаги никоҳ шартномасида бошқача ҳол назар­да тутилмаган бўлса, эр ва хотиннинг улушлари тенг ҳисобланади.

Суд вояга етмаган болаларнинг манфаатини ёки эр-хотиндан бирининг эътиборга сазовор манфаатларини ҳисобга олиб, жумладан, агар эр ёки хотин узрсиз сабабларга кўра даромад олмаган бўлса ёки эр ва хотиннинг умумий мол-мулкини оила манфаатларига зарар ет­казган ҳолда сарфлаган бўлса, эр ва хотиннинг умумий мол-мулки­даги улушлари тенглигидан чекинишга ҳақлидир”.

Ўзбекистон Республикаси Фуқаролик процессуал кодексининг 210-моддасига мувофиқ, суд мол-мулкни натура тарзида ундириш тўғрисида чиқарган ҳал қилув қарорида, агар ҳал қилув қарорини ижро этиш вақтида мазкур мулк нақд бўлмаса, жавобгардан ундириб олиниши лозим бўлган мулк қийматини кўрсатади.

**2-§. Эр ва хотиннинг ҳар бирининг хусусий мулки**

Оила кодексининг 25-моддасига мувофиқ эр ва хотиннинг ни­коҳга қадар ўзига тегишли бўлган мол-мулки, шунингдек улардан ҳар бирининг никоҳ давомида ҳадя, мерос тариқасида ёки бошқа бепул битимлар асосида олган мол-мулки улардан ҳар бирининг ўзининг хусусий мулки ҳисобланади.

Никоҳ давомида эр ва хотиннинг умумий мулки ёки улардан ҳар бирининг мол-мулки ёки эр ва хотиндан бирининг меҳнати ҳисобига мол-мулкнинг қиймати анча ошишига олиб келган маблағлар (капи­тал таъмирлаш, қайта қуриш, қайта жиҳозлаш ва бошқалар) қўшилга­ни аниқланса, эр ёки хотиндан ҳар бирининг мол-мулки уларнинг биргаликдаги мулки деб топилиши мумкин”.

Эр ёки хотиндан фақат биттасига тегишли бўлган ва у томони­дан тасарруф этиладиган мулк хусусий мулк ҳисобланади.

Хусусий мулкка қуйидагилар киради:

эр ёки хотиннинг никоҳга қадар ўзларига тегишли бўлган мулки (масалан: уй, уй жиҳозлари, омонат кассасига қўйилган пул, қиммат­баҳо қоғозлар ва бошқалар);

никоҳ давомида ҳадя ёки мерос тариқасида олган мулклари;

тўй совғалари, агар улар эр ёки хотиндан бирининг шахсий фой­даланиши учун мўлжалланган бўлса (қимматбаҳо ва серҳашам буюм­лар бундан мустасно);

эр ёки хотин томонидан олинган Давлат мукофотлари ва совға­лар (масалан, олтин соат, мотоцикл, машина ва бошқалар);

эр-хотиннинг никоҳ тузишга қадар олган ҳадялари (келиннинг сепи ва ҳоказолар), бу буюмлардан турмушда биргаликда фойдала­нишдан қатъи назар, уларнинг биргаликдаги умумий мулки таркиби­га кирмайди;

эр-хотиннинг бирига никоҳга қадар тегишли бўлган ёки у никоҳ давомида ҳадя ёхуд мерос тарзида олган кўчмас мол-мулк, жумладан, уй-жой никоҳ давомида эр-хотиндан бирининг ёки иккаласининг маблағлари ҳисобига капитал равишда таъмирланганлиги ёки қайта қурилганлиги суд томонидан аниқланган тақдирдагина эр-хотиннинг биргаликдаги умумий мулки деб ҳисобланиши мумкин.

**3-§. Эр ва хотиннинг умумий мол-мулкини бўлиш**

Эр ва хотиннинг умумий мол-мулкини бўлишда аввало эр-хотиннинг ҳар бирига тегишли бўлган хусусий мулк белгилаб Олина­ди. Кейинчалик эса умумий мулкдан қайсилари эр-хотиндан қайси бирига тегишли эканлиги аниқланади. Шундай ҳолларда, улар ўрта­сида мулк тенг ҳиссада бўлинса, эр-хотиндан биттасига қиммати бошқасига тегишли бўлган мулкдан ошиқроқ ашё берилса, иккинчи томонга фарқи доирасида тегишли пул суммаси берилиши лозим. Қонун судни масалани бундай асосда ҳал қилишга мажбур этмайди. Пул суммасини ундириб бериш масаласини кўраётганда суд ишнинг аниқ шароитига қараб (эр-хотин ҳар бирининг моддий ва бошқа ои­лавий ҳолатларини инобатга олиб) ҳал қилади. Бундай ҳолатда эр-хотиндан биттасига биргаликдаги умумий мулк таркибига кирган уй­нинг қисми учун пул тўлаш белгиланса, у эгаллаган хонани бўшатиб бериши лозим.

Мулкдор ўз мулкига нисбатан эгаллаш, фойдаланиш ва тасар­руф қилиш ҳуқуқларига эга. Агар эр-хотиннинг биргаликдаги умумий мулки никоҳдан ажралиш вақтида бўлинмаган бўлса, бунда эр-хотин­дан бири амалда фақат мулкка нисбатан эгаликдан маҳрум бўлмас­дан, ундан фойдалана олмаслиги ҳам мумкин. Шундай қилиб, ажра­лиш эр-хотинларга ёки улардан бирига уларнинг қонуний ҳуқуқини амалга оширишга муқаррар равишда таъсир қилиши мумкин. Бу тўғрида у билганлиги учун, эр-хотинларга умумий мулк ҳуқуқи асо­сида тегишли бўлган мулкни бўлиш учун белгиланган уч йиллик даъво муддати никоҳ тугаган вақтдан, яъни ажралиш ҳақида суднинг ҳал қилув қарори қонуний кучга киргандан сўнг ҳисобланиши лозим.

**4-§. Эр ва хотиннинг шахсий ва умумий қарзларига жавобгарлиги**

Эр-хотиндан бирининг қарзи учун ҳақ унинг ўз хусусий мулки­дан, эр-хотиннинг биргаликдаги умумий мулки бўлганида эса унга тегишли бўлган ҳиссадан ундирилиши мумкин.

Умумий қарз эр-хотиннинг иккаласи ёки улардан биттаси (ик­кинчи томон билан келишилмаган бўлса-да), ёки бутун оила манфаа­тига қаратилган бўлади.

Шахсий қарзлар эса бундай белгиларга эга бўлмайди. Қарзлар бўйича жавобгарлик эр-хотиннинг умумий мулкини бўлишда, ундан ташқари ҳам бўлиши мумкин.

Эр-хотиннинг вояга етмаган болалари ҳаракатлари туфайли за­рар кўрган томоннинг талаби эр-хотиннинг мулкидан ҳақ ундириш­нинг алоҳида тури ҳисобланади. Ота-оналарнинг моддий жавобгар­лик масаласи фуқаролик қонун ҳужжатлари нормалари асосида ҳал қилинади.

Келтирилган зарарни эр-хотиндан биттасини хусусий мулкидан, шунингдек уларнинг биргаликдаги умумий мулкидан ундириш мум­кин. Масалан, агар эр-хотин қайд этилган никоҳда бўлиб, алоҳида яшаётган бўлсалар, уларнинг вояга етмаган болалари моддий зарар келтирса, бу ҳолат улардан бирининг айби билан бевосита боғлиқ бўлса, унинг хусусий мулкидан ёки унга тегишли умумий мулкидан ҳақ ундириш мумкин. Бироқ эр-хотиннинг никоҳдан ажралиб алоҳида яшаши ёки ота-оналарнинг болалардан алоҳида яшаши эр-хотиннинг ёки улардан бирининг вояга етмаган ўз болалари келтирган зарарни тўлашдан озод қилиш учун асос бўлмайди.

Агар низо чиқса, суд бола келтирган зарар учун ота-онанинг ҳар иккаласини ҳам жавобгар қилиб, етказилган моддий зарарни уларга тўлатиши мумкин. Аксарият ҳолларда эса бола келтирган зарар учун бола билан бирга яшайдиган ота ёки она жавобгар ҳисобланади. Эр-хотиннинг биргаликдаги умумий мулки ҳисобланган мулкидан ҳақ ундиришга, улардан биттаси томонидан содир қилинган жиноят ту­файли келтирилган зарарни ундиришга, агар бу мулк жиноят содир қилиш йўли билан топилган маблағга олинганлиги аниқланса ва бу жиноят содир қилишда айбланган эр ёки хотиннинг айбдорлиги жи­ноят иши бўйича суднинг ҳукми билан аниқланган бўлса, йўл қўйи­лади.

Зарарни ундириш тўғрисидаги даъвони кўраётган суд эр-хотин­дан ҳар бири келтирган зарарнинг аниқ миқдорини белгилаш масала­сини ҳал қилади.

Суд бундай ишларни кўришда, аввало, эр-хотиннинг биргалик­даги умумий мулкдаги тегишли қисмини аниқлаб, қарздорга тегишли бўлган мулкни белгилайди. Шундан сўнг, агар бунга етарли асос бўлса, иккинчи томонга тегишли мулклар хатдан чиқарилади.

**Мавзуга доир саволлар**

1.Эр-хотининг мулкий ҳуқуқ ва мажбуриятларининг вужудга келиш асосларини нечага бўлинади?

2.Эр-хотининг умумий мулкини бўлишда кредиторлар манфаат­лари ҳимояси қайси орган томонидан ҳал қилинади?

3.Улушли мулкдаги мол-мулкни аниқлашда эр-хотин томонидан етказилган моддий зарар учун жавобгарлик қайси қонун билан тар­тибга солинади?

**ЭР ВА ХОТИН МОЛ-МУЛКИНИНГ**

**ШАРТНОМАВИЙ ТАРТИБИ**

**1-§. Никоҳ шартномаси тушунчаси**

**Мавзунинг мақсади**: Оила кодексида эр-хотинларнинг мулкий ҳуқуқий муносабатларини тартибга солувчи нормаларда ҳам бир қа­тор ўзгаришлар содир бўлганлигини инобатга олган ҳолда, оила қо­нунчилигидаги мулкий муносабатлар билан боғлиқ ўзгаришлар, ян­гиликлар эр-хотинларнинг мулкий муносабатларни тартибга солувчи тамойилларда ифода этилганлигини тартибга солувчи қонун ҳужжат­ларини такомиллаштирган ҳолда тартибга солишдан иборат.

**Мазкур мавзуда:** никоҳ шартномаси тушунчаси, тузиш тартиби ва шартлари, эр-хотинларнинг никоҳ шартномаси асосида вужудга ке­ладиган мулкий ҳуқуқларининг мазмуни, никоҳ шартномасини ўзгар­тириш, бекор қилиш ва ҳақиқий эмас деб топиш асослари илмий-назарий, амалий очиб берилади.

Эр-хотиннинг қонуний тартибдаги мулки уларнинг қонун ҳуж­жатларида белгиланган императив нормалар билан тартибга солинган мулкидир.

Императив нормалар билан тартибга солинадиган, эр-хотиннинг келишуви билан ўзгартириб бўлмайдиган уларнинг мол-мулкининг қонуний тартиби билан бирга уларнинг диспозитив нормалар билан тартибга солинадиган мол-мулкининг шартномавий тушунчаси ҳам мавжуд.

Янги Кодексга эр-хотинларнинг қонуний мулкидан ташқари II бўлим 6-мавзуни 29-36-моддаларида белгиланган “Эр ва хотин мол-мулкининг шартномавий тартиби” ҳам кириб келди. Бу қоидани қо­нунчиликка кириб келишининг сабаби бозор иқтисодиётини янада чуқурлаштириш, тадбиркорликни ривожлантириш ва хусусий мулк­чилик мавжудлиги билан боғлиқ.

Никоҳ шартномаси деб, никоҳланувчи шахсларнинг ёки эр ва хотиннинг никоҳда бўлган даврида ва (ёки) эр ва хотин никоҳдан аж­ратилган тақдирда уларнинг мулкий ҳуқуқ ва мажбуриятларини бел­гиловчи келишувига айтилади.

Янги Оила кодекси лойиҳасини тайёрлашда эр-хотин мулкининг қайси бири тўғри деган масала туғилди. Шунда ҳеч қандай шубҳасиз биргаликдаги умумий мулк энг мақбул деб топилди.

Эр-хотиннинг қонуний мулк тартибининг мавжудлиги эр-хотин­нинг никоҳ шартномасини тузишлари шарт эмаслигини англатади. Статистика маълумотлари шундан далолат берадики, ҳатто никоҳ шартномаси анчадан бери мавжуд бўлган давлатларда ҳам никоҳ шартномасини кўпчилик аҳоли тузаётгани йўқ.

Барча фуқаролар учун бир хил ҳуқуқ ва эркинликларни ифода­лаб берган Ўзбекистон Республикаси Конституциясининг 18-моддаси никоҳ шартномасининг асоси ҳисобланади. Унинг бирдан-бир шарти, уни амалга оширишнинг кафолати бошқа шахсларнинг ҳуқуқ ва эр­кинликлари бузилишига йўл қўймасликдир.

Эр-хотиннинг биргаликдаги умумий мол-мулкига шартномавий муносабатлар татбиқ этилиши умумий тартибда Ўзбекистон Респуб­ликаси Фуқаролик кодексининг 216-моддаси 1-бандида белгиланган. Оила ҳуқуқининг нормалари эса уларни ҳар тарафлама кенгайтириб берган- никоҳ шартномасининг ҳуқуқий табиати; уни тузиш шакли; никоҳ шартномасининг мазмуни; уни ўзгартириш, тасарруф этиш, ҳақиқий эмас деб топиш асосларидан иборат.

Ўзбекистон Республикаси Фуқаролик кодексининг 353 -моддаси 1-бандига асосан “Икки ёки бир неча шахснинг фуқаролик ҳуқуқлари ва бурчларини вужудга келтириш, ўзгартириш ёки бекор қилиш ҳақидаги келишуви шартнома дейилади”. Умумий кўринишда бундай таъриф никоҳ шартномасига ҳам тегишлидир. Аммо бу шартнома­нинг ўзига хос хусусиятлари ҳам мавжуд.

Шундай қилиб Никоҳ шартномасининг шаклига тегишли ҳисоб­ланган ўзаро боғланган икки тараф ҳам: ўз ҳуқуқидан ўз хоҳиши бўйича эркин тасарруф этиш ҳуқуқи; эр ва хотиннинг ҳар бирининг мулкий ҳуқуқларининг бузилишини бартараф этиш; меҳнатга лаёқат­сиз, муҳтож эр ёки хотиннинг мулкий ҳуқуқи бузилишини бартараф этиш; эр-хотиннинг мулкий ҳуқуқини таъминлаб, маълум барқарор­ликни сақлаб қолиш; нафақат жисмоний шахснинг, хатто давлатнинг ҳам мулкий манфаати кафолатиланишига риоя қилишга имкон беради.

Никоҳ шартномасининг ўзига хос хусусияти нафақат унинг шаклида, ҳатто ички мазмунида ҳам ифодаланган. Улар Оила кодек­сининг 31-моддасида келтирилган умумий қоидалар билан белгила­ниб, эр-хотин қонун билан белгиланган эр-хотиннинг биргаликдаги мулки тартибини ўзгартириб, унинг ўрнига эр-хотин шартномаси тартибини белгилаш ҳуқуқига эгадирлар.

Никоҳ шартномаси Оила кодексининг 31-моддаси 5-бандига би­ноан “Эр-хотиннинг ҳуқуқ лаёқати ва муомала лаёқатини, уларнинг ўз ҳуқуқларини ҳимоя қилиш учун судга мурожаат қилиш ҳуқуқла­рини чеклашни, эр-хотин ўртасидаги шахсий номулкий муносабат­ларни, эр-хотиннинг болаларга нисбатан бўлган ҳуқуқ ва мажбурият­ларини тартибга солишни, меҳнатга лаёқатсиз таъминот олишга муҳ­тож эр ёки хотиннинг ҳуқуқини чекловчи қоидаларни, эр ва хотиндан бирини ўта ноқулай ҳолатга солиб қўювчи ёхуд оила тўғрисидаги қо­нун ҳужжатларининг нормаларига зид келувчи бошқа шартларни на­зарда тута олмайди”. Акс ҳолда, биринчидан, эр-хотиндан биттаси­нинг ҳуқуқини чеклашга, иккинчидан, Оила кодекси 1-моддаси та­лаблари бузилишига йўл қўйилади.

Никоҳ шартномасини тузиш ёки тузмаслик эр-хотиннинг ўзла­рига тегишлидир. Агар улар никоҳ шартномасини тузмасалар, у ҳол­да мулкий ҳуқуқий муносабатлари қонуний тартибда белгиланган ҳуқуқий нормалар билан тартибга солинади.

Эр-хотиннинг биргаликдаги мол-мулки илгаригидек кўпчилик эр-хотинларнинг манфаатларига жавоб беради. Кейинги вақтларда муҳим иқтисодий ўзгаришлар содир бўлишига қарамай аёлларнинг даромадлари эркакларнинг даромадларига нисбатан камроқдир, чун­ки уларнинг кўпроқ вақти оилада уй-рўзғор ишлари ва болалар тар­биясига кетади.

Эр-хотиннинг биргаликдаги умумий мол-мулкини никоҳ даври­да топилган мулк ташкил этади. Никоҳ даврида топилган ҳамма мулкни эр-хотиннинг биргаликдаги умумий мулки деб ҳисобласа бўлади.

Янги қонунчилик эр-хотиннинг алоҳида ажратилган мулкига нафақат уларни никоҳгача бўлган мулкини, яъни ҳадя ёки мерос асо­сида олган мулкини, шу билан бирга ҳақсиз битимлар асосида вужуд­га келган мулкини ҳам киритади. Бу турдаги мулклар доирасига би­ринчи навбатда ҳақсиз равишда эр-хотиндан биттаси томонидан ху­сусийлаштириш асосида олинган квартира ҳам киради.

Шартноманинг етакчилик роли ва мулкий муносабатларнинг ян­ги тамойиллари ҳуқуқий жиҳатдан Ўзбекистон Республикасининг Фуқаролик кодексида белгилаб қўйилган.

Никоҳ шартномаси фуқаролик шартномасининг алоҳида тури сифатида кўрилиши лозим, чунки унда эр-хотиннинг мол-мулки ҳуқуқий табиатини белгилаш ва ўзгартиришни назарда тутади. Никоҳ шартномасининг ўзига хос хусусияти шундаки, у комплекс характер­га эга эканлиги, ўзида нафақат эр-хотиннинг мол-мулкини вужудга келтириш ёки унинг ҳуқуқий тартибини ўзгартириш, шу билан бирга эр-хотиннинг бир-бирига моддий таъминот беришини ҳам тартибга солишни белгилаб бериши мумкин.

**2-§. Никоҳ шартномасини тузиш**

“Никоҳ шартномаси никоҳ давлат рўйхатига олингунига қадар ҳам, шунингдек никоҳ даврида ҳам тузилиши мумкин.

Никоҳ давлат рўйхатига олингунга қадар тузилган никоҳ шарт­номаси никоҳ давлат рўйхатига олинган кундан бошлаб кучга кира­ди” (Оила кодексининг 30-моддаси).

Агар никоҳ шартномаси никоҳ давлат рўйхатига олингунга қа­дар тузилган бўлса, бундай никоҳ шартномаси кечиктириб бажарила­диган шартли битим ҳисобланади. У фақат никоҳ тузилгандан сўнг кучга киради.

Никоҳ шартномасини унинг субъектлари фақат эр-хотин бўлган­лиги муносабати билан, уларнинг никоҳга кириши билан боғламоқ даркор. Агар шахс никоҳ ёшига тўлмаган бўлса, у ота-онаси ёки ҳо­мийсининг розилигисиз никоҳ шартномасини тузаолмайди. Вояга ет­маган эр ёки хотин никоҳ тузиши билан тўла муомала лаёқатига эга бўлиб, мустақил никоҳ шартномасини тузиши мумкин. Никоҳ шарт­номасини тузиш учун эр-хотин муомала лаёқатига эга бўлишлари ло­зим. Агар эр-хотиндан биронтаси муомала лаёқатига эга бўлмаса, у ҳолда унинг номидан никоҳ шартномасини унинг ҳомийси тузади. Ўзбекистон Республикаси Фуқаролик кодексининг 31-моддасига би­ноан фуқаронинг муомала лаёқатини чеклаш никоҳ шартномасини тузишга ҳам таъсир кўрсатади. Чунки муомала лаёқати чекланган шахс фақат майда маиший битимларни тузиш ҳуқуқига эга.

**3-§. Никоҳ шартномасини мазмуни**

Никоҳ шартномаси мазмунининг асосий элементи эр-хотин мулкининг ҳуқуқий тартибини белгилашдир. Никоҳ шартномаси би­лан белгиланган бундай тартиб эр-хотин мулкининг шартномавий тартиби деб аталади.

Никоҳ шартномаси тартибини белгилашда эр-хотинларга жуда кенг ҳуқуқлар берилади.

Никоҳ шартномаси эр-хотинлар бир-бирларини моддий таъмин­лаш ёки бири иккинчисини моддий таъминлашини кўрсатиш ҳуқуқи­га эга. Шартномада белгиланган шартлар алимент мажбуриятининг умумий қоидаларига мос келмоғи керак. Хусусан, муомалага лаёқат­сиз эр ёки хотиннинг ҳуқуқлари бузилмаслиги лозим. Аммо никоҳ шартномасида қонун бўйича алимент олиш ҳуқуқига эга бўлмаган эр ёки хотинга алимент тўлаш белгиланиши мумкин. Биринчи навбатда бу ўз хоҳишлари билан, оила манфаатини ўйлаб иши ёки ўқишини қолдирган эр-хотинларга тааллуқли бўлади.

 Никоҳ шартномасида назарда тутилган ҳуқуқ ва мажбуриятлар муайян муддат билан чекланиши мумкин (Оила кодексининг 31-моддасининг, 4-банди). Масалан, уларнинг мулки бир йил давомида бўлинган, бу муддат ўтиши билан умумий бўлиб қолиши тўғрисида келишиб олишлари мумкин, Эр-хотиннинг никоҳ шартномаси билан белгиланган ҳуқуқ ва мажбуриятлари муайян шарт-шароитнинг ву­жудга келиши ёхуд келмаслигига ҳам боғлиқ қилиб қўйилиши мум­кин. Бу шартлар кечиктириш ҳамда бекор қилиш шартлари билан ҳам тузилиши мумкин. Масалан, эр-хотин шартнома тартибига кўра мол-мулкининг алоҳидалигини белгилаб, агар оилада бола туғилса, уму­мий тартибда ҳал бўлишини кўрсатишлари мумкин. Ёки эр-хотиндан биттаси ўқиши тамом бўлишига қадар иккинчиси томонидан моддий таъминланиш шартини белгилаш билан ҳам боғлиқ бўлиши мумкин. Ҳар қандай фуқаролик ҳуқуқий битимларида ҳақиқий бўлиши учун қандай шартлар белгиланса, никоҳ шартномасида ҳам шундай шарт­лар қўйилиши мумкин. Субъектлар муомала лаёқатига эга бўлиб, уларнинг хоҳиши эркин ифодаланиши лозим.

Шунингдек, никоҳ шартномаси эр-хотинларнинг шахсий номул­кий муносабатларини тартибга сола олмайди. Бу масала шу билан боғлиқки, никоҳ шартномасига фақат шундай ҳуқуқ ва мажбуриятлар киритилиши мумкин, улар бажарилмаган ҳолда уларнинг бажарили­ши мажбурий равишда амалга оширилади. Юқорида бир неча бор таъкидлаб ўтганимиздек, фақат шахсий характерга эга бўлган мажбу­риятлар мажбурий равишда амалга оширилиши мумкин эмас.

Эр-хотинлар ўз шахсий муносабатларини келишиш асосида ҳал қилишлари мумкин, аммо бу келишиш ҳуқуқий характерга эга бўл­майди.

Шунингдек, никоҳ шартномаси меҳнатга лаёқатсиз, муҳтож эр ёки хотиннинг алимент олиш ҳуқуқини чеклашга қаратилган шартни белгилай олмайди.

 Никоҳ шартномасида татбиқ этилиши мумкин бўлган яна қуйи­даги махсус чеклаш мавжуд: никоҳ шартномаси эр-хотиндан битта­сини оғир ноқулай аҳволга солиб қўйиши мумкин эмас. Акс ҳолда бу битим бахсли битим бўлиб, ҳуқуқи бузилган эр ёки хотиннинг даъво­сига кўра ҳақиқий эмас деб топилиши мумкин. Бундай махсус асос киритилишининг зарурияти шу билан боғлиқки, никоҳ шартномаси тарафларнинг шахсий муносабатлари билан боғлиқ.

 Никоҳ шартномаси оила қонун ҳужжатларининг бошланиш асосларига қарама-қарши бўлмаслиги лозим. Қонуннинг бу қоидаси суд томонидан кўрилишига кенг кўламда йўл очиб беради. Бундай ҳужжатларда оила қонунчилигининг асосий бошламаси, Оила кодек­сининг 1-моддасига мувофиқ, оиланинг давлат томонидан ҳимоя қи­линиши, оилада эр-хотиннинг тенглиги, оилада меҳнатга лаёқатсиз оила аъзолари ҳуқуқларини ҳимоя қилишда уларга устунлик бериш­дан иборат. Никоҳ шартномасида бу бошланишлардан биронтасининг бузилиши манфаатдор томонидан никоҳни ҳақиқий эмас деб топиш масаласини қўйиши мумкин. Оилани давлат томонидан ҳимоя килиш тамойили бузилиши никоҳ шартномаси шартларини ҳақиқий эмас деб топиш, никоҳдан ажралишни рағбатлантириш, масалан, никоҳдан ажралишда эр-хотиндан биттасига мулкий манфаатдорликни бериш, эр-хотинлар тенглиги тамойили бузилишлиги улардан бирининг оғир ноқулай шароитга тушириб қўйилишида ифодаланиши мумкин.

**4-§. Никоҳ шартномасини ўзгартириш ва бекор қилиш**

Никоҳ шартномаси эр-хотиннинг ўзаро розилиги билан исталган вақтда ўзгартирилиши ва бекор қилиниши мумкин. Бундай ўзгарти­риш ёки бекор қилиш тўғрисидаги келишув ёзма шаклда бўлиши ва нотариал тартибда тасдиқланиши лозим. Никоҳ шартномасини бажа­ришдан бир томонлама бош тортишга йўл қўйилмайди.

Агар никоҳ шартномаси бекор қилинган бўлмаса, у ҳолда у ни­коҳ тугатилишига қадар амалда бўлади. Никоҳ шартномаси эр-хотин­дан бирининг талаби билан Фуқаролик кодексида белгиланган асос­лар ва тартибда суднинг ҳал қилув қарори билан ўзгартирилиши ёки бекор қилиниши мумкин.

Оила кодекси 32-моддасининг 3-қисмига биноан “никоҳ туга­тилган пайтдан бошлаб никоҳ шартномасининг амал қилиши ҳам ту­гайди, никоҳ шартномасида никоҳ тугатилганидан кейинги давр учун назарда тутилган мажбуриятлар бундан мустасно”.

**5-§. Никоҳ шартномасини ҳақиқий эмас деб топиш**

Никоҳ шартномаси ҳар қандай битимга ўхшаб суд тартибида ҳақиқий эмас деб топилиши мумкин.

Никоҳ шартномаси фуқаролик қонунчилигида назарда тутилган асослар ва тартиб бўйича тўла ёки қисман ҳақиқий эмас деб топили­ши мумкин.

Агар никоҳ шартномаси оила ёки фуқаролик қонунлари норма­ларини бузиб тузилса, у ҳолда бу шартноманинг мазмуни бузилиб, қонунга қарши тузилган ҳисобланади.

Бироқ Ўзбекистон қонунчилиги билан никоҳ шартномаси ин­ститути киритилгач, эр-хотинлар ўртасида суд низолари кўпаяди, де­ган фикрга бориш нотўғри. Аксинча, мазкур шартнома кўпчилик ма­салалар тарафларнинг ўзаро келишуви асосида ҳал қилиниб, суд муҳокамасига бормасликка имконият яратади.

Бундай турдаги шартномани тузиш амалиёти маълум асосда ву­жудга келиши туфайли никоҳ шартномаси эр-хотиндан биттасининг ёки учинчи шахсларнинг ҳуқуқларини бузиш ҳоллари сўзсиз камай­ишига олиб келади, чунки мазкур шартнома ҳар қайси эр-хотин уни тузишни (ўзи учун) маъқул деб топса, унга мулкий ҳуқуқий тартибни белгилаш имкониятини яратади.

Никоҳ ҳақиқий эмас деб топилса, беихтиёр равишда никоҳ шартномаси ҳам ҳақиқий эмас деб топилиши мумкин.

Никоҳнинг мавжудлиги никоҳ шартномасининг элементи ҳисоб­ланади. шунинг учун никоҳ ҳақиқий эмас деб топилганда у тузилган вақтидан бошлаб бекор қилиниб, никоҳ шартномаси ҳам тузилган вақ­тидан бошлаб ўзининг юридик кучини йўқотганлигини билдиради.

Никоҳ шартномасини тузувчи қайд этилган никоҳда турувчилар деб ҳисобланади. уларнинг келишуви никоҳ шартномаси ҳисоблан­майди, чунки, қонунчилик юридик расмийлаштирилмаган амалдаги никоҳ муносабатларига ҳуқуқий оқибат бермайди.

Никоҳ шартномаси албатта ёзма шаклда тузилиши ва нотариал тартибда тасдиқланиши лозим (Оила кодексининг 30-моддаси 3-банди). Қонун билан белгиланган тартибда риоя қилмаслик бундай шартномани ҳақиқий эмас деб топиш учун асос бўлади. Шаклга нис­батан бундай талабларни белгилаш никоҳ шартномасининг эр-хотин­га, шунингдек учинчи шахсларга нисбатан ҳам алоҳида аҳамиятини кўрсатади. Бу шартнома қоида тариқасида узоқ муддат амалда бўлади ва мулкий ҳуқуқ ва мажбуриятларни келажак вақтга қараб белгилай­ди. Шунинг учун бундай ҳуқуқларни аниқ ва қатъий белгилаш унга нотариал шакл бериш туфайли эришилади.

**Мавзуга доир саволлар:**

1.Эр ва хотин мол-мулкининг шартномавий тартиби деганда нима назарда тутилади?

2.Никоҳ шартномаси тушунчаси, тузиш тартиби ва шартлари.

3.Никоҳ шартномасини мазмунига нималар киради?

4.Никоҳ шартномасини ўзгартириш ва бекор қилиш никоҳ шарт­номасини ҳақиқий эмас деб топиш асослари ҳақида тўхатлиб ўтинг.

**ОТА-ОНАЛАР ВА БОЛАЛАРНИНГ**

**ШАХСИЙ ҲУҚУҚ ВА МАЖБУРИЯТЛАРИ**

**1-§. Боланинг насл-насабини белгилаш**

**Мавзунинг мақсади**: Ота-она ва болаларнинг бир-бирига нисбатан ҳуқуқ ва мажбуриятлари боланинг насл-насабига қараб белгиланади. Ота-она ва болалар ўртасидаги ҳуқуқий муносабатларни келиб чиқи­шига асос бўлиб боланинг отадан пайдо бўлганлиги ва онадан туғил­ганлик юридик факти қонун билан белгиланган тартибда бўлишлиги лозимлигини асослашдан иборат.

**Мазкур мавзуда** боланинг насл-насабини белгилаш асослари, ўзаро никоҳдан туғилмаган болаларнинг шахсий-номулкий ҳуқуқлари, ота­лик фактини тан олиш тартиби, ихтиёрийлик ва суд томонидан ота­ликни тан олиш каби масалалар ёритилади.

Оила кодексининг 60-моддасига биноан, боланинг шу онадан туғилганлиги (оналик) Фуқаролик ҳолати далолатномаларини ёзиш (ФҲДЁ) органи томонидан, бола тиббий муассасанинг ҳужжатларига асосан агар, бола тиббий муассасада туғилмаган ҳолда бошқа далил­ларга асосан белгиланади.

Агар бола тиббий муассасададан ташқари жойда туғилган бўлса, у ҳолда бу юридик факт гувоҳлар кўргазмалари ва бошқа далиллар билан белгиланади.

Аёлнинг никоҳ тузилгандан кейин ёки эрининг вафоти, никоҳ­дан ажратилганлиги ёхуд никоҳ ҳақиқий эмас деб топилганлиги ту­файли никоҳ тугаганидан сўнг уч юз кун ичида туғилган боласи ни­коҳда туғилган бола ҳисобланади.

Бола билан уни онаси ўртасида ҳуқуқий муносабат уни қонуний никоҳда бўлган ёки бўлмаслигидан қатъи назар туғилиш фактига асосланади.

Боланинг отадан бунёд бўлганлигини белгилаш анчагина мурак­каб.

Агар бола қайд этилган никоҳда туғилган бўлса, онаси билан никоҳда бўлган шахс уни отаси деган эҳтимолга асосланилади. Бу шахсни оталиги эҳтимолликка асосланиб, ушбу фактни исботлаш шарт эмас.

ФҲДЁ органи томонидан берилган боланинг туғилганлиги тўғрисидаги гувоҳнома унда кўрсатилган ота-онадан боланинг пайдо бўлганлигини исботловчи ҳужжат бўлиб ҳисобланади.

Агар никоҳ тугагандан кейин уч юз кун ичида туғилса ва бу дав­рда аёл янги никоҳда кирган бўлса, бола янги никоҳда туғилган бўлиб ҳисобланади. бундай ҳолларда собиқ эр ёки унинг ота-онаси бола­нинг насб-насаби хусусида низолашиш ҳуқуқига эга.

Боланинг ҳуқуқий отаси, оталикни ўз хоҳиши билан тан олиш­лиги мумкин, агар у буни инкор этса, у ҳолда оталик суд тартибида белгиланади.

Оталикни тан олиш факти алоҳида суд тартибида белгиланади. Манфаатдор шахс оталикни тан олиш мақсадида ариза билан судга мурожаат этиши мумкин. Манфаатдор шахслар боланинг онаси, унинг васийси (ҳомийси), вояга етгандан сўнг боланинг ўзи ҳамда прокурор ҳисобланади. ариза бошқа манфаатдор шахслар томонидан ҳам берилиши мумкин.

Оталикни тан олиш фактини белгилаш тўғрисидаги ишда муа­йян фактни белгилаш унда қандай мақсадлар учун зарур эканлиги аризада кўрсатилиши лозим. Қоида бўйича оталикни тан олиш факти боқувчисини йўқотган вақтда унга пенсия тайинлаш, мерос олиш, яъни мулкий ҳуқуқларни амалга ошириш мақсадида белгиланади.

Суднинг оталикни тан олиш тўғрисидаги ажримига асосан бола­нинг туғилганлиги тўғрисидаги далолатнома ёзувига ота тўғрисидаги маълумот ёзилиб, болага туғилганлик тўғрисида гувоҳнома берилади.

**2-§. Ота-онанинг аризаси бўйича боланинг насл-насабини белгилаш**

Амалдаги қонунларга асосан айрим ҳолларда ота-оналар ўзаро юридик жиҳатдан расмийлаштирилган никоҳда бўлмасалар, у ҳолда қонун билан белгиланган тартибда ўз ҳуқуқ ва мажбуриятларини их­тиёрий равишда бажара олишлари мумкин.

Оила кодекси 61-моддасининг 1-қисмига мувофиқ боланинг онаси билан никоҳда бўлмаган шахснинг оталиги ўзининг боланинг отаси деб тан олган шахс ва онанинг фуқаролик ҳолати далолатнома­ларини ёзиш органига биргаликда топширган аризасига биноан бел­гиланади.

Оталикни тан олиш боланинг онаси билан никоҳ тузиш вақтида ҳам бўлиши мумкин. Бундай ҳолатда оталикни қайд этишга фақат унинг розилиги бўлгандагина йўл қўйилади. Боланинг ота-онасини бошқа шахслар билан никоҳда бўлиши оталикни ихтиёрийлик тан олиш учун тўсиқ бўлмайди.

Никоҳдан ташқари туғилган болага нисбатан фақатгина муомала лаёқатига эга бўлган фуқаро томонидан эмас, вояга етмаган шахс то­монидан ҳам оталикни тан олиш мумкин. Аммо бу тўғрисида қонунда аниқ қоида белгиланмаган. Қонун олдига қўйилган мақсад вояга ет­маганларнинг оталиги ва оналигини белгилаб, фавқулодда ҳолларда уларга никоҳ тузиш учун йўл қўйиб, алоҳида ҳолатларда уларга ни­коҳ ёшини камайтириш учун имкон яратишдан иборат. Бироқ ёши 17 ёшдан кам бўлмаган шахснинг оталиги тан олиниши мумкин, чунки никоҳ ёши камайтирилганда шунга тўғри келади. Оталикни тан олиш қатъий бўлиб ҳисобланади. У тўғрисида низолашишга фақат суд тар­тибида йўл қўйилади.

Оталикни тан олишлик ота ва бола ўртасида, шунингдек бола­нинг ота томонидан қариндошлари билан ҳуқуқий муносабатни кел­тириб чиқаради.

Оталикни ихтиёрий тан олишликда фақат отанинг розилиги етарли эмас. Одатда бунинг учун она ҳам ўз розилигини билдирса, ота ва бола ўртасида ҳуқуқий муносабат вужудга келади.

Оила кодекси 61-моддасининг 3-бандига асосан, боланинг отаси суд томонидан муомалага лаёқатсиз деб топилган бўлса, васийлик ва ҳомийлик органининг рухсати билан оталикни белгилаш тўғрисидаги аризани унинг номидан ҳомийси бериши мумкин.

Оталикни белгилаш тўғрисидаги ариза боланинг туғилганлиги­ни қайд этиш вақтида, шунингдек бола туғилганлиги қайд этилгандан кейин ҳам берилиши мумкин. Агар эр-хотин бола туғилгандан сўнг оталикни белгилаш тўғрисида биргаликда ариза беришининг имкони бўлмай қолиши ёки мушкул бўлишни кўрсатувчи асослар мавжуд бўлса, туғилажак боланинг ўзаро никоҳда бўлмаган ота-онаси шундай аризани она ҳомиладорлик вақтида ҳам фуқаролик ҳолати далолат­номаларини қайд этиш органига беришга ҳақли.

Оталикни белгилаш рад этилганда, ўзини боланинг отаси деб тан олган шахс судга шикоят қилиши мумкин.

**3-§. Оталикни суд тартибида белгилаш**

Оталик ҳамма вақт ҳам ихтиёрий равишда белгиланавермайди. Никоҳсиз туғилган боланинг отаси ундан воз кечиб, оталикни қайд этишни инкор этадиган ҳолларда ҳам бўлади. Бундай ҳолатда болалар манфаатини ҳимоя қилиб, суд тартибида оталикни белгилашга йўл қўйилади. Оила кодексининг 62-моддасига биноан оталикни суд тар­тибида белгилаш ота-онадан бирининг ёки боланинг васийси (ҳомий­си)нинг ёхуд бола кимнинг қарамоғида бўлса, шу шахснинг аризаси­га, шунингдек бола вояга етганидан кейин унинг ўзи берган аризасига мувофиқ амалга оширилади.

Оталикни белгилаш билан боғлиқ масалалар даъво ишини юри­тиш тартибида кўрилади. Суд оталикни белгилаш вақтида жавобгар­нинг боланинг отаси эканлигини аниқ тасдиқловчи далилларга асос­ланади.

Оталикни белгилашда судлар амалдаги қонунлар билан бирга Ўзбекистон Республикаси Олий Судининг 2001 йил 1 июндаги «Ота­ликни белгилаш ҳақидаги ишларни кўришда судлар томонидан қо­нунларнинг татбиқ этилиши тўғрисида»[[41]](#footnote-41) чиқарган Пленум қарорига асосан тўғри ҳал қилмоқдалар.

Қарорда кўрсатилишича, «Оталикни белгилаш, оталик факти ва оталикни тан олганлик факти тушунчаларини суд амалиётида фарқ­лаш олиш зарур.

***Оталикни суд тартибида белгилаш*** - 1968 йилнинг 1 октябри­дан кейин туғилган болаларга нисбатан отаси деб тахмин қилинаёт­ган шахс ҳаёт бўлгандагина йўл қўйилиши тушунилади ва бундай та­лаблар даъво юритиш тартибида ҳал этилади.

***Оталик фактини белгилаш*** - 1968 йилнинг 1 октябридан кейин туғилган болаларга нисбатан боланинг отаси, деб тахмин қилинади­ган шахс вафот этган тақдирда манфаатдор шахснинг аризаси билан қўзғатилган иш тушунилади ва бундай талаб алоҳида иш юритув тар­тибида кўрилади. Мазкур фактни белгилаш жараёнида манфаатдор шахслар ўртасида низо (мерос, боқувчисини йўқотганлик ҳолларида) келиб чиқса, у ҳолда ариза судда кўрилмасдан қолдирилади ва ман­фаатдор шахсларга умумий асосларда даъво қўзғатиш ҳуқуқлари ту­шунтирилади.

Бундай факт аниқ иш ҳолатларини инобатга олган ҳолда бола­нинг онаси ҳомиладор бўлган даврда ўзини туғилажак фарзандининг отаси деб тан олган шахс вафотидан сўнг туғилган болага нисбатан ҳам белгиланиши мумкин.

***Оталикни тан олганлик факти*** - 1968 йилнинг 1 октябригача туғилган болаларга нисбатан боланинг отаси деб тахмин қилинадиган шахс вафот этган тақдирдагина манфаатдор шахснинг аризасига би­ноан қўзғатилган иш тушунилади ва бундай ариза алоҳида иш юри­тиш тартибида кўрилади. Бундай болаларга нисбатан оталик суд тар­тибида белгилашга йўл қўйилмайди[[42]](#footnote-42).

Оила кодексининг 62-моддасига мувофиқ бундай далилларга қуйидагилар киради: боланинг онаси бола туғилишига қадар жавоб­гар билан бирга яшаганлиги ва умумий рўзғор юритганлиги ёки улар болани биргаликда тарбиялаганликлари ёхуд таъминлаб турганлик­ларини, ёки жавобгарнинг оталикни тан олганлигини аниқ тасдиқ­ловчи бошқа далиллар.

Амалдаги қонунда санаб ўтилган ҳолатлар эркак ва аёл ўртаси­даги муносабатда амалий оилавий муносабатни назарга олмасдан, фақат асосида қонуний оила қуришга қаратилган мақсад бўлишлиги­ни қўриқлайди.

Шу билан бирга, оталикни белгилашда санаб ўтилган барча ҳо­латларнинг биргаликда бўлиши талаб этилмайди, балки улардан фақат бирортаси бўлса ҳам кифоя.

А) Боланинг онаси бола туғилишига қадар жавобгар билан бирга яшаганлиги ва умумий рўзғор юритганлиги. Ушбу ҳолатда боланинг ота-онаси доимо бирга турганлиги эътиборга олиниб, қоида бўйича онанинг ҳомиладорлик даврида умумий-рўзғор ишларини биргаликда олиб борганликлари назарда тутилиб, биргаликдаги даромадлар ва ҳаражатлар, уй-рўзғор буюмларини олишлик, турмушда ўзаро ёрдам ва бошқалар тушунилади (баъзи вақтда улар бир турар жойда яша­масликлари ҳам мумкин). Масалан, талабалар ёки ёш ходимлар ҳар хил ётоқхоналарда ёки хоналарда яшасаларда катта бўлмаган умумий «уй хўжалигига» эга бўлишлари мумкин. Муҳими шундаки, боланинг онаси ва жавобгар ўртасидаги оилавий-маиший алоқалар бола туғил­ганига қадар, аниқроғи она ҳомиладор бўлиши даврида бўлиши ло­зим. агар бу алоқалар бола пайдо бўлгунига қадар тугаган бўлса, улар оталикни ўрнатиш учун асос бўла олмайди.

Б) Улар болани биргаликда тарбиялаганликлари ёхуд таъминлаб турганликлари. Агар биринчи шарт икки зарур факт - бирга яшаш ва умумий рўзғор юритишнинг қўшилишидан таркиб топган бўлса, ик­кинчи шарт эса фақат болани биргаликда тарбиялаганлик ёхуд та­ъминлаб турганлик ҳолатларини ўз ичига олади. Болани тарбиялаш уни таъминлаш билан бирга бўлмаслиги ҳам мумкин. Бу фақат отаси томонидан бўлмасдан (у олий ўқув юртида ўқийди), онаси томонидан ҳам бўлиши мумкин, масалан, агар онани ва унинг боласини ота-онаси таъминлаб турган бўлса (бува ва буви). Оталикни белгилаш ни­зосини кўришда суд учун отани болани тарбиялашда иштирок этган­лиги етарлидир. Тенг асосда фақат таъминотни беришлик (тарбия­лашда иштирок этмаса ҳам) оталикни белгилаш учун етарлидир. Би­роқ боланинг онаси учун берилган ҳар қандай моддий ёрдам ҳа ота­ликни исботлаш учун тегишли асос бўла олмайди (моддий ёрдам бо­ланинг онаси билан самимий муносабатда бўлган дўстининг хотираси учун берилган ёрдам ҳам бўлиши мумкин. Моддий жиҳатдан таъмин­лаб юрган шахс бола ўзиники эканлигини билиши ва боланинг отаси сифатида ҳаракат қилиши лозим. Таъминот бераётган шахс бола ўз фарзанди ва у ота сифатида ҳаракат қилаётганлигини билиши лозим.

Қоида бўйича таъминот деганда боланинг доимий таъминоти учун вақти-вақти билан бериб турилган моддий ёрдам тушунилади.

Оталикни суд тартибида белгилаш ҳуқуқи даъво муддати билан ўтиб кетмайди, шунинг учун қанча вақт ўтмаслик, бу тўғрисида даъво қилиш мумкин.

В) Жавобгарнинг оталикни тан олганлигини аниқ тасдиқловчи бошқа далилларни эътиборга олиш.

Бу асоснинг олдингиларидан фарқи шундан иборатки, жавобгар оталикни рад этса ҳам, оталикни тасдиқловчи объектив фактлар мав­жуд бўлади. Жавобгар томонидан оталикни тан олишлик субъектив (яъни, онгли ва эркли) ҳолат бўлиб, маълум ҳаракатларда ифодалана­ди: сўзлаб бериш, хатлар ва ҳужжатларда бунда эҳтимол қилинаётган ота ўз боласи эканлигини тан олади. Бундай тан олишлик онанинг ҳомиладорлик даврида, шунингдек бола туғилгандан кейин ҳам бўлиши мумкин. Унинг қариндош-уруғлар, дўстлар, қўни-қўшнилар, бирга ишловчилар ва мансабдор шахслар билан бўлган суҳбатларда боланинг отаси эканлигини тан олиши жавобгар томонидан оталикни тан олувчи далил бўлиб ҳисобланади.

Оталикни белгилаш ишлари даъво ишини юргизиш ва алоҳида тартибда кўрилади.

Ишда иштирок этиш учун ариза берувчи, боланинг онаси ёки унинг васийси ва манфаатлар фуқаролар ҳамда ташкилотлар жалб этилиши мумкин. Ўлганнинг хатини ва қариндош-уруғлари манфаат­дор шахслар бўлиб ҳисобланади.

**4-§. Ўзаро никоҳда бўлмаган шахслардан туғилган**

**болаларнинг ҳуқуқ ва мажбуриятлари**

Амалдаги оила кодексининг 61 ва 62-моддаларида назарда ту­тилган тартибда оталик белгиланганда болалар ота-онаси ва уларнинг қариндошларига нисбатан ўзаро никоҳда бўлган шахслардан туғилган болалар билан тенг ҳуқуқ ва мажбуриятларига эга бўлади.

Никоҳсиз туғилган болаларнинг ҳуқуқлари билан никоҳда туғилган болаларнинг ҳуқуқларини тенглаштиришга интилиш қонун­чилик сиёсатининг энг тўғри ва демократик йўналишидир. Бироқ иж­тимоий тараққиёт шароитидаги табиий сабаблар оқибатида бундай болаларнинг барча ҳуқуқ ва мажбуриятларнинг тўла тенглигини таъминлаш имконияти деярли йўқ[[43]](#footnote-43).

Махсус ҳуқуқий адабиётларда тўғри таъкидлаб ўтилганидек ёлғиз аёлдан туғилган болаларнинг ҳуқуқий ҳолати биргина алоҳида хусусиятга эга: бундай болалар фақат онанинг қариндошлари сираси­га кирадилар, ота ва унинг қариндошларига нисбатан эса, ҳеч қандай ҳуқуқ ва мажбуриятларга эга бўлмайдилар.

Никоҳда бўлган ва сунъий ҳомила ҳосил қилиш ёки эмбрионни кўчиришга ёзма розилик берган шахсларда шу усулларни қўллаши натижасида бола туғилса, туғилиш тўғрисидаги ёзувлар дафтарига улар шу боланинг ота-онаси деб ёзилганда бир қатор муаммолар юза­га келади.

Меъёрий ҳужжатларда ҳаётдан келиб чиқадиган саволларга жа­воб берилса мақсадга мувофиқ бўлади.

**Мавзу юзасидан саволлар**

1.Болаларнинг насл-насабини белгилаш тушунчаси ва ҳуқуқимй белгилари

2.Ота-онанинг аризаси бўйича болаларнинг насл-насаби қандай белгиланади?

3.Насл-насаб белгиланишининг ҳуқуқи аҳамияти.

 **ВОЯГА ЕТМАГАН БОЛАЛАРНИНГ ШАХСИЙ НОМУЛКИЙ ҲУҚУҚ ВА МАЖБУРИЯТЛАРИ**

**1-§. Боланинг оиладаги ҳуқуқий ҳолати**

**Мазкур мавзунинг мақсади**: Инсоният тарихини маълумот бери­шича, болалар оилада туғилганлар ва яшаганлар ва тарбияни биринчи навбатда ота-оналаридан ва бошқа оила аъзоларидан олганлар. Жа­моат тарбиясини қўни-қўшнилардан, маҳалла аҳолиси ва қариндош-уруғлардан олганлар. 1917 йил давлат тўнтаришидан сўнг Россияда шунингдек, Туркистонда «болаларнинг Олий васийси» деб оила тар­биясини ўрнига биринчи бўлиб «жамоат тарбияси» эълон қилинди. Шунинг учун оилада бола тарбияси муаммолари етарли вужудга кел­маган. Шу билан бирга ота-онасиз қолган болаларни жамоат муасса­саларига жойлаштириш масаласи жуда муҳим масала бўлиб қолган­лигини очишдан иборат.

**Мазкур мавзуда**: Боланинг оиладаги ҳуқуқий ҳолати, вояга ет­маган болаларнинг шахсий ҳамда мулкий ҳуқуқлари каби маса­лаларга тўхталиб ўтилади.

Болаларга бўлган муносабатни бошқача талқин этиш кўпроқ Ев­ропа давлатларида пайдо бўлди ва улар ўз ифодасини 1989 йил 20 ноябрда Бирлашган Миллатлар Ташкилоти Бош Ассамблеясининг 44-сессиясида қабул қилинган «Бола ҳуқуқлари тўғрисидаги Конвен­ция»[[44]](#footnote-44)да ўз ифодасини топди.

Ўзбекистон Республикаси Олий Кенгаши 1992 йил 9 декабрида «Бола ҳуқуқлари тўғрисидаги Конвенция»га қўшилиш ҳақида қарор қабул қилди.

Бу қарорда болалар алоҳида ғамхўрлик ва ҳимоя ҳуқуқига эга эканлиги эътироф этилди.

Шунга ҳам алоҳида эътибор бериш керакки, Бирлашган Мил­латлар Ташкилотининг Низомида эълон қилинган тамойилларга му­вофиқ жамиятнинг барча аъзоларини қадр-қимматини, тенг ва дахл­сиз ҳуқуқларини эътироф этиш инсон эркинликларини таъминлаш­нинг асоси эканлигини эътиборга олинганлиги ҳам қайд этилган. Бундай тарихий ва сиёсий аҳамиятга эга бўлган Конвенцияга қўшилиш Ўзбекистон Республикасининг Мустақилликка эришганли­гининг шарофатидир.

Ўзбекистон Республикасининг Конституцияси 46-моддасида белгиланган хотин-қизлар ва эркаклар тенг ҳуқуқлилиги, оилани жа­мият ва давлат муҳофазасида бўлиши тўғрисида давлат ғамхўрлиги Республиканинг Фуқаролик, Оила, Меҳнат ва Жиноят кодексларида, Соғлиқни сақлаш, Давлат пенсия таъминоти тўғрисидаги қонунларда ўз ифодасини топган. Ўзбекистон Республикасининг Меҳнат кодек­сида хотин-қизларнинг меҳнат қилиш, унинг учун ҳақ олиш, дам олиш каби ҳуқуқий муносабатларини амалга оширишдаги кенг имти­ёзлари берилиши билан бирга уларни ҳаётга татбиқ қилиниши ҳам кафолатланган.

Болалар дейилганда амалдаги кодексларда қуйидаги иборалар ишлатилади: «бола», «гўдак», «эмизадиган бола», «кичик ёшдаги бо­ла», «ўспирин» (14 ёшдан 18 ёшгача), «вояга етмаган болалар» (18 ёшга тўлмаган).

Шарқда болалар тарбиясида оила тарбияси, ота-оналар тарбияси биринчи бўлиб турган.

Болаларнинг жамиятдаги ўрни ва ҳолати ота-онасининг мақоми билан белгиланган. Жамоат тарбияси бу иккинчи ўринда бўлган.

**2-§. Вояга етмаган болаларнинг шахсий ҳуқуқлари**

Вояга етмаган болалар дейилганда ўн саккиз ёшга тўлмаган бо­лалар тушунилади. Амалдаги қонунлар билан белгиланган Болалар­нинг ҳуқуқлари уларни туғилиши билан вужудга келади. Уларнинг муомала лаёқати Фуқаролик кодексини 22-моддаси ва Оила кодекси­ни тегишли моддалари билан белгиланади.

Фуқаронинг ўз ҳаракатлари билан фуқаролик ҳуқуқларига эга бўлиш ва уларни амалга ошириш ўзи учун фуқаролик бурчларини вужудга келтириш ва уларни бажариш лаёқати (муомала лаёқати) у вояга етгач, яъни ўн саккиз ёшга тўлгач тўла ҳажмда вужудга келади.

Болалар ҳуқуқи дейилганда Оила кодекси Бирлашган Миллатлар Ташкилотининг «Бола ҳуқуқлари тўғрисидаги Конвенциясида» ифо­даланган терминлардан фойдаланган. Қонунчиликда фойдаланилган «болаларнинг шахсий ҳуқуқлари» йиғилган характерга эга бўлиб ҳар хил мазмунни ифодалайдиган бир хил бўлмаган мақсадларни назарда тутади. Вояга етмаганларнинг шахсий ҳуқуқлари биринчи даражада­ги ва мустақил қуйидаги шахсий ҳуқуқларга бўлиш мумкин: оилада яшаш ва тарбияланиш ҳуқуқи; ота-онаси ва бошқа қариндошлари би­лан кўришиш ҳуқуқи; ўзини ҳимоя қилишга бўлган ҳуқуқи; ўз фик­рини эркин ифода эутиш ҳуқуқи; исм, ота исми ва фамилия олиш ҳуқуқи.

Санаб ўтилган ҳуқуқларни ҳар бири болага давлат томонидан берилган бўлиб, оилада тарбияланиши, ўзини ҳимоя қилиш мумкин. Оила кодекси бу ҳуқуқларни 11-мавзуда белгилаб, давлат ўз навбатида биринчидан, уларни аҳамиятини кўрсатади, иккинчидан уларни амал­га оширишлигини кафолатлайди. Аммо шуни билмоқ керакки вояга етмаганларнинг ҳар қандай шахсий ҳуқуқлари ўз мазмунига эга бўлиб кодекснинг тегишли моддаларида аниқ ифодаланган.

Оила кодексининг 65-моддасида белгиланган болани яшаш ва тарбияланиш ҳуқуқи аввало бола ўз ота-онаси билан бирга яшашлиги мумкин эканлигини англатади.

Фуқаролик кодексининг 21-моддасига биноан ўн тўрт ёшга тўлмаган вояга етмаганларнинг (кичик ёшдаги болаларнинг) ёки ва­сийликда бўлган фуқароларнинг қонуний вакиллари ота-оналари, фарзандликка олувчилари ёки васийлари яшайдиган жой вояга етма­ганлар ёки васийликда бўлган фуқароларнинг яшаш жойи ҳисоблана­ди. Табиий, улардан катта бўлган ёшдаги вояга етмаган болалар ҳам улар билан яшайдилар.

Боланинг оилада яшаш ва тарбияланиш ҳуқуқи ўз ота-онасини билиш ҳуқуқи билан мустаҳкам боғлиқдир. Бу ҳақда «Бола ҳуқуқлари тўғрисидаги Конвенция»ни 7-моддасида тўғридан-тўғри белгиланади. Ҳақиқатда бироқ қўшимча шарти билан «агар бу мумкин бўлса» бун­дай ҳолат вояга етмаган боланинг ҳуқуқи суд тартибида оталик бел­гиланаётган вақтда назарга олинади.

Оила кодекси 66-моддасининг биринчи қисмига биноан бола отаси, онаси, бобоси, бувиси, ака-укалари, опа-сингиллари ва бошқа қариндошлари билан кўришиш ҳуқуқига ота-онасининг никоҳдан аж­ралиш, никоҳнинг ҳақиқий эмас деб топилиши ёки ота-онанинг бошқа-бошқа яшаши бунга таъсир этмайди.

Ота ва она алоҳида яшаётган бўлсалар у ҳолда бола уларнинг ҳар бири билан кўришиш ҳуқуқига эга.

Ота-она турли давлатларда яшаётган бўлсалар ҳам бола улар би­лан кўришиш ҳуқуқига эга.

Оила кодекси 66-моддасининг 3-қисмида фавқулодда вазиятлар­да тушиб қолган болани учрашиш ҳуқуқини амалга ошириш муаммо­си масаласига алоҳида тўхтаб ўтилади. Оила кодекси уларга қараб туриш, қамоққа олиш, ҳибсга олиш, давлат муссасасида бўлиш ва бошқа ҳолларни назарда тутади. Бу санаб ўтилган ҳоллар мутлоқ бўлиб ҳисобланмайди. Ҳар қандай ҳолатда ҳам бу фавқулотдаги ҳо­латлар вояга етмаганни ташқи дунёдан, оиладан, ота-онадан, яқин қа­риндошлардан ажратилганлиги билан боғлиқдир. Улар билан учра­шиш унга берилган бу ҳуқуқ нафақат ўз мазмуни бўйича инсонпар­варлик шу билан бирга тарбиялаш, зарур ҳолларда эса қайта тарбия­лашга хизмат қилади.

Ўзбекистон Республикаси Жиноят-ижроия кодексининг 37-мод­даси вояга етмаган маҳкумларга яқин қариндошлари билан ҳар ойда бир марта муддати уч соатгача бўлган қисқа муддатли учрашув им­кониятини беради.

Оила кодексининг 67-моддасига биноан бола ўз ҳуқуқи ва қону­ний манфаатларини ҳимоя қилиш ҳуқуқига эга.

Боланинг ҳуқуқи ва қонуний манфаатларини ҳимоя қилиш унинг ота-онаси (уларнинг ўрнини босувчи шахслар), амалдаги қо­нунда назарда тутилган ҳолларда эса васийлик ва ҳомийлик органи, прокурор ва суд томонидан амалга оширилади.

Вояга етмаган бола қонунга мувофиқ тўла муомала лаёқатига эга деб эътироф этилса, у ўз ҳуқуқи ва мажбуриятларини, шу жумла­дан ҳимояга бўлган ҳуқуқини мустақил амалга оширишга ҳақлидир.

Болани ҳимояга бўлган ҳуқуқини белгилаб, Оила кодекси янада кенгроқ янгиликни олиб кирди.

Эндиликда вояга етмаган бола ота-она (уларнинг ўрнини босув­чи шахслар) томонидан қилинадиган суиистеъмолликлардан ҳимоя­ланиш ҳуқуқига эга.

Маълумки, ҳар қандай фуқаронинг ҳуқуқи шу билан бирга вояга етмаган болаларнинг ҳуқуқи суд тартибида ҳимоя қилинади.

Оила кодексининг 68-моддаси боланинг ўз фикрини ифода этиш ҳуқуқини белгилайди; бу ҳуқуқни ҳаракат доирасини аниқлайди; қандай ҳолатларда вояга етмаганларнинг фикри ҳисобга олинади.

Оила кодексининг 69-моддасига биноан, бола исм, ота исми ва фамилия олиш ҳуқуқига эга.

Болага исм ота-онанинг келишувига биноан, ота исми эса отаси­нинг исмига кўра берилади.

Боланинг фамилияси ота-онанинг фамилиясига қараб белгила­нади. Ота-она турли фамилияларда бўлсалар ота-онанинг келишувига биноан болага отасининг ёки онасининг фамилияси берилади. Ота-онанинг хоҳишига кўра, болага ота ёки она томонидан миллий анъа­наларга кўра бобонинг исми бўйича фамилия берилиши мумкин. Ота-она ўртасида боланинг исми ва (ёки) фамилияси бўйича келишув бўлмаганда, келиб чиққан низо васийлик ва ҳомийлик органи томо­нидан ҳал этилади.

**3-§. Вояга етмаган болаларнинг мулкий ҳуқуқлари**

Вояга етмаган болаларнинг мулкий ҳуқуқлари илгари амалда бўлган қонунларда ўзининг ифодасини топмаган эди. Эндиликда улар Оила кодексини 90-моддасида ўзининг тегишли ўрнига эга бўлди. Бу ҳолат яна бир бор болага нисбатан унга ҳуқуқни субъекти сифатида кенг ҳуқуқлар белгиланганлигини англатади.

Амалдаги қонун вояга етмаган болаларнинг мулкий ҳуқуқлари­ни тўпловчи тушунча характерига эга эканлигини инобатга олиб уларни ҳар бирига алоҳида эътибор беради.

Оила кодексининг 90-моддасига биноан вояга етмаган болалар ўз ота-онасидан ва бошқа шахслардан қонунда назарда тутилган миқ­дорда ва тартибда таъминот олиш ҳуқуқига эга. Вояга етмаган бола­лар таъминоти учун олинган маблағ, пенсия, алимент унинг отаси ёки онаси тасарруфида бўлиб, боланинг таъминоти, тарбияси ва таълим олиши учун сарфланиши керак.

Вояга етмаган болаларнинг мол-мулкини тасарруф этишга доир ваколатлар амалга оширилаётганда фуқаролик қонун ҳужжатларида белгиланган қоидалар қўлланилади.

Булардан ташқари болалар қуйидаги мулк ҳуқуқига эга: совға тариқасида олинган мулкка. Бу анъанавий ва жуда кўп тарқалган мулк олишликни усули бўлиб ҳисобланади. Бундай мулк нафақат қа­риндошлардан шунингдек бошқа жисмоний шахслар ҳатто юридик шахслардан ҳам олинган мулк бўлиши мумкин.

Фуқаролик кодекси томонидан белгиланган мерос тартибида олинган мулклар. У қонун ёки васиятнома тартибида олинишидан қатъий назар, улардан олинган даромадлар.

Фуқаролик кодексининг 29-моддасига биноан, ўн тўрт ёшга тўлмаган вояга етмаганлар (кичик ёшдаги болалар) учун битимларни, ушбу модданинг иккинчи қисмида кўрсатилганлардан ташқари, улар­нинг номидан фақат ота-онаси, фарзандликка олувчилари ёки васий­лари тузишлари мумкин.

Олти ёшдан ўн тўрт ёшгача бўлган кичик ёшдаги болалар қуйи­дагиларни мустақил равишда амалга оширишга ҳақлидирлар: майда маиший битимлар; текин манфаат кўришга қаратилган, нотариал тас­диқланиши ёки давлат рўйхатидан ўтказишни талаб қилмайдиган би­тимлар; қонуний вакил ёки унинг розилиги билан учинчи шахс томо­нидан муайян мақсад ёки эркин тасарруф этиш учун берилган маб­лағларни тасарруф этиш борасидаги битимлар.

Кичик ёшдаги боланинг битимлари бўйича, шу жумладан ўзи мустақил тузган битимлар бўйича унинг ота-онаси, фарзандликка олувчилари ёки васийси, агар улар мажбуриятнинг бузилишида ўзларининг айблари йўқлигини исботлай олмасалар, мулкий жавоб­гар бўладилар. Ушбу шахслар қонунга мувофиқ кичик ёшдаги бола­лар етказган зарар учун ҳам жавобгар бўладилар.

**4-§. Вояга етмаган болаларнинг ҳуқуқларини ҳимоя қилиш**

Ўзбекистон Республикасининг Конституциясини 45-моддасига биноан вояга етмаганлар, меҳнатга лаёқатсизлар ва ёлғиз кексалар­нинг ҳуқуқлари давлат ҳимоясидадир.

Ҳар бир шахсга шу билан бирга вояга етмаган болаларни ўз ҳуқуқ ва эркинликларини ҳимоя қилишга кўмаклашади. Шу билан бирга қуйидагини назарга олиш лозимки, вояга етмаган болалар ўзларини жисмоний, руҳий ва ижтимоий ривожланишига кўра ҳамма вақт ҳам у ёки бошқа ҳаётий вазиятни тўғри баҳолай олмайдилар.

Шунинг учун Оила кодекси 67-моддасининг 2-қисмига биноан, боланинг ҳуқуқи ва қонуний манфаатларини ҳимоя қилиш унинг ота-онаси (уларнинг ўрнини боқувчи шахслар) амалга оширадилар.

**Мавзуга оид саволлар**

1.Вояга етмаган болаларнинг шахсий-номулкий ҳуқуқлари қан­дай?

2.Неча ёшдан бошлаб вояга етмаган болалар судга мурожаат қи­лишлари мумкин.

3.Вояга етмаган болаларнинг мулкий ҳуқуқларининг ҳимоя ос­тига олиниши.

4.Вояга етмаган болаларнинг жавобгарлик масаласи.

**ОТА-ОНАНИНГ ШАХСИЙ НОМУЛКИЙ ҲУҚУҚ ВА МАЖБУРИЯТЛАРИ**

**1-§. Ота-она ҳуқуқ ва мажбуриятларининг тенглиги**

**Мавзунинг мақсади:** Оила кодексининг 71-моддаси ота-онанинг ўз болаларига нисбатан тенг ҳуқуқ ва мажбуриятларга эга эканлигини белгилаш (ота-оналик ҳуқуқлари)ни, ота-оналик ҳуқуқлари болалар­нинг келиб чиқишларига асосланиб, тегишли қонун билан белгилан­ган тартибда бола туғилганлиги ФҲДЁ органида ёзилишига асосла­нади. Агар ота-оналар болалари билан бирга яшасалар у ҳолда қоида асосида ота-оналарининг ҳуқуқларини амалга ошириш масалалари эр-хотинларининг иккаласи билан ҳал қилинишини (масалан, болани ўқиш жойини танлаш ва бошқалар) илмий асослашдир.

**Мазкур мавзуда**: Вояга етмаган ота-онанинг ҳуқуқлари, ота-онанинг болаларга таълим -тарбия беришга оид ҳуқуқ ва мажбу­риятлари, оиладан алоҳида яшаётган ота (она)нинг ота-оналик ҳуқуқини амалга ошириши каби масаллар ёритилинади.

**2-§. Вояга етмаган ота-онанинг ҳуқуқлари**

Оила кодекси биринчи маротаба ота-оналик ҳуқуқларини вояга етмаган ота-оналарга берилишини белгилайди. Унда бошқа янгилик­лар тўғрисида сўз юритилиб, ота-оналарнинг ҳуқуқий мақомини юқори кўтариб уларнинг ўз болаларига нисбатан ҳуқуқ ва мажбури­ятларини аниқлади. Ҳар бир ота-она фарзандини бевосита болаларига исм бериш уни тарбиялаш, унга таълим-тарбия бериш, шунингдек уларнинг шахсий ҳамда мулкий ҳуқуқларини ҳимоя қилишда тенг ҳуқуқ ва мажбуриятларга эгадирлар.

Вояга етмаган ота-она ўз боласи билан бирга яшаш ва унинг тарбиясида иштирок этиш ҳуқуқига эга.

Ўзаро никоҳда бўлмаган вояга етмаган ота-она улардан бола туғилганда ҳамда уларнинг оналиги ва (ёки) оталиги белгиланганда ўн олти ёшга тўлишлари билан ота-оналик ҳуқуқларини мустақил ра­вишда амалга оширишга ҳақлидирлар. Вояга етмаган ота-она билан биргаликда тарбиялаш учун болага васий тайинланиши мумкин. Бо­ланинг васийси билан вояга етмаган ота-она ўртасида келиб чиқади­ган келишмовчиликлар васийлик ва ҳомийлик органи томонидан ҳал этилади.

Вояга етмаган ота-она ўз оталиги ва оналигини умумий асослар­да эътироф этиш ёки унга эътироз билдириш ҳуқуқига эга.

**3-§. Ота-онанинг болаларга таълим -тарбия беришга оид**

**ҳуқуқ ва мажбуриятлари**

Оила кодексини 73-моддаси ота-оналарни ўз болаларини тар­биялаш ҳуқуқларини белгилайди. Шу билан бирга ушбу моддада ўз болаларини тарбиялаш мажбурияти ҳам аниқланган.

Шундай қилиб, ота-оналик ҳуқуқлари бирйўла болаларни тар­биялаш мажбурияти ҳам бўлиб ҳисобланади.

Бу ҳақда Конституциянинг 64-моддасида шундай дейилади: ота-оналар ўз фарзандларини вояга етгунларига қадар боқиш ва тарбия­лашга мажбурдирлар.

Ота-она ўз болаларини тарбиялаш ҳуқуқига эга ва тарбиялаши шарт. ота-она ўз болаларининг тарбияси ва камолоти учун жавобгар­дир. Улар ўз болаларининг соғлиги, жисмоний, руҳий, маънавий ва аҳлоқий камолоти ҳақида ғамхўрлик қилишлари лозим.

Ота-она ўз болаларини тарбиялашда бошқа барча шахсларга нисбатан устунлик ҳуқуқига эга.

Ота-она болаларининг қонун ҳужжатларида белгиланган зарур даражада таълим олишини таъминлаши керак.

**4-§. Болаларнинг ҳуқуқ ва манфаатларини ҳимоя қилиш бўйича ота-онанинг ҳуқуқ ва мажбуриятлари**

Оила кодексининг 74-моддаси ота-оналарга болаларнинг ҳуқуқ ва манфаатларини ҳимоя қилишни уларни зиммасига юклайди.

Ота-оналар ўз болаларининг қонуний вакилларидир. Уларнинг ҳар бири шундан фойдаланади.

Ота-она ўз болаларининг вакиллари бўлганлиги учун ҳар қандай жисмоний ва юридик шахслар билан бўлган муносабатларда, шу жумладан судда алоҳида ваколатсиз уларнинг ҳуқуқ ва манфаатлари­ни ҳимоя қиладилар. Бунинг учун боланинг туғилганлиги тўғрисида­ги гувоҳнома ёки пасортини кўрсатиши етарли, чунки бундан бола­нинг ҳуқуқий отаси ёки онаси эканлиги билиниб туради.

Никоҳсиз туғилган боланинг ҳуқуқини ҳимоя қилиш, қоида асо­сада она томонидан амалга оширилади. Бундай болани ҳуқуқини ҳи­моя қилиш амалдаги отага агар ота ўз оталигини ўз хоҳиши билан тан олса ёки оталик суд тартибида белгиланган бўлса унга юклатилади.

Боланинг ёши катталашиб борган сари фуқаролик муомала лаёқати ҳам кенгайиб боради. Шунинг учун масалан, Фуқаролик ко­дексини 27, 29-моддаларида ўн тўрт ёшдан ўн саккиз ёшгача бўлган, шунингдек ўн тўрт ёшга тўлмаган вояга етмаганлар (кичик ёшдаги болалар)ни муомала лаёқатини аниқ белгилаб беради.

Буларни ҳисобга олиб ўн тўрт ёшга тўлмаган вояга етмаганлар учун фуқаролик-ҳуқуқий битимларни (ФКнинг 28-моддаси 2-қисмида кўрсатилган ҳоллардан ташқари улар номидан фақат уларни ота-она­лар, яъни ўз болаларининг қонуний вакили сифатида қатнашадилар.

Ўн тўрт ёшга тўлмаган вояга етмаганларнинг фуқаролик ҳуқуқ ва мажбуриятларини белгилаш, ўзгартириш ёки бекор қилишга қара­тилган ҳаракатлари ҳақиқий эмас деб топилади. Бироқ агар битим ки­чик ёшдаги болалар манфаатини кўзлаб тузилган бўлса, уни ота-онаси, фарзандликка олганлари ёки васийнинг талаби бўйича у суд йўли билан ҳақиқий деб топилади. 14 ёшга тўлган болалар учун фуқаролик-ҳуқуқий муносабатларда ота-оналар ўз болаларининг ҳо­мийлари сифатида қатнашадилар (ФКнинг 32-моддасига қаранг).

Вояга етмаган болани ўн саккиз ёшга тўлиши ёки уни никоҳ ту­зиши ва бошқа ҳолларда вояга етганни тўла муомалага эга бўлиши алоҳида қарорсиз вояга етмаган устидан бўлган ҳомийликни тугата­ди.

**5-§. Ота-оналик ҳуқуқини амалга ошириш**

Ўз болаларига нисбатан (Оила кодексининг 75-78-моддаларига қаранг) ота-оналарга кенг ҳуқуқларни бериб умумий қоида бўйича давлат уларни амалга ошириш жараёнига аралашмайди. Бироқ бунда давлат ўз шартларини қўяди. Асосий эътибор ота-оналик ҳуқуқи бо­лалар манфаатларига зид тарзда амалга оширилиши мумкин эмас (Оила кодексини 75-моддасининг 1-банди).

Амалдаги қонунчиликка асосан ота-оналик ҳуқуқини амалга оширишда ота-она болаларнинг жисмоний ва руҳий соғлигига, аҳ­лоқий камолотига зарар етказмасликлари лозим. Болаларни тарбия­лаш усулларини менсимаслик, шафқатсизлик, қўполлик, инсоний қадр-қимматини камситувчи ҳаракатлардан, болаларни ҳақоратлаш ёки уларга тайзиқ ўтказишдан ҳоли бўлишларини таъкидлайди.

Агар ота-оналар ўзларининг ота-оналик ҳуқуқларини болалар­нинг ҳуқуқ ва манфаатларига қарши қаратиб амалга оширсалар бу­нинг учун уларнинг жавобгарлиги қонун томонидан белгиланган тар­тибда вужудга келади. Жавобгарлик фуқаролик-ҳуқуқий, жиноий, маъмурий бўлишлиги мумкин. Бунда аниқ ота-онанинг ўз боласига нисбатан қандай ҳуқуқни бузганлигига яъни жиноий ножўя иш ва бошқа турдаги ҳуқуқ бузилишига боғлиқ бўлади.

Ота ёки она томонидан вояга етмаган болани тиламчиликка, спиртли ичимликлар истеъмол қилишга, гиёҳвандлик ёки психотроп ҳисобланмаган, лекин кишининг ақл-идрокига таъсир қиладиган во­сита ва моддаларни истеъмол этишга жалб қилиш, шундай ҳаракат­лар учун маъмурий жазо қўлланилганидан содир этилган бўлса жи­ноий оқибатни келтириб чиқаради (Жиноят кодекси 127-моддасининг 1-банди).

Ота-оналарнинг жавобгарлиги оила қонунчилиги нормалари асосида ҳам вужудга келишлиги мумкин. Маълум шартларни мавжуд бўлишлиги ота-онани ота-оналик ҳуқуқидан маҳрум этиши учун асос бўлишлиги мумкин (Оила кодексини 79-моддасига қаранг).

Оила кодексининг 75-моддаси 4-бандига мувофиқ, болаларнинг таълим-тарбиясига тааллуқли барча масалалар болалар манфаатидан келиб чиқади ва уларнинг фикрини ҳисобга олган ҳолда ота-она то­монидан ўзаро келишув асосида ҳал этилади. Агар ота-она ўртасида келишмовчиликлар мавжуд бўлса, улар (улардан бири) бу келишмов­чиликларни ҳал қилиш учун васийлик ва ҳомийлик органига ёки суд­га мурожаат қилишга ҳақлидир.

Ота-оналик ҳуқуқларини муваффақиятли амалга ошириш учун болалар ўзларини ота-оналари ёки улардан бири билан яшашликлари мақсадга мувофиқ. Агар ота-оналар алоҳида яшасалар боланинг яшаш жойи ота-оналарни келишуви билан ҳал қилинади. Агар ота-оналар ўртасида келишув бўлмаса у ҳолда низо болалар манфаатла­ридан келиб чиқиб, уларнинг фикрини ҳисобга олган ҳолда ҳал эти­лади. Бунда суд, боланинг ота-онадан, ака-ука, опа-сингилларидан қайси бирига боғланиб қолганлигини, боланинг ёшини, ота-онаси­нинг аҳлоқий ва бошқа шахсий фазилатларини, ота-онанинг ҳар бири билан бола ўртасидаги муносабатларни, болани тарбиялаш ва унинг камолоти учун шарт-шароитлар (ота-онасининг машғулот тури, иш тартиби, моддий ҳамда оилавий аҳволи ва бошқалар) яратиш имко­ниятини ҳисобга олади.

**6-§. Боладан алоҳида яшаётган ота (она)нинг ота-оналик ҳуқуқини амалга ошириши**

Оила кодексини 76-моддасида боладан алоҳида яшаётган ота (она)нинг ота-оналик ҳуқуқини амалга ошириш асосий тамойиллари мустаҳкамланган. Боладан алоҳида яшаётган ота (она) бола билан кўришиши, унинг тарбиясида иштирок этиш ва таълим олиш масала­сини ҳал этишда қатнашиш ҳуқуқига эга.

Бунда бола билан яшаётган ота (она) боланинг она (ота)си билан кўришишга, агар бундай кўришиш боланинг жисмоний ва руҳий ҳо­латига, аҳлоқий камолотига зарар келтирмаса, қаршилик қилмаслиги керак.

Ота (она) томонидан кўришишликни баҳолаш албатта мезони ҳар қил бўлиши мумкин. Бироқ ҳар қандай ҳолатда ҳам боланинг ҳуқуқ ва манфаатлари ишончли ҳимоя қилиниши лозим. Алоҳида яшаётган боланинг кўришишлиги болага жиддий таъсир этиб шундан сўнг асабийлашиб, жиртаки қўпол бўлиш ҳоллари ҳам кам эмас. Шу асосда руҳий касаллик ривожланиш ҳоллари бўлиши мумкин.

Ота-она боладан алоҳида яшайдиган ота (она)нинг ота-оналик ҳуқуқларини амалга ошириш тартиби тўғрисида ёзма равишда кели­шув тузишга ҳақлидир. Агар ота-она келиша олмасалар, низо ота-она (ёки улардан бири)нинг талабига биноан суд томонидан васийлик ва ҳомийлик органи иштирокида ҳал қилинади.

Боланинг ота-онани биттаси билан алоҳида яшашлиги суд маж­лисидан ҳоли, ўқитувчиси, синф раҳбари иштирокида болага савол бериш орқали аниқланади.

Амалиёт шуни кўрсатмоқдаки 10 ёшдан ошган болани хоҳиши­ни олмасдан суднинг чиқарган ҳал қилув қарорини бажариш мурак­каб. Масалан, А.Петрова Н.Сидоровага даъво билан мурожаат этиб, никоҳдан ажрашгандан сўнг 10 ва 11 ёшдаги болаларини уни тарбия­сига олиб ўзига олиб беришни сўрайди. Даъво қаноатлантирилади. Бироқ бу ҳал қилув қарорини бажариш имкони бўлмади, чунки бола­лар отасидан кетишликни хоҳламадилар[[45]](#footnote-45). Шунинг учун болалар ота­сида қолдирилади.

**7-§. Ота-оналик ҳуқуқидан маҳрум қилиш**

Оила кодексининг 79-моддасига биноан, ота-она ўзларининг ота-оналик мажбуриятларини бажармасалар у ҳолда улар ота-оналик ҳуқуқидан маҳрум этиладилар. Ота-оналик ҳуқуқидан маҳрум этиш­лик сўнгги чора бўлиб ҳисобланади. Ота-оналик ҳуқуқидан маҳрум қилиш уларга таъсир қиладиган ҳамма чора-тадбирлар тегишли на­тижа бермаганидан сўнг қўлланилади.

Оила кодексини 79-моддасида санаб ўтилган ота-оналик ҳуқу­қидан маҳрум қилиш асослари янги оила қонунчилигида уларнинг доираси янада кенгайди.

Ота-она (улардан бири) қуйидаги ҳолларда: ота-оналик мажбу­риятларини бажаришдан бош тортса, шу жумладан алимент тўлашдан бўйин товласа; узрсиз сабабларга кўра ўз боласини туғриқхона ёки бошқа даволаш муассасаси ва шунга ўхшаш бошқа муассасалардан олишдан бош тортса; ота-оналик ҳуқуқини суиистеъмол қилса, бола­ларга нисбатан шафқатсиз муомалада бўлса, жумладан жисмоний куч ишлатса ёки руҳий таъсир кўрсатса; муттасил ичкиликбозлик ёки ги­ёҳвандликка мубтало бўлган бўлса, ўз болаларининг ҳаёти ва соғ­лиғига ёхуд эри (хотини)нинг ҳаёти ёки соғлиғига қарши қасддан жи­ноят содир қилган бўлса, ота-оналик ҳуқуқидан маҳрум қилиниши мумкин.

Амалдаги Оила кодексининг 80-моддаси ота-оналик ҳуқуқидан маҳрум қилиш тартибини белгилайди.

Ота-оналик ҳуқуқидан маҳрум қилиш суд тартибида амалга оширилади.

Республика судлари томонидан 2000 йилда 330 та фуқаролик ишлари кўрилган бўлиб, шулардан 310 таси бўйича ҳал қилув қарор қабул қилинган, 20 таси бўйича суд ажримлари билан ишлар ҳаракат­дан тугатилган... кўрилган ишларнинг 97,2 фоизида прокурор, 95,7 фоизида васийлик ва ҳомийлик органи иштирок этган[[46]](#footnote-46).

Ота-оналик ҳуқуқидан маҳрум қилиш тўғрисидаги ишлар ота (она)нинг (уларнинг ўрнини босувчи шахсларнинг) прокурорнинг, шунингдек вояга етмаган болаларнинг ҳуқуқларини ҳимоя қилиш мажбурияти юклатилган орган ёки муассасаларнинг (васийлик ва ҳо­мийлик органи, вояга етмаганлар ишлари билан шуғулланувчи ко­миссиялар, етим болалар ва ота-она қарамоғидан маҳрум бўлган бо­лалар муассасалари ҳамда бошқа муассасаларининг) даъвосига бино­ан кўрилади.

Ота-оналик ҳуқуқидан маҳрум қилиш тўғрисидаги ишларни кўриб чиқишда боланинг таъминоти учун ота-оналик ҳуқуқидан маҳ­рум қилинган ота-онадан (уларнинг биридан) алимент ундириш маса­ласини ҳал қилади.

Ўзбекистон Республикаси Бош Прокуратураси умумлаштириш жараёнида қонун талабига зид равишда ота-оналик ҳуқуқидан маҳрум қилинган шахслардан алимент ундириш масаласи ҳал этилмай қоли­ши, вояга етмаган болаларнинг ҳуқуқларини ҳимоя қилмаслик ҳолла­ри ҳам аниқланди.

Жумладан, Тошкент шаҳар М.Улуғбек туман суди томонидан туман прокурори даъвоси билан жавобгар А.Шкилевичнинг бир на­фар фарзандига оталик ҳуқуқидан маҳрум қилиш ҳақида 2000 йилда ҳал қилув қарори қабул қилинганда, жавобгардан алимент ундириш масаласи ҳал этилмаган.

Шунингдек, Тошкент вилояти Охангарон шаҳар суди томонидан 2000 йил 8 ноябрда шаҳар прокурорининг жавобгар Л.Бранделесга нисбатан оналик ҳуқуқидан маҳрум қилиш ҳақидаги даъво аризаси қаноатлантирилган, аммо жавобгардан алимент ундириш масаласи ҳал этилмаган.

Шу каби жавобгарлардан болалар таъминоти учун алимент ун­дирмаслик ҳолатини Сурхондарё вилояти Термиз туман суди томо­нидан 2000 йил 30 декабрда кўрилган даъвогар Термиз туман проку­рори жавобгар И.Гайбуллаевага нисбатан оналик ҳуқуқидан маҳрум қилиш ҳақидаги фуқаролик ишида ҳам кўриш мумкин[[47]](#footnote-47).

Агар суд ота-оналик ҳуқуқидан маҳрум қилиш ҳақидаги ишлар­ни кўришда ота-она (улардан бири)нинг ҳаракатида жиноят аломат­лари мавжудлигини аниқласа, бу ҳақда прокурорга хабар бериши ло­зим.

Суд ота-оналик ҳуқуқидан маҳрум қилиш ҳақидаги суднинг ҳал қилув қарори қонуний кучга киргандан кейин уч кун ичида ушбу қа­рорнинг кўчирмасини боланинг туғилганлиги давлат томонидан рўйхатга олинган фуқаролик ҳолати далолатномаларини қайд этиш органига юбориши шарт.

**Мавзуга доир саволлар**

1.Ота-она ва болалар ўртасидаги шахсий-номулкий муносабат­ларнинг вужудга келиш асослари.

2.Вояга етмаган ота-онаннинг ҳуқуқлари қандай амалга ошири­лади.

3.Ота-оналик ҳуқуқидан маҳрум қилинган ота-онанинг ўз бола­лари билан кўриб туришига қонун йўл қўядими?

4.Ота-оналик ҳуқуқидан маҳрум қилиш ва уни чеклашнинг ҳуқуқий оқибатлари қандай?

**6-МАВЗУ. ҚАРИНДОШЛАР ВА БОШҚА ШАХСЛАРНИНГ**

**АЛИМЕНТ МАЖБУРИЯТЛАРИ**

**1-§. Бобо ва бувининг ўз невараларига алимент**

**тўлаш мажбурияти**

Мавзунинг мақсади: Амалдаги Оила кодексининг 123-моддасига биноан, ота-онаси йўқ бўлган ёки улардан таъминот ололмайдиган вояга етмаган невараларига таъминот бериш мажбурияти етарли маб­лағга эга бўлган бобо ва буви зиммасига юклатилиши мумкинлигини илмий асослашдан иборат.

Мазкур мавзуда**:** Бобо ва бувининг ўз невараларига алимент тўлаш мажбурияти, невараларни бобо ва бувиларига алимент тўлаш мажбу­рияти, ака-ука ва опа-сингилларнинг алимент мажбурияти, доимий тарбияда бўлганларнинг ўз тарбиячиларига, алимент бериш мажбу­рияти, ўгай ота ва ўгай онанинг ўгай ўғил ва ўгай қизларига, алимент бериш мажбурияти, ўгай ўғил ва ўгай қизларнинг ўгай ота ва ўгай онага алимент бериш мажбурияти каби масалалар очиб берилади.

Бобо ва буви набиралари билан уларга моддий таъминот тўлаш тўғрисида келишув тузишлари мумкин. Бундай келишувга Оила ко­дексини 17-мавзуини қоидалари татбиқ этилади. Келишув тузилган тақдирда, алимент миқдори, шартлари ва тўлаш тартиби белгиланади.

Бобо ва бувининг алимент мажбуриятлари алимент тўловчилар­нинг иккинчи навбатдаги аъзоларига кириб, агар улар алимент тўлов­чиларнинг биринчи навбатдагиларидан, ота-онасидан таъминот оло­майдиган бўлса уларга юклатилади.

Агар вояга етган меҳнатга лаёқатсиз, ёрдамга муҳтож невара­ларнинг ота-онаси, эри ёки хотини (собиқ эри ёки хотини) ва вояга етган меҳнатга лаёқатли болалари бўлмаса ёхуд улардан таъминот учун маблағ ололмаса, уларга нисбатан ҳам бу мажбурият бобо ва бу­вининг зиммасига юклатилиши мумкин. Набираларга алимент унди­риш учун иккала ота-она томонидаги бобо ва бувисини жалб этишлик мумкин. Уларга ундириладиган алиментнинг миқдори суд томонидан алимент ундирилаётган шахснинг ва алимент олаётган шахснинг мод­дий ва оилавий аҳволини ҳисобга олиб, ҳар ойда пул билан тўлана­диган қатъий суммада белгиланади.

**2-§. Невараларни бобо ва бувиларига алимент тўлаш**

**мажбурияти**

Амалдаги Оила кодексини 124-моддасига мувофиқ, ўзларининг вояга етган болаларидан ёхуд эри ёки хотинидан (собиқ эри ёки хо­тинидан) таъминот ололмайдиган меҳнатга лаёқатсиз, ёрдамга муҳ­тож бобо ва бувига таъминот бериш мажбурияти етарли маблағга эга бўлган вояга етган меҳнатга лаёқатли неваралар зиммасига юкла­тилиши мумкин.

Бобо ва бувиларни неваралар билан яқин қон-қариндошлик му­носабатларини ҳисобга олиб улар ўртасидаги алимент мажбуриятла­рини белгилайди. Кўпинчи ўзбек оилаларида набиралар дастлабки тарбияни ва моддий таъминотни ўзларининг бобо ва бувиларидан оладилар ва улар билан мустаҳкам боғланган бўладилар. Уларни бола тарбиясидаги тажрибалари ас қотади. Бобо ва бувилар набираларини ҳатто ота-оналарини ўринларини босадилар.

Бобо ва бувиларга алимент тўлашлик мажбурияти етарли маб­лағга эга бўлган вояга етган меҳнатга лаёқатли неваралар зиммасига юклатилади. Илгари амалда бўлган никоҳ ва оила кодексининг 112-моддасига мувофиқ невараларнинг вояга етишидан қатъий назар моддий таъминот ундирилиши мумкин эди. Янги Оила кодексини қа­бул қилиниши муносабати билан бундай мажбурият фақат вояга ет­ган неваралар зиммасига юклатилиши мумкин.

Набираларнинг алимент мажбуриятлари шу турдаги ҳуқуқий муносабатларни иккинчи навбатига киради. Бобо ёки буви фақат би­ринчи навбатдаги алимент мажбуриятдаги шахслардан: ўзларининг вояга етган болаларидан, эр-хотинлар ва собиқ эр-хотинлардан унди­ра олмасалар у ҳолда улардан ундирилади.

Бобо ва буви учун ундириладиган моддий таъминот набиралар­ни моддий ҳолатини пасайтириб қўймаслиги лозим.

Алимент тўловчи набиралардан бирига даъво қилинганда даъво­лар бошқа алимент тўловчи набираларни, шунингдек бошқа иккинчи навбатдаги алимент тўловчиларни ҳам ҳисобга олиши лозим.

Бобо ва буви билан набиралар ўртасида алимент тўлаш тўғриси­да ўзаро келишув бўлмаган тақдирда бобо ва буви фойдасига набира­лардан алимент ундириш суд тартибида қонун асосида ҳал қилинади.

**3-§. Ака-ука ва опа-сингилларнинг алимент мажбурияти**

Амалдаги Оила кодексининг 125-моддасига биноан, ота-онаси йўқ бўлган ёки улардан таъминот ололмайдиган вояга етмаган ака-ука ва опа-сингилларига таъминот бериш мажбурияти етарли маблағ­га эга бўлган ака-ука ва опа-сингиллар зиммасига юклатилиши мум­кин.

Ака-ука ва опа-сингиллар алимент тўлаш тўғрисидаги ўзаро ке­лишув тузишлари мумкин. Бундай келишувга Оила кодексининг 17-мавзуи қоидалари татбиқ этилади. Келишувни шартлари, тартиби ва алиментнинг миқдори бу келишув билан белгиланади.

Келишув бўлмаса алимент вояга етган меҳнатга лаёқатли ака-ука ва опа-сингиллардан фақат алимент ундириш ҳуқуқига эга бўлган вояга етмаган муҳтож ва вояга етган меҳнатга лаёқатсиз муҳтож ака-укалар ва опа-сингилларда сақланади. Алимент ундиришга тўла ва тўла бўлмаган ака-ука ва опа-сингиллар эга бўлганлар.

Илгари амалда бўлган никоҳ ва оила кодексида ака-ука ва опа-сингилларнинг вояга етмаган ёки меҳнатга лаёқатсиз вояга етган ака-ука ва опа-сингилларга таъминот бериш мажбурияти юклатилган эди.

Янги қонунни қабул қилиш муносабати билан эндиликда фақат меҳнатга лаёқатли ака-ука ва опа-сингилларга юклатилинади.

**4-§. Доимий тарбияда бўлганларнинг ўз тарбиячиларига**

**алимент бериш мажбурияти**

Оила кодексини 126-моддасига биноан, меҳнатга лаёқатсиз, ёр­дамга муҳтож эри ёки хотини (собиқ эри ёки хотини) ёки вояга етган меҳнатга лаёқатли болалари бўлмаган ёхуд улардан таъминот учун маблағ ололмайдиган, амалда уларни тарбиялаганларга таъминот бе­риш мажбурияти уларнинг доимий тарбияси ва таъминотида бўлган шахслар зиммасига юклатилиши мумкин. Бундай мажбурият васий­ликда (ҳомийликда) турган шахслар зиммасига юклатилмайди.

Доимий тарбияловчи бу васий (ҳомий) ёки шартнома асосида болаларни тарбияга олмаган (патронат) бўлмасдан балки бегона вояга етмаган болаларни ўз тарбиясига ва таъминотига олган шахслардир. Улар боланинг қариндошлари, шунингдек бошқа бегона шахслар бўлиши мумкин. Оила кодексининг (116-моддаси) меҳнатга лаёқат­сиз, ёрдамга муҳтож эри ёки хотини (собиқ эри ёки хотини) ёки вояга етган меҳнатга лаёқатли болалари бўлмаган ёхуд улардан таъминот учун маблағ ололмайдиган, амалда уларни тарбиялаганларга таъми­нот бериш мажбурияти уларнинг доимий тарбияси ва таъминотида бўлган шахслар зиммасига юклатилиши мумкин. Бундай мажбурият васийликда (ҳомийликда) турган шахслар зиммасига юклатилмайди. Меҳнатга лаёқатли доимий тарбияда бўлганлардан доимий тарбияга олганларга ундириладиган алимент тартиби ва уни ҳажми тарафлар­нинг ёзма келишуви билан белгиланади (Оила кодексининг 130-моддаси).

Доимий тарбияда бўлганларнинг ўз тарбиячиларига таъминот бериш тўғрисида келишув бўлмаса вояга етган доимий тарбияда бўл­ганлардан суд тартибида ундирилади. Доимий тарбияда бўлганлар­нинг ўз тарбиячиларига таъминот бериш мажбурияти учун алимент ундириш учун асос бўлиб, қариндошлик ёки қайин-бўйинчилик бўлмасдан юридик факт ҳисобланиб, бола фарзандликка олинмасдан васийлик (ҳомийлик) расмийлаштирилмасдан, болани оилага тарбия­га олиш (патронат) бўлмасдан балки болани тарбиялаш ва таъмин­лашга олишдир.

Суд тарбияда бўлганларни, агар улар тарбиячиларнинг тарбияси ва таъминотида беш йилдан кам турган бўлса қонунда кўрсатилган мажбуриятдан озод қилишга ҳақли.

Тарбияланувчини алимент тўлашдан озод қилиш суднинг маж­бурияти бўлмасдан балки ҳуқуқидир. Шунинг учун суд ишни кўриш­да ҳамма ҳолатларни ҳисобга олиб уни ҳал қилади.

**5-§. Ўгай ота ва ўгай онанинг ўгай ўғил ва ўгай қизларига**

**алимент бериш мажбурияти**

Оила кодексини 127-моддасига биноан, ўгай ота ва ўгай онанинг тарбиясида ёки тарбиясида ёки таъминотида бўлган вояга етмаган ўгай ўғил ва ўгай қизларнинг ота-онаси йўқ бўлса ёхуд ўз ота-онасидан етарли маблағ ололмаётган бўлса, уларга таъминот бериш мажбурияти ўгай ота ва ўгай она зиммасига юклатилиши мумкин.

Бу алимент мажбурияти қон-қариндошлик муносабатига асос­ланган бўлмай, ўгай ота ва ўгай она томонидан ўгай болаларни тар­биялаганлик ёки таъминлаганлик юридик фактига асосан келиб чиқа­ди.

Ўгай болаларга ўгай ота ёки ўгай она томонидан тарбия ва таъ­минот берилганлик юридик факти уларнинг бир оилада бирга яша­ганликлари билан тасдиқланиши мумкин. Алимент мажбуриятини белгилаш учун ўгай ота ва ўгай она билан бирга ўгай болаларнинг узоқ вақт бирга яшаган бўлишлари шарт эмас.

Ўгай ота ва ўгай она билан ўгай болалар ўртасидаги алимент мажбурияти таъминот бериш учун мажбур бўлган бошқа қариндош­лар бўлмаган ҳолда вужудга келади.

Хусусан, вояга етмаган ўгай болаларга таъминот бериш мажбу­риятини ўгай ота ва ўгай онага юклаш учун боланинг ўз ота-оналари бўлмаслиги ёки у ота-оналаридан таъминот учун етарли таъминот оломаслиги лозим.

Вояга етган ёрдамга муҳтож, меҳнатга лаёқатсиз ўгай ўғил ва ўгай қизларнинг ота-онаси, эри ёки хотини (собиқ эри ёки хотини) ва вояга етган меҳнатга лаёқатли болалари бўлмаса ёхуд улардан таъми­нот учун етарли маблағ ололмаса, ўгай ота ва ўгай онанинг зиммасига уларга нисбатан ҳам алимент мажбуриятини юклатилиши мумкин.

Ўгай ота ва ўгай онанинг вояга етган меҳнатга лаёқатсиз таъми­нотга муҳтож ўгай ўғил ва ўгай қизларни ихтиёрий равишда моддий таъминлашга рози бўлиши улар ўртасда тузилган шартнома асосида амалга оширилади.

**6-§. Ўгай ўғил ва ўгай қизларнинг ўгай ота ва ўгай онага**

**алимент бериш мажбурияти**

Оила кодексини 128-моддасига биноан, меҳнатга лаёқатсиз, ёр­дамга муҳтож ўгай ота ва ўгай онанинг ота-онаси, эри ёки хотини (собиқ эри ёки хотини) ёки вояга етган меҳнатга лаёқатли болалари бўлмаса ёхуд улардан таъминот учун маблағ ололмаса, уларга таъми­нот бериш мажбурияти ўгай ўғил ва ўгай қизлар зиммасига юклати­лиши мумкин.

Ўгай болаларнинг ўгай ота, ўгай онага алимент бериш мажбу­рияти белгиланган бўлиб, у ўз мазмуни билан амалдаги Оила кодек­сининг 127-моддасида белгиланган болаларнинг ўз ота-онасига таъ­минот бериш мажбуриятларига ўхшайди.

Ўгай болаларда ўгай ота-онага алимент тўлаш мажбуриятининг келиб чиқиши учун биринчидан - ўгай ота ва ўгай онанинг ўз ота-онаси, эри ёки хотини (собиқ эри ёки хотини) ҳамда вояга етган меҳ­натга лаёқатли болалари бўлмаслиги ёхуд улардан қандайдир сабаб­ларга кўра таъминот учун маблағ олишлари мумкин бўлмаслиги, ик­кинчидан, таъминот талаб қилувчи ўгай ота, ўгай она меҳнатга лаё­қатсиз, ёрдамга муҳтож бўлиши шарт.

Алимент тўловчи болаларнинг ўзи вояга етган меҳнатга лаёқат­ли ва таъминот бериш имкониятга эга бўлишлари шарт. Бу талаблар ҳам алимент мажбуриятини белгилашда зарурий шарт бўлиб ҳисоб­ланади.

Қуйидаги ҳолларда судга ўгай ўғил ва ўгай қизни меҳнатга лаёқатсиз ёрдамга муҳтож ўгай ота ва ўгай онага таъминот бериш мажбуриятидан озод қилиш ҳуқуқи берилган. Булар жумласига ўгай ўғил ва ўгай қизнинг тарбияси ва таъминоти унча узоқ давом этмаган (яъни, 5 йилдан кам муддатни ташкил этган) бўлиши, шунингдек ўгай ота ва ўгай она ўгай ўғли ва ўгай қизини тарбиялаш ёки унга таъми­нот бериш борасидаги ўз мажбуриятларини лозим даражада бажарма­ганлиги киради.

**Мавзуга доир саволлар**

1.Невараларни бобо ва бувиларига алимент тўлаш мажбурияти

2.Доимий тарбияда бўлганларнинг ўз тарбиячиларига алимент бериш мажбурияти

3.Ўгай ота ва ўгай онанинг ўгай ўғил ва ўгай қизларига алимент бериш мажбурияти

4.Ўгай ўғил ва ўгай қизларнинг ўгай ота ва ўгай онага алимент бериш мажбурияти

**7-МАВЗУ. ОТА-ОНА ҲАМДА БОЛАЛАРНИНГ МУЛКИЙ ҲУҚУҚ ВА МАЖБУРИЯТЛАРИ**

**1-§. Ота-она ва болаларнинг мулкий ҳуқуқ ва**

**мажбуриятлари**

**Мавзунинг мақсади**:. Болаларнинг мулкка бўлган ҳуқуқларини ҳимоя қилишда айрим мураккаб қийинчиликларни вужудга келарди. Фақат янги Оила кодексини қабул қилиниши билан бу муаммо оила қонунчилигида ўзининг ижобий ечимини топганлигини очиб беришдир.

**Мазкур мавзуда:** Ота-она ва болаларнинг мулкий ҳуқуқ ва мажбуриятлари, ота-она ва болаларнинг алоҳида мол-мулки, ота-она ва болаларнинг хусусий мулки каби масалалар очиб берила­ди.

Ота-она ҳамда болаларнинг мулкий ҳуқуқ ва мажбуриятлари амалдаги Оила кодексининг 13-мавзуи, 90-95-моддалари билан тартиб­га солинади. Бу қоидалар оила қонунчилигида янгилик бўлиб ҳисоб­ланади.

Оила кодексининг 90-моддасига биноан ота-она ҳаётлигида бо­лалар уларнинг мол-мулкига нисбатан мулкдор бўлиш ҳуқуқига эга эмас.

Ота-она ҳам вояга етмаган болаларнинг мол-мулкига нисбатан мулкдор бўлиш ҳуқуқига эга эмас.

Ота-она ва болаларнинг улар ўртасидаги умумий мол-мулкка бўлган мулк ҳуқуқи Ўзбекистон Республикасининг Фуқаролик кодек­си 18-мавзуи 216-227-моддалари билан тартибга солинади.

Аввалги кодексда умумий икки хил: ҳиссаларга бўлинадиган (ҳиссалик мулк) ёки ҳиссаларга бўлинмайдиган (биргаликдаги мулк) деб ажратилган эди (128-моддасининг 2-қисми). Янги кодексда бун­дай ажратиш сақлаб қолинди. Лекин «ҳисса» - «улуш» деган атама билан алмаштирилди.

Умумий мулк тушунчаси фақат атамани ўзгартириш билан чек­ланмади, мулк эгаларининг таркибий қисми, унинг вужудга келиш асослари, унга нисбатан эгалик қилиш, ундан фойдаланиш, уни та­сарруф қилиш ҳуқуқларини белгилашга қаратилган янги қоидалар билан тўлдирилди.

Вояга етмаган болалар ўз ота-онасидан ва бошқа шахслардан қонунда назарда тутилган миқдорда ва тартибда таъминот олиш ҳуқуқига эга. Вояга етмаган болалар таъминоти учун олинган маблағ, пенсия, нафақа унинг отаси ёки онаси тасарруфида бўлиб, боланинг таъминоти, тарбияси ва таълим олиш учун сарфланиши керак.

Вояга етмаган болаларнинг мол-мулкини тасарруф этишга доир ваколатлар амалга оширилаётганда фуқаролик қонун ҳужжатларида белгиланган қоидалар қўлланилади.

Вояга етмаган болалар ўз иш ҳақи, стипендияси ва бошқа даро­мадларини тасарруф этиш, фан, адабиёт, санъат мавзуидаги асарлари, ихтиролари ёхуд ўз интеллектуал фаолияти самараларини, шунинг­дек, қонун билан қўриқланадиган бошқа муаллифлик ҳуқуқини амал­га ошириш, қонунга мувофиқ кредит муассасаларига омонатлар қўйиш ва уларни тасарруф этиш ҳамда қонунда белгиланган (ФКнинг 29-моддаси 2-қисми) майда маиший битималарни тузишни мустақил амалга оширишлари мумкин[[48]](#footnote-48).

**2-§. Ота-она ва болаларнинг алоҳида мол-мулки**

Оила кодексини 91-моддасига биноан, ота-она ва болаларнинг алоҳида-алоҳида мулки бўлиши мумкин ва бирга яшаб турганда улар бир-бирларининг розилиги билан бундай мулкка эгалик қилишлари ва ундан фойдаланишлари мумкин.

Болалар мулкдорлик ҳуқуқига эга. Бу ҳолат болага бўлган эъти­бор уни ҳуқуқининг мустақил субъекти эканлигини англатади.

Вояга етмаган болаларнинг мулкка бўлган ҳуқуқлари йиғма ха­рактерга эга бўлган ҳуқуқлар бўлиб, уларни ҳар бирига Оила кодек­сида алоҳида эътибор берилади. Буларни ичида биринчи навбатда ҳар бир вояга етмаган болалар ўз ота-онасидан ва бошқа шахслардан қо­нунда назарда тутилган миқдорда ва тартибда таъминот олиш ҳуқу­қига эга эканлиги ётади. Ўзбекистон Республикаси Конституцияси 64-моддасига биноан, ота-оналар ўз фарзандларини вояга етгунларига қадар боқиш ва тарбиялашга мажбурдирлар.

Бундай ҳуқуқларни берилиши болаларни муҳим ҳаётий эҳтиёжи (озиқ-овқат, кийим-кечак, турар жой ва бошқалар) биринчи навбатда от-оналари, оиласи ёки уни ўрнини босувчи оила аъзолари томонидан бажарилади.

Оилада болаларга таъминот беришликни бир қанча манбалари мавжуд. Уларга вояга етмаган болаларни нормал ҳаётий эҳтиёжини қондириш учун ота-онасини, фарзандликка олувчиларга иш ҳақини маълум қисмини қаратиши; уларга тегишли бўлган алиментлар, агар ота-оналар (улардан бири) уни моддий таъминотидан хабар олмаса; қонун йўли билан болаларга тегишли бўлган пенсиялар, ҳар хил на­фақалар ундирилади.

Вояга етмаган болалар таъминоти учун олинган маблағ, пенсия, нафақа унинг отаси ёки онаси тасарруфида бўлиб, боланинг таъмино­ти, тарбияси ва таълим олиши учун сарфланиши керак.

Қуйидаги асослар болаларнинг мол-мулкка ҳуқуқларини келиб чиқишга асос бўлишлиги мумкин : майда маиший битимлар тузиш, кичик тадбиркорлик юритиш; ҳадя шартномасини тузиш; иш ҳақи­дан; стипендиясидан; фан, санъат ва адабиёт бўйича қўлга киритил­ган ютуқлари ва ихтиро яратган бўлса, ундан фойдаланишдан тушган даромаддан; меросдан; банкларга қўйилган омонатлардан мол-мулк орттириш мумкин.

Вояга етмаган болалар ўзларига тегишли бўлган мол-мулкни ўзлари тасарруф қилолмасликлари мумкин. Бундай ҳолларда уларга ота-оналари ва бошқа қонуний вакиллари ёрдам берадилар. Демак, ота-оналар оилада болаларини мулкдорлик ҳис-туйғуси асосида тар­биялашлари лозим. мулкдор ўз мол-мулкидан фойдаланаётганда бошқаларнинг ҳуқуқлари ва қонуний манфаатларига путур етказмас­лиги, ўзининг устунлик мавқеини суиистеъмол қилмаслиги, фуқаро­нинг ҳаёти ва соғлиғига, атроф-табиий муҳатга зарар етказмаслиги керак.

**3-§. Ота-она ва болаларнинг умумий мулки**

Амалдаги Оила кодексини 92-моддасига биноан, ота-она ва ўн тўрт ёшга тўлган вояга етмаган болалар ўртасида қонунда белгилан­ган тартибда умумий мулк ҳуқуқи вужудга келиши мумкин.

Ота-она ва вояга етмаган болалар умумий мол-мулкни вужудга келтириш тўғорисида келишув тузишлари мумкин.

Ота-она ва вояга етмаган болаларнинг умумий мол-мулкка эга­лик қилиш, ундан фойдаланиш ва уни тасарруф этиш ҳуқуқи фуқаро­лик қонун ҳужжатларида белгиланган тартибда амалга оширилади.

Оилада ота-она ва болаларнинг бирга яшаганлиги турмуш тарзи туфайли улар ўртасида умумий мулк бўлишлиги мумкин.

Умумий мулк ҳуқуқи фақат ўн тўрт ёшга тўлган вояга етмаган болалар билан ота-оналари ўртасида тузилган битим ёки келишув асосида вужудга келади.

Умумий мулк бўйича болалар ва ота-оналар ўртасида вужудга келиши мумкин бўлган муносабатлар Фуқаролик кодексининг 216-227-моддаларида назарда тутилган қоидалар асосида тартибга соли­нади.

Олти ёшдан ўн тўрт ёшгача бўлган кичик ёшдаги болалар қуйи­дагиларни мустақил равишда амалга оширишга ҳақлидирлар:

1) майда маиший битимлар;

2) текин манфаат кўришга қаратилган, нотариал тасдиқлашни ёки давлат рўйхатидан ўтказишни талаб қилмайдиган битимлар;

Ўн тўрт ёшдан ўн саккиз ёшгача бўлган вояга етмаганлар ота-оналари, фарзандликка олувчилар ва ҳомийларнинг розилигисиз қу­йидагиларни мустақил равишда амалга оширишга ҳақли:

1) ўз иш ҳақи, стипендияси ва бошқа даромадларини тасарруф этиш;Ф

2) фан, адабиёт ва санъат асарининг, ихтиронинг ёхуд ўз интел­лектуал фаолиятининг қонун билан қўриқланадиган бошқа натижаси муаллифи ҳуқуқини амалга ошириш;

3) қонунга мувофиқ, кредит муассасаларига омонатлар қўйиш ва уларни тасарруф этиш;

ота-она билан болалар ўртасидаги мол-мулк мулкдорлардан ҳар бирининг мулкий ҳуқуқига кўра, уларнинг луши аниқланиб қўйилган бўлиши ёки бундай улушлар аниқланмай қўйилган бўлиши мумкин.

**4-§. Болаларнинг оиладаги хусусий мулки**

Ўзбекистон Республикаси Конституциясининг 36-моддасига асосан, ҳар бир шахс мулкдор бўлиш ҳуқуқига эга. Шахснинг мулк­дорлик ҳуқуқи чекланмайди, унга мутлоқ ҳуқуқ сифатида берилади. Бу ҳуқуқ шахснинг ёши билан чекланмайди. Кўпчилик қатори вояга етмаган болалар ҳам хусусий мулк эгаси бўлишлари мумкин.

Мамлакатимизда барча фуқароларга амалдаги қонунлар билан ман этилмаган ҳар қандай шартномаларни тузиш ҳуқуқи берилган. Ота-оналар ҳам ўз болалари билан шундай шартномалар тузишлари мумкин. Ҳаётда ота-оналар билан болалар ўртасида кўпинча ҳадя шартномаси тузилади.

Бола ўзига тегишли бўлган мулкдан олган даромадига ҳам мулк­дор бўлиши мумкин.

Ўн олти ёшга тўлган вояга етмаган болалар меҳнат шартномаси бўйича ишлаб ёки ота-онаси, фарзандликка олувчилар ёхуд ҳомийси­нинг розилигида тадбиркорлик фаолияти билан шуғулланиб хусусий мулк орттиришлари мумкин.

Бола хусусийлаштириш туфайли олган уйга, квартирага (уларни қисмига) хусусий мулкдор бўлиши мумкин. Хусусийлаштириш ту­файли берилган уйлар нафақат вояга етган болаларга шунингдек, ои­ла аъзолари ҳисобланган 14 ёшдан 18 ёшга тўлмаган вояга етмаган болаларга ҳам ўтиши мумкин. Агар уйда фақат вояга етмаган болалар яшасалар у ҳолда васийлик ва ҳомийлик органлари уларни болаларни номига ҳужжатлаштириб беришга ёрдам берадилар.

Вояга етмаган болаларнинг кундалик эҳтиёжларини қондиришга хизмат қиладиган шахсий фойдаланишдаги буюмлари, кийим-бош, пойабзал, ишлаб чиқариш қурол ва аслаҳалари, ўқув анжомлар ва бошқалар уларнинг хусусий мулки ҳисобланади.

**5-§. Вояга етмаган болаларнинг хусусий мулкини бошқариш ва тасарруф этиш**

Фуқаролик қонунчилиги болаларга ўз мулкидан мустақил ра­вишда тасарруф этиш ҳуқуқини беради. Болаларнинг бу имкониятла­ри уларнинг ёшига ҳам Фуқаролик кодексининг тегишли моддалари билан белгиланади.

Ҳозирги вақтда айрим вояга етмаган болалар мурувват уйларида истиқомат вақтларида уларнинг номларига жамғарма банкларига пул маблағлари қўйиш анъанага айланиб бормоқда. Уларнинг бу маблағ­ларини муҳофаза қилиш, уларни бошқариш ва тасарруф этиш маса­лалари васийлик ва ҳомийлик органлари томонидан ҳал қилиниши лозим.

Вояга етмаган болалар номига ота-оналари ва бошқа шахслар томонидан қўйилган маблағларни бошқариш ва тасарруф этиш Фуқа­ролик кодекси қоидалари асосида амалга оширилади.

Вояга етмаган болалар номига қўйилган пул маблағлари, бола­лар ўн тўрт ёшга киргунга қадар уларнинг ота-оналари ёки бошқа қо­нуний вакиллари томонидан тасарруф этилиши мумкин. Улар ўн тўрт ёшга тўлгандан кейин эса, фақат ўзлари томонидан ота-оналари ёки бошқа қонуний вакилларнинг розилиги билан тасарруф этилиши мумкин.

Кичик ёшдаги болалар (14 ёшга тўлмаган вояга етмаганлар) ол­ти ёшдан ўн тўрт ёшгача бўлганлар: майда маиший битимлар тузиш, текин манфаат кўришга қаратилган, нотариал тасдиқлашни ёки дав­лат рўйхатидан ўтказишни талаб қилмайдиган битимларни тузишла­ри мумкин.

Майда маиший битимлар тушунчаси аниқ бўлмаслиги ҳам мум­кин, чунки уларнинг ҳар гал айниқса бизнинг давримизда ашёни қад­ри ва унинг баҳоси тез ўзгариб турмоқда. Сўзсиз ҳар бир оилада бо­лани моддий таъминлаш даражаси ўзгариши туфайли уни қондириш ҳам ўзгариб бормоқда. Уни белгилашда ота-онанинг маданияти, оила педагогикаси ва уларни мақсади охирги ўринда турмайди. Шунинг учун кундалик ҳаётда майда маиший битимлар тушунчаси кам учра­моқда.

Ота-она ва вояга етмаган болалар ўртасида келиб чиққан мулкий низолар суд томонидан умумий асосларда ҳал қилинади.

Ўн тўрт ёшга тўлмаган кичик ёшдаги вояга етмагн болалар ўз ҳуқуқларини судда ҳимоя қила олмайдилар. Уларнинг ота-оналари эса, низо муносабати билан ишда тараф сифатида иштирок этганлик­лари туфайли, вояга етмаган болаларнинг қонуний вакили сифатида иштирок эта олмайдилар. Шунинг учун, кичик ёшдаги болаларнинг мулкий ҳуқуқларини ҳимоя қилиш васийлик ва ҳомийлик органлари томонидан қонуний вакил сифатида амалга оширилади.

**Мавзу юзасидан саволлар**

1.Ота-она ва болалар ўртасидаги умумий мулкни бўлиш

2.Вояга етмаган болаларнинг хусусий мулкини бошқариш ва та­сарруф этиш

3.Ота-она ва вояга етмаган болалар ўртасида вужудга келадиган мулкий муаммолар.

4.Вояга етмаган болаларни мулкларини ота-оналар томонидан тасарруф этишга йўл қўйиладими?

**8-мавзу: АЛИМЕНТ МАЖБУРИЯТЛАРИ**

**1-§. Алимент мажбуриятларининг умумий қоидалари**

Мавзунинг мақсади: Ушбу мавзунинг асосий мақсади алимент маж­буриятлари билан боғлиқ бўлган ҳуқуқий муносабатларни очиб бе­риш, ҳамда алимент мажбуриятларнинг фуқаролик ҳуқуқидаги маж­буриятлардан фарқловчи жиҳатларини илмий таҳлил қилишдан ибо­рат.

Мазкур мавзуда: **Алимент мажбуриятларининг умумий қоида­лари, ота-она ҳамда болаларнинг алимент ҳуқуқ ва мажбурият­лари, болаларнинг таъминоти учун алимент ундириш каби маса­лалар ёритилади.**

Алиментлар - (лотинча alimentum - «озиқ-овқат», «нафақа», «таъминот», «боқиш учун маблағлар» - деган маъноларни англатади) бир шахснинг иккинчи шахсга мажбуран тўлайдиган моддий нарсаси.

Алимент мажбуриятлари оила аъзолари ўртасида содир бўлади. Амалдаги қонунчиликда бир томонда давлат иккинчи томонда жис­моний шахс иштирок этса ёки ижтимоий ҳуқуқий муносабатлар со­дир бўлса, у ҳолда «нафақа» сўзи ишлатилади. Агар оилавий ҳуқуқий муносабат бўлиб унда оила аъзолари иштирок этсалар у ҳолда «али­мент» сўзи ишлатилади.

Алимент мажбуриятлари мулкий ҳуқуқий муносабатлар дираси­га кириб шу билан бирга ўзининг баъзи бир махсус белгиларига ва хусусиятларига ҳам эга. Алимент мажбуриятининг фуқаролик ҳуқу­қидаги мажбуриятдан фарқ қиладиган томонлари ҳам бор[[49]](#footnote-49).

Бу белгилар қуйидагилардан иборат: алимент мажбуриятларини келиб чиқиш асослари биринчидан қонунда императив асосда белги­ланган (қон-қариндошлик, меҳнатга лаёқатсизлик, меҳтожлик) ик­кинчидан, алимент тўлаш тўғрисидаги келишув; алимент мажбурият­лари шахсий характерга эга. У мажбур бўлганнинг, шунингдек талаб қилувчи шахснинг вафоти туфайли тугалланади, мерос бўйича бошқа шахсларга ўтмайди. Уларга талаб қилишни бошқаларга ўтказиш ва қарз қоидаси татбиқ этилмайди: алимент мажбуриятлари бепулдир. Агар хатоликка йўл қўйиб ундирилган бўлса ҳам қайтарилмайди. Ёлғон маълумотларга ва қалбаки ҳужжатларга асосланган ҳоллар бундан мустаснодир; алимент мажбуриятлари давомли бўлади. Али­мент келажак вақт учун олиниб даъво қилинган кундан бошлаб ҳар ойда ундирилади. Болалар учун алимент улар вояга етгунларига қа­дар ундирилиши мумкин.

Амалдаги қонунда алимент мажбуриятларида бар қатор янги қоидалар белгиланган.

Янги оила қонуни алимент ундиришни уч тартибини белгилай­ди: 1. Алимент тўлаш тўғрисидаги келишув тузиш (17-мавзу, 130-134-моддалар), Алиментни ихтиёрий тўлаш (18-мавзу, 135-модда), али­ментни суд тартибида ундириш (18-мавзу, 136-модда).

Амалдаги қонунчилик бу уч тартиб ўртасидаги фарқларни аниқ белгилаб беради. Алимент тўлаш тўғрисидаги келишиш мавжуд бўл­ганида суд тартибида алимент ундиришга йўл қўйилмайди.

Алимент мажбурияти бу шундай ҳуқуқий муносабатни улар қо­нунда белгиланган юридик фактлар содир бўлганида содир бўлади.

Тарафлар ўзаро келишганда ёки суднинг ҳал қилув қарори мав­жуд бўлганида бир хил оила аъзолари бошқа оила аъзоларига тўлашга мажбур бўлади сўнггиси эса уни талаб этиш ҳуқуқига эга бўлади.

Жамиятда алимент тўғрисидаги тушунчалар бар қатор ўзгариб турди. Совет даврининг 20 йилларида алиментлар «Ижтимоий таъ­минотининг ясама, сунъийси»[[50]](#footnote-50), - деган тушунча мавжуд эди. Ижти­моий таъминотнинг ривожланиши билан алимент мажбуриятини ас­та-секин йўқ бўлиб кетишига олиб келади деган назария мавжуд эди. Кейинчалик бу назария ўз ўрнини йўқотди. Бироқ алимент мажбу­рияти билан ижтимоий таъминотни ривожланиш тизими ўртасида сўзсиз боғланиш бор, чунки улар умумий бир мақсадни у ҳам бўлса вояга етмаган муҳтож шахсларга моддий таъминот беришни ўз олди­га мақсад қилиб қўяди. Бизнинг мамлакатда олдингидек бошқа мам­лакатларга нисбатан қараганда моддий таъминот берувчилар доираси кенг. Бу кўпчилик ҳолатларда давлат ҳамма муҳтож, меҳнатга лаёқат­сиз шахсларга ижтимоий таъминот ҳисобидан зарур маблағлар билан боғлиқ эканлигини билдиради.

Алимент тўлаш тўғрисидаги келишув, суд йўли билан алимент ундириш ҳуқуқига эга бўлган шахслар ўртасида ҳам (Оила кодекси 18-мавзуи 131-моддасига биноан), бундай ҳуқуққа эга бўлмаганлар ўртасида ҳам тузилиши мумкин, чунки бу ҳолатда алимент тўлаш мажбуриятини ихтиёрий равишда ўз заммасига олиш тўғрисида гап боради. Масалан, Оила кодексининг 16-мавзуига кўра, уй-рўзғор ишла­ри билан шуғулланувчи меҳнатга лаёқатли эр ёки хотинга, амалдаги хотин ёки эр, васий, ҳомий ва уларнинг ҳомийлигидагилар, амаки-­тоғалар, амма холалар ва жиянлар ҳамда қонун билан суд тартибида алимент талаб қилиниш ҳуқуқига эга бўлган шахслар доирасига ки­ритилмаган бошқа шахслар томонидан алимент тўлаш тўғрисида ке­лишув тузишлари мумкин.

Оила кодексининг 130-моддасига биноан алимент тўлаш тўғри­сида келишув тузиш учун муомалага лаёқатли бўлиш талаб этилмай­ди.

14 ёшгача бўлган вояга етмаганлар ҳамда суд тартибида муома­лага лаёқатсиз деб топилган шахслар номидан келишув уларнинг қо­нуний вакиллари (вояга етмаганларнинг ота-оналари, васийлари, ҳо­мийлари) томонидан тузилади. 14 ёшдан 18 ёшгача бўлган вояга ет­маганлар ҳамда муомала лаёқатлилиги суд тартибида чекланган шахслар ўз қонуний вакилларининг розилиги билан алимент тўлаш тўғрисида келишув тузадилар.

Оила кодексининг 131-моддасида келишувни ёзма равишда ту­зиш ва уни нотариал тарзда тасдиқлаш шартлиги белгиланган Нота­риал тартибда тасдиқланмаган алимент тўлаш тўғрисидаги келишув ҳақиқий ҳисобланмайди. Бироқ алимент тўлаш тўғрисида (оддий ёзма шаклда) келишув тузган томонлардан бири амалда уни ижро этишга киришган бўлса-ю, иккинчи томон уни нотариал тасдиқлашдан бўйин товлаётган бўлса, Фуқаролик кодексининг 12-моддасига мувофиқ ке­лишув суд тартибида ҳақиқий эмас деб топилиши мумкин. Бундай ҳолатда кейинчалик келишувни нотариал тасдиқлаш талаб этилмай­ди.

Нотариал тасдиқланган келишув ўз ижро кучига кўра ижро ва­рақасига тенглаштирилади. Бу эса алимент ушлаб қолиш учун бошқа ҳужжатларни кўрсатиш талаб қилинмаслигини билдиради. Нотариал тасдиқланган келишувни жўнатиш, ҳисобга олиш ва сақлашга нисба­тан ижро варақаларини жўнатиш, ҳисобга олиш ва сақлаш қоидалари қўлланилади.

Алимент тўлаш тўғрисидаги Фуқаролик кодексининг 150-мод­дасида белгиланган даъво қўзғатиш муддати доирасида эътиборсиз қолдирилиши ҳам, рад этилиши ҳам мумкин.

Алимент тўлаш тўғрисидаги келишувнинг томонларнинг ўзаро келишувларига биноан ўзгартирилиши ёки бекор қилиниши ёзма Ра­вишда амалга оширилиб нотариал тасдиқланиши зарур.

Оила кодексининг 16-мавзуига биноан алимент келишувларини қуйидаги шахслар тузишлари мумкин:

А) ота-оналар ўзларининг вояга етмаган болаларини таъминлаш тўғрисида. Агар алимент 14 ёшга тўлмаган болаларга бериладиган бўлса, у ҳолда келишув алимент тўловчи ота ёки она билан она ёки ота ўртасида тузилади, бунда иккинчи томон сифатида фарзандликка олувчи ота ёки онаси, васийси ёки фарзандликка олувчисининг рози­лиги билан келишув тузадилар;

Б) ота-оналар ёрдамига муҳтож, меҳнатга лаёқатсиз вояга етган фарзандларини таъминлаш тўғрисида ота-оналар бундай келишувни ўзларининг меҳнатга яроқли, вояга етган фарзандлари билан ҳам ту­зишлари мумкин;

В) меҳнатга лаёқатли фарзандлари ўзларининг меҳнатга лаёқат­сиз, ёрдамга муҳтож ота-оналарини таъминлаш тўғрисида. Бундай ҳолатда келишув вояга етган ҳар бир фарзанд билан ота ва онанинг ҳар бири ўртасида, томонлардан бири муомалага лаёқатсиз бўлган ҳолларда эса унинг қонуний вакили ўртасида тузилади. Бундай битим ота-оналар меҳнатга лаёқатсизлиги ва муҳтожлигидан қатъий назар тузилиши мумкин;

Г) эр-хотиндан бири меҳнатга лаёқатсиз, муҳтож бўлган ҳоллар­да, масалан, хотин ҳомиладорлиги даврида ҳамда умумий фарзанд туғилганидан кейин уч йил давомида ёки эр ёхуд хотин ногирон уму­мий фарзандни парвариш қилаётганида у 18 ёшга тўлгунича ё бўлма­са 1-гуруҳ ногирони бўлган умумий фарзандни парвариш қилаётга­нида эр-хотинлар алимент келишуви тузишлари мумкин. Битимда, алимент олувчи эр ёки хотин меҳнатга лаёқатсизлиги ёки муҳтожли­гидан қатъий назар, улардан бирини таъминлаш назарда тутилиши мумкин;

Д) собиқ эр-хотинлар, никоҳ мавжудлиги даврида ҳам, улар ни­коҳдан ажралганидан кейин. Улар собиқ эр ёки хотин меҳнатга лаё­қатсизлигидан ёки муҳтожлигидан қатъий назар, бундай келишувни тузишлари мумкин;

Е) шундай битим тузишлари мумкин бўлган ака-укалар ва опа-сингиллар;

Ж) боболар ва бувилар. Улар набиралари билан ўзларини таъ­минлаш тўғрисида келишув тузишлари мумкин;

З) боболари ва бувиларини таъминлаш тўғрисида келишув ту­зиш ҳуқуқига эга набиралар;

И) вояга етган амалдаги тарбияланувчилар. Улар ўзларининг со­биқ амалдаги тарбиячиларини таъминлаш тўғрисида келишув тузиш ҳуқуқига эгадирлар;

К) вояга етган асранди ўғиллар ва қизлар. Улар ўгай оталари ёки ўгай оналарини таъминлаш тўғрисида келишув тузишлари мумкин.

Оила кодексининг 145-моддасида хорижий давлатга доимий ис­тиқомат қилиш учун жўнаб кетаётган шахс билан алимент тўлаш тўғрисида келишув тузиш мумкинлиги назарда тутилган. Бу кели­шувда томонлар алимент олиш ҳуқуқига эга бўлган шахсларни таъ­минлашнинг ҳар қанақа усулини кўзда тутишга ҳақлидирлар.

Келишувга мувофиқ вояга етмаган болалар учун белгиланадиган алимент миқдори улар суд тартибида ундирганда олиш мумкин бўл­ган алимент миқдоридан кам бўлмаслиги керак. Бу миқдор Оила ко­дексининг 99-моддаси билан белгилаб қўйилган ва бир бола учун иш ҳақи ва (ёки) бошқа даромаднинг 4/1 қисмини, икки бола учун 1/3 қисмини ва учта ҳамда ундан ортиқ бола учун 1/2 қисмини ташкил қилади.

Алиментлар алимент тўлашга мажбур шахснинг иш ҳақи ва (ёки) бошқа даромадига нисбатан ҳиссада мунтазам (ҳар ойда, ҳар чоракда ва шу каби) тўланадиган қатъий пул миқдорида мулк бериш йўли билан, шунингдек бўлакчи усулларда тўланиши мумкин. Кели­шувда тўлашнинг турли усулларини аралаш қўлланиш назарда тути­лиши мумкин;

Алимент миқдорини индекслаш тартиби:

Индекслашнинг энг кенг тарқалган усули-алимент миқдорини энг кам иш ҳақига ёки чет эл валютасига боғлиқ қилиб қўйиш.

Келишув, томонларнинг ўзаро келишувига биноан, исталган пайтда ўзгартирилиши ёки бекор қилиниши мумкин. Бу иш ҳам ке­лишув тузилган тартибда амалга оширилиши керак.

Томонларнинг моддий ёки оилавий аҳволи жиддий равишда ўзгарган ҳамда алимент келишувини ўзгартириш ёки бекор қилиш тўғрисида келишувга эришилмаган ҳолатларда манфаатдор томон ушбу келишувни ўзгартириш ёки бекор қилиш тўғрисидаги даъво би­лан судга мурожаат қилиш ҳуқуқига эга.

Алимент келишувидаги томонлардан бири, одатда, меҳнатга лаёқатсиз, муҳтож шахс бўлиб, унинг манфаатларини қаттиқ ҳимоя қилиш талаб этилади. Шу муносабат билан Оила кодекси алимент тўлаш тўғрисидаги келишувни, уни ўзгартиришнинг Фуқаролик ко­дексининг 383-моддасида белгиланган умумий тартибига қараганда анча ихчам тартиб бўлиб, суд назорати остида ўзгартиришни назарда тутади.

**2-§. Ота-она ҳамда болаларнинг алимент ҳуқуқ ва**

**мажбуриятлари**

Ота-она ҳамда болаларнинг алимент ҳуқуқи ва мажбуриятлари алимент мажбуриятларини биринчи тоифасига киради. Ота-оналар ва болалар бошқа қариндошлари бўлиш бўлмасликларидан қатъий назар бир-бирларига моддий таъминот беришга мажбурлар.

Ота-оналарни вояга етмаганларга алимент тўлаш мажбуриятни асоси бўлиб, ота-оналар ва болалар ўртасидаги қон-қариндошлик ва вояга етмаган болаларни мавжуд бўлишлиги. Ишлашлиги ёки ишла­маслигидан қатъий назар 18 ёшга тўлмаган болалар вояга етмаган бо­ла бўлиб ҳисобланадилар.

Оила кодексини 96-моддасига биноан ота-она вояга етмаган бо­лаларига таъминот бериши шарт.

Вояга етмаган болаларига таъминот бериш мажбуриятини их­тиёрий равишда бажармаган ота (она) дан суднинг ҳал қилув қарори­га асосан алимент ундирилади.

Вояга етмаган болаларга алимент тўлаш ҳақида ота-она ўртаси­да келишув бўлмаганда ёки алимент ихтиёрий равишда тўланмаганда ва ота-онадан биортаси ҳам алимент ундириш тўғрисида судга даъво ариза билан мурожаат қилмаган ҳолларда, васийлик ва ҳомийлик ор­ганлари вояга етмаган боланинг таъминоти учун ота ёки онадан қо­нунда белгиланган миқдорда алимент ундириш тўғрисида даъво қўзғатишга ҳақлидир[[51]](#footnote-51).

Агар вояга етмаган болаларига таъминот бериш ҳамда ҳақида ота-она ўртасида келишув бўлмаса, уларнинг таъминоти учун али­мент суд томонидан ота-онанинг ҳар ойдаги иш ҳақи ва (ёки) бошқа даромадининг бир бола учун тўртдан бир қисми; икки бола учун уч­дан бир қисми; уч ва ундан ортиқ бола учун ярмиси миқдорида унди­рилади. Бу тўловларнинг миқдори тарафларнинг моддий ёки оилавий аҳволини ва бошқа эътиборга лойиқ ҳолатларни ҳисобга олган ҳолда суд томонидан камайтирилиши ёки кўпайтирилиши мумкин. Ҳар бир бола учун ундириладиган алимент миқдори қонун ҳужжатлари билан белгиланган энг кам иш ҳақини учдан бир қисмидан кам бўлмаслиги керак (Оила кодексининг 99-моддаси).

**3-§. Болаларнинг таъминоти учун алимент ундириш**

Амалдаги Ўзбекистон Республикасининг Конституцияси 64-моддасига мувофиқ ота-оналар ўз фарзандларини вояга етгунларига қадар боқиш ва тарбиялашга мужбурдирлар.

Амалдаги қонунда вояга етмаган ёки меҳнатга лаёқатсиз шахс­ларни моддий таъминлашдан бўйин товлаш учун жиноий жавобгар­лик белгиланган. Ўзбекистон Республикаси Жиноят кодексининг 122-моддасига биноан, моддий ёрдамга муҳтож бўлган вояга етмаган ёки меҳнатга лаёқатси шахсни моддий таъминлашдан бўйин товлаш, яъни уларни моддий жиҳатдан таъминлаш учун суднинг ҳар қилув қарори­га биноан ундирилиши лозим бўлган маблағни жами бўлиб уч ойдан ортиқ муддат мобайнида тўламаслик, - энг кам ойлик иш ҳақининг эллик баробаригача миқдорда эарима ёки уч йилгача аҳлоқ тузатиш ишлари ёхуд олти ойгача қамоқ билан жазоланади.

Ота-она вояга етган меҳнатга лаёқатсиз ёрдамга муҳтож болала­рига нисбатан тегишли мажбуриятлари Оила кодексининг 100-мод­дасида белгилаб қўйилган.

Вояга етган меҳнатга лаёқатсиз, ёрдамга муҳтож болаларига алимент тўлаш ота-онанинг мажбуриятидир. Тўланадиган алимент миқдори тарафларнинг моддий ва оилавий аҳволини ҳисобга олиб қатъий суммада белгиланади. бундай алимент ойма-ой тўланади.

Амалдаги қонунда вояга етган меҳнатга лаёқатсиз, ёрдамга муҳ­тож болаларига алимент тўлашдан бош тортган ота-онанинг жавоб­гарлиги белгиланган.

**4-§. Болаларни ўз ота-оналари учун алимент тўлаш**

**мажбуриятлари**

Оила кодексининг 109-моддасига биноан, вояга етган, меҳнатга лаёқатли болалар меҳнатга лаёқатсиз, ёрдамга муҳтож ўз ота-онасига таъминот беришлари ва улар тўғрисида ғамхўрлик қилишлари шарт.

Қонун билан мустаҳкамланган, меҳнатга лаёқатли вояга етган болаларнинг ўз ота-оналарига ғамхўрлик қилиш мажбурияти, бирин­чи навбатда, болаларнинг маънавий бурчи ва вазифаси ҳисобланади. Мамалакатимизда ўзбек халқида ота-оналарга ғамхўрлик қилиш бо­лаларни муқаддас бурчи ҳисобланади. бу мажбуриятни болалар ўз хоҳишлари билан бажариб келмоқдалар.

Моддий ёрдамга муҳтож меҳнатга лаёқатсиз ота-она фойдасига алимент ундирилиши вақтида ота-онанинг ҳам, болаларнинг ҳам моддий, оилавий шароитлари, шунингдек тарафларнинг эътиборга лойиқ барча ҳолатлари ҳисобга олиниши лозим.

Ёрдамга муҳтож меҳнатга лаёқатсиз ота-онага алимент тўлаш тўғрисидаги даъво оиладаги барча меҳнатга лаёқатли вояга етган бо­лаларга нисбатан қўзғатилиши мумкин.

**5-§. Ота-оналар ва болаларнинг ёрдамчи ҳаражатларда**

**иштирок этишлари**

Оила кодексининг 111-моддасига биноан, вояга етган, меҳнатга лаёқатли болалар ота-онасининг касаллигига ва бошқа узрли сабаб­ларга кўра қилинадиган қўшимча ҳаражатларда иштирок этишлари шарт. Бу қоида қонунчиликда янгиликдир. Ҳар бир вояга етган бола­нинг зиммасига юклатиладиган қўшимча ҳаражатларни қоплаш сум­масини белгилашда уларнинг моддий шароитлари ҳисобга олинади.

**6-§. Низо судда ҳал этилгунга қадар алимент ундириш**

Умуман амалдаги қонунларга кўра, алимент судга мурожаат қи­линган кундан бошлаб суднинг ҳал қилув қарори билан ундирилади. Аммо Оила кодексининг 112-моддасига биноан, алимент ундириш тўғрисидаги низо узил-кесил ҳал этилгунга қадар судья шу низо бўйича ундан белгиланган миқдорда вақтинча алимент ундириш тўғрисида ажрим чиқариши мумкин. Бунда моддий таъминот уни миқдори, суднинг ажрими билан, таъминот бериши гумон қилинаёт­ган шахсдан маълум суммада ундирилиши мумкин.

**Мавзуга доир саволлар**

1. Алимент мажбуриятларининг умумий қоидалари

2.Ота-она ҳамда болаларнинг алимент ҳуқуқ ва мажбуриятлари

3.Болаларнинг таъминоти учун алимент ундириш

4.Болаларни ўз ота-оналари учун алимент тўлаш мажбуриятлари

5.Ота-оналар ва болаларнинг ёрдамчи ҳаражатларда иштирок этишлари

6.Низо судда ҳал этилгунга қадар алимент ундириш

 **ЭР-ХОТИНЛАР ВА СОБИҚ ЭР-ХОТИНЛАРНИНГ**

**АЛИМЕНТ МАЖБУРИЯТЛАРИ**

**1-§. Эр-хотин ўртасидаги алимент мажбуриятлари**

Мавзунинг мақсади: Эр-хотиннинг алимент ҳуқуқ ва мажбурият­лари, яъни бир-бирларига моддий таъминот бериш мажбуриятлари мулкий ҳуқуқ ва мажбуриятлар турларидан бири ҳисобланишини ил­мий асослалашдан иборат.

Мазкур мавзуда: Эр-хотин ўртасидаги алимент мажбуриятлари, собиқ эр-хотинлар ўртасидаги алимент мажбуриятлар очиб берилади.

Эр-хотинлар ва собиқ эр-хотинларнинг алимент мажбуриятлари Оила кодексининг 15-мавзу, 117-121-моддалари билан тартибга соли­нади.

Агар эр ва хотин хоҳласалар, Оила кодексининг 31-моддасига мувофиқ никоҳ шартномасида ўзаро моддий таъминот бериш бўйича ҳуқуқ ва мажбуриятлар белгилаши ёки алимент тўлаш тўғрисида ке­лишув тузишлари мумкин (Оила кодексини 130-моддаси).

Оила кодексининг 117-моддасида эр-хотиннинг бир-бирига моддий таъминот бериш мажбуриятлари белгиланган. Унга мувофиқ, «Эр-хотин бир-бирига моддий ёрдам бериши шарт. Бундай ёрдам бе­ришдан бош тортилган тақдирда, ёрдамга муҳтож, меҳнатга лаёқатсиз эр ёки хотин, шунингдек хотин ҳомиладорлик даврида ва ўртада бола туғилган кундан бошлаб уч йил давомида, ўртадаги ногирон бола ўн саккиз ёшга тўлгунча ёки болаликдан 1-гуруҳ ногирони бўлган ўртасидаги болага қараган ёрдамга муҳтож эр (хотин) ёрдам беришга қодир бўлган хотин (эр)дан суд тартибида таъминот (алимент) олиш ҳуқуқига эга».

Эр ёки хотинга бериладиган таъминот маблағининг миқдори суд томонидан таъминот тўловчининг ва олувчининг моддий ва оилавий аҳволини ҳисобга олган ҳолда, ҳар ойда тўланадиган қатъий суммада белгиланади. Бироқ бу сумма қонун ҳужжатларида белгиланган энг кам иш ҳақининг учдан бир қисмидан кам бўлмаслиги лозим.

Эр ёки хотинга алимент, агар умуман яшаши учун маблағи бўлмаганда, шунингдек маблағи бўлса ҳам, муҳтож бўлса тайинла­ниши мумкин.

Ушбу турдаги низоларни кўришда суд қуйидаги ҳолатларни аниқлаши лозим, чунончи: муҳтож (эр (хотин)нинг яшаши учун маб­лағга эга ёки эга эмаслигини ва бу маблағ унинг асосий эҳтиёжларини қондириш учун етарли ёки етарли эмаслигини; эр (хотин)нинг бола­лари ва бошқа боқимандалари бор йўқлигини; муҳтож эр (хотин)нинг вояга етмаган болаларидан моддий ёрдам олиш ёки олмаслигини ва шу каби бошқа ҳолатларни аниқлайди.

Алимент тўловчи ёки олувчи эр ёки хотиннинг моддий ва оила­вий аҳволидаги ўзгариш уларнинг ҳаётига катта таъсир этиши мум­кин. Бу эса манфаатдор эр ёки хотинга судга мурожаат этиб алимент миқдорини ўзгартириш ёки уни камайтиришни талаб қилиш ҳуқуқи­ни беради.

Эр ёки хотинни таъминот бериш мажбуриятидан озод қилиш ёхуд бу мажбуриятни маълум муддат билан чеклаш суднинг ҳал қи­лув қарорига асосан йўл қўйилади. Суд ҳал қилув қарорини чиқариш­да: никоҳда қисқа вақт турган бўлсалар; ўзига нафақа талаб қилаётган эр ёки хотин оилада ўзини номуносиб тутган бўлса; агар ёрдамга муҳтож эр ёки хотин спиртли ичимликлар, наркотик моддаларни суи­истеъмол қилиш ёки қасддан жиноят содир этиб, уч йилдан кам бўлмаган муддатга суд томонидан ҳукм қилинган бўлса, бундай ҳо­латларни назарга олиш мумкин. Эр ёки хотинни таъминот беришдан озод этиш ёки бу мажбуриятни муддат билан чеклаш учун юқорида келтирилган шартлардан биттаси бўлиши лозим. Аммо бундай ҳолат­лар мавжуд бўлганда ҳам ҳар бир вазиятда суд ишнинг аниқ ҳолатига қараб даъвони қондириши ёки уни рад этиши мумкин.

Масалан, никоҳда бўлиш муддатининг узоқ ёки қисқалигига қа­раб суд томонидан ҳал қилинади. Эр ёки хотиннинг оилада ўзини но­муносиб тутганлигини аниқлаш ҳам судга тегишлидир. Аммо бошқа томон бу шароитни исботлаши лозим. Шу мақсадда ҳужжатлар (ма­салан, суд ёки бошқа органларнинг қарорлари, тавсияномалари ва бошқалар)дан фойдаланиш мумкин. Шунингдек, эр ёки хотиннинг номуносиб ҳулқини тасдиқлайдиган фактлар ва бошқа исботлар талаб этилади. Қонун номуносиб ҳулқ-атворни фақат никоҳ давридаги ҳаёт билан боғламайди. Никоҳдан ўтгунга қадар ва никоҳдан кейин ҳам меҳнатга лаёқатсиз ёки муҳтожлик вужудга келиши мумкин.

Эр ёки хотиннинг моддий таъминот бўйича нафақа олиш ёки бериш мажбурияти, алимент ундириш учун зарур бўлган шароитлар тугаши билан; эр ёки хотиннинг меҳнат қобилияти тикланиши (агар меҳнатга лаёқатсизлик ногиронлик туфайли содир бўлган бўлса); муҳтожлик тугаши (масалан, давлатдан пул ёрдами олиш, пенсия, мерос олиш ҳамда бошқа манбалардан яшаш учун маблағ олиш ту­файли алимент олаётган томоннинг катта пул ютуғини олиши) билан, шунингдек, алимент тўловчи томоннинг таъминот бериш имконияти бўлмай қолиши билан тугайди.

Никоҳдан ажралиб алимент олаётган шахснинг янги никоҳга ўтиши ҳам алимент тўлашнинг тугашига асос бўлади. Чунки никоҳ тузиш муносабати билан у иккинчи томонга моддий таъминот бериш мажбуриятини ўз зиммасига олади.

**2-§. Собиқ эр-хотинлар ўртасидаги алимент мажбуриятлар**

Амалдаги Оила кодексининг 118-моддасига мувофиқ, етарли маблағга эга бўлган собиқ эр (хотин)дан:

Собиқ хотин ҳомиладорлик даврида ва ўртада бола туғилган кундан бошлаб уч йил давомида;

Ўртадаги ногирон бола ўн саккиз ёшга тўлгунча ёки болаликдан 1 гуруҳ ногирони бўлган болага қараган ёрдамга муҳтож собиқ эр (хотин);

Никоҳдан ажралган пайтдан бошлаб беш йил ичида пенсия ёши­га етган ёрдамга муҳтож хотин (эр), агар эр-хотин узоқ вақт никоҳда туришган бўлса, суд тартибида алимент талаб қилиш ҳуқуқига эга­дир.

Никоҳдан ажралгандан кейин собиқ эр ёки хотинга тўланадиган алимент миқдори ва уни тўлаш тартиби собиқ эр-хотин ўртасидаги келишув билан белгиланиши мумкин.

Мамлакатимизда бозор иқтисодиётига ўтилаётганини ҳисобга олиб, эр-хотин (собиқ эр-хотин) ўртасида алимент тўлаш тўғрисида келишув мавжуд бўлмаган ҳолларда эр ёки хотинга (собиқ эр ёки хо­тинга) суд тартибида ундириб бериладиган алимент миқдори суд то­монидан эр ёки хотиннинг (собиқ эр ёки хотиннинг) моддий ва оила­вий аҳволини ҳамда тарафларнинг эътиборга лойиқ бошқа манфаат­ларини эътиборга олиб, ҳар ойда пул билан тўланадиган қатъий сум­мада белгиланади, бироқ бу сумма қонун ҳужжатларида белгиланган энг кам иш ҳақининг учдан бир қисмидан кам бўлмаслиги лозим.

Оила кодексини 120-моддасига мувофиқ, эр ва хотинни бир - бирларига таъминот бериш мажбуриятидан озод қилиш ёки бу маж­буриятни муайян муддат билан чеклаш ҳолларини белгилаб беради.

Суд қуйидаги ҳолларда:

Агар эр-хотин никоҳда қисқа вақт мобайнида бўлган бўлса;

Агар ўз таъминоти учун маблағ тўланишини талаб қилаётган эр ёки хотиннинг нолойиқ ҳулқ атвори туфайли никоҳдан ажратилган бўлса;

Агар ёрдамга муҳтож эр ёки хотиннинг меҳнатга лаёқатсиз бўлиб қолиши унинг спиртли ичимликларни, гиёҳвандлик воситала­рини, психотроп моддаларни суиистеъмол қилиши ёки қасддан жино­ят содир этиши оқибатида юз берган бўлса, эр (хотин)ни ёрдамга муҳтож меҳнатга лаёқатсиз ҳолат (эр)га таъминот бериш мажбурия­тидан озод қилиши ёхуд бу мажбуриятни муайян муддат билан чек­лаб қўйиши мумкин.

Амалдаги қонунда никоҳнинг қисқа вақт давом этганлиги эр ёки хотинни таъминот беришдан озод этиш учун сабаб бўлиши мумкин деб кўрсатилган. Аммо моддий таъминот беришни талаб қилиш ҳуқуқини берадиган никоҳнинг давомийлик муддати белгиланмаган. Бу масала ҳар бир фуқаролик ишида суд томонидан ҳал этилади. Тажрибада эса, қоида тариқасида, 5 йилгача бўлган давр қисқа давом этган никоҳ ҳисобланади.

Фарзандларни тарбиялаш ва уларга таъминот бериш, уларнинг ҳуқуқ ва манфаатларини ҳимоя қилиш борасидаги вазифаларни ба­жармаслик, шунингдек спиртли ичимликларни, гиёҳванд моддаларни суиистеъмол қилиш эр (хотин) нинг оиладаги нолойиқ ҳулқ-атворига мисол бўла олади.

Оила кодексини 146-моддасига мувофиқ, суд улардан ҳар бири­нинг талабига кўра алиментнинг белгиланган миқдорини ўзгарти­ришга ёки алимент тўлаши шарт бўлган шахсни алимент тўлашдан озод қилишга ҳақли.

Амалдаги қонунчиликда суд тартибида ундириладиган алимент ва уни тўлаш мажбуриятининг бекор бўлиши асосларининг рўйхати берилган: бола вояга етганда ёки вояга етмасдан туриб тўла муомала лаёқатига эга бўлганда; фойдасига алимент ундирилаётган бола фар­зандликка олинганда; суд алимент олувчининг меҳнатга лаёқати тик­ланган ёки уни ёрдамга муҳтож бўлмай қолган деб топганда; меҳнат­га лаёқатсиз, ёрдамга муҳтож алимент олувчи собиқ эр ёки хотин Ян­ги никоҳга кирганда; алимент олувчи ёки алимент тўлаши шарт бўлган шахс вафот этганда тугатилади.

Умуман олганда, эр-хотин ўртасидаги ҳуқуқий муносабатларни тартибга солувчи қонунлар улар ўртасидаги мулкий муносабатларни барқарор бўлишига, оилани мустаҳкамлашга хизмат қилади. Эр-хотин ўртасида вужудга келадиган низоларни тўғри ҳал қилиш ало­ҳида аҳамиятга эгадир. Бу низолар судлар томонидан адолатли асосда ҳал қилиниши лозим.

 **АЛИМЕНТЛАРНИ ТЎЛАШ ВА УНДИРИШ ТАРТИБИ**

**1-§. Алиментни тўлаш тўғрисида келишув тузиш**

Мавзунинг мақсади: Алимент тўлаш тўғрисидаги келишув Оила кодексини 130-134-моддалари билан тартибга солинади. Бу қоидалар оила қонунчилиги тажрибасида биринчи бўлиб янгилик эканлигини илмий очиб бериш мазкур мавзунинг мақсади ҳисобланади.

Мазкур мавзуда: Алиментни тўлаш тўғрисида келишув тузиш, алимент миқдори ва уни тўлаш усули ва тартиби, алиментни ихтиё­рий тўлаш, алиментни суд тартибида ундириш, алимент қарзини ун­дириш масалалари очиб берилади.

Аввалги Никоҳ ва оила кодексига биноан, алимент тўлаш бўйи­ча ота-оналар ҳамда болаларнинг қариндошлари ҳамда бошқа шахс­ларнинг ҳуқуқ ва мажбуриятлари қонун билан белгиланган.

Оила кодексининг 130-моддасига мувофиқ, алимент тўлаш тўғрисидаги келишув (алимент миқдори, шартлари ва тўлаш тартиби) алимент тўлаши шарт бўлган шахс билан алимент олувчи ўртасида тузилади. Агар алимент олувчи муомалага лаёқатсиз бўлса, келишув унинг қонуний вакили билан тузилади.

14 ёшгача бўлган вояга етмаганлар ҳамда суд тартибида муома­лага лаёқатсиз деб топилган шахслар номидан келишув уларнинг қо­нуний вакиллари (вояга етмаганларнинг ота-оналари, васийлари, ҳо­мийлари) томонидан тузилади. 14 ёшдан 18 ёшгача бўлган вояге ет­маганлар ҳамда муомалага лаёқатли суд тартибида чекланган шахс­лар ўз қонуний вакилларининг розилиги билан алимент тўлаш тўғрисида келишув тузадилар.

Келишувни ёзма равишда тузиш ва уни нотариал тарзда тасдиқ­лаш шарти белгиланган. Нотариал тартибда тасдиқланмаган алимент тўлаш тўғрисидаги келишув ҳақиқий ҳисобланмайди.

Нотариал тасдиқланган келишув ўз ижро кучига кўра ижро ва­рақасига тенглаштирилади. Бу алимент ушлаб қолиш учун бошқа ҳужжатларни кўрсатиш талаб қилинмаслигини билдиради. Нотариал тасдиқ-ланган келишувни жўнатиш, ҳисобга олиш ва сақлашга нис­батан ижро варақаларини жўнатиш, ҳисобга олиш ва сақлаш қоида­лари қўлланилади.

Алимент тўлаш тўғрисидаги келишувни тузиш, ижро этиш, бе­кор қилиш ва ҳақиқий эмас деб топиш фуқаролик кодекси билан тар­тибга солинади.

Алимент тўлаш тўғрисидаги келишувлар Фуқаролик кодекси­нинг 150-моддасида белгиланган даъво қўзғатиш муддати доирасида эътиборсиз қолдирилиши ҳам, рад этилиши ҳам мумкин.

Алимент тўлаш тўғрисидаги келишувнинг томонларнинг ўзаро келишувларига биноан ўзгартирилиши ёки бекор қилиниши ёзма Ра­вишда амалга оширилиб, нотариал тасдиқланиши зарур.

Оила кодексининг 16-мавзуига биноан алимент келишувларини қуйидагилар тузиши мумкин:

А) ота-оналар ўзларининг вояга етмаган болаларини таъминлаш тўғрисида. Агар алимент 14 ёшга тўлмаган болаларга бериладиган бўлса, у ҳолда келишув алимент тўловчи ота ёки она билан, она ёки ота қатнашиши мумкин. 14 ёшга тўлган болалар ўз отаси ёки онаси, васийси ёки фарзандликка олувчисининг розилиги билан келишув ту­задилар;

Б) ота-оналар ёрдамга муҳтож, меҳнатга лаёқатсиз вояга етган фарзандларини таъминлаш тўғрисида. Ота-оналар бундай келишувни ўзларининг меҳнатга яроқли, вояга етган фарзандлари билан ҳам ту­зишлари мумкин;

В) меҳнатга лаёқатли фарзандлар ўзларининг меҳнатга лаёқат­сиз, ёрдамга муҳтож ота-оналарини таъминлаш тўғрисида. Бундай ҳолатда келишув вояга етган ҳар бир фарзанд билан ота ва онанинг ҳар бири ўртасида, томонлардан бири муомалага лаёқатсиз бўлган ҳолларда эса - унинг қонуний вакили ўртасида тузилади. Бундай би­тим ота-оналар меҳнатга лаёқатсизлиги ва муҳтожлигидан қатъий на­зар тузиши мумкин;

Г) эр-хотиндан бири меҳнатга лаёқатсиз, муҳтож бўлган ҳоллар­да, масалан, хотини ҳомиладорлиги даврида ҳамда умумий фарзанд туғилганидан кейин уч йил давомида ёки эр ёхуд хотин ногирон уму­мий фарзандни парвариш қилаётганида у саккиз ёшга тўлгунича ё бўлмаса 1-гуруҳ ногирони бўлган умумий фарзандни парвариш қила­ётганида эр-хотинлар алимент келишуви тузиши мумкин. Битимда, алимент олувчи эр ёки хотин меҳнатга лаёқатсизлигидан ёки муҳтож­лигидан қатъий назар, бундай келишувни тузишлари мумкин;

Е) шундай битим тузишлари мумкин бўлган ака-укалар ва опа-сингиллар;

Ж) боболар ва бувилар. Улар набиралари билан ўзларини таъминлаш тўғрисида келишув тузишлари мумкин;

З) боболари ва бувиларини таъминлаш тўғрисида келишув ту­зиш ҳуқуқига эга набиралар;

И) вояга етган амалдаги тарбияланувчилар улар ўзларининг со­биқ амалдаги тарбиячиларини таъминлаш тўғрисида келишув тузиш ҳуқуқига эгадирлар;

К) вояга етган асранди ўғиллар ва қизлар. Улар ўгай оталари ёки ўгай оталари ва ўгай оналарини таъминлаш тўғрисида келишув ту­зишлари мумкин.

Л) ўгай ота ва ўгай онанинг ўгай ўғил ва ўгай қизларига, шунин­гдек ўгай ўғил ва ўгай қизларнинг ўгай ота ва ўгай онага таъминот тўлаш тўғрисида келишув тузишлари мумкин.

Оила кодексининг 145-моддасида хорижий давлатга доимий ис­тиқомат қилиши учун жўнаб кетаётган шахс билан алимент тўлаш тўғрисида келишув тузиш мумкинлиги назарда тутилган. Бу кели­шувда томонлар алимент олиш ҳуқуқига эга бўлган шахсларни таъминлашнинг ҳар қанақа усулини кўзда тутишга ҳақлидирлар.

**Алимент миқдори ва уни тўлаш усули ва тартиби**

Келишувга мувофиқ вояга етмаган болалар учун белгиланадиган алимент миқдори улар суд тартибида ундирганда олиши мумкин бўлган алимент миқдоридан кам бўлмаслиги керак. Бу миқдор Оила кодексининг 99-моддаси билан белгилаб қўйилган ва бир бола учун иш ҳақи ва (ёки) бошқа даромаднинг 1/4 қисмини, икки бола учун 1/3 қисмини ва учта ҳамда ундан ортиқ бола учун 1/2 қисмини ташкил қилади.

Алиментлар алимент тўлашга мажбур шахснинг иш ҳақи ва (ёки) бошқа даромадига нисбатан ҳиссада мунтазам (ҳар ойда, ҳар чоракда ва шу каби) тўланадиган қатъий пул миқдорида мулк бериш йўли билан, шунингдек бўлакча усулларда тўланиши мумкин. Кели­шувда тўлашнинг турли усулларини аралаш қўлланиш назарда тути­лиши мумкин.

**Алимент миқдорини индекслаш тартиби**

Индекслашнинг энг кенг тарқалган усули-алимент миқдорини энг кам иш ҳақига ёки чет эл валютасига боғлиқ қилиб қўйиш.

Алимент келишувини ўзгартириш ва бекор қилиш тартиби. Ке­лишув, томонларнинг ўзаро келишувига биноан, исталган пайтда ўзгартирилиши ёки бекор қилиниши мумкин. Бу иш ҳам, келишув ту­зилган тартибда амалга оширилиши керак.

Томонларнинг моддий ёки оилавий аҳволи жиддий равишда ўзгарган ҳамда алимент келишувини ўзгартириш ёки бекор қилиш тўғрисида келишувга эришилмаган ҳолатларда манфаатдор томон ушбу келишувни ўзгартириш ёки бекор қилиш тўғрисидаги даъво би­лан судга мурожаат қилиш ҳуқуқига эга.

Алимент келишувидаги томонлардан бири, одатда, меҳнатга лаёқатсиз, муҳтож шахс бўлиб, унинг манфаатларини қаттиқ ҳимоя қилиш талаб этилади. Шу муносабат билан Оила кодекси алимент тўлаш тўғрисидаги келишувни, уни ўзгартиришнинг Фуқаролик ко­дексининг 383-моддасида белгиланган умумий тартибига қараганда анча ихчам тартиб бўлган суд назорати остида ўзгартиришни назарда тутади.

**2-§. Алиментни ихтиёрий тўлаш**

Оила кодексининг 135-моддасига биноан, алимент тўлаши шарт бўлган шахс алиментни ихтиёрий равишда шахсан ёки ўз аризасига мувофиқ ишлаб турган жойида ёхуд пенсия, нафақа, стипендия ва бошқа турдаги маблағ олаётган жойида тўланади.

Вояга етмаган болалар учун олинадиган алимент аризага муво­фиқ Оила кодексининг 99-моддасида белгиланган миқдорларда уш­лаб қолинади.

Алиментнинг ихтиёрий равишда тўлаб турилиши алимент унди­рувчини алимент ундириш ҳақидаги даъво ёки ариза билан ҳоҳлаган вақтда суда мурожаат қилиш ҳуқуқидан маҳрум этмайди[[52]](#footnote-52).

Амалдаги оила қонунчилигида алимент бўйича низо бўлмаган ҳолларда, уни ихтиёрий равишда тўлашнинг умумий тартиблари бел­гиланган

Алимент тўлашнинг бу тартиби бирчи марта СССР Олий Совети Президиумининг 1967 йил 21 июлдаги «Болаларни боқиш учун али­мент тўлаш ва ундириш тартибини яхшилаш тўғрисида»ги Фармонда белгиланган эди[[53]](#footnote-53). Бу Фармонда алимент тўлашдан бош тортгани учун пасортига белги (ёзиб) чораси биринчи маротаба белгиланган.

Қонунга асосан ихтиёрий тартибда маблағ, болалар билан бир қаторда, қонун билан белгиланган ҳолларда эр-хотиндан бирига, ота-оналарга, ака-ука, опа-сингил ва бошқа қариндошларга ҳам берилиши мумкин. Қонун вояга етмаган болаларнинг манфаатларини алоҳида ҳимоя қилади.

Алимент тўловчининг аризасига мувофиқ иш жойидаги ёхуд у пенсия, нафақа, стипендия олаётган жойдаги маъмурият орқали тўланиши мумкин.

Ихтиёрий тартибда тўланаётган алимент нафақат болаларга, эр-хотинларга шунингдек қариндошлар ва бошқа шахсларнинг алимент мажбуриятлари бўлиб ҳисобланади.

Алиментнинг ихтиёрий равишда тўлаб турилиши алимент унди­рувчини хоҳлаган вақтда алимент ундириш ҳақида ариза билан судга мурожаат қилиш ҳуқуқидан маҳрум этмайди.

**3-§. Алиментни суд тартибида ундириш**

Оила кодексининг 96-129-моддаларида белгиланганидек, ота-она вояга етмаган болаларига таъминот бериши шарт. Вояга етмаган болаларига таъминот бериш мажбуриятини ихтиёрий равишда ба­жармаган ота (она)дан суднинг ҳал қилув қарорига ёки суд буйруғига асосан алимент ундирилади[[54]](#footnote-54). Қариндошлар ва бошқа шахслардан во­яга етмаган болалар учун, шунингдек вояга етган меҳнатга лаёқатсиз, ёрдамга муҳтож шахслар таъминоти учун ундириладиган алимент­нинг миқдори суд томонидан алимент ундирилаётган шахснинг ва алимент олаётган шахснинг моддий ва оилавий аҳволини ҳисобга олиб, ҳар ойда пул билан тўланадиган қатъий суммада белгиланади. Аъзоларининг ва бошқа шахсларнинг алимент мажбуриятлари тўғрисида алимент тўлаш тўғрисида келишув бўлмаса у ҳолда али­мент тўлаш тўғрисида судга даъво билан мурожаат этиш мумкин.

Оила кодексининг 136-моддасида алиментни суд тартибида ун­диришга оид қоидалар берилган.

Алимент олиш ҳуқуқига эга бўлган шахс, алимент талаб қилиш ҳуқуқи вужудга келганидан сўнг қанча муддат ўтганидан қатъий на­зар, хоҳлаган вақтда алимент ундириш тўғрисидаги талаб билан судга мурожаат қилишга ҳақлидир.

Мазкур шахс, низо бўлмаган тақдирда, вояга етмаган болалар учун алимент ундириш тўғрисидаги ариза билан судга мурожаат этишга ҳақли бўлиб, бу ариза буйруқ тартибида иш юритиш тарзида кўриб чиқилади.

Алимент судга мурожаат этилган пайтдан бошлаб ундирилади.

Агар таъминот учун маблағ олиш чоралари судга мурожаат қи­лингунга қадар кўрилганлиги, аммо алимент тўлаши шарт бўлган шахснинг уни тўлашдан бош тортганлиги оқибатида алимент олин­маганли суд томонидан аниқланса, ўтган давр учун алимент судга мурожаат этилган пайтдан бошлаб уч йиллик муддат доирасида ундириб олиниши мумкин[[55]](#footnote-55).

**4-§. Алимент қарзини ундириш**

Оила кодексини 139-моддасига биноан, алимент қарзи алимент тўлаши шарт бўлган шахснинг иш ҳақи ва (ёки) бошқа даромадидан ундирилади. Иш ҳақи ва (ёки) бошқа даромад етарли бўлмаганда, алимент тўлаши шарт бўлган шахснинг банклар ва бошқа кредит ташкилотларидаги ҳисобварақларида турган пул маблағидан, тижорат ва тижоратчи бўлмаган ташкилотларга шартнома асосида ўтказилган пул маблағидан ундирилади, мулк ҳуқуқининг ўтишига олиб келувчи шартномалар бундан мустасно.

Маълумки, аввалги Никоҳ ва оила кодексига мувофиқ алимент ундириш уни тўлашга масъул бўлган шахснинг иш ҳақи (дарома­ди)дан ундирилади.

Бу қоида бозор иқтисодиётига ўтишида замон талабларига жа­воб бермай қолди.

Ўзбекистон Республикасининг Конституцияси 53-моддасига му­вофиқ, бозор муносабатларини ривожлантиришга қаратилган Ўзбе­кистон иқтисодиётининг негизини хилма-хил шакллардаги мулк таш­кил этади. Давлат истеъмолчиларнинг ҳуқуқи устунлигини ҳисобга олиб, иқтисодий фаолият, тадбиркорлик ва меҳнат қилиш эркинлиги­нинг, барча мулк шаклларининг тенг ҳуқуқлилигини ва ҳуқуқий жиҳатдан баб-баравар муҳофаза этилишини кафолатлайди.

Алимент қарзи алимент тўлашга мажбур шахснинг ҳамма даро­мадидан ундирилади. Аммо ундириш тартиби бирмунча ўзгарди.

Оила кодексининг алимент ундиришга қаратилган тартиби Фуқаролик кодексида белгиланган тартибда ҳамда Фуқаролик про­цессуал кодексида белгиланган тартиб ва навбат асосида амалга оши­рилади.

Дастлаб алимент ходимнинг асосий иш жойида оладиган Мао­шидан, кейин унинг банклари ёки бошқа кредит муассасаларидаги маблағларидан ундирилади.

Алимент тўлаш тўғрисидаги нотариал тартибда тасдиқланган келишув ёки ижро варақаси асосида ўтган даврдаги алимент қарзи ижро ёки алимент тўлаш тўғрисидаги келиув алимент ундириш учун тақдим қилингунга қадар ўтган уч йилдан ортиқ бўлмаган муддат учун ундирилади.

Амалдаги қонун ундан ортиқ учун ҳам истисно тариқасида али­мент ундирилиши мумкинлигини белгилайди.

Алиментлар ижро варақаси ёки алимент тўлаш тўғрисидаги но­тариал тартибда тасдиқланган келишув бўйича алимент тўлаши шарт бўлган шахснинг айби билан ундирилмаган бўлса қонунда кўрса­тилган уч йиллик муддатдан қатъий назар, ўтган барча вақт учун ун­дирилади.

**5-§. Алиментни ўз вақтида тўланмаганлик учун**

**жавобгарлик**

Оила кодексининг 142-моддасига мувофиқ алимент тўлаш тўғрисидаги келишувга мувофиқ алимент тўлаши шарт бўлган шахс­нинг айби билан қарз вужудга келган бўлса, айбдор шахс ушбу кели­шувда белгиланган тартибда жавобгар бўлади.

Алимент тўлаш тўғрисидаги келишув тузувчи тарафлар мус­тақил равишда алиментни тегишли равишда бажармаганлик учун жа­вобгарлик белгилашлари мумкин. Агар келишувда алимент тўлаш тўғрисида тегишли равишда бажармаганлиги тўғрисида жавобгарлик белгиланган бўлмаса у ҳолда амалдаги қонунлар асосида ҳал қилина­ди.

Алимент мажбуриятини бажармаганлиги учун белшгиланган жавобгарлик жавобгарни ўз вақтида алиментни бажаришлик ва уни тўхтаб қолишлиги билан боғлиқ ҳолатларни тезлаштиради. Алимент­ни ўз вақтида бажармаслик учун жавобгарлик Фуқаролик кодексини 24-мавзуи қоидалари билан тартибга солинади. Келтирилган зарарни ва неустойкани тўлашлик учун асос бўлиб алимент тўловчини айбли аҳ­лоқи ҳисобланади. Қарз пайдо бўлишида уни айби бўлмаса бундай тадбирлар қўлланилмайди.

Суднинг ҳал қилув қарорига кўра алимент тўлаши шарт бўлган шахснинг айби билан қарз вужудга келган бўлса, айбдор шахс кечик­тирилган ҳар бир кун учун тўланмай қолган алимент суммасининг ўндан бир фоизи миқдорида алимент олувчига неустойка тўлайди (Оила кодексининг 142-моддаси 2-қисми).

**Мавзуга доир саволлар**

1.Алиментни тўлаш тўғрисида келишув тузиш

2.Алимент миқдори ва уни тўлаш усули ва тартиби

3.Алиментни ихтиёрий тўлаш

4.Алиментни суд тартибида ундириш

5.Алимент қарзини ундириш

**9-МАВЗУ. ОТА-ОНА ҚАРАМОҒИДАН МАҲРУМ БЎЛГАН БОЛАЛАРНИ АНИҚЛАШ ВА ЖОЙЛАШТИРИШ**

**1-§. Ота-она қарамоғидан маҳрум бўлган болаларни ҳуқуқ ва манфаатларини ҳимоя қилиш**

Мазкур мавзунинг мақсади: Ўзбекистон Республикаси Конститу­циясининг 64-моддасининг 2-қисмига биноан, давлат ва жамият етим болаларни ва ота-оналарнинг васийлигидан маҳрум бўлган болаларни боқиш, тарбиялаш ва ўқитишни таъминлайди, болаларга бағишланган ҳайрия фаолиятларни рағбатлантиради. Оила кодексининг 148-модда­сига мувофиқ, ота-она вафот этганда, ота-оналик ҳуқуқидан маҳрум этилганда, уларнинг ота-оналик ҳуқуқи чекланганда, улар муомалага лаёқатсиз деб топилганда, касал бўлганда, узоқ муддат бўлмаганда, ота-она болаларни тарбиялаш ёки уларнинг ҳуқуқ ва манфаатларини ҳимоя қилишдан бўйин товлаганда, шу жумладан она тарбия, даво­лаш, аҳолини ижтимоий ҳимоялаш муассасалари ва шунга ўхшаш бошқа муассасалардаги боласини олишдан бош тортганда, шунингдек ота-она қарамоғидан маҳрум бўлган бошқа ҳолларда болаларнинг ҳуқуқ ва манфаатларини ҳимоя қилиш васийлик ва ҳомийлик орган­лари зиммасига юклатилишини асослантиришдир.

Мазкур мавзуда: **Ота-она қарамоғидан маҳрум бўлган болалар­ни ҳуқуқ ва манфаатларини ҳимоя қилиш, ота-она қарамоғидан маҳрум бўлган болаларни аниқлаш ва ҳисобга олиш, ота-она қа­рамоғидан маҳрум бўлган болаларни жойлаштириш масалалари илмий-назарий очиб берилади.**

Оила кодексини махсус 6-бўлими ота-она қарамоғидан маҳрум бўлган болаларни жойлаштириш шаклларига бағишланган. 19-мавзу, 148-150-моддалар.

2001 йил мамлакатимизда «Оналар ва болалар йили» деб эълон қилинди.

Ўзбекистон Республикаси прокуратураси томонидан ота-оналик ҳуқуқидан маҳрум қилиш ҳақидаги ишлар юзасидан суд-прокурор амалиёти ҳамда мазкур ҳуқуқлардан маҳрум қилинган шахсларнинг фарзандлари манфаатларини ҳимоя қилишга қаратилган қонунлар ижроси аҳволи умумлаштирилди.

Ота-оналик ҳуқуқидан маҳрум қилиш ишлари Оила кодекси 80-моддасининг талабларига биноан васийлик ва ҳомийлик органи иш­тирокида кўрилиши лозим.

2000 йилда Республикамизда судлар томонидан кўрилган 330 та фуқаролик ишларининг 14 тасида васийлик ва ҳомийлик органлари иштирок этмаганлар.

Оила кодексининг 148-моддасида назарда тутилган ҳолатлар юз берганда васийлик ва ҳомийлик органларида болаларнинг ҳуқуқ ва манфаатларини ҳимоя қилиш мажбурияти вужудга келади. Ота-она қарамоғидан маҳрум бўлган болаларнинг ҳуқуқ ва мажбуриятларини ҳимоя қилиш васийлик ва ҳомийлик органларининг ҳам ҳуқуқи ва мажбуриятидир. Чунки бу ҳуқуқ ва мажбуриятларни амалга ошириш ваколти давлат томонидан васийлик ва ҳомийлик органларига берил­ган. Шунинг учун ҳам боланинг ота-она қарамоғидан маҳрум бўл­ганлик факти қачон рўй берганлиги ва бу фактнинг мавжудлигини нималар тасдиқлашини билиш муҳим аҳамиятга эгадир[[56]](#footnote-56).

Маъмурий органлар фаолиятида ота-оналик ҳуқуқидан маҳрум қилиш ҳақидаги қонуний кучга кирган суд қарорлари ўз вақтида иж­рога қаратилсада васийлик ва ҳомийлик органлари ўз вазифаларига совуққонлик билан қараб, қарорлар ижросини ўз вақтида бажармас­лик ҳолатлари ҳамон учраб турмоқда.

Жумладан, Тошкент вилояти Чирчиқ шаҳар судининг 1998 йил 24 июндаги ҳал қилув қарори билан Багаутдинова Г. оналик ҳуқуқи­дан маҳрум қилинган. Лекин шаҳар ҳокимининг 1993 йилда туғилган вояга етмаган Руслан Багаутдиновни болалар уйига жойлаштириш тўғрисидаги қарори 1999 йил 26 мартда, яъни 8 ойдан кейин қабул қилинган ва у бир ойдан кейин болалар уйига жойлаштирилган. На­тижада бола 9 ой аҳлоқи яхши бўлмаган онаси билан бирга яшаган.

Шу каби, 1986 йилда туғилган Леонид Добренконинг онаси 2000 йил 2 февралда оналик ҳуқуқидан маҳрум қилинган. Чирчиқ шаҳар ҳокимининг қарори 2000 йил 19 апрелда чиқарилган, Болалар уйига йўлланма эса 9 ойдан кейин, яъни 2001 йил 15 январда олинган. Уш­бу ҳолат бўйича васийлик ва ҳомийлик органи ҳодимларининг совуқ­қонлиги ва болалар тақдирига бефарқлиги оқибатида бола 11 ой да­вомида ҳуқуқидан маҳрум қилинган онаси билан яшаши давом этган.

Сирдарё вилояти Янгиер шаҳар судининг 2000 йил 31 июлдаги ҳал қилув қарори билан Ж.Сапаева оналик ҳуқуқидан маҳрум этил­ган. Унинг фарзанди, 1991 йилда туғилган Азиз Сапаевни, меҳрибон­лик уйига жойлаштириш ҳақида ҳоким қарори чиқарилиши учун 6 ой вақт кетган (2000 йил 12 декабрда). Бу давр ичида бола хулқи яхши бўлмаган онаси тарбиясида бўлган.

Ота-онасидан маҳрум бўлган болаларнинг уй-жойлари улар во­яга етгунга қадар сақланиши лозим бўлсада, лекин айрим ҳолларда бундай болаларнинг уй-жойлари сотилишга ёки уларнинг бошқа моддий ва ижтимоий ҳуқуқлари бузилишига йўл қўйилмоқда. Бу эса, ўз навбатида васийлик ва ҳомийлик органлари томонидан Оила ко­дексининг 182-моддасига биноан васий ва ҳомийлар ўз вазифаларини бажаришлари устидан назорат етарли даражада ўрнатилмаганлигидан далолат беради.

**2-§. Ота-она қарамоғидан маҳрум бўлган болаларни**

**аниқлаш ва ҳисобга олиш**

Оила кодексини 149-моддаси васийлик ва ҳомийлик органлари томонидан ота-она қарамоғидан маҳрум бўлган болаларни аниқлаш ва ҳисобга олиш тартибини белгилайди.

Ота-она қарамоғидан маҳрум бўлган болаларни аниқлаш ва ҳи­собга олиш қоидалари Ўзбекистон Республикаси Вазирлар Маҳкама­сининг 1999 йил 12 апрелдаги 171-сонли қарори билан тасдиқланган «Ўзбекистон Республикасида васийлик ва ҳомийлик тўғрисида Ни­зом»да белгилаб қўйилган.

Ота-она қарамоғидан маҳрум бўлган болаларнинг ҳуқуқ ва ман­фаатларини ҳимоя қилиш васийлик ва ҳомийлик органлари зиммаси­га юклатилади.

Оила кодексини 149-моддасини 3-қисмига биноан қуйидагилар ота-она қарамоғидан маҳрум бўлган болалар ҳақида васийлик ва ҳо­мийлик органларига хабар беришга мажбурлар:

Мактабгача тарбия муассасасининг мансабдор шахслари;

Умумтаълим муассасаларининг мансабдор шахслари;

Даволаш муассасаларининг мансабдор шахслари;

Аҳолини ижтимоий ҳимоялаш муассасаларининг мансабдор шахслари;

Фуқароларнинг ўзини-ўзи бошқариш органлари (фуқаролар йиғини, маҳалла қўмиталари ва бошқалар)нинг мансабдор шахслари;

-қаровсиз қолган боланинг яқин қариндошлари;

-фуқаролик ҳолати далолатномаларини ёзиш бўлимлари (ФҲДЁ) нинг мансабдор шахслари (агар шахснинг ўлганлигини ёки ўлган деб эълон қилинганлигини қайд этишда боланинг қаровсиз қолганлиги маълум бўлиб қолса);

- суд ота-оналик ҳуқуқидан маҳрум қилиш ёки ота-оналик ҳуқу­қини чеклаш, муомалага лаёқатсиз деб топиш ҳақида ва боланинг ота-она қарамоғидан маҳрум қилинишига сабаб бўлган ҳолатлар ҳақида ҳал қилув қарори чиқарганда;

- ўз фаолияти турига мувофиқ оила ва болалар билан боғлиқ бошқа муассасаларнинг мансабдор шахслари;

- шундай болалар ҳақида маълумотга эга бўлган бошқа мансаб­дор шахслар ва фуқаролар.

Ўзбекистон Республикасида васийлик ва ҳомийлик тўғрисидаги Низомнинг 7-бандига биноан Оила кодекси ва бошқа қонун ҳужжат­ларига биноан васийлик ва ҳомийлик органлари қуйидаги вазифалар­ни амалга оширадилар:

А) ота-онасининг қарамоғидан маҳрум бўлган болаларни аниқ­лайдилар, уларни ҳисобга олади ва ота-она қарамоғидан маҳрум бўл­ган ҳар бир ҳолатидан келиб чиқиб, болаларни жойлаштириш шакл­ларини танлайдилар (Оила кодексини 149-моддаси)

Б) бола манфаатлари учун зарур ҳолларда унга васий ёки ҳомий тайинлайдилар (Оила кодексини 177, 179-моддалари);

Вақтинчалик болаларни жойлаштириш уларни қариндош-уруғ­ларига ёки болаларга яқин бўлган шахсларга беришдан иборат. Ўзбек оилаларида болалар тоғаси, аммаси, амакиси ва холасига берилади. Қадимдан маҳаллий халқларда етим болалар яқин қариндошлари тар­биясида қолдирилган. Ота-она қарамоғидан маҳрум бўлган болаларни қариндош-уруғларида қолдириш мақсадга мувофиқ бўлиб ҳисобла­ниб болалар яқин кишиларидан узоқлашиб кетмаган. Болалар яқин қариндошларида қолдирилса ота-онасидан ажралиб қолганликларини унчалик сезмайдилар. Агарда болаларни бундай шахсларга бериш­ликни иложи бўлмаса ундай ҳолатда улар болалар муассасаларига жойлаштирилган. Бундай жойлаштиришдан асосий мақсад болаларга оила тарбиясини беришдан иборат. Болаларни оилада тарбиялашнинг устунлигини кўрсатади.

Ота-она ҳомийлигидан маҳрум бўлган болалар, тарбияланиш учун оилага жойлаштириладиган болалар албатта ҳисобга олиниши керак.

Ҳисобга олишни бундай тартиби болалар манфаатларини ҳар тарафлама ҳимоя қилишга қаратилинган. Ундан мақсад бундай бола­лар тўғрисидаги маълумотномани марказлаштирилган ва ҳаммабоп бўлиб ҳар бир бола осонликча жойлаштирилиши учун имкониятга эга бўлиб ўзига тегишли шароитлар бўлиши керак. Бирйўли болаларни бундай қайд этиш тизими уларни оилага тарбиялаш учун беришда суиистеъмол қилишликка йўл қўймасликдан иборат.

Оилага болаларни тарбиялаш учун беришда дастлабки маълу­мотномани биринчи навбатда уларни даволаш ва тарбиялаш муасса­саларининг раҳбарларига топширилади. Қоида асосида биринчи на­вбатда уларга болаларни тарбияга бериш тўғрисида у нима билан боғлиқ эканлиги тўғрисида хабар берилади. Масалан, болани ота-онасининг вафот этиши ушбу муассасадан болани олиб кетишликни рад этиш, ота-оналарни ота-оналик ҳуқуқидан маҳрум этиш. Етти кун ичида бундай болалар тўғрисида васийлик органларига бундай бола оилага тарбияга бериш тўғрисида болалар муассасаларини раҳбарла­рига маълум бўлганлиги тўғрисида хабар беришлари лозим.

Ота-онасиз қолган болалар тўғрисида биринчи ҳисоб болалар яшаб турган жойдаги васийлик ва ҳомийлик органлари томонидан амалга оширилади. Васийлик ва ҳомийлик органлари бир ой давоми­да болаларни оилага жойлаштириш маълум бўлгандан сўнг хабар бе­рилади.

**3-§. Ота-она қарамоғидан маҳрум бўлган болаларни**

**жойлаштириш**

Оила кодексини 150-моддасига, ота-она қарамоғидан маҳрум бўлган болалар оила (фарзандликка олиниши, васийлик, ҳомийлик белгиланиши ёки тутинган оила)га берилиши, бундай имконият бўлмаганда эса, етим болалар ёхуд ота-оналар қарамоғидан маҳрум бўлган болалар учун тайинланган муассасалар (тарбия, даволаш, аҳолини ижтимоий ҳимоялаш муассасаси ва шунга ўхшаш бошқа муассасалар)га тарбияга берилиши лозим.

Ота-она қарамоғидан маҳрум бўлган болаларни жойлаштириш шакллари ҳар хилдир.

Амалдаги оила қонунчилиги болаларни жойлаштиришда уларни оилага тарбияга олинишини таъминловчи шаклларга (фарзандликка олиниши, васийлик, ҳомийлик белгиланиши ёки тутинган оилага бе­риш) афзаллик беради.

Болани оилада яшаши ва тарбияланиши унинг «Бола ҳуқуқи тўғрисида»ги Конвенцияда ва Оила қонунчилигида назарда тутилган энг муҳим ҳуқуқларидандир. Бу ҳолатда, одатда боланинг ўз ота-онаси оиласида яшаши ва тарбияланиши тушунилади.

Болаларни жойлаштиришда уни этник келиб чиқиши, маълум дин ва маданиятга тегишли эканлиги, она тили, тарбиялаш ва маълум олишда изчиллик ҳолати ҳисобга олиниши керак.

Оила кодексини 150-моддасини 2-қисмига биноан, ... оилага ёки муассасаларга тарбиялаш учун жойлаштириш масаласи ҳал бўлгунига қадар васийлик (ҳомийлик) мажбуриятларини бажариш вақтинча ва­сийлик ва ҳомийлик органлари зиммасига юклатилади.

**Мавзуга доир саволлар**

1.Ота-она қарамоғидан маҳрум бўлган болаларни ҳуқуқ ва ман­фаатларини ҳимоя қилиш қайси орган томонидан ҳимоя қилинади?

2.Ота-она қарамоғидан маҳрум бўлган болаларни аниқлаш ва ҳисобга олиш

3.Ота-она қарамоғидан маҳрум бўлган болаларни жойлаштириш

 **ФАРЗАНДЛИККА ОЛИШ**

**1-§. Фарзандликка олиш тушунчаси**

Мавзунинг мақсади: Фарзандликка олиш муносабатларини тартиб­га солувчи ҳуқуқий нормалар ота-онаси бўлмаган ёки ҳар хил сабаб­ларга кўра улар тарбиясидан маҳрум бўлиб қолган болаларга оилавий тарбияни таъминлаб, болалар ҳуқуқ ва манфаатларини қўриқлашга қаратилингандир.

Фарзандликка олиш ҳуқуқий далолатнома бўлиб, бунга асосан фарзандликка олувчилар билан фарзандликка олинувчилар ўртасида ота-оналар билан болалар ўртасидаги каби ҳуқуқий муносабатларни вужудга келтиришини илмий-назарий очиб беришдан иборат.

Мазкур мавзуда: фарзандликка олиш тушунчаси, унинг ҳуқуқий белгилари, фарзандликка олувчиларга қўйиладиган талабалар, фар­зандликка олишни сир сақлша, фарзандликка олишни ҳақиқий эмас деб топиш масалалари ёритилади.

Фарзандликка олиш Оила кодексининг 20-мавзуи, 151-172-мод­далари Ўзбекистон Республикаси Вазирлар Маҳкамасининг 1999 йил 12 апрелдаги 171-сон қарори билан тасдиқланган «Вояга етмаган бо­лаларни фарзандликка ва болаларга оилага тарбияга олиш (патронат) тўғрисида Низом» билан тартибга солинади.

Фарзандликка олиш туфайли болалар янги ота-оналарга ва бошқа қариндош-уруғларга эга бўлиб ўзларининг ота-оналари ва қариндош-уруғлари билан ҳуқуқий муносабатни тугаллайди.

Фарзандликка олиш бу ҳуқуқий муносабатни вужудга келтирув­чи ва бекор қилувчи акт бўлиб ҳисобланади.

Оила кодексини 151-моддасини 1-қисмига биноан, фарзандлик­ка олишга фақат вояга етмаган болаларга нисбатан ва уларнинг ман­фаатларинигина қўллаб йўл қўйилади.

Ўзининг белгиланган мақсади бўйича фарзандликка олиш инс­титути жуда инсонпарвар институтдир. У ўз ота-оналаридан маҳрум бўлган ёки айрим сабабларга кўра ота-она тарбиясини олаолмайдиган болаларга нормал оилавий тарбияни таъминлашга қаратилгандир. Фарзандликка олиш туфайли ота-онасини йўқотган бола бошқа оила­га жойлаштирилиб, унга оилавий тарбия берилади. Фарзандликка олинувчилар фарзандликка олиувчилар туфайли ҳамма масалаларда ота-онасини ўрнини босадиган шахсларга эга бўладилар.

Фарзандликка олиш туфайли болалари бўлмаган шахслар оталик ва оналикдан иборат бўлган табиий эҳтиёжларини қондирадилар. Фарзандликка олиш айниқса Иккинчи жаҳон уруши йилларида жуда кўп тарқалган бўлиб, фуқаролар ота-онасидан етим қолган болаларни ўз бағриларига олиб уларга нисбатан меҳрибонлик қиладилар.

Ўзбекистондаги кўпгина болаларни ўз бағрига олиб тарбиялаган оилалар жуда кўп. Жумладан, рус, ўзбек, қозоқ, қирғиз, яҳудий, татар, молдаван ва бошқа миллатларнинг 14 боласини ўз бағрига олиб, уларни бир-бирига дўст, меҳрибон, ака-укадек қилиб ўстирган оддий темирчи Шомаҳмуд Шомахмудов ва унинг рафиқаси Баҳри Акрамо­ванинг ватанпарварлиги жуда юксакдир. Ватан ва халқ олдидаги бу олижаноб ишлари учун улар давлат томонидан юксак рағбатланти­рилди. Тошкент шаҳри Халқлар дўстлиги майдонида уларга ҳайкал ўрнатилди. Бундай меҳрибон ота-оналар жамиятимизнинг фаҳридир[[57]](#footnote-57).

Фарзандликка олиш - бу ўзганинг фарзандини ўз фарзандига тенглаштириб олишдир. Фарзандликка олувчилар билан фарзандлик­ка олинганлар ўртасида туққан ота-она билан болалар ўртасидаги ка­би ҳуқуқий муносабатлар вужудга келади.

Фарзандликка олиш фарзандликка олувчи (ва унинг қариндош­лари) ҳамда фарзандликка олинганлар (ва уларнинг бўлғуси авлодла­ри) ўртасида қонунда ота-она ва болаларга нисбатан белгиланган қо­нун ҳужжатларида махсус кўрсатилган ёки кўрсатилмаганлигидан қатъий назар, барча шахсий ва мулкий ҳуқуқ ҳамда мажбуриятларни вужудга келтиради.

Фарзандликка олиш жуда қадимий ҳуқуқий институт бўлиб, ҳо­зирги замон ҳуқуқ тизимида ўз ифодасини топган, ота-она васийли­гидан маҳрум бўлган болаларни оилага жойлаштиришдан иборат.

**2-§. Фарзандликка олиш шартлари ва тартиби**

Фарзандликка олиш шартлари дейилганда, фарзандликка олиш учун қонун билан белгиланган шахсларнинг розиликлари тушунила­ди. Улар доирасига қуйидагилар киради: а) боланинг ота-онаси ёки уларнинг ўрнини босадиган шахсларнинг розилиги, б) ўн ёшга тўлган болани ўзининг розилиги; в) агар эр-хотиндан биттаси томонидан фарзандликка олинаётган бўлса фарзандликка олаётганни эри ёки хо­тини.

Бу шартларни моҳияти нималардан иборат. Бу шартлар мазму­нини нималарнинг англатади.

Оила кодексини 159-моддасига биноан, болани фарзандликка олиш учун фарзандликка олинаётган бола ота-онасининг розилиги талаб этилади.

Ота-онанинг боланинг фарзандликка олинишига розилиги ёзма шаклда баён этилиши керак.

Оила қонунига кўра қуйидаги ҳолларда ота-онанинг розилиги­сиз фарзандликка олишга йўл қўйилади;

Ота-онанинг кимлиги номаълум бўлса;

Ота-она ота-оналик ҳуқуқидан маҳрум қилинган бўлса;

Ота-она муомалага лаёқатсиз, бедарак йўқолган деб топилган ёки вафот этган деб эълон қилинган бўлса;

Ота-она бир йилдан ортиқ муддат давомида болалар ёки даво­лаш муассасаларидаги болалардан узрли сабабларсиз хабар олмаган бўлса.

Фарзандликка олишни навбатдаги шарти бўлиб, ўн ёшга тўлган болани фарзандликка олиш учун унинг розилиги талаб қилинади.

Фарзандликка олиш учун боланинг розилиги васийлик ва ҳо­мийлик органи томонидан аниқланади (Оила кодексини 155-моддаси).

Фарзандликка олишда болани фарзандликка олишга бўлган му­носабатини аниқлаш муҳим аҳамиятга эга бўлиб уни ҳуқуқ ва манфа­атларини қўриқлашга қаратилинган.

10 ёшга тўлиш билан бола бўлаётган ишга ўз эркини онгли ра­вишда изҳор қилишлиги мумкин. Бу мақсадларни назарда тутиб ва­сийлик ва ҳомийлик органлари тушунарли асосда фарзандликка олишни моҳиятини ва ундан келиб чиқадиган ҳуқуқий оқибатларни: бола ва фарзандликка олувчилар ўртасидаги ҳуқуқий муносабатлар, уларнинг қариндошлари, ота-оналари (ака-укалари, па-сингиллари ва бобо-бувилари) ўртасидаги муносабатларни тугалланиши); фамилия, ота исмини, ота-оналар тўғрисидаги бошқа маълумотларни ўзгарти­ришдан иборат.

Фарзандликка олувчини шахсияти тўғрисида бола шахсан ха­бардор бўлишлиги керак.

Оила кодексини 156-моддасига мувофиқ агар бола фарзандликка олувчиларнинг оиласида тарбияланаётган бўлса ва уларни ўз ота-онаси деб эътироф этса, фарзандликка олиш фарзандликка олинаёт­ган боланинг розилигисиз амалга оширилиши мумкин.

Бу қоида болани кутилмаган ҳис-туйғу ва руҳий таъсирлардан холи қилиб, фарзандликка олинаётганни туғишган ўғил (қиз) сифати­да ўсаётганлигига таъсир этади.

Агар бола эр-хотиннинг ҳар иккаласи томонидан фарзандликка олинмаётган бўлса, бунга хотин (эр)нинг розилиги талаб этилади (Оила кодексини 157-моддаси 1-банди). Кўпинча амалиётда эр-хотин­ларни иккаловлари томонидан болалар фарзандликка олинади.

Ўзбекистон Республикасида фарзандликка олиш маъмурий тар­тибда белгиланади. Фарзандликка олиш болани фарзандликка олиш­ни хоҳлаган шахсларнинг аризасига ва васийлик ва ҳомийлик орган­лари тавсиясига кўра туман, шаҳар ҳокими қарори билан амалга оши­рилади.

Оила кодексини 163-моддасига биноан туман, шаҳар ҳокими­нинг фарзандликка олишни рад этганлиги устидан фарзандликка олиш ҳақидаги ариза берган шахс суд тартибида шикоят қилиши мумкин.

Фарзандликка олишни истовчи шахслар қуйидаги ҳужжатларни тақдим этадилар:

Фарзандликка олувчиларнинг исми, фамилияси, отасининг ис­ми, яшаш жойи, никоҳда қачондан бериб турганлиги, уларнинг бирга ёки алоҳида яшаши, агар фарзандлари бўлса уларнинг сони ва ёшлари фарзандликка олинадиган боланинг фамилияси, исми, отасиинг исми, ёши ва жинси кўрсатилган аризаси;

Шахсини тасдиқловчи ҳужжат;

Никоҳ тузилганлиги (никоҳдан ажралганлик) ҳақидаги гувоҳноманинг нусхаси;

Оила аъзолари кўрсатилган қоида турар жойдан маълумотнома;

Иш жойидан иш ҳақи кўрсатилган маълумотнома;

Фарзандликка олишни истовчи шахснинг соғлиғи тўғрисида таббий маслаҳат комиссиясининг хулосаси, психиатрия, наркология муассасалари, тери-таносил касалликлари диспанверининг маълу­мотномаси.

Фарзандликка олиш тўғрисидаги туман, шаҳар ҳокимининг қа­рори чиқарилганидан кейин ўн кун ичида фуқаролик ҳолати далолат­номаларини қайд этиш органлари фарзандликка олинаётганларнинг туғилиши қайд этилган дафтарга зарур ўзгартиришлар киритилиши лозим.

Фарзандликка олувчилар боланинг туғилганлиги тўғрисидаги ёзувлар дафтарига унинг ота-онаси деб ёзилиши керак. Зарур ҳоллар­да боланинг фамилияси, исми, отасининг исмигина эмас, балки ту­ғилган санаси ҳам бир йилдан ортиқ бўлмаган фарқ билан ўзгарти­рилади.

**3-§. Фарзандликка олишни ҳақиқий эмас деб топиш**

Оила кодексининг 168-моддасида фарзандликка олишни ҳақиқий эмас деб топишга асос бўладиган ҳолатларнинг тугалланган рўйхати берилган.

Фарзандликка олиш қуйидаги ҳолларда ҳақиқий эмас деб топи­лади, агар:

Фарзандликка олиш қалбаки ҳужжатлар асосида расмийлашти­рилган бўлса;

Фарзандликка олиш сохта бўлса;

Вояга етган шахс фарзандликка олинган бўлса;

Фарзандликка олувчи Оила кодексининг 152-моддасига муво­фиқ фарзандликка олиш ҳуқуқига эга бўлмаган бўлса;

Меъёрий ҳужжатда фарзандликка олишни истовчи шахслар то­монидан тақдим қилиниши лозим бўлган ҳужжатлар рўйхати берил­ган. Шу рўйхатда кўрсатилган ҳужжатлардан бирининг фарзандликка олувчи томонидан қалбакилаштирилганлиги аниқланишининг ўзи белгиланган тартибда фарзандликка олишни ҳақиқий эмас деб то­пишни сўраб судга мурожаат қилишга асос бўлади.

Фарзандликка олишни ҳақиқий эмас деб топиш масаласини иш­нинг барча ҳолатларини ҳисобга олган ва бола манфаатларидан келиб чиққан ҳолда суд ҳал қилади[[58]](#footnote-58).

**4-§. Фарзандликка олишни бекор қилиш**

Оила кодексининг 169-моддасида фарзандликка олишни бекор қилиш асослари берилади.

Фарзандликка олишни бекор қилишни асосий асослари қуйида­гилардан иборат:

Фарзандликка олувчилар ўз зиммаларига юклатилган мажбури­ятларини бажаришдан бўйин товлаётган ёки уларни лозим даражада бажармаётган бўлсалар;

Ота-оналик ҳуқуқини суиистеъмол қилаётган бўлсалар;

Фарзандликка олинувчиларга нисбатан шафқатсизлик билан муомалада бўлсалар;

Муттасил ичкиликбозликка ёки гиёҳвандликка мубтало бўлган бўлсалар бекор қилиниши лозим.

Фарзандликка олинувчининг ҳулқ-атвори фарзандликка олувчи­ларнинг шаъни ва қадр-қимматига путур етказаётган, уларнинг ҳаёти ва соғлиғига хавф солаётган бўлса, фарзандликка олинувчи вояга ет­ганиданкейин фарзандликка олиш бекор қилинишига йўл қўйилади.

Суд бошқа асосларга кўра ҳам боланинг манфаатларидан келиб чиқиб, унинг фикрини ҳисобга олган ҳолда фарзандликка олишни бе­кор қилишга ҳақлидир.

Фарзандликка олишни бекор қилиш бирйўли ҳуқуқни бекор қи­лиш ва ҳуқуқни тикловчи юридик факт бўлиб ҳисобланади.

Фарзандликка олишни бекор қилишда фарзандликка олишдаги бутун ҳуқуқий оқибатларни келажак вақт учун тугаллатади. Агар бу болалар манфаатига мос келса бир вақтда унинг ҳуқуқий алоқилари ота-оналари ва бошқа қон-қариндошлари билан ҳам тикланади.

Фарзандликка олишни бекор қилиш фақат суд тартибида амалга оширилади. Фарзандликка олишни бекор қилишни мезони бўлиб шу бекор қилишлик болалар манфаатига қаратилиши билан белгиланади.

Умумий қоида бўйича фарзандликка олишни бекор қилиш бола тўла муомала лаёқатига тўлишига қадар содир бўлади. Бу эса уларни муомала лаёқатига тўлиши билан ота-оналарни ҳуқуқ ва мажбурият­ларининг тугалланиши билан боғлиқ бўлиб фарзандликка олишни бе­кор қилиш учун ҳам зарурият қолмайди.

Фарзандликка олишни бекор қилиш фарзандликка олинганни фарзандликка олиувчиларни ва фарзандликка олинганларни ота-оналарини розилиги мавжуд бўлганида йўл қўйилиши мумкин.

Агар фарзандликка олинувчини ота-онаси ота-оналик ҳуқуқидан маҳрум этилган ёки муомалага лаёқатсиз деб топилган бўлсалар уларни розилигини олмасдан фарзандликка олишлик бекор қилинади.

Агар фарзандликка олиш фарзандликка олинувчиларни ота-оналарини розилигисиз ёки мажбурлаш йўли билан олинган бўлса болаларни ота-оналари фарзандликка олишни бекор қилишликни та­лаб этишлари мумкин.

Одатда кўпинча фарзандликка нотинч бўлган оилалардан бола­лар берилади. Кўпинча фарзандликка олиш бекор қилинганда бола вақтинча васийлик ва ҳомийлик органларига топширилади.

Фарзандликка олиш бекор қилинганда суд фарзандликка олган­дан бола манфаати учун алимент ундирилади. Бу масалани ҳал қи­лишда суд биринчи навбатда бола манфаатларини ҳисобга олади. Агар болани ҳолати алимент олишликни талаб этса у ҳолда фарзанд­ликка олувчидан алимент ундирилади. Алимент ундиришлик ўзининг ҳуқуқий табиати бўйича жавобгарлик чораси бўлмасдан балки унинг бирдан бир мақсада боланинг таъминотидир. Агар бола манфаати алимент ундиришликни талаб этса у ҳолда фарзандликка олиувчидан алимент ундирилади.

Агар бола ўзининг ота-онасига қайтарилса, агар бола ишласа ёки тадбиркорлик фаолияти билан шуғулланиб ўзини ўзи таъминласа у ҳолда алимент ундирилмайди.

Фарзандликка олиш бекор қилинганда бола фарзандликка олин­ганда унга берилган янги исм, фамилия ва ота исмини ўзгартирган ой-кунлар ва болани туғилган жойи. Агар болани манфаати талаб этса у ҳолда суд болани исми, фамилияси ва ота исмини сақлаб қолиш ҳуқуқига эга. Бу ҳолат болани туғилган жойи ва ой кунига ҳам те­гишлидир. Болани фамилияси ва ота исмини сақлаб қолиш тўғриси­даги фарзандликка олувчини фикри аҳамиятга эга эмас. 10 ёшга тўлган болани исми, фамилияси ва ота исмини ўзгартириш уни рози­лигисиз мумкин эмас. Бу масала бўйича қонунда тўғри кўрсатилган бўлмаса ҳам бу ҳолат уни тўғилиш жойига ҳам тегишлидир.

Оила кодексини 170-моддасига кўра фарзандликка олишни бе­кор қилишни талаб қилишни талаб этиш ҳуқуқига эга бўлганлар дои­расига фарзандликка олинганнинг ота-онаси, прокурор, васийлик ва ҳомийлик органлари, вояга етмаганлар иши билан шуғулланувчи ко­миссиялар, шунингдек ўн олти ёшга тўлган фарзандликка олинган бола киради.

Фарзандликка олишни ҳақиқий эмас деб топиш ва фарзандликка олишни бекор қилиш суд тартибида амалга оширилади.

Суд томонидан фарзандликка олиш ҳақиқий эмас деб топилган­да ёки фарзандликка олиш бекор қилинганда фарзандликка олиш бе­кор қилинганда фарзандликка олинувчи бола билан фарзандликка олувчиларнинг (фарзандликка олувчиларнинг қариндошлари) ўзаро ҳуқуқ ва мажбуриятлари тугатилади ҳамда бола билан унинг ота-онаси (ота-онанинг қариндошлари) ўртасидаги ҳуқуқ ва мажбурият­лар тикланади.

**ВОЯГА ЕТМАГАН БОЛАЛАР УЧУН ВАСИЙ ВА ҲОМИЙ ТАЙИНЛАШ**

**1-§. Васийлик ва ҳомийликнинг мақсади**

Мавзунинг мақсади: Ҳаётда бахтсиз тасодиф ва ҳар хил сабаблар туфайли ота-она тарбиясидан ва уни таъминотидан маҳрум бўлган вояга етмаган болаларни оилавий тарбияга яқин бўлган тарбияни таъминлайдиган воситалардан бири васийлик ва ҳомийликдир. Ва­сийлик ва ҳомийликнинг асосий мақсади ота-она қарамоғидан маҳ­рум бўлган болаларни оилага жойлаштириш шаклларидан бири экан­лигини илмийназарий ва амалий очиб беришдир.

Мазкур мавзуда: Васийлик ва ҳомийликни белгиловчи органлар, васийлик ва ҳомийлик вазифаларини амалга ошириш, васий ва ҳо­мийнинг ҳуқуқ ҳамда мажбуриятлари каби масалалр атрофлича очиб берилади.

Васийлик ва ҳомийлик масалалари фуқаролик ва оила қонунла­рининг тегишли моддалари билан тартибга солинади. Васийлик ва ҳомийлик масалаларига Оила кодексида ва меъёрий ҳужжат «Ни­зом»да кенг ўрин берилган.

Оила кодексини 175-моддасига биноан васийлик ва ҳомийлик вазифаларини амалга ошириш ўн саккиз ёшга тўлмаган шахсларга нисбатан - халқ таълими бўлимларига, суд томонидан муомалага лаёқатсиз ёки муомала лаёқати чекланган деб топилган шахслар нис­батан - соғлиқни сақлаш бўлимларига, соғлигининг ёмонлиги сабабли ҳомий тайинланишига муҳтож муомалага лаёқатли шахсларга нисба­тан Меҳнат ва аҳолини ижтимоий муҳофаза қилиш бўлимларига юк­латилади.

Вазирлар Маҳкамасининг 1999 йил 12 апрелдаги 171-сонли қа­рори билан тасдиқланган «Ўзбекистон Республикасида васийлик ва ҳомийлик тўғрисида Низом»нинг 4-бандига кўра, васийлик ва ҳомий­лик вазифаларини амалга ошириш маҳаллий ҳокимият органларининг қайси бўлимлари томонидан амалга оширилиши кўрсатилган. Қонун бу масалани ҳал қилишда васий ёки ҳомий тайинлашнинг мақсад ва вазифаларидан келиб чиқади.

Васийлик ва ҳомийлик Оила кодексининг XXI мавзуи, 179-199-моддалари, Ўзбекистон Республикаси Вазирлар Маҳкамасининг 1999 йил 12 апрелдаги 171-сонли қарори билан тасдиқланган «Ўзбекистон Республикасида васийлик ва ҳомийлик тўғрисида Низом» билан ҳуқуқий тартибга солинади.

Оила кодексини 173-моддасига биноан васийлик ва ҳмоийлик ота-онасининг қарамоғидан маҳрум бўлган болаларга таъминот бе­риш, уларни тарбиялаш ва уларга таълим бериш, шунингдек бундай болаларнинг шахсий ҳамда мулкий ҳуқуқ ва манфаатларини ҳимоя қилиш учун белгиланади.

Васийлик 14 ёшга тўлмаган болаларга ва суд томонидан муома­лага лаёқатсиз деб топилган шахсларга нисбатан қуйидаги ҳолларда белгиланади:

Ота-онаси вафот этган бўлса;

Ота-онаси суд қарори билан ота-оналик ҳуқуқидан маҳрум этил­ганида ёки уларнинг ота-оналик ҳуқуқи чекланганда;

Ота-онаси касал бўлганда;

Ота-онаси суд қарори билан муомалага лаёқатсиз деб топилган­да;

Ота-онаси 6 ойдан ортиқ муддат бўлмаган ҳолларда, агар бу бо­лаларнинг манфаатлари учун зарур бўлса;

Ота-онаси бедарак йўқолганда;

Ота-онаси болаларни тарбиялаш ёки уларнинг ҳуқуқ ва манфа­атларини ҳимоя қилишдан бўйин товлаганда, шу жумладан ота-она тарбия, даволаш муассасалари, аҳолини ижтимоий ҳимоялаш муасса­салари ва шунга ўхшаш муассасалардан боласини олишдан бош торт­ганда, шунингдек бошқа зарур ҳолларда.

**2-§. Васийлик ва ҳомийликни белгиловчи органлар**

Амалдаги қонунларга мувофиқ васийлик ва ҳомийлик васий ва ҳомий тайинлашга муҳтож бўлган шахс яшаётган жойда белгиланади. Яшаш жойи дейилганда вояга етган шахснинг доимий рўйхатдан ўтган турар жойи тушунилади. Вояга етмаганларнинг яшаш жойи уларнинг ота-оналари яшайдиган жой ҳисобланади.

Васийлик ва ҳомийлик туман ёки шаҳар ҳокимининг қарори би­лан белгиланади.

Ҳокимнинг васий ёки ҳомий тайинлаш тўғрисидаги қарори Ўзбекистон Республикасининг бутун ҳудудида ҳақиқий ҳисобланиб, барча юридик ҳамда жисмоний шахслар томонидан бажарилиши мажбурийдир.

Амалдаги Оила кодексини 176-моддасида васийлик ва ҳомийлик белгиланадиган шахслар кўрсатилган. Илгари амалда бўлган Никоҳ ва оила кодексининг 169-моддасида васийлик ўн беш ёшга тўлмаган болаларга нисбатан белгиланиши назарда тутилган бўлса, янги Оила кодексига кўра ўн тўрт ёшга тўлмаган вояга етмаганларга нисбатан белгиланади.

Васий ўзининг васийлигида шахснинг нафақат мулкий, балки шахсий номулкий ҳуқуқ ва манфаатларини ҳам ҳимоя қилади.

Ўн тўрт ёшдан ўн саккиз ёшгача бўлган вояга етмаганларга нис­батан ҳомий тайинланади.

**3-§. Васийлик ва ҳомийлик вазифаларини амалга ошириш**

Фуқаролик кодексини 32-моддасига биноан васийлик ва ҳомий­лик муомалага лаёқатсиз ёки муомалага тўлиқ лаёқати бўлмаган фуқароларнинг ҳуқуқ ва манфаатларини ҳимоя қилиш учун белгила­нади. Вояга етмаганларга васийлик ва ҳомийлик уларни тарбиялаш мақсадида ҳам белгиланади. Васийлар ва ҳомийларнинг бунга тегиш­ли ҳуқуқ ва бурчлари қонун ҳужжатлари билан белгиланади.

Васийлар ва ҳомийлар ўз ҳимояларидаги шахснинг ҳуқуқ ва манфаатларини ҳар қандай шахслар билан муносабатларда, шу жум­ладан судларда ҳам махсус ваколатсиз ҳимоя қиладилар.

Вояга етмаган болаларга васий ва ҳмоий белгиланганда унинг олдига қўйилган мақсад уларга оилавий тарбияни таъминлаш, улар болалар билан бир оилада яшашлари лозим.

Васийлик ёки ҳомийликдаги шахсларнинг мол-мулкини бошқа­риш васийлик ва ҳомийлик органларининг тавсиясига асосан мол-мулк жойлашган ҳудудда ўрнатилади.

Васийлик ва ҳомийликдаги шахсларнинг мол-мулкини бошқа­риш, уларга тегишли мол-мулкни бошқаларга ўтказиш, васийлик ва ҳомийликдаги шахсларга тегишли пул ва бошқа қимматли бўюмлар­ни сақлаш, мол-мулкни бошқариш ва сақлаш билан боғлиқ бўлган бошқа ҳаракатларни бажариш тартиби ва шартлари, шунингдек ва­сийлик ва ҳомийликдаги шахсларнинг мол-мулкини бошқариш ва сақлаш бўйича васий ва ҳомийларнинг ҳисобот бериш тартиби қонун ҳужжатлари билан белгиланади.

Васий ва ҳомий ўз васийлиги ёки ҳомийлигидаги шахсга таъми­нот беришга мажбур эмас.

Васийлик ва ҳомийлик ота-онасининг қарамоғидан маҳрум бўлган болаларни таъминлаш, уларни тарбиялаш ва уларга таълим бериш, шунингдек, уларнинг шахсий ва мулкий ҳуқуқлари ва манфа­атларини ҳимоялаш мақсадида белгиланади.

Васий 14 ёшга тўлмаган болаларга ва суд томонидан муомалага лаёқатсиз деб топилган шахсларга, ҳомийлик эса 14 ёшдан 18 ёшгача бўлган вояга етмаганларга ва суд томонидан муомала лаёқати чеклан­ган шахсларга нисбатан қуйидаги ҳолларда белгиланади:

Ота-онаси вафот этган бўлса;

Ота-онаси суд қарори билан ота-оналик ҳуқуқидан маҳрум этил­ганида ёки уларнинг ота-оналик ҳуқуқи чекланганда;

Ота-онаси касал бўлганда;

Ота-онаси суд қарори билан муомалага лаёқатсиз деб топилган­да;

Ота-онаси 6 оёдан ортиқ муддат бўлмаган ҳолларда, агар бу бо­лаларнинг манфаатлари учун зарур бўлса;

Ота-онаси бедарак йўқолганда;

Ота-онаси болаларни тарбиялаш ёки уларнинг ҳуқуқ ва манфа­атларини ҳимоя қилишдан бўйин товлаганда, шу жумладан, ота-она тарбия, даволаш муассасалари, аҳолини ижтимоий ҳимоялаш муасса­салари ва шунга ўхшаш муассасалардан боласини олишдан бош торт­ганда, шунингдек бошқа зарур ҳолларда.

**4-§. Васий ва ҳомийнинг ҳуқуқ ҳамда мажбуриятлари**

Оила кодексини 181-моддасига биноан васийлар ўз қарамоғида­ги шахсларнинг қонуний вакиллари ҳисобланадилар ва улар номидан ҳамда уларнинг манфаатларини кўзлаб барча зарур битимларни туза­дилар.

Ҳомийлар ўз қарамоғидаги шахсларга улар ўз ҳуқуқларини амалга оширишида ва мажбуриятларини бажаришида кўмаклашади­лар, шунингдек уларнинг ҳуқуқлари учинчи шахслар томонидан суи­истеъмол этилишидан ҳимоя қиладилар.

Васийлар ва ҳомийлар васийлик ва ҳомийликдаги шахсларнинг ҳуқуқ ва манфаатларини барча муассасаларда, шу жумладан, судда ҳам алоҳида ишончномасиз ҳимоя қилади.

Васий ва ҳомий:

Турар жойи ўзгарганлиги тўғрисида васийлик ва ҳомийлик ор­ганини хабардор қилиши;

Васийлиги ва ҳомийлигидаги болаларни тарбиялаши, уларнинг таъминоти, саломатлиги, жисмоний, руҳий, маънавий ва аҳлоқий ка­молоти ҳақида ғамхўрлик қилиши, шунингдек уларнинг ҳуқуқий ва қонуний манфаатларини ҳимоя қилиши;

Ўз қарамоғидаги вояга етмаган болалар билан барча яшаши шарт. 16 ёшга тўлган ҳомийликдаги боланинг ўз ҳомийсидан алоҳида яшашига башарти бу унинг тарбиясига ҳамда ҳуқуқ ва манфаатлари­нинг ҳимоя қилинишига салбий таъсир қилмаса, васийлик ва ҳомий­лик органининг рухсати билан йўл қўйилади.

Васий ва ҳомий қуйидаги вазифаларни бажариш ҳуқуқига эга: васийлиги ва ҳомийлигидаги боланинг фикри, шунингдек, васийлик ва ҳомийлик органининг тавсияларини ҳисобга олган ҳолда болани тарбиялаш усулларини мустақил равишда белгилашга;

Васийлиги ёки ҳомийлигидаги болани қонуний асослар бўл­масдан туриб, ўз қарамоғида сақлаб турган ҳар қандай шахслардан, шу жумладан, боланинг яқин қариндошларидан суд тартибида қайта­риб беришни талаб қилишга ҳақлидирлар.

Васий ва ҳомий ҳуқуқларининг амалга оширилиши ҳамда маж­буриятларининг бажарилишини васийлик ва ҳомийлик органлари на­зорат қилади.

Васий ёки ҳомий ўз зиммасига қонун билан юкланган мажбури­ятларни лозим даражада бажармаганида васийлик ва ҳомийлик ор­ганлари тавсиясига кўра туман (шаҳар) ҳокими васий ёки ҳомийни бу мажбуриятларни бажаришдан четлатади.

Васий ёки ҳомий мажбуриятларни сифатли бажармаганида бу мажбуриятларни бажаришдан четланиш масаласи судга тегишли бўлса мақсадга мувофиқ бўлади, чунки суд низоли масалани адолатли ҳал қилиб ўз фаолиятида фақат қонунга асосланиб ҳал қилади.

Васийлик қуйидаги ҳолларда тугайди:

Васийликдаги шахс ёки ва васий вафот этганда;

Вояга етмаганларга нисбатан - улар 14 ёшга тўлганда ёки улар ота-онаси тарбиясига қайтарилганда;

Қонунда белгиланган тартибда муомалага лаёқатсиз деб топил­ганлар учун - уларнинг муомала лаёқати суд томонидан тикланган ҳолларда.

Ҳомийлик қуйидаги ҳолларда тугайди:

Ҳомийликдаги шахс ё ҳомий вафот этганда;

Ҳомийликдаги шахс вояга етганда;

Ҳомийликдаги шахс ота-онасига қайтарилганда;

Ҳомийликдаги шахс никоҳга кирганда;

Вояга етмаган шахс тўла муомалага лаёқатли деб эълон қилин­ганда (эмансипация);

Фуқаронинг муомала лаёқатини чеклаш ҳақидаги суднинг ҳал қилув қарори бекор қилинганда;

Ҳомийликдаги вояга етган шахснинг соғлиғи яхшиланганлиги туфайли у мустақил равишда ўз ҳуқуқларини амалга ошириш ва мажбуриятларини бажариш мумкин бўлганда.

**Мавзуга доир саволлар:**

1.Васийлик ва ҳомийлик тушунчаси, мақсад ва вазифалари

2.Васийлик ва ҳомийликни белгиловчи давлат органларининг ваколатлари

3.Васий ва ҳомийларнинг ҳуқуқ ва мажбуриятлари

**БОЛАЛАРНИ ОИЛАГА ТАРБИЯГА ОЛИШ (ПАТРОНАТ)**

**1-§. Болаларни оилага тарбияга олиш (патронат) тушунчаси ва тартиби**

Мавзунинг мақсади: Болаларни оилага тарбияга олиш (патронат), Оила кодексининг 22-мавзуи, 194-200-моддалари, Ўзбекистон Респуб­ликаси Вазирлар Маҳкамасининг 1999 йил 12-апрелдаги 171-сонли қарори билан тасдиқланган «Вояга етмаган болаларни фарзандликка ва болаларни оилага тарбияга олиш (патронат) тўғрисидаги Низо­ми»ни иккинчи бўлими билан ҳуқуқий тартибга солинишини, Оила кодексини 194-моддасига биноан ота-она қарамоғидан маҳрум бўлган вояга етмаган болалар, шу жумладан тарбия ва даволаш муассасала­рида, шунингдек аҳолини ижтимоий ҳимоялаш муассасаларидаги бо­лалар оилага тарбияга берилишини илмий-назарий очиб беришдир.

Мазкур мавзуда: Болаларни оилага тарбияга олиш (патронат) ту­шунчаси ва тартиби, болаларни оилага тарбияга олиш тўғрисидаги келишув ва унинг мазуни, оилага тарбияга олинган болаларнинг ҳуқуқлари, тутинган ота-оналарнинг ҳуқуқ ва мажбуриятлари маса­лалари очиб берилади.

Болаларни оилага тарбияга олиш ихтиёрий бўлиб, у васийлик ва ҳомийлик органлари билан болани олиш истагини билдирган шахс­лар ўртасида тузилган махсус шартнома асосида амалга оширилади.

Ўн ёшга тўлган болаларни уларнинг розилиги билан оилага тар­бияга бериш мумкин.

Болани оилага тарбияга бериш шартномаси васийлик ва ҳомий­лик органи ва тутинган ота ва она билан тузилади.

Боланинг оилага тарбияга олиш уларга оилада оилавий тарбияни олиш учун имконият бериб, қонун унга сўзсиз афзаллик беради.

Васийлик ва ҳомийлик органи болаларни тарбияга олишни ис­товчиларнинг оилавий шароити, моддий таъминоти аҳволини ўрга­ниб чиқади ва уларни ҳисобга олади.

Оилага болани тарбияга олиш шартнома асосида амалга ошири­лади. Шартнома эса васийлик ва ҳомийлик органлари ва болани оила­га олмоқчи бўлган тутинган ота-оналар (эр-хотинлар, алоҳида фуқа­ролар бўлиши мумкин).

Оилага болаларни тарбияга олиш учун шартномада кўрсатилган вояга етмаган болалар бўлишлиги лозим. Васий (ҳомий)лар тутинган ота-оналардан фарқ қилиб васийлик ва ҳомийлик органлари билан шартнома муносабатларида бўладилар.

Оилага болаларни тарбияга олиш одатий болалар уйидан фарқ қилиб унда болаларнинг кам сонлиги билан фарқ қилади. Бу эса унда жамоат тарбиясидан фарқ қилиб оилавий тарбияни таъминлайди. Бу эса ота-оналар учун болалар билан бевосита муносабатда бўлишлиги учун имкон яратади. Қонун билан болаларни оилада энг кам сони кўрсатилмаган. Шунинг учун уни сони бир боладан иборат бўлиши мумкин. Қоида бўйича болаларни сони 8 боладан ошмаслиги керак.

Оилага болани тарбиялаш учун олиш васийликдан фарқ қилиб, тутинган ота-оналар васийлик ва ҳомийлик органлари билан шартно­ма муносабатларида бўлиб ўзларини мажбуриятларини бажармаган­ликлари учун ҳақ оладилар. Болалар ва тутинган оналар ўртасида ва­сийликка олинганлар ва васий ва ҳомийларга нисбатан яқинроқ му­носабатларда бўладилар.

**2-§. Болаларни оилага тарбияга олиш тўғрисидаги келишув**

**ва унинг мазмуни**

Оила кодексини 195-моддасига биноан болаларни оилага тар­бияга олиш тўғрисидаги келишув васийлик ва ҳомийлик органлари билан тутинган ота-она ўртасида тузилади.

Болаларни оилага тарбияга олиш тўғрисидаги келишувда бола­ларни таъминлаш, тарбиялаш ва уларга таълим бериш, тарбияга олган тутинган ота-онанинг ҳуқуқ ва мажбуриятлари, васийлик ва ҳомий­лик органларининг болаларни тарбияга олган оилага нисбатан маж­буриятлари, шунингдек бундай келишувни бекор қилиш асослари ва оқибатлари кўрсатилади.

Болаларни оилага тарбияга олаётган тутинган ота-оналар албат­та вояга етган ва муомалага лаёқатли бўлишлари керак. Оилага бола олаётган ота-оналарга ота-оналик ҳуқуқи уларни никоҳда бўлган шу­нингдек ёлғиз фуқароларга берилади. Фарзандликка олувчиларни шахсиятидан нимани талаб этилса, тутинган ота-оналар шахсиятидан ҳам шуларни талаб этади. Ота-оналик ҳуқуқидан маҳрум этилганлар ёки ота-оналик ҳуқуқлари чекланганлар; васийлик ва ҳомийлик маж­буриятидан озод этилганлар; илгари фарзандликка олиб айблари фар­зандликка олишдан четлатилганлар; соғлиқлари туфайли болаларга тарбия бераолмайдиганлар; тутинган ота-она бўлаолмайдилар. Ту­тинган ота-оналар билан васийлик ва ҳомийлик органлари шартнома тузиш вақтида уларни маънавий қиёфалари, моддий-маиший шароит­лари, ёши ва бошқа шароитларини ҳисобга олади.

Болалар ёшларидан қатъий назар шартнома тузиш вақтида иш­тирок этмайдилар. Тутинган оилаларга ота-оналик ҳомийлигидан маҳрум этилган болалар қабул қилинади. Агар ака-укалар, опа-син­гиллар бир оилада тарбияланган бўлсалар уларни ажратиш мақсадга мувофиқ эмас. Фақат болаларни манфаати талаб этса шундагина унга йўл қўйилиши мумкин. Кўпинча бундай ака-ука, опа-сингилларни ажратишлик уларни бири касал бўлиб бола қабул қилиб олаётган ои­лага хавф туғдирса.

Шартномада кўрсатиладиган мажбуриятлардан бири васийлик ва ҳомийлик органлари билан тутинган ота-оналар ўртасидаги болани оилага олиш муддати, тарбиялаш, таълим бериш ва уларни моддий таъминлаш шунингдек, васийлик ва ҳомийлик органини болаларни оилага тарбияга олиш (патронат) олдидаги мажбурияти.

Болаларни оилага тарбияга беришда васийлик ва ҳомийлик ор­ганлари уларни бир йўли кийим-бош ва пойабзал билан таъминлай­дилар.

Васийлик ва ҳомийлик органлари болани оилага тарбияга олган тутинган ота-онага қонун ҳужжатларида белгиланган миқдорда ҳар ойда нафақа тўлаб туради.

Келишув муддатидан олдин қуйидаги сабаблар бўлганда тутин­ган ота-онанинг ташаббуси билан бекор қилиниши мумкин:

Касаллиги;

Оилавий ёки мулкий мавқеининг ўзгариши;

Болалар билан ўзаро бир-бирини тушунмаслик ва бошқалар.

Васийлик ва ҳомийлик органининг ташаббуси билан ёки бола­лар ота-оналарга қайтарилган ёхуд улар фарзандликка олинганда муддатидан олдин бекор қилиниши мумкин.

**3-§. Оилага тарбияга олинган болаларнинг ҳуқуқлари**

Оила кодексини 197-моддасига мувофиқ оилага тарбияга олин­ган болалар қуйидаги ҳуқуқларга эга:

Ўзларига тегишли бўлган алимент шунингдек, пенсия, нафақа ва бошқа ижтимоий тўловларни олиш;

Уй-жойга бўлган мулк ҳуқуқи ёки уй жойлардан фойдаланиш;

Қолган ҳужжатларига мувофиқ уй-жой олиш ҳуқуқларини сақ­лаб қоладилар.

Оилага тарбияга берилган болалар ўз ҳуқуқ ва манфаатларини ҳимоя қилиш, ота-онаси ва қариндошлари билан кўришиш ҳуқуқига ҳам эгадирлар.

Боланинг манфаатига даҳлдор ҳар қандай масала оилада ҳал қи­линаётганида бола ўз фикрини билдиришга ҳақли.

Ушбу моддада оилага тарбияга бериладиган болалар (патронат рўйхати берилган. Булар биринчи навбатда ота-она ҳомийлигидаги бутунлай маҳрум бўлган ёки муддати белгиланмаган узоқ муддатли болалардир.

Болаларни оилага тарбияга олган ота-оналар ўртасидаги низолар васийлик ва ҳомийлик органлари, зарур ҳолатларда эса суд томони­дан кўрилади.

Оила кодексини 200-моддасига биноан васийлик ва ҳомийлик органлари оилага тарбияга берилган болаларнинг турмуш шароитла­рини ва уларнинг тарбияланишини кузатиб борадилар.

**4-§.Тутинган ота-оналарнинг ҳуқуқ ва мажбуриятлари**

Оила кодексини 198-моддасига биноан, вояга етган ҳар икки жинсдаги шахслар тутинган ота-она бўлишлари мумкин.

Қуйидаги шахслар тутинган ота-она бўлаолмайдилар:

Суд томонидан муомалага лаёқатсиз ёки муомала лаёқати чек­ланган деб топилган шахслар;

Суд томонидан ота-оналик ҳуқуқидан маҳрум қилинган ёки ота-оналик ҳуқуқи чекланган шахслар;

Қонун билан ўз зиммасига юклатилган мажбуриятни лозим да­ражада бажармаганлиги учун васийлик ёки ҳомийлик вазифаларини бажаришдан четлаштирилган шахслар;

Фарзандликка бола олган лекин кейинчалик ўз зиммаларига юк­латилган мажбуриятларни бажаришдан бўйин товлаган ёки уларни лозим даражада бажармаганлиги учун суд томонидан фарзандликка олиш бекор қилинган шахслар;

Қасддан қилган жиноятлари учун илгари ҳукм қилинган шахс­лар;

Соғлигининг ҳолатига кўра болани тарбиялаш мажбуриятини бажара олмайдиган шахслар.

Амалдаги оила қонунчилигига мувофиқ, тутинган ота-оналарни танлаш васийлик ва ҳомийлик органлари томонидан амалга ошири­лади.

Тутинган ота-она тарбияга олинган болага нисбатан васийлик ҳуқуқ ва мажбуриятларига эгадир.

Ушбу моддада тутинган ота-она оиласига тарбияга олинган бо­ланинг қонуний вакили ҳисоблани, унга нисбатан васийлик ҳуқуқ ва мажбуриятларига эгадир. Тутинган ота-она оилага тарбияга олинган боланинг ҳуқуқ ва мажбуриятларини ҳар қандай жисмоний ва юри­дик шахслар билан бўлган муносабатларда, шу жумладан судда алоҳида ваколатсиз ҳимоя қилади[[59]](#footnote-59).

**Мавзуга доир саволлар**

1.Оилага тарбияга олинган болаларнинг ҳуқуқлари

2.Тутинган ота-онанинг ҳуқуқ ва мажбуриятлари

3.Тутинган ота-она ҳамда васийлик ва ҳомийлик органларининг ўртасидаги ҳуқуқий муносабатларни тартибга солиш масаласи

**10-МАВЗУ. ЧЕТ ЭЛ ФУҚАРОЛАРИ ВА ФУҚАРОЛИГИ БЎЛМАГАН ШАХСЛАР ИШТИРОКИДАГИ ОИЛАВИЙ МУНОСАБАТЛАРНИ ТАРТИБГА СОЛИШ.**

**Ўзбекистон Республикаси ҳудудидан ташқарида тузилган**

**никоҳларни эътироф этиш**

Мавзунинг мақсади: Фуқаролик-шахснинг ҳуқуқий мақоми сифа­тида қатор белгиларга эга. У биринчидан, шахснинг маълум бир дав­латга мансублигини билдиради. Иккинчидан, бу мансублик давлат билан ўша шахс, фуқаро ўртасидаги сиёсий-ҳуқуқий боғлиқликни, алоқани билдиради.

Халқаро хусусий ҳуқуқда чет эл элементи билан иштирок этган муносабатлар дейилганда, унда чет эл фуқароси иштирок этган бўлади. Масалан, чет эл фуқароси томонидан болани фарзандликка олиш. Чет эл элементи билан боғлиқ ҳолат яна шундай бўлишлиги мумкин, агар юридик фактга асосланган ҳуқуқий муносабатни ву­жудга келтирадиган, ўзгартирадиган ёки уни бекор қиладиган ҳолат чет эл ҳудудида содир бўлса. Оилавий муносабатларда чет эл элемен­ти пайдо бўлса уларни ҳуқуқий тартибга солишда қайси мамлакатни ҳуқуқи татбиқ этилиб ва тартибга солишда қайси орган ваколатли бўлиб масала ҳал қилинади. Бу муаммоларни ҳаммаси халқаро хусу­сий ҳуқуқ соҳасига тегишли бўлишлигини аниқлашдан иборат.

Мазкур мавзуда: Ўзбекистон Республикаси ҳудудидан ташқарида тузилган никоҳларни эътироф этиш, никоҳдан ажратиш, фарзандлик­ка олиш масалалари очиб берилади.

Собиқ иттифоқни парчаланиб кетиши унинг ҳудудида бир қатор мустақил давлатларни вужудга келишлиги, аҳолини кўчишини ку­чайиши туфайли кўпгина чет эл фуқароси билан боғланган оилавий муносабатларни вужудга келишлигига олиб келди.

Мамлакатимизда очиқ фуқаролик жамиятига ўтиш туфайли халқаро алоқалар тобора кенгайиб бораверади. Хусусан, чет давлат­лардан туристлар, шунингдек талабалар, ишбилармон одамлар (бан­кирлар, тадбиркорлар ва бошқалар) ни келишлиги. Илгари йўқотил­ган шахсий алоқада бўлган қариндошлар ўртасидаги алоқаларни тик­лаш учун имконият яратилди. Ўз навбатида бизнинг фуқароларни чет мамлакатларга боришлиги у ерда яшашлиги кам учрайдиган ҳолат бўлмасдан тез-тез учрайдиган ҳолат бўлиб қолди.

Демак, Оила кодексини 234-моддасига мувофиқ Ўзбекистон Республикасида доимий яшаб турган чет эл фуқаролари ва фуқароли­ги бўлмаган шахслар унинг ҳудудида оилавий муносабатларда Ўзбе­кистон Республикаси фуқаролари билан тенг ҳуқуқлардан фойдала­надилар ва тенг мажбуриятларга эга бўладилар.

Фуқароликка оид қоидалар Халқаро шартномаларда ҳам кўзда тутилади. Умумий қоидага кўра, башарти, Ўзбекистон Республикаси томонидан имзоланган халқаро шартномада мамлакатимиз қонунла­ридан бошқача қоида белгиланган бўлса, Ўзбекистон Республикаси Конституциясига мувофиқ халқаро шартномадаги қоида қўлланила­ди.

**1-§. Никоҳдан ажратиш**

Мамлакатимизда Ўзбекистон Республикаси фуқаролари билан чет эл фуқаролари ёки фуқаролиги бўлмаган шахслар ўртасидаги, шунингдек чет эл фуқаролари ўртасидаги никоҳдан ажратиш Ўзбе­кистон Республикаси Оила кодекси ва Фуқаролик процессуал кодек­си қоидалари асосида амалга оширилади.

Икки чет эл фуқароси никоҳдан Ўзбекистонда ажрашган бўлса, уни тан олиш ёки олмаслик масаласи тегишли давлатнинг қоидалари ва фуқаролик процессуал қонунларига риоя қилинган ҳолда кўрилиб ажратилган бўлса, у ҳақиқий деб ҳисобланади. Аммо никоҳни ажра­тишга йўл қўйган давлатларнинг нормалари (яъни, коллизион норма­лар) бу масалага турлича ёндошади. Бундай ҳолларда никоҳдан ажра­тиш фуқароликка эга бўлган шахслар давлатининг ёки шахслар дои­мо яшаб турган давлатнинг қонунларига итоат этади.

Никоҳдан ажратиш ишлари халқаро шартномага асосан тартибга солинса (Оила кодексининг 9-моддаси), бундай ишга нисбатан шарт­номада эр-хотин фуқароликка мансуб бўлган тегишли давлатнинг қо­нунлари татбиқ этилиши шарт. Масалан, Санкт-Петербургда яшаб турувчи Ўзбекистон фуқароси (даъвоси бўйича) Самарқандда яшаб турувчи Ўзбекистон фуқароси билан никоҳдан ажралар экан, суд даъвогар яшаб турган жой - Россия қонунини эмас, балки Ўзбекистон қонунини қўллаши шарт.

Оила кодексининг 236-моддасининг 3-қисмига мувофиқ Ўзбе­кистон Республикаси қонун ҳужжатларига биноан фуқаролик ҳолати далолатномаларини ёзиш органларида никоҳдан ажралиш мумкин бўлган ҳолларда бундай никоҳдан ажралиш Ўзбекистон Республика­сининг дипломатик ваколатхоналарида ёки консуллик муассасалари­да амалга оширилиши мумкин.

Хорижий мамлакатларда қайд этилган никоҳдан ажратиш ҳақи­даги қарорнинг Ўзбекистонда тан олиниши ушбу қарор Ўзбекистон судининг ёки фуқаролик ҳолати далолатномалари органининг қарори юридик кучга эга деб тан олинади. Никоҳдан ажратиш ҳақидаги чет эл давлатида қабул қилинган қарор эр-хотинни никоҳдан ажрашган деб ҳисоблаш учун асос бўлади.

**2-§. Фарзандликка олиш**

Оила кодексининг 237-моддасига мувофиқ Ўзбекистон Респуб­ликаси ҳудудида чет эл фуқаролари ёки фуқаролиги бўлмаган шахс­лар томонидан Ўзбекистон Республикаси фуқароси бўлган болани фарзандликка олишда ҳам амалдаги Кодекс 151-167-моддаларининг талабларига риоя қилиниши лозим.

Мазкур қоидада Ўзбекистон фуқароси бўлган болани ёки чет эл давлати фуқароси бўлган болани Ўзбекистон ҳудудида, шунингдек, Ўзбекистон фуқароси бўлган болани чет элда фарзандликка олиш ма­салаларига оид қоидалар назарда тутилади.

Ҳаётда фарзандликка олинган боланинг чет элга олиб кетилиши ҳоллари ҳамон учраб турмоқда. Бундай ҳолда боланинг фарзандликка олинганлигини исботловчи аниқ далиллар талаб қилинади.

Чет эл оила ҳуқуқи нормаларининг мазмунини аниқлаш. Оила кодексининг 238-моддасига мувофиқ суд ёки фуқаролик ҳолати дало­латномаларини ёзиш органи ва бошқа маъмурий органлар чет эл оила ҳуқуқининг нормаларини қўллашда мазкур нормаларнинг мазмунини уларнинг тегишли чет эл давлатида расмий шарҳланиши ва амалиёт­да қўлланишига мувофиқ тарзда аниқлайди.

**Мавзуга доир саволлар**

1. Чет эл фуқаролари ва фуқаролиги бўлмаган шахслар иштиро­кидаги оилавий муносабатларни тартибга солиш.
2. Ўзбекистон Республикаси ҳудудидан ташқарида тузилган ни­коҳларни эътироф этиш
3. Никоҳдан ажратиш

4. Фарзандликка олиш

1. Инсон ҳуқуқлари тўғрисида халқаро билл. –Т.: Адолат, 1992, 14-бет. [↑](#footnote-ref-1)
2. //Халқ сўзи, 2002 йил 26 сентябр. [↑](#footnote-ref-2)
3. 1998 йил - Оила йили.-1998 - год Семьи., -Т.: Ўзбекистон, 1998, 9-10-бетлар. [↑](#footnote-ref-3)
4. Миллий истиқлол ғояси: асосий тушунча ва тамойиллар. –Т.: Ўзбекистон, 2000. 66-б. [↑](#footnote-ref-4)
5. И.Каримов. Ўзбекистон миллий истиқлол, иқтисод, сиёсат, мафкура. –Т.: Ўзбекистон, 1993 йил, 47-б. [↑](#footnote-ref-5)
6. И.Каримов. Ўзбекистон миллий истиқлол, иқтисод, сиёсат, мафкура. –Т.: Ўзбекистон, 1993 йил, 14-б. [↑](#footnote-ref-6)
7. //Халқ сўзи, 2001 йил 25 январ [↑](#footnote-ref-7)
8. Ўзбекистон Республикасининг қонун ҳужжатлари тўплами. 2007 йил, №19-20, -7 б. [↑](#footnote-ref-8)
9. «Аёл-оила ҳуқуқ» давра суҳбати материаллари.-Т.:1998, 99-бет. [↑](#footnote-ref-9)
10. “Тошкент оқшоми”, 1990 йил 30 июл. [↑](#footnote-ref-10)
11. “Тошкент оқшоми”, 1991 йил 3 май. [↑](#footnote-ref-11)
12. "Халқ сўзи" 2002 йил 26 январ. [↑](#footnote-ref-12)
13. Каримов И. Ўзбекистон миллий истиқлол, иқтисод, сиёсат, мафкура. Т.: "Ўзбекистон", 1993, 14-бет. [↑](#footnote-ref-13)
14. Каримов И. Ўзбекистон миллий истиқлол ,иқтисод ,сиёсат, мафкура. Т “Ўзбекистон”, 1993., 14-бет. [↑](#footnote-ref-14)
15. Каримов И. Ўзбекистоннинг ўз истиқлол ва тараққиёт йўли.-Т., ”Ўзбекистон”, 1992. 47-бет. [↑](#footnote-ref-15)
16. Свердлов Г.М. Советское семейное право. М., Госюриздат, 1958., 17-бет; Тархов В.А. Советское семейное право, 1963, 81-бет; Юркевич Н.Г. Советсая семья. Минск, 1970, 72-бет; Рясенцев В.А. Семейное право. М., “Юридическая летратура”, 1971, 43-бет; Белякова А.М. Ворожейкин Е.М. Советское семейное право. 1974, 34-бет; Нечаева А.М. Семья и закон, М., 1980, 61-бет; Советское семейное право Под ред. Маслова В.Ф. и Пушки­на А.А. Киев, 1981, 47-бет; Советское семейное право, под ред. проф. Рясенцева В.А. М., “Юридическая лите­ратура” 1982, 43-бет; Матвеев Г.К. Советское семейное право. М.”Юридическая литература” 1985, 48-бет. [↑](#footnote-ref-16)
17. Отахўжаев Ф. Никоҳ ва унинг ҳуқуқий тартибга солиниши. –Т.: “Ўзбекистон”, 1995й., 162-бет. [↑](#footnote-ref-17)
18. Юридик адабиётларда ҳодисалар ва ҳаракатлар қатори муддат кўпинча юридик фактларни мустақил тури си­фатида кўрилади (Қаралсин, О.А.Красавчиков, Юридические фактў в советском гражданском праве, Госиздат, 1958, стр.169-170; В.П.Грибанов, Сроки в гражданском праве, Изд. "Знание", 1967, стр.8-9. [↑](#footnote-ref-18)
19. Кейинги ўринларда матнда "ФҲДЁ" органлари" деб юритилади. [↑](#footnote-ref-19)
20. Кейинги ўринларда матнда "Қоидалар" деб юритилади [↑](#footnote-ref-20)
21. Кейинги ўринларда матнда "Йўриқнома" деб юритилади [↑](#footnote-ref-21)
22. Хидоя. Комментарии мусульманского права. Т., “Узбекиистан”, 1-том, 1994., 121-бет. Торнау Н. Мусульманское право, СПБ., 1950, 147-бет. [↑](#footnote-ref-22)
23. Свердлов Г.М. Советское семейное право. М., Госюриздат., 1958, 96-бет, Тархов В.А. Советское семейное право, изд. Саратовского университета, 1963, 28-бет, Юркевич Н.Г. Заключение брака по советскому праву., Минск, 1965, 8-бет., Шахматов В.П. Новое советское законодательство о браке и семье, ч.1, Томск, 1969, 24-бет., Оридорога М.Т., Брачное правоотношение., Киев, 1971, 30-бет. Маслов В.Ф., Подопригора З.А., Пушкин А.А. Дейстувущее законодательство о браке и семье. Харьков, 1972, 33-бет. Белякова А.М., Воражейкин Е.М.. “Советское семейное право”, М, “Юридическая литература”, 1974, 87-бет; Поссе Е.А, Фаддева Т.А. Проблемы семейного права ЛГУ, 1976, 5-бет. Советское семейное право. Под редакции проф В.А. Рясенцева, М., “Юриди­ческая летература”, 1982. 45-46-бетлар. Матвеев К.Д. “Советское семейное право” М “Юридическая литерату­ра”, 1985. 45-46-бетлар. [↑](#footnote-ref-23)
24. Отахўжаев Ф. Никоҳ ва унинг ҳуқуқий тартибга солиниши., Т., “Ўзбекистон”, 1995., 164-бет. [↑](#footnote-ref-24)
25. Фуқаролик ҳолати далолатномаларини қайд этиш Қоидалари. Т., “Адолат”. 1999. [↑](#footnote-ref-25)
26. Оила психологияси. -Т., "Шарқ", 2000. 107-б. [↑](#footnote-ref-26)
27. СССР Олий Советининг Ведомостлари, 1944., 60-сон. [↑](#footnote-ref-27)
28. «Халқ сўзи» 1998 йил 29 октбрь. [↑](#footnote-ref-28)
29. Труд, семья, быт советской женщины, М., 1990., 38-бет. [↑](#footnote-ref-29)
30. Ўзбекистон Республикаси Оила кодексининг 2002 йил 13 декабрдаги таҳририда. Ўзбекистон Республикаси Олий Мажлисининг Ахборотномаси, 2003 йил, 1-сон, 8-модда. [↑](#footnote-ref-30)
31. ЎзССР Никоҳ ва оила кодексига шарҳлар. –Т.: “Ўзбекистон” 1975, 67-68-бетлар. [↑](#footnote-ref-31)
32. Ўзбекистон Республикаси Олий Суди Пленуми қарорларининг тўплами. 1991-1998. -Т.: Шарқ, 1999, 146-бет. [↑](#footnote-ref-32)
33. Ўзбекистон Республикаси Олий суди Пленум қарорларининг тўплами, 1991-1998. -Т.: «Шарқ», 1999.

-127-148-бетлар. [↑](#footnote-ref-33)
34. Ҳ. Раҳмонқулов. Фуқаролик: ҳуқуқлар, эркинликлар, бурчлар. Т.,”Ўзбекистон” 1991, 58-бет. [↑](#footnote-ref-34)
35. Ўзбекистон Республикаси Олий суди Пленум қарорларининг тўплами. 1991-1998.-Т: «Шарқ», 1999. 130-бет. [↑](#footnote-ref-35)
36. Отахўжаев Ф.М. Никоҳ ва ажралиш, Т., 1991, 74-бет, “Ҳалқ сўзи” 1991 йил 19 июл. [↑](#footnote-ref-36)
37. “Халқ сўзи”, 1991 йил 16 июль. [↑](#footnote-ref-37)
38. Муҳамедов Р. Оилада эр-хотиннинг ҳуқуқий муносабатлари., Т., 1975., 97-бет. [↑](#footnote-ref-38)
39. Ўзбекистон Республикаси Олий суди Пленуми қарорларининг тўплами. 1991-1998. Т.: Шарқ, 1999.,

110-127-бетлар. [↑](#footnote-ref-39)
40. Ўзбекистон Республикаси Олий суди Пленуми қарорларининг тўплами. 1991-1998., Т.: «Шарқ», 1999. 142-бет. [↑](#footnote-ref-40)
41. Ўзбекистон Республикаси Олий суди Пленумининг 2001 йил 1 июндаги қарорлари. -Т., 2001, 30-38 б. [↑](#footnote-ref-41)
42. Ўзбекистон Республикаси Олий суди Пленумининг 2001 йил 1 июндаги қарорлари. -Т., 2001, 32 б. [↑](#footnote-ref-42)
43. Ўзбекистон Республикасининг Оила кодексига шарҳлар. -Т., "Адолат", 2000. 125 б. [↑](#footnote-ref-43)
44. Ўзбекистон Республикаси Олий Кенгашининг Ахборотномаси, 1993 йил, 1-сон, 41-модда. [↑](#footnote-ref-44)
45. Бюллетень Верховного Суда РСФСР. 1973. №5, с.5. [↑](#footnote-ref-45)
46. Ўзбекистон Республикаси Бош Прокуратурасининг 2001 йил 1-ярим иш режасининг 4 бўлим 4-бандига асосан мамлакат миқёсида ота-оналик ҳуқуқидан маҳрум қилиш ишларини.... умумлаштириш материаллари 2001 йил 2 май. -Т., 1-бет. [↑](#footnote-ref-46)
47. Унинг Бош прокуратураси 2001 йил 1-ярим иш режасининг 4 бўлим 4-бандига асосан мамлакат миқёсида ота-оналик ҳуқуқидан маҳрум қилиш ишларини... умумлаштириш материаллари 2001 йил 2 май. -Т., 5-бет. [↑](#footnote-ref-47)
48. Ўзбекистон Республикасининг Оила кодексига шарҳлар. -Т., "Адолат", 2000. 183-бет. [↑](#footnote-ref-48)
49. Қаранг: А.И.Пергамент. Алиментные обязательства по советскому праву. Автореферат кандидатской диссер­тации. -М., 1951г. [↑](#footnote-ref-49)
50. Гайхберг А.Г. Брачное, семейное, опекунское право советских республик. -М., 1920, с.62. [↑](#footnote-ref-50)
51. Ўзбекистон Республикаси Оила кодексининг 2003 йил 12 декабрдаги қонуни таҳририда. Ўзбекистон Республикаси Олий Мажлисининг Ахборотномаси, 2004 йил, 1-2-сон, 18-модда. [↑](#footnote-ref-51)
52. Ўзбекистон Республикаси Оила кодексининг 2003 йил 12 декабрдаги қонуни таҳририда. Ўзбекистон Респуб­ликаси Олий Мажлисининг Ахборотномаси, 2004 йил, 1-2-сон, 18-модда. [↑](#footnote-ref-52)
53. СССР Олий Советининг Ведемостлари, 1967 йил, 30-сон, 418-модда. [↑](#footnote-ref-53)
54. Ўзбекистон Республикаси Оила кодексининг 2003 йил 12 декабрдаги қонуни таҳририда. Ўзбекистон Респуб­ликаси Олий Мажлисининг Ахборотномаси, 2004 йил, 1-2-сон, 18-модда. [↑](#footnote-ref-54)
55. Ўша жойда. [↑](#footnote-ref-55)
56. Ўзбекистон Республикасининг Оила кодексига шарҳлар. -Т., "Адолат", 2000, 282-бет. [↑](#footnote-ref-56)
57. Ф.Отахўжаев. Оила ва қонун. -Т., 1983й, 29-бет. [↑](#footnote-ref-57)
58. Ўзбекистон Республикасининг Оила кодексига шарҳлар. -Т., "Адолат", 2000, 316 б. [↑](#footnote-ref-58)
59. Ўзбекистон Республикасининг Оила кодексига шарҳлар-Т., "Адолат", 2000, -365б. [↑](#footnote-ref-59)